| CHARLAINE HARRIS 


MOARTA 
PERTRU TOTI 


CHARLAINE 


HARRIS 


MOARTĂ PENTRU TOŢI 


Redactor: Antonia Kacso 
Tehnoredactare computerizată: Corina Roncea 


Charlaine Harris, Dead of the World 
Copyright © 2002 by Charlaine Harris Schulz 
Cover art by Lisa Desimini 


Toate drepturile asupra acestei ediţii 
sunt rezervate Editurii LEDA, parte componentă 
a GRUPULUI EDITORIAL CORINT 


ISBN 978-973-102-081-5 


Timbrul literar se plăteşte Uniunii Scriitorilor din România 
Cont: RO 65 RNCB 0082000508720001 
BCR Sucursala UNIREA 


Pentru comenzi şi informaţii adresaţi-vă la: 

Editura LEDA 

Difuzare şi Clubul Cărţii 

Splaiul Independenţei nr. 202 A, Sector 6, Bucureşti 

Tel.: 319.88.22, 319.88.33, 319.88.55, 319.88.77; Fax: 319.88.66 
E-mail: vanzari Qedituracorint.ro 

Magazinul virtual: www.edituracorint.ro 

www.ledabooks.ro 


Format: 24/61x86 
Coli tipo: 17,5 


Descrierea CIP a Bibliotecii Naţionale a României 
HARRIS, CHARLAINE 

Moartă pentru toţi / Charlaine Harris ; trad.: 
Ana-Maria Nica.— Bucureşti: Leda, 2007 

ISBN 978-973-l02-081-5 


|. Nica, Ana-Maria (trad.) 


CHARLAINE 


HARRIS 


MOARTĂ 
PENTRU TOŢI 


Traducere şi note de Ana-Maria Nica 


LEDA 
GRUPUL EDITORIAL CORINT 


Deşi probabil că nu o vor citi niciodată, această 
carte este dedicată tuturor antrenorilor - baseball, 
fotbal american, volei, fotbal - care s-au străduit 
de-a lungul atâtor ani, deseori fără vreo 
recompensă financiară, să scoată la iveală 
performanţele atletice ale copiilor mei şi să-i 
iniţieze în înţelegerea jocului. Dumnezeu să vă 
binecuvânteze pe toţi, şi mulţumiri de la una dintre 
mamele care umplu gradenele, indiferente la 
ploaie, frig, arşiţă ori țânțari. 


Oricum, această mamă se întreabă mereu cine 
altcineva ar mai putea urmări meciurile în 
nocturnă. 


Mulţumiri membrilor Wicca, pentru că au 
răspuns cererii mele cu mai multă informație decât 
aş putea folosi - Maria Lima, Sandilee Lloyd, Holly 
Nelson, Jean Hontz, şi M. R. „Murv” Sellars. Mai 
datorez mulțumiri şi unor experţi în alte domenii: 
Kevin Ryer, care ştie mai multe despre porcii 
mistreți decât ştiu majoritatea oamenilor despre 
propriile animale de companie; dr. D. P. Lyle, care 
este atât de amabil încât să răspundă tuturor 
întrebărilor pe teme medicale; şi, bineînțeles, Doris 
Ann Norris, bibliotecarul de referință pentru staruri. 


Dacă am făcut greşeli atunci când am folosit 
cunoştinţele pe care aceste persoane mi le-au 
împărtăşit, voi face tot ce-mi stă în putință să dau 
cumva vina pe ele. 


Când m-am întors acasă de la muncă, am găsit 
biletul pe uşă. Eram în schimbul care începea la 
prânz şi se termina la începutul serii, la Merlotte's, 
dar din moment ce eram în ultima parte a lunii 
decembrie se întuneca devreme. Aşadar Bill, fostul 
meu iubit - adică Bill Compton, sau Vampirul Bill, 
aşa cum îi spun cei mai mulţi dintre obişnuiţii de la 
Merlotte's - lăsase probabil mesajul cam cu o oră 
în urmă. Nu poate ieşi până nu se lasă întunericul. 

Nu l-am văzut pe Bill de peste o săptămână, iar 
despărţirea noastră nu fusese una veselă. Dar 
faptul că am atins plicul cu numele meu scris pe el 
m-a făcut să mă simt mizerabil. Vă veţi gândi că - 
deşi am douăzeci şi şase de ani - nu am mai avut 
şi nu am mai pierdut nici un prieten înainte. 

Aveţi dreptate. 

Tipii obişnuiţi nu vor să se întâlnească cu cineva 
atât de ciudat ca mine. Oamenii spun că în capul 
meu e o varză încă de când am început şcoala. 

Au dreptate. 

Nu vreau să spun că nu încearcă să mă agate 
din când în când la bar. Bărbaţii se îmbată. Eu arăt 
bine. Uită de îndoielile lor cu privire la reputaţia 
mea de ciudată şi de zâmbetul meu omniprezent. 
Dar numai Bill a ajuns suficient de aproape de 
mine, adică intim. Despărțirea de el m-a durut 
tare. 

Am aşteptat să deschid plicul până când m-am 
aşezat la masa veche şi plină de zgărieturi din 

bucătărie. Încă mai aveam haina pe mine, dar îmi 
scosesem mănuşile. 

Dragă Sookie, voiam să vin să vorbesc cu tine 
când te vei mai fi recuperat de pe urma 
evenimentelor nefericite care au avut loc cu ceva 
timp în urmă, luna asta. 

„Evenimente nefericite”, pe naiba. Vânătăile 
dispăruseră în sfârşit, dar aveam un genunchi care 
încă mă durea la frig şi care bănuiam că mă va 
durea aşa mereu. Fiecare rană pe care o aveam 
fusese căpătată în timp ce-l salvam pe iubitul meu 
infidel, care fusese făcut prizonier de către un grup 
de vampiri, printre care se număra şi fosta lui 
iubită, Lorena. Incă nu-mi dădusem seama de ce 
Bill fusese atât de îndrăgostit nebuneşte de Lorena 
încât răspunsese chemării ei în Mississippi. 

Probabil că ai o groază de întrebări despre ce s- 
a întâmplat. 

Corect. 

Dacă vrei să vorbeşti cu mine faţă în fată, vino 
la uşa de la intrare şi lasă-mă să intru. 

Aoleo. Nu anticipasem asta. M-am gândit cam 
un minut. M-am decis că, deşi nu mai am încredere 
în Bill, nu credeam că mi-ar face totuşi vreun rău 
fizic, aşa că m-am dus la uşa de la intrare. Am 
deschis-o şi am spus: 

— Bine, intră. 

A ieşit din pădurea care înconjura luminişul în 
care se afla bătrâna mea casă. M-a durut când l- 
am văzut. Bill era lat în umeri şi nu avea pic de 
grăsime pe el, asta datorită vieţii duse ca fermier 
pe pământul de lângă proprietatea mea. Era solid 

şi puternic datorită anilor în care fusese soldat al 
Confederaţiei, înainte de moartea sa, în 1867. 
Nasul său drept părea copiat de pe o vază 
grecească. Avea părul castaniu-închis şi tuns scurt, 
iar ochii îi erau la fel de închişi la culoare. Arăta 
exact la fel ca atunci când ieşeam împreună, şi va 
arăta mereu la fel. 

A ezitat înainte să treacă pragul, dar îi dădusem 
voie, şi m-am dat la o parte ca să poată trece şi 
intra în sufrageria plină de mobilă veche şi 
confortabilă şi curată lună. 

— Mulţumesc, spuse cu vocea lui rece şi 
catifelată, o voce care-mi provoca încă fiori de 
plăcere. 

Multe lucruri au mers prost între noi, dar nici 
unul dintre ele nu avea legătură cu patul. 

— Voiam să vorbesc cu tine înainte să plec. 

— Unde te duci? 

Am încercat să par la fel de calmă ca şi el. 

— În Peru. La ordinele reginei. 

— Încă mai lucrezi la baza ta de date? 

Nu ştiam aproape nimic despre computere, dar 
Bill studiase din greu ca să devină expert în 
calculatoare. 

— Da, mai trebuie să fac nişte investigaţii. Un 
vampir foarte bătrân din Lima ştie foarte multe 
lucruri despre cei din rasa noastră aflaţi pe 
continentul nostru, iar eu am stabilit o întâlnire ca 
să discut cu el. O să şi vizitez puţin locurile cât voi 
sta pe acolo. 

Am rezistat dorinţei de a-i oferi lui Bill o sticlă 
de sânge sintetic, ceea ce ar fi fost un semn de 

ospitalitate. 

— la loc, i-am spus politicoasă şi i-am arătat 
canapeaua. 

Eu m-am aşezat pe marginea fotoliului, plasat în 
diagonală faţă de canapea. Se lăsă tăcerea, o 
tăcere care mă făcu şi mai conştientă de cât eram 
de nefericită. 

— Ce face Bubba? am întrebat în cele din urmă. 

— Acum e în New Orleans, spuse Bill. Reginei îi 
place ca, din când în când, să-l ţină prin preajmă, 
iar el a fost mult prea vizibil pe aici în ultima lună, 
aşa încât ni s-a părut o idee bună să-l ducem în 
altă parte. Se va întoarce curând. 

L-aţi recunoaşte pe Bubba dacă l-aţi vedea; 
toată lumea îi ştie chipul. Dar nu a fost 
„transformat” cu succes. Probabil că asistentul de 
la morgă, care se întâmpla să fie un vampir, ar fi 
trebuit să ignore scânteia de viaţă pe care o mai 
avea. Dar, din moment ce era un mare admirator, 
nu a putut să reziste tentaţiei, iar acum întreaga 
comunitate sudistă a vampirilor îl mută de colo, 
colo şi încearcă să-l ţină departe de ochii 
publicului. 

Urmă din nou tăcere. Plănuisem să-mi scot 
pantofii şi uniforma, să-mi pun o rochie 
confortabilă şi să mă uit la televizor cu o pizza 
Freschetta alături. Era un plan lipsit de pretenţii, 
dar era al meu. In loc de asta, iată-mă aici, 
suferind. 

— Dacă ai ceva de spus, cel mai bine ar fi să-i 
dai drumul şi să spui, i-am zis. 

A dat din cap afirmativ, mai mult pentru sine. 


10 


— Trebuie să-ţi explic, spuse. 

Mâinile sale albe i se aşezară de la sine în poală. 

— Lorena şi cu mine... 

Am tresărit involuntar. Nu mai voiam să aud 
acel nume niciodată. Mă părăsise pentru Lorena. 

— Trebuie să-ţi spun, zise, aproape furios. 

Văzuse cum m-am crispat. 

— Dă-mi ocazia asta. 

După o secundă, i-am făcut semn cu mâna că 
poate continua. 

— Motivul pentru care am plecat la Jackson 
când m-a chemat este că nu m-am putut abţine. 

Sprâncenele mele se ridicară. Am mai auzit 
asta. Înseamnă: „Nu am autocontrol” sau „La 
vremea aia mi s-a părut că merită şi nu am gândit 
mai sus de talie.” 

— Am fost iubiţi cu multă vreme în urmă. Aşa 
cum ţi-a spus Eric, legăturile între vampiri nu au 
tendinţa să dureze, deşi sunt foarte intense. 
Oricum, ceea ce nu ţi-a spus Eric este că Lorena 
este vampirul care m-a transformat. 

— În Slujitorul întunericului? am întrebat, apoi 
mi-am muşcat limba. 

Asta nu era un subiect de luat în glumă. 

— Da, fu de acord Bill, foarte serios. Apoi am 
devenit iubiţi, ceea ce nu se întâmplă tot timpul. 

— Dar v-aţi despărţit... 

— Da, cam acum opt ani, am ajuns la un punct 
în care nu ne mai puteam suporta unul pe celălalt. 
Nu am mai văzut-o pe Lorena de atunci, deşi am 
auzit despre ce făcea, bineînţeles. 

— Da, sigur, am spus fără expresie. 

— Dar a trebuit să-i ascult chemarea. Este 
absolut obligatoriu. Când cel care te-a transformat 
te cheamă, trebuie să răspunzi. 

Vocea lui era insistentă. 

Am dat din cap, încercând să par înţelegătoare. 
Cred că nu am făcut o treabă prea bună. 

— Mi-a ordonat să te părăsesc, spuse. Ochii săi 
negri îi studiau pe ai mei. 

— Mi-a spus că te va ucide dacă nu o fac. 

Îmi pierdeam răbdarea. Mi-am muşcat partea 
interioară a obrazului, zdravăn, ca să mă oblig să 
mă concentrez. 

— Aşadar, fără nici o explicaţie sau fără vreo 
discuţie cu mine, ai decis ce era mai bine pentru 
mine şi pentru tine. 

— A trebuit, spuse. A trebuit să răspund 
chemării ei. Şi ştiam că era capabilă să-ţi facă rău. 

— Ei bine, ai avut dreptate. 

De fapt, Lorena s-a străduit până la ultima 
suflare să mă trimită pe lumea cealaltă. Dar eu am 
fost mai rapidă - e drept, printr-un noroc, dar mi-a 
ieşit. 

— lar acum tu nu mă mai iubeşti, spuse Bill, cu 
un uşor ton interogativ în voce. 

Nu aveam nici un răspuns clar. 

— Nu ştiu, am zis. Nu mă gândeam că vrei să te 
întorci la mine. În fond, ţi-am omorât mama. 

Şi tonul meu avea o notă interogativă, dar era 
mult mai amar. 

— Atunci avem nevoie să stăm o perioadă mai 
lungă separați. Când mă întorc, dacă eşti de acord, 
vom sta din nou de vorbă. Un sărut de la revedere? 

Spre ruşinea mea, mi-ar fi plăcut la nebunie să-l 
sărut din nou pe Bill. Dar era aşa o idee proastă, 
încât chiar şi simpla dorinţă era greşită. Ne-am 
ridicat şi i-am atins rapid obrazul cu buzele. Pielea 
sa albă avea acea strălucire care-i distingea pe 
vampiri de oameni. Am fost surprinsă să aflu că nu 
toată lumea îi vedea aşa ca mine. 

— Te întâlneşti cu vârcolacul? mă întrebă când 
aproape ieşise pe uşă. 

Vorbele parcă îi fuseseră scoase cu cleştele. 

— Cu care? am întrebat, rezistând tentaţiei de a 
bate din gene. 

Nu merita nici un răspuns, ştia şi el asta. 

— Cât vei fi plecat? am întrebat brusc, iar el mă 
privi gânditor. 

— Nu ştiu sigur. Poate două săptămâni, 
răspunse. 

— Poate vorbim când te întorci, am spus 
întorcând-mi faţa. Lasă-mă să-ţi dau înapoi cheia. 

Mi-am pescuit cheile din geantă. 

— Nu, te rog păstreaz-o lângă cheile tale, 
spuse. S-ar putea să ai nevoie de ea cât sunt eu 
plecat. Poţi merge acasă la mine oricând doreşti. 
Scrisorile mele sunt reţinute la poştă până când îi 
anunţ eu şi cred că şi celelalte treburi nerezolvate 
au fost puse la punct. 

Aşadar, eu eram ultima sa treabă nerezolvată. 
Am blestemat sentimentul de furie care era gata 
să izbucnească zilele astea. 

— Călătorie plăcută, am spus rece şi am închis 
uşa în urma lui. 

M-am îndreptat înapoi către dormitorul meu. 

Trebuia să-mi pun un halat şi să mă uit la televizor. 
La naiba, aveam de gând să mă ţin de plan. 

Dar, în timp ce puneam pizza în cuptor, a 
trebuit să-mi şterg obrajii de câteva ori. 

Petrecerea de revelion de la Merlotte's Bar & 
Grill se terminase în cele din urmă. Deşi 
proprietarul barului, Sam  Merlotte, ceruse 
întregului personal să lucreze în seara asta, doar 
Holly, Arlene şi cu mine am acceptat. Charlsie 
Tooten a declarat că era prea bătrână ca să se 
pună cu dezastrul pe care trebuia să-l îndurăm de 
Revelion, Danielle avea de mult făcute planuri să 
meargă la o petrecere cu pretenţii, alături de 
prietenul ei, iar o tipă nouă nu putea începe decât 
peste două zile. Cred că Arlene, Holly şi cu mine 
aveam mai mare nevoie de bani decât de 
distracţie. 

lar eu nici nu fusesem invitată să fac altceva. 
Cel puţin, când lucrez la Merlotte's, fac parte din 
decor. E şi asta o formă de acceptare. 

Măturam hârtia ruptă şi mi-am amintit din nou 
să nu-i spun lui Sam ce idee neinspirată fuseseră 
pungile cu confetti. Ne spusesem cu toatele 
părerea destul de clar despre asta, şi chiar şi Sam 
cel blând şi bun arătase semne de oboseală. Nu 
părea cinstit să-l lăsăm pe Terry Bellefleur să 
curețe totul, deşi maturatul şi spălatul pe jos erau 
treaba lui. 

Sam număra banii din casă şi îi punea într-un 
săculeţ ca să se poată duce cu ei la serviciul 
nocturn de depozit de la bancă. Părea obosit, dar 
mulţumit. 

Îşi folosi mobilul. 

— Kenya? Eşti gata să mă duci la bancă? Bine, 
ne vedem într-un minut la uşa din spate. 

Kenya, ofiţer de poliţie, îl escorta deseori pe 
Sam la serviciul de noapte al băncii, mai ales după 
încasări mari, cum erau cele din seara asta. 

Şi eu eram mulţumită de banii pe care-i 
făcusem. Câştigasem destui din bacşişuri. Mă 
gândeam că aveam trei sute de dolari, sau mai 
mult - şi că aveam nevoie de fiecare bănuţ. M-aş fi 
bucurat de perspectiva de a calcula banii când 
ajungeam acasă, dacă aş fi fost sigură că-mi mai 
rămăsese suficient creier s-o fac şi pe asta. 
Zgomotul şi haosul de la petrecere, alergătura 
constantă de la şi spre bar şi graba servirii, mizeria 
îngrozitoare pe care a trebuit să o curăţăm, 
harababura continuă din toate acele creiere... se 
adunaseră ca să mă extenueze pur şi simplu. Spre 
sfârşit, eram prea obosită ca să-mi mai protejez 
mintea şi o groază de gânduri s-au strecurat 
înăuntru. 

Nu e uşor să fii telepat. Cel mai adesea nu e 
distractiv deloc. 

Seara asta a fost mai rea decât majoritatea. Nu 
numai că dispoziţia clienţilor barului, pe care-i 
cunoşteam de prea mulţi ani, fusese lipsită de 
inhibiţii, dar erau şi noutăţi pe care o groază de 
lume abia aştepta să mi le spună. 

— Am auzit că prietenul tău a plecat în America 
de Sud, mi-a spus cu o privire maliţioasă un 
vânzător de maşini, Chuck Beecham. Probabil că te 
simţi destul de singură acasă, fără el. 

— Te oferi să-i iei locul, Chuck? l-a întrebat 
bărbatul care stătea lângă el la bar şi amândoi au 
râs complice. 

— Nu-u-u, Terrell, spuse vânzătorul. Nu-mi plac 
resturile lăsate de vampiri. 

— Fiţi politicoşi, sau plecaţi, am spus sec. 

Am simţit o căldură în spate şi am ştiut că şeful 
meu, Sam Merlotte, îi privea peste umărul meu. 

— Necazuri? întrebă el. 

— Tocmai îşi cereau scuze, am spus, privindu-i 
în ochi pe Chuck şi Terrell. 

Priviră în jos la berile lor. 

— Scuze, Sookie, bombăni Chuck, iar Terrell 
dădu afirmativ din cap. 

Am încuviinţat şi m-am întors să iau altă 
comandă. Dar reuşiseră să mă rănească. Ceea ce 
şi avuseseră de gând. Mă durea inima. 

Eram sigură că majoritatea populaţiei din Bon 
Temps, Louisiana, nu ştia de separarea noastră. 
Bill, cu siguranţă, nu povestea în dreapta şi-n 
stânga despre treburile lui personale, şi n-o făceam 
nici eu. Arlene şi Tara ştiau ceva despre asta, 
bineînţeles, căci trebuie să povesteşti celor mai 
bune prietene când te desparţi de iubit, chiar dacă 
laşi deoparte toate detaliile interesante. (Ca de 
exemplu, că ai omorât-o pe femeia pentru care te- 
a părăsit. N-am avut cum să împiedic asta. Serios.) 
Aşadar, când cineva îmi spunea că Bill plecase din 

ţară, presupunând că nu ştiam încă, nu făcea 
altceva decât să fie maliţios. 

Până la recenta vizită făcută de Bill la mine 
acasă, îl văzusem ultima dată când i-am dat 
dischetele şi computerul pe care le ascunsese la 
mine. Am condus la lăsarea întunericului, astfel 
încât maşinăria să nu stea pe verandă prea mult 
timp. l-am pus toate lucrurile la uşă într-o cutie 
rezistentă la apă. A ieşit tocmai când plecam, dar 
n-am oprit. 

O femeie rea i-ar fi dat dischetele şefului lui Bill, 
Eric. O femeie lipsită de caracter ar fi păstrat acele 
discuri şi computerul pentru că anulase invitaţia lui 
Bill (şi pe a lui Eric) de a intra în casă. Mi-am spus 
mândră că nu eram o femeie rea, nici lipsită de 
caracter. 

De asemenea, gândind practic, Bill ar fi putut 
angaja un om să-mi spargă casa şi să le ia. Nu cred 
că ar fi făcut-o. Dar avea mare nevoie de ele sau ar 
fi avut probleme cu şeful şefului lui. Mă înfurii, 
poate mă înfurii chiar rău dacă sunt provocată, dar 
nu sunt răzbunătoare. 

Arlene mi-a spus deseori că sunt prea drăguță 
pentru a-mi fi bine, deşi am asigurat-o că nu sunt. 
(Tara nu spune niciodată asta; poate mă cunoaşte 
mai bine?) Am realizat ursuză că, la un moment 
dat în timpul acestei seri agitate, Arlene va auzi 
despre plecarea lui Bill. Bineînţeles, la douăzeci de 
minute de la remarcile sarcastice ale lui Chuck şi 
Terrell, şi-a făcut loc prin mulţime, ca să mă bată 
pe spate. 

— Oricum nu ai nevoie de nemernicul ăla rece, 

spuse. A făcut vreodată ceva pentru tine? 

Am dat din cap încet către ea, ca să-i arăt cât 
de mult îi apreciez sprijinul. Dar, în acel moment, 
la o masă au fost cerute două whisky sour!, două 
beri şi un gin tonic, iar eu a trebuit să mă grăbesc, 
ceea ce a fost o întrerupere bine-venită. Când am 
adus băuturile, mi-am pus aceeaşi întrebare. Ce a 
făcut Bill pentru mine? 

Am dus halbe cu bere la două mese, înainte de 
a putea face socoteala. 

M-a iniţiat în sex, care chiar îmi plăcea. Mi-a 
prezentat o groază de alţi vampiri, care nu-mi 
plăceau. Mi-a salvat viaţa, deşi, dacă mă gândesc 
mai bine, nu aş fi fost în pericol dacă nu m-aş fi 
întâlnit cu el. Dar şi eu i-am salvat-o o dată sau de 
două ori, aşadar datoria asta era achitată. Îmi 
spunea „iubito” şi uneori chiar vorbea serios. 

— Nimic, am bombănit, în timp ce ştergeam o 
piña colada care se vărsase şi îi întindeam unul 
dintre ultimele şervete curate de la bar femeii care 
o vărsase, din moment ce o mare parte din 
băutură era încă pe fusta ei. 

— Pentru mine, chiar nimic. 

Femeia a zâmbit şi a încuviinţat din cap, evident 
gândindu-se că o compătimeam. Locul era prea 
zgomotos oricum pentru a auzi ceva, ceea ce era 
un noroc pentru mine. 

Dar voi fi bucuroasă când Bill se va întoarce. În 
fond, era cel mai apropiat vecin al meu. Cimitirul 
vechi separa proprietăţile, care se aflau de-a lungul 


t Cocktail făcut din whisky, suc de lămâie, sirop de zahăr şi 
câteva picături de albuş de ou. 

unui drum la sud de oraşul Bon Temps. Puteam 
conta doar pe mine, fără Bill. 

— Am auzit ceva de Peru, spuse fratele meu 
Jason. 

Avea braţul pe după umerii fetei cu care se 
întâlnise în seara aceea, mărunţică, slabă, cu părul 
închis la culoare şi care avea douăzeci şi unu de 
ani şi venea de undeva de la mama naibii. (Am 
citit-o.) M-am uitat mai cu atenţie la ea. Jason nu 
ştia, dar ea era un teriantrop. Sunt uşor de 
depistat. Era o fată atrăgătoare, dar se schimba în 
ceva cu pene sau blană, atunci când era lună plină. 
Am observat că Sam a privit-o insistent când Jason 
era cu spatele, ca să-i amintească să se poarte 
frumos cât era pe teritoriul lui. l-a întors privirea, 
cu interes. Aveam impresia că nu se transforma în 
vreo pisicuţă sau vreo veveriţă. 

M-am gândit să mă agăţ de creierul ei şi să 
încerc să-l citesc, dar minţile teriantropilor nu sunt 
uşor de descifrat. Gândurile teriantropilor sunt 
oarecum încâlcite şi roşii, deşi, din când în când, 
poţi obţine imaginea bună a unei emoţii. La fel şi 
cu vârcolacii. 

Sam însuşi se transformă într-un collie când 
luna e strălucitoare şi rotundă. Uneori, bate drumul 
până la mine acasă, iar eu îl hrănesc cu un bol cu 
resturi şi îl las să doarmă pe veranda mea din 
spate, dacă e vreme bună, sau în living dacă e urât 
afară. Nu-l mai las în dormitor, pentru că se 
trezeşte dezbrăcat - şi arată atât de bine, iar eu nu 
trebuie să fiu tentată de şeful meu. 

Nu era lună plină în seara asta, aşa că Jason era 

în siguranţă. M-am hotărât să nu-i spun nimic 
despre partenera lui. Fiecare are un secret sau 
două. Secretul ei era doar puţin mai altfel. 

In afară de partenera fratelui meu şi, 
bineînţeles, de Sam, în acel ajun de An Nou în bar 
mai erau două fiinţe supranaturale. Una era o 
femeie magnifică, care avea cel puţin un metru 
optzeci, cu părul lung, negru şi ondulat. Era 
îmbrăcată senzațional într-o rochie  mulată, 
portocalie, cu mâneci lungi şi venise singură, iar 
acum era ocupată să cunoască fiecare bărbat din 
bar. Nu ştiu ce era, dar din tiparul ei mental mi-am 
dat seama că nu era o fiinţă umană. Cealaltă 
creatură era un vampir, care venise cu un grup de 
tineri, marea lor majoritate în jur de douăzeci de 
ani. Nu-i ştiam pe nici unul. Doar nişte ocheade 
aruncate de câţiva petrecăreţi acompaniaseră 
prezenţa vampirului. Se vedea schimbarea de 
atitudine în cei câţiva ani de la Marea Revelaţie. 

Cu aproape trei ani în urmă, în noaptea Marii 
Revelaţii, vampirii au apărut la televizor în fiecare 
ţară pentru a-şi anunţa existenţa. A fost o noapte 
în care multe dintre ideile lumii au fost răsturnate 
Şi reaşezate apoi pe baze noi. 

Această petrecere de bun venit a fost provocată 
de dezvoltarea în Japonia a sângelui artificial, care- 
i putea satisface nutriţional pe vampiri. De la 
Marea Revelaţie, Statele Unite au trecut prin 
numeroase cutremure sociale şi politice în procesul 
anevoios al acceptării noilor cetăţeni care, din 
întâmplare, sunt morţi. Vampirii au o imagine 
publică şi o explicaţie publică pentru situaţia lor - 

evocă o alergie la lumina solară şi la usturoi, care 
cauzează grave schimbări metabolice - dar eu am 
văzut şi cealaltă parte a lumii vampirilor. Ochii mei 
văd acum o mulţime de lucruri pe care majoritatea 
fiinţelor umane nu le văd niciodată. Întrebaţi-vă 
dacă această cunoaştere m-a făcut fericită. 

Nu. 

Dar trebuie să recunosc că, pentru mine, lumea 
este un loc mult mai interesant. Stau singură 
destul (din moment ce nu sunt chiar cea mai 
normală persoană), aşa că oferta suplimentară 
pentru gândurile mele a fost chiar bine-venită. 
Teama şi pericolul nu au fost. Am văzut faţa 
ascunsă a vampirilor şi am aflat despre vârcolaci şi 
teriantropi şi alte lucruri asemănătoare. Vârcolacii 
şi teriantropii preferă să stea ascunşi, deocamdată, 
până ce se lămuresc cum merge ieşirea la lumină a 
vampirilor. 

Vedeţi, am avut toate astea la care să mă 
gândesc în timp ce adunam tavă după tavă de 
pahare şi căni şi după ce umpleam şi goleam 
maşina de spălat vase, ca să-l ajut pe Tack, noul 
bucătar. (Numele lui adevărat era Alphonse 
Petacki. Poţi fi surprins că preferă Tack?) Când 
partea noastră de curăţenie era aproape pe 
sfârşite, iar această seară lungă se încheiase în 
cele din urmă, am îmbrăţişat-o pe Arlene şi i-am 
urat un An Nou fericit şi m-a îmbrăţişat şi ea. 
Prietenul lui Holly o aştepta la intrarea angajaţilor, 
iar ea ne-a făcut cu mâna, în timp ce-şi punea 
haina şi se grăbea să iasă. 

— Care vă sunt dorinţele pentru noul an, 

doamnelor? întrebă Sam. 

În acel moment, Kenya stătea sprijinită de bar 
aşteptându-l, cu o expresie calmă şi atentă. Kenya 
lua destul de des prânzul aici, alături de partenerul 
ei, Kevin, care era palid şi slab, pe cât era ea de 
neagră şi rotofeie. Sam punea scaunele pe mese, 
astfel încât Terry Bellefleur, care venea dimineaţa 
foarte devreme, să poată spăla podelele. 

— Sănătate şi bărbatul potrivit, spuse Arlene 
dramatic, cu mâna pe inimă, iar noi am râs. 

Arlene găsise mulţi bărbaţi - şi fusese măritată 
de patru ori - dar încă îl mai căuta pe domnul 
Perfecţiune. O puteam „auzi” pe Arlene gândind că 
Tack ar putea fi cel potrivit pentru ea. Eram uimită, 
nici măcar nu ştiusem că se uita la el. 

Pe faţa mea s-a citit surpriza, iar Arlene m-a 
întrebat cu voce nesigură: 

— Crezi că ar trebui să renunţ? 

— Nu, am spus prompt, mustrându-mă că nu 
am fost mai atentă la expresia mea. 

Doar că eram atât de obosită. 

— Sigur se va întâmpla anul ăsta, Arlene. 

l-am zâmbit singurei femei-poliţist de culoare 
din Bon Temps. 

— Trebuie să ai o dorinţă pentru Anul Nou, 
Kenya. Sau o hotărâre. 

— Îmi doresc întotdeauna pace între femei şi 
bărbaţi, spuse Kenya. Mi-ar face munca mult mai 
uşoară. lar hotărârea mea este să ridic o sută 
patruzeci. 

— Uau, spuse Arlene. 

Părul ei roşu, vopsit, contrasta violent cu părul 

ondulat natural şi blond-roşcat al lui Sam, în timp 
ce-l îmbrăţişa rapid. Nu era cu mult mai înalt decât 
Arlene, deşi ea avea cel puţin un metru şaptezeci 
şi opt, adică vreo zece centimetri mai mult decât 
mine. 

—O să slăbesc cinci kilograme, asta e 
hotărârea mea. 

Am râs cu toţii. Asta fusese hotărârea Arlenei 
pentru ultimii patru ani. 

— Dar tu, Sam? Dorinţe şi hotărâri, întrebă. 

— Am tot ce îmi trebuie, spuse, şi am simţit un 
val albastru, de sinceritate, venind dinspre el. Am 
decis că trebuie să rămân pe drumul ăsta. Barul 
merge de minune, îmi place să trăiesc în rulota 
mea, iar oamenii de aici sunt la fel de buni ca 
oamenii de oriunde. 

Zâmbetul a început să-mi dispară. Asta era o 
declaraţie destul de ambiguă. Oamenii din Bon 
Temps erau într-adevăr la fel de buni ca oamenii 
de oriunde. 

— Şi tu, Sookie? mă întrebă. 

Arlene, Kenya şi Sam se uitau cu toţii la mine. 
Am îmbrăţişat-o din nou pe Arlene, pentru că îmi 
place să o fac. Sunt cu zece ani mai tânără, poate 
chiar mai mult, căci, deşi Arlene declară că are 
treizeci şi şase, am îndoielile mele - dar am fost 
prietene încă de când am început să lucrăm 
împreună la Merlotte's, după ce Sam a cumpărat 
barul, cam acum cinci ani. 

— Hai, zise Arlene, încercând să mă convingă. 

Sam îşi puse braţul în jurul meu. Kenya zâmbi, 
dar dispăru în bucătărie să schimbe câteva cuvinte 

cu Tack. 

Dintr-un impuls, mi-am împărtăşit dorinţa. 

— Sper să nu mai fiu bătută, am spus, oboseala 
şi ora înaintată combinându-se într-un prost ales 
moment de sinceritate. Nu vreau să mai merg la 
spital. Nu vreau să mai văd medici. Nu mai vreau 
nici să fiu nevoită să înghit sânge de vampir, care 
te vindecă rapid, dar care are şi efecte secundare 
serioase. Aşadar, dorinţa mea este să nu mai intru 
în încurcături, am spus hotărâtă. 

Arlene păru destul de surprinsă, iar Sam 
părea... ei bine, nu-mi dădeam seama. Dar, din 
moment ce am îmbrăţişat-o pe Arlene, l-am 
îmbrăţişat şi pe el şi i-am simţit puterea şi căldura 
corpului. Ai putea crede că Sam este slab, dar asta 
doar până îl vezi fără cămaşă descărcând lăzi de la 
furnizori. Este foarte puternic şi cu o construcţie 
echilibrată, şi are temperatura corpului ridicată de 
la natură. L-am simţit sărutându-mi părul, apoi ne- 
am spus unii altora noapte bună şi ne-am îndreptat 
spre uşa din spate. Camioneta lui Sam era parcată 
în faţa rulotei sale, care este aşezată în spatele 
barului, dar perpendicular pe acesta, dar el s-a 
urcat în maşina de poliţie a Kenyei pentru a merge 
la bancă. Tot ea îl va duce acasă, iar apoi Sam 
putea să cadă lat. Stătea în picioare de ore bune, 
ca noi toţi. 

În timp ce Arlene şi cu mine ne descuiam 
maşinile, l-am văzut pe Tack stând în camioneta sa 
veche; eram gata să pun pariu că o va urma pe 
Arlene acasă. 

Cu un ultim „Noapte bună!” strigat prin liniştea 

îngheţată a nopţii din Louisiana, ne-am despărţit 
pentru a ne începe fiecare noul an. 

Am luat-o pe Hummingbird Road pentru a 
ajunge acasă, adică la vreo şase kilometri sud-est 
de bar. Uşurarea de a fi în sfârşit singură era 
imensă, iar eu am început să mă relaxez mental. 
Farurile maşinii se strecurau printre trunchiurile 
înghesuite ale pinilor care formau baza industriei 
lemnului din zonă. 

Noaptea era teribil de întunecată şi rece. Nu 
sunt felinare pe marginea drumului, bineînţeles. 
Animalele nu erau agitate, nu în mod special. Cu 
toate acestea, am continuat să-mi spun să fiu 
atentă să nu-mi taie calea vreo căprioară. 
Conduceam pe pilot automat. Gândurile îmi erau 
ocupate de planul de a mă spăla pe ochi, de a-mi 
pune cea mai călduroasă cămaşă de noapte şi de a 
mă urca în pat. 

Ceva alb apăru în lumina farurilor bătrânului 
meu automobil. 

Am tresărit, scoasă brusc din gândurile care 
anticipau căldura şi liniştea. 

Un bărbat care alerga: la trei dimineaţa, pe întâi 
ianuarie, alerga de-a lungul drumului, aparent 
pentru a-şi salva viaţa. 

Am încetinit, încercând să-mi imaginez ce 
aveam de făcut. Eram o femeie singură şi 
neînarmată. Dacă ceva groaznic îl urmărea mă 
putea prinde şi pe mine. Pe de altă parte, nu 
puteam lăsa pe cineva să sufere dacă-l puteam 
ajuta. Inainte să trag maşina lângă el, am avut o 
clipă ca să observ că bărbatul era înalt, blond şi 

îmbrăcat doar în blugi. Am parcat maşina şi am 
coborât geamul de pe partea pasagerului. 

— Vă pot ajuta? am strigat. 

Imi aruncă o privire panicată şi continuă să 
fugă. 

Dar, în acel moment, am realizat cine era. Am 
sărit din maşină şi am pornit în urma lui. 

— Eric! am strigat. Eu sunt! 

Se întoarse sâsâind, cu colții complet scoşi. M- 
am oprit atât de brusc, încât m-am clătinat, 
ridicând mâinile în faţă într-un gest de pace. 

Bineînţeles că, dacă Eric se hotăra să atace, 
eram moartă. Cam cu asta mă alegeam dacă 
făceam pe bunul samaritean. 

De ce nu mă recunoştea Eric? Îl ştiam de luni 
bune. Era şeful lui Bill, în complicata ierarhie a 
vampirilor pe care începusem să o învăţ. Eric era 
şeriful Districtului 5, şi era un vampir în 
ascensiune. Era de asemenea superb şi săruta 
dumnezeieşte, dar nu aceasta era latura care-l 
caracteriza acum. Colţi şi mâini arcuite ca nişte 
gheare era ceea ce vedeam. Eric era gata să se 
apere, dar părea la fel de speriat de mine, pe cât 
eram şi eu de el. N-a sărit să atace. 

— Inapoi, femeie, mă avertiză. 

Vocea îi sună de parcă avea gâtul rănit, aspru şi 
jupuit. 

— Ce faci aici? 

— Cine eşti? 

— Ştii al naibii de bine cine sunt. Ce-i cu tine? 
De ce eşti aici fără maşină? 

Eric conducea o Corvette strălucitoare, care i se 

potrivea de minune. 

— Mă cunoşti? Cine sunt? 

Ei, asta m-a luat prin surprindere. Cu siguranţă 
nu părea să glumească. Am spus precaută: 

— Bineînţeles că te cunosc, Eric. Asta dacă nu ai 
un geamăn identic. Nu ai, nu-i aşa? 

— Nu ştiu. 

Îşi lăsă brusc mâinile în jos, colții păreau a i se 
retrage şi se îndreptă, aşa că am simţit o 
categorică îmbunătăţire în atmosfera din jurul 
nostru. 

— Nu ştii dacă ai un frate? 

Eram destul de încurcată. 

— Nu, nu ştiu. Mă cheamă Eric? 

În lumina farurilor, părea pur şi simplu demn de 
milă. 

— Uau! 

N-am găsit nimic altceva de spus. 

— Eric Northman este numele pe care-l foloseşti 
în prezent. De ce eşti aici? 

— Nici asta nu ştiu. 

Începeam să aud un fel de refren. 

— Serios? Nu-ţi aminteşti nimic? 

Am încercat să depăşesc certitudinea că, în 
orice clipă, va rânji şi-mi va explica totul şi va râde, 
vârându-mă în necazuri care se vor termina... cu 
mine luând bătaie. 

— Serios. 

A făcut un pas spre mine, iar pieptul său gol şi 
alb mi-a dat prin simpatie un fior şi mi-a făcut 
pielea de găină. Am realizat de asemenea (acum, 
că nu mai eram îngrozită) cât de nefericit părea. 

Era o expresie pe care n-o văzusem niciodată pe 
faţa încrezătoare a lui Eric şi care mă făcea să mă 
simt teribil de tristă. 

— Ştii că eşti un vampir, nu-i aşa? 

— Da. 

Părea surprins că l-am întrebat. 

— lar tu nu eşti. 

— Nu, sunt o fiinţă umană, şi trebuie să mă 
asigur că nu-mi vei face rău. Deşi ai fi putut s-o faci 
până acum. Dar, crede-mă, chiar dacă nu-ți 
aminteşti, suntem prieteni într-un fel. 

— Nu-ţi voi face rău. 

Mi-am amintit că probabil sute şi mii de oameni 
au auzit exact aceste cuvinte înainte ca Eric să le 
sfâşie gâturile. Dar adevărul este că vampirii nu 
trebuie să mai omoare odată ce au trecut de 
primul an. O sorbitură aici, o sorbitură dincolo, 
asta-i metoda. Când părea atât de pierdut, era 
greu să-mi amintesc că mă putea dezmembra cu 
mâinile goale. 

Odată i-am spus lui Bill că extratereștrii ar face 
o chestie inteligentă (atunci când vor invada 
Pământul) dacă ar veni deghizați în iepuraşi cu 
urechi blege. 

— Urcă-te în maşină înainte să îngheţi, am spus. 

Aveam din nou acel sentiment de a fi prinsă în 
mijlocul vârtejului, dar nu ştiam ce altceva să fac. 

— Te cunosc? spuse, ca şi cum ar fi ezitat să se 
urce în maşină cu o persoană atât de formidabilă, 
adică o femeie cu douăzeci şi cinci de centimetri 
mai scundă, cu multe kilograme mai uşoară şi cu 
câteva secole mai tânără. 

— Da, am spus incapabilă să-mi reprim o notă 
de nerăbdare. 

Nu eram prea mulţumită de mine, pentru că 
încă mai credeam pe jumătate că eram păcălită 
pentru un motiv greu de înţeles. 

— Acum, hai în maşină, Eric. Am îngheţat, şi la 
fel şi tu. 

În general, vampirii nu pot simţi temperaturile 
extreme, dar chiar şi pielea lui Eric se făcuse ca de 
găină. Bineînţeles că morţii pot îngheţa. Vor 
supravieţui - supraviețuiesc aproape la orice - dar 
am înţeles că este destul de dureros. 

— Oh, Doamne, Eric, eşti desculţ, am spus. 

l-am luat mâna; m-a lăsat să mă apropii 
suficient pentru asta. M-a lăsat să-l conduc înapoi 
la maşină şi să-l împing pe scaunul din dreapta. l- 
am spus să ridice geamul cât am ocolit eu maşina 
pentru a ajunge pe partea mea şi, după un minut 
în care a studiat mecanismul, l-a ridicat. 

M-am întins să iau de pe bancheta din spate o 
pătură pe care o ţin acolo în timpul iernii (pentru 
când merg la meciuri de fotbal etc.) şi am 
înfăşurat-o în jurul lui. Bineînţeles că nu tremura, 
pentru că e vampir, dar nu mai puteam suporta să 
mă uit la toată pielea aia dezgolită la temperatura 
asta. Am dat termostatul la maxim (ceea ce în 
maşina mea veche nu prea înseamnă mare lucru). 

Pielea expusă a lui Eric nu m-a mai făcut până 
acum să am senzaţia de frig - când am mai văzut 
atât de mult din Eric înainte, am simţit orice, dar 
nu răceală. Eram destul de ameţită ca să râd cu 
hohote înainte să-mi cenzurez propriile gânduri. 

Fu surprins şi-mi aruncă o privire nedumerită. 

— Eşti ultima persoană pe care mă aşteptam să 
o văd, am spus. Veneai încoace ca să-l vezi pe Bill? 
Pentru că e plecat. 

— Bill? 

— Vampirul care trăieşte aici. Fostul meu 
prieten. 

Clătină din cap. Era din nou absolut terifiat. 

— Nu ştii cum ai ajuns aici? 

Făcu din nou semn că nu. 

Făceam un mare efort să mă gândesc; dar era 
doar atât, un efort. Eram extenuată. Deşi îmi 
crescuse nivelul de adrenalină când văzusem 
silueta alergând pe drumul întunecat, acest nivel 
tindea să scadă rapid. Am ajuns la curba pe care o 
făcea drumul spre casa mea şi am făcut la stânga, 
şerpuind prin pădurea întunecată şi tăcută spre 
aleea mea fără gropi, pe care, de fapt, Eric pusese 
pietriş. 

Şi ăsta era motivul pentru care Eric stătea acum 
în maşina mea, în loc să alerge prin noapte ca un 
iepure mare şi alb. Avusese inteligenţa să-mi ofere 
exact ceea ce voiam. (Bineînţeles, voia de luni de 
zile şi să ajung în patul lui. Dar îmi aranjase aleea 
pentru că aveam nevoie de ea.) 

— Am ajuns, am spus trăgând maşina în spatele 
bătrânei mele case. 

Am oprit motorul. Îmi amintisem să las luminile 
exterioare aprinse în acea după-amiază când 
plecasem la muncă, slavă cerului, aşa că nu 
stăteam complet în întuneric. 

— Aici locuieşti? 

Privi în jur la luminişul în care se afla casa, 
părând nervos că trebuia să meargă de la maşină 
la uşa din spate. 

— Da, am spus exasperată. 

Îmi aruncă o privire nu foarte prietenoasă. 

— Ei, hai, am spus, fără nici o delicateţe. M-am 
dat jos din maşină şi am urcat scările către 
veranda din spate, pe care nu o încui, căci, de ce 
să încui o verandă închisă cu plasă pentru țânțari? 
Încui însă uşa casei şi, după o clipă de bâjbâială, 
am deschis-o astfel încât lumina pe care o lăsasem 
aprinsă în bucătărie să poată ajunge afară. 

— Poţi intra, am spus, ca el să poată trece 
pragul uşii. 

Se grăbi în urma mea, cu pătura încă înfăşurată 
în jurul lui. 

Sub lumina plafonierei din bucătărie, Eric părea 
destul de demn de milă. Picioarele desculţe îi 
sângerau, ceea ce nu observasem înainte. 

— Oh, Eric, am spus cu tristeţe şi am scos un 
vas din dulap şi am dat drumul apei calde să curgă 
în chiuvetă. 

Se va vindeca foarte repede, aşa cum fac 
vampirii, dar nu m-am putut abţine să nu-l curăţ. 
Blugii îi erau murdari. 

— Scoate-i, am spus, ştiind că se vor uda dacă îi 
spălam picioarele cât timp era încă îmbrăcat. 

Fără a arăta măcar umbra unei dorinţe sau 
orice alt indiciu că îi făcea plăcere direcţia în care 
mergeau lucrurile, Eric şi-a dat blugii jos. l-am 
aruncat pe veranda din spate, ca să-i spăl 
dimineaţa, încercând să nu mă holbez la oaspetele 

meu, care acum rămăsese într-o lenjerie care era 
categoric extravagantă, o pereche de bikini a căror 
elasticitate era pusă vizibil la încercare. Bine, încă 
o surpriză. Am mai văzut o singură dată lenjeria lui 
Eric - ceea ce era deja o dată în plus faţă de ce-mi 
propusesem - şi purta boxeri de mătase. Bărbaţii 
îşi schimbă stilul chiar aşa? 

Neglijent şi fără să facă vreun comentariu, 
vampirul îşi înfăşură din nou corpul cel alb în 
pătură. Hm. Acum eram convinsă că nu era el 
însuşi aşa cum nici o altă dovadă nu m-ar fi putut 
convinge. Eric era, la peste un metru optzeci, 
absolut magnific (chiar dacă era alb ca marmura) 
şi ştia şi el asta. 

Am arătat cu degetul spre unul din scaunele cu 
spătar de lângă masa din bucătărie Ascultător, l-a 
tras şi s-a aşezat. M-am lăsat pe vine ca să pun 
vasul pe podea şi, cu grijă, i-am luat unul dintre 
picioarele sale mari şi l-am pus în apă. Eric gemu 
când căldura îi atinse pielea. Cred că, chiar şi un 
vampir, putea simţi contrastul. Am scos o cârpă 
curată de sub chiuvetă şi nişte săpun lichid şi i-am 
spălat picioarele. Nu m-am grăbit, pentru că 
încercam să mă gândesc ce să fac în continuare. 

— Erai afară noaptea, remarcă, încercând să 
facă puţină conversaţie. 

— Veneam de la muncă, aşa cum îţi poţi da 
seama după hainele mele. 

Purtam uniforma de iarnă, un tricou alb, cu 
decolteu bărcuţă, pe care era brodat Merlotte's Bar 
în dreptul sânului stâng şi o pereche de pantaloni 
negri. 

— Femeile nu ar trebui să umble singure după 
lăsarea întunericului, spuse dezaprobator. 

— Serios?! 

— Femeile riscă mai mult decât bărbaţii să fie 
victimele unui atac, aşa că ar trebui să fie mai 
protejate... 

— N-o lua ad litteram. Voiam să spun că sunt de 
acord cu tine. Vinzi castraveți grădinarului. Nu 
vreau să muncesc atât de târziu noaptea. 

— Atunci de ce o faci? 

— Am nevoie de bani, am spus, ştergându-mă 
pe mâini şi scoțând bancnotele din buzunar şi 
punându-le pe masă, în timp ce mă gândeam la 
asta. Trebuie să întreţin casa, maşina mea e veche 
şi trebuie sa plătesc taxe şi asigurări. Ca toată 
lumea, am adăugat, ca să nu creadă că mă văităm 
nejustificat. 

Detestam să mă vait de sărăcie, dar el 
întrebase. 

— Nu e nici un bărbat în familia ta? 

Din când în când, şi vampirii îşi arată vârsta. 

— Am un frate. Nu-mi pot aminti dacă l-ai 
întâlnit vreodată pe Jason. 

Pe piciorul stâng avea o tăietură care arăta mai 
rău decât celelalte. Am mai pus nişte apă fierbinte 
în vas ca să o încălzească pe cea dinăuntru. Apoi, 
am încercat să scot tot noroiul din rană. S-a tras 
înapoi când am trecut prosopul peste marginea 
rănii. Tăieturile şi zgârieturile mai mici păreau să 
se estompeze chiar în timp ce priveam. Vechiul 
boiler porni chiar în spatele meu, cu un sunet 
familiar, oarecum liniştitor. 

— Fratele tău îţi dă voie să munceşti? 

Am încercat să-mi imaginez faţa lui Jason când îi 
voi spune că mă aşteptam să mă întreţină pentru 
tot restul vieţii pentru că eram femeie şi nu ar 
trebui să lucrez în afara casei. 

— Oh, pentru numele lui Dumnezeu, Eric. 

Am privit în sus, la faţa lui, încruntându-mă. 

— Jason are propriile lui probleme. 

Cum ar fi egoismul cronic şi alergatul după 
fuste. 

Am dat vasul cu apă la o parte şi i-am şters 
picioarele lui Eric cu un prosop. Acest vampir avea 
acum picioare curate. Mai degrabă înţepenită, m- 
am ridicat în picioare. Mă durea spatele. Mă dureau 
picioarele. 

— Ascultă, cred că ar fi mai bine să o sun pe 
Pam. Ea va şti probabil ce se întâmplă cu tine. 

— Pam? 

Era ca şi cum m-aş fi aflat în preajma unui copil 
de doi ani extrem de enervant. 

— Adjuncta ta. 

Îmi era clar că era pe cale să-mi pună o nouă 
întrebare. Am ridicat mâna. 

— Opreşte-te. Lasă-mă să o sun şi să aflu ce se 
întâmplă. 

— Dar dacă s-a întors împotriva mea? 

— Atunci trebuie să ştim, şi asta cu cât mai 
repede, cu atât mai bine. 

Am pus mâna pe vechiul telefon care era pe 
peretele bucătăriei chiar la capătul blatului. Un 
scaun înalt se afla chiar sub el. Bunica mea stătea 
întotdeauna pe scaun, cu un caiet şi un creion la 

îndemână, când avea una dintre lungile ei 
conversații telefonice. Îmi era dor de ea în fiecare 
zi. Dar, în acest moment, nu era loc pentru durere 
în emoţiile mele, nici măcar pentru nostalgie. Am 
căutat în micuța mea agendă numărul de la 
Fangtasia, barul vampirilor din Shreveport, care 
reprezenta pentru Eric principalul său venit şi îi 
servea drept bază de operaţii, care înţelesesem că 
erau destul de întinse ca arie. Nu ştiam cât de 
întinse sau care erau aceste alte activităţi 
aducătoare de venit, şi nici nu ţineam în mod 
special să aflu. 

Am văzut în ziarul din Shreveport că şi 
Fangtasia plănuise o mare petrecere în această 
seară - „Începeţi anul cu o muşcătură” - aşa că 
ştiam că va fi cineva acolo. In timp ce telefonul 
suna, am deschis frigiderul şi am scos o sticlă de 
sânge pentru Eric. Am băgat-o la microunde şi am 
potrivit ceasul. În acest timp, el îmi urmărea 
fiecare mişcare cu o privire temătoare. 

— Fangtasia, spuse o voce bărbătească, cu un 
accent puternic. 

— Chow? 

— Da, cu ce vă pot ajuta? 

Îşi amintise, într-o clipită, că trebuia să 
răspundă la telefon ca un vampir sexy. 

— Sunt Sookie. 

— Oh, spuse cu o voce mult mai naturală. Auzi, 
la mulţi ani, Sook, da' suntem cam ocupați pe aici. 

— Căutaţi pe cineva? 

A urmat o tăcere lungă, plină de semnificaţii. 

— Stai o clipă, spuse, apoi nu am mai auzit 

nimic. 

— Sunt Pam, am auzit atunci vocea acesteia. 

Ridicase receptorul atât de încet, încât am 
tresărit când i-am auzit vocea. 

— Mai aveţi stăpân? 

Nu ştiam cât de mult puteam spune la telefon. 
Voiam să ştiu dacă ea era cea care-l adusese pe 
Eric în starea asta sau dacă încă îi mai era loială. 

— Da, spuse cu hotărâre, înțelegând ce voiam 
să ştiu. Suntem... avem ceva probleme. 

M-am gândit la ce-mi spunea până când am fost 
sigură că am citit printre rânduri. Pam îmi spunea 
că încă îi mai era loială lui Eric şi că supușii lui Eric 
erau atacați sau treceau printr-o criză. 

Am spus: 

— E aici. 

Pam aprecia concizia. 

— E în viaţă? 

— Îhî. 

— Probleme? 

— Mentale. 

O pauză /ungă, de data aceasta. 

— E un pericol pentru tine? 

Nu că lui Pam i-ar fi păsat vreun pic dacă Eric se 
hotăra să mă scurgă de sânge, dar cred că se 
întreba dacă îi voi oferi adăpost. 

— Nu cred că este un pericol în acest moment, 
am spus. Mi se pare că are o problemă cu 
memoria. 

— Urăsc vrăjitoarele. Oamenii au avut o idee 
înţeleaptă când le-au ars pe rug. 

Din moment ce aceiaşi oameni care au ars 

vrăjitoarele ar fi fost încântați să înfigă un ţăruş în 
pieptul vampirilor, mi s-a părut o remarcă 
amuzantă - dar nu prea mult, ţinând cont de oră. 
Am uitat imediat despre ce vorbea. Am căscat. 

— Vom veni mâine-noapte, spuse în cele din 
urmă. Poţi să-l ţii la tine astăzi? Răsăritul e în mai 
puţin de patru ore. Ai un loc sigur? 

— Da, dar să fiţi aici la căderea serii, m-ai auzit? 
Nu vreau să mai fiu implicată în rahatul vostru de 
vampiri. 

În mod normal, nu vorbesc atât de urât; dar 
cum spuneam, era sfârşitul unei nopţi foarte lungi. 

— Vom fi acolo. 

Am închis în acelaşi timp. Eric mă privea fără să 
clipească, cu ochii lui albaştri. Părul îi era o 
încâlceală îngrozitoare de bucle blonde. Părul său 
avea exact aceeaşi culoare cu al meu, şi eu am 
ochi albaştri, dar aici se opresc toate asemănările. 

M-am gândit să-i pieptăn părul, dar eram prea 
obosită. 

— OK, iată cum facem, i-am spus. Rămâi aici 
restul nopţii şi mâine, iar apoi Pam şi restul vor 
veni să te ia mâine-noapte şi să-ţi spună ce s-a 
întâmplat. 

— Nu vei lăsa pe nimeni să intre? întrebă. 

Am observat că terminase sângele şi că nu mai 
părea la fel de tensionat, ceea ce era o uşurare. 

— Eric, voi face tot ce-mi stă în putinţă ca să fii 
în siguranţă, am spus, destul de sinceră. 

Mi-am frecat faţa cu mâinile. Mai aveam puţin şi 
adormeam în picioare. 

— Hai, am spus, luându-l de mână. 

Apucând pătura cu cealaltă mână, mă urmă de- 
a lungul holului, un uriaş alb ca zăpada în lenjerie 
minusculă, roşie. 

Casa mea a fost extinsă de-a lungul anilor, dar 
nu a fost niciodată mai mult decât o modestă casă 
de la ţară. Incă un etaj îi fusese adăugat la 
începutul secolului, astfel încât sus găseai două 
dormitoare şi un pod mansardat, dar rareori urcam 
acolo. Ţineam etajul închis, ca să fac economie de 
electricitate. Sunt două dormitoare jos, pe cel mai 
mic l-am folosit până când a murit bunica mea, iar 
vizavi de el era unul mai mare, al ei. M-am mutat 
în cel mai mare după moartea ei. Dar groapa- 
ascunzătoare pe care Bill o construise se afla în 
dormitorul mai mic. L-am condus pe Eric înăuntru, 
am aprins lumina, şi m-am asigurat că jaluzelele 
erau trase şi la fel şi perdelele. Apoi am deschis 
uşa dulapului, am scos ce era înăuntru şi am dat la 
o parte bucata de covor care acoperea podeaua, 
descoperind astfel trapa. Dedesubt se afla un 
spaţiu în care nu pătrundea lumina, construit de 
Bill cu câteva luni în urmă, astfel încât să poată 
rămâne la mine peste zi sau să-l folosească drept 
ascunzătoare dacă propria lui casă nu era sigură. 
Lui Bill îi plăcea să aibă o vizuină, şi eram sigură că 
avea şi altele de care nu ştiam. Dacă aş fi fost 
vampir (Doamne fereşte), eu aş fi avut. 

A trebuit să-mi scot din cap gândurile la Bill în 
timp ce-i arătam reticentului meu oaspete cum să 
închidă trapa deasupra lui şi că bucata de covor se 
va aşeza la locul ei. 

— Când mă voi trezi, voi pune lucrurile înapoi în 

dulap ca să pară totul normal, l-am asigurat 
zâmbindu-i încurajator. 

— Trebuie să intru acum? întrebă. 

Eric cerându-mi aprobarea, chiar că lumea se 
întorsese cu susul în jos. 

— Nu, am spus încercând să par ca şi cum mi-ar 
fi păsat. 

Singurul lucru la care mă puteam gândi era 
patul meu. 

— Nu trebuie. Ai grijă să intri înainte de răsăritul 
soarelui. Nu prea poţi rata asta, nu-i aşa? Adică, nu 
poţi să adormi şi să te trezeşti după ce răsare 
soarele? 

Se gândi câteva minute şi clătină din cap. 

— Nu, spuse. Ştiu că nu se poate întâmpla. Pot 
rămâne în cameră cu tine? 

Oh, Doamne, privirea de cățeluş. De la un 
vampir în vârstă, care cândva fusese un viking de 
peste un metru optzeci. Era prea mult. Nu aveam 
suficientă energie ca să râd, aşa că am chicotit 
trist şi i-am spus: 

— Hai, cu o voce la fel de moale ca şi picioarele. 

Am stins lumina din acea camera, am traversat 
holul şi am aprins lumina din propria mea cameră, 
galben cu alb şi curată şi caldă şi am dat la o parte 
cuvertura şi pătura şi cearşaful. În timp ce Eric 
stătea oropsit într-un fotoliu de cealaltă parte a 
patului, mi-am scos pantofii şi şosetele, am luat o 
cămaşă de noapte dintr-un sertar şi m-am retras în 
baie. Am ieşit în zece minute, spălată pe ochi şi pe 
dinţi, şi îmbrăcată cu o cămaşă de noapte din 
flanel, de culoare crem, cu floricele albastre. 

Panglicile îi erau destrămate, iar volanul de la 
poale nu mai arăta chiar atât de bine, dar mă 
simţeam grozav în ea. După ce am stins luminile, 
mi-am dat seama că părul îmi era încă prins în 
coadă, aşa cum îl purtam de obicei, aşa că am scos 
elasticul care-l ţinea şi am scuturat capul ca să-l 
eliberez. Chiar şi pielea capului părea să se 
relaxeze şi am oftat cu încântare. 

În timp ce mă urcam în pat, musafirul meu 
nepoftit făcu acelaşi lucru. Îi spusesem oare că se 
poate culca în pat cu mine? În timp ce mă 
cuibăream sub cearşafurile moi şi sub pătură şi 
cuvertură, mă gândeam că asta e, dacă Eric avea 
planuri referitoare la mine, eram prea obosită ca 
să-mi pese. 

— Femeie? 

— Hm? 

— Cum te cheamă? 

— Sookie. Sookie Stackhouse. 

— Mulţumesc, Sookie. 

— Cu plăcere, Eric. 

Pentru că părea atât de pierdut - Eric, cel pe 
care-l cunoşteam eu nu făcuse niciodată altceva 
decât să presupună că ceilalţi trebuie să-l 
servească - am pipăit cuverturile ca să-i găsesc 
mâna. Când am găsit-o, mi-am strecurat mâna în 
ea. Palma lui era întoarsă ca să o primească pe a 
mea, iar degetele lui le-au cuprins pe ale mele. 

Şi, deşi nu aş fi crezut că era posibil să adorm 
ţinându-mă de mână cu un vampir, exact asta am 
făcut. 

M-am trezit încet. În timp ce zăceam cuibărită 
sub pături, întinzând din când în când câte o mână 
sau un picior, mi-am amintit treptat întâmplările 
fantastice ale nopţii trecute. 

Ei bine, Eric nu era în pat cu mine acum, aşa că 
presupuneam că era cuibărit în siguranţă în vizuina 
sa. Am traversat holul. Aşa cum am promis, am 
pus lucrurile înapoi în dulap ca să-l fac să arate 
normal. Ceasul îmi arăta că era prânzul, iar afară 
strălucea soarele, chiar dacă aerul era rece. De 
Crăciun, Jason îmi oferise un termometru care citea 
temperatura afară şi mi-o arăta pe un ecran digital 
în interior. Mi-l şi instalase. Acum ştiam două 
lucruri: era prânzul şi afară era un grad. 

In bucătărie, vasul cu apă în care-i spălasem 
picioarele lui Eric încă mai zăcea pe podea. În timp 
ce-l puneam în chiuvetă, am văzut că între timp 
clătise sticla în care fusese sângele artificial. 
Trebuia să iau mai mult, să am la îndemână când 
se va trezi, deoarece nu-ţi doreşti un vampir 
flămând în casă, şi ar fi politicos să am şi pentru 
Pam sau oricine altcineva venea din Shreveport. 
Îmi vor explica ce s-a întâmplat sau poate nu. ÎI vor 
lua pe Eric, îşi vor rezolva orice probleme ar fi avut 
de înfruntat în comunitatea vampirilor din 
Shreveport, şi eu voi fi lăsată în pace. Sau nu. 

Merlotte's era închis de Anul Nou până la ora 
patru după-amiază. De Anul Nou şi în ziua de după, 

de serviciu erau Charlsie, Danielle şi fata cea nouă, 
din moment ce noi ceilalţi munciserăm de 
Revelion. Aşadar, aveam două zile întregi libere... 
şi cel puţin una dintre ele trebuia să o petrec 
singură acasă cu un vampir deranjat mintal. Viaţa 
nu se arăta prea roz. 

Am băut două căni de cafea, am pus pantalonii 
lui Eric în maşina de spălat, am citit dintr-un roman 
de dragoste o vreme, am studiat noul meu 
calendar „Un cuvânt pe zi”, un cadou de Crăciun 
de la Arlene. Primul meu cuvânt pentru Anul Nou 
era „exsangvinare”. Asta nu era probabil de bun 
augur. 

Jason a trecut pe la mine puţin după ora patru, 
zburând pe aleea mea cu camioneta sa neagră cu 
flăcări roz şi violet pe laterale. Până să vină el, 
făcusem duş şi mă îmbrăcasem, dar părul îmi era 
încă ud. L-am dat cu un spray ca să se descurce 
mai uşor şi-l pieptănam încet, stând în faţa 
căminului. Am pornit televizorul şi l-am lăsat la un 
meci de fotbal ca să am ceva la care să mă uit în 
timp ce mă pieptănam, dar am lăsat sonorul încet. 
Mă gândeam la situaţia neplăcută în care se afla 
Eric, în timp ce mă bucuram de căldura plăcută a 
focului pe spatele meu. 

Nu folosisem prea mult șemineul în ultimii 
câţiva ani, căci o încărcătură de lemne era 
scumpă, dar Jason tăiase câţiva copaci care 
căzuseră anul trecut în timpul unei furtuni. Eram 
aprovizionată şi mă bucuram de foc. 

Fratele meu urcă cu paşi apăsaţi treptele 
verandei şi bătu de formă la uşă înainte să intre. 

Ca şi mine, a crescut mai mult în această casă. Ne- 
am mutat la bunica atunci când părinţii noştri au 
murit, iar ea a închiriat casa lor până ce Jason a 
declarat că era gata să trăiască pe cont propriu, 
când a împlinit douăzeci de ani. Acum, Jason avea 
douăzeci şi opt şi era şeful de echipă de la 
întreţinerea drumurilor comunale. Asta era o 
ascensiune rapidă pentru un băiat din zonă fără 
prea multă educaţie şi mă gândeam că era 
suficient pentru el până acum o lună sau două, 
când a început să se poarte ciudat. 

— Grozav, spuse văzând focul. 

Se aşeză în faţa lui să-şi încălzească mâinile, în 
acelaşi timp oprind căldura să mai ajungă la mine. 

— La ce oră ai ajuns aseară acasă? spuse peste 
umăr. 

— Cred că am ajuns în pat pe la trei. 

— Ce crezi despre fata cu care eram? 

— Cred că ar fi mai bine să nu mai ieşi cu ea. 

Nu asta spera să audă. Se uită rapid în lateral, 
pentru ca privirea lui să o întâlnească pe a mea. 

— Ce ai scos de la ea? întrebă cu o voce 
preocupată. 

Fratele meu ştie că sunt telepată, dar nu va 
discuta niciodată despre acest subiect cu mine, 
sau cu oricine altcineva. L-am văzut certându-se cu 
un bărbat care mă acuzase că sunt anormală, dar 
ştie că sunt diferită. Ca toţi ceilalţi, de altfel. Doar 
că preferă să nu o creadă, sau cred că gândurile 
lor nu le pot citi, doar pe ale altora. Dumnezeu mi- 
e martor că încerc să mă port şi să vorbesc ca şi 
cum n-aş primi un potop de idei şi emoţii şi regrete 

şi acuzaţii, dar uneori mai am scăpări. 

— Nu e genul tău, am spus privind focul. 

— Sigur nu e vampir, protestă. 

— Nu, vampir nu e. 

— Atunci? 

Mă privi războinic. 

— Jason, când vampirii au ieşit la lumină - când 
după atâta vreme în care am crezut că sunt doar o 
legendă înfricoşătoare, am aflat că sunt reali - nu 
te-ai gândit că mai sunt şi alte personaje reale? 

Fratele meu se luptă cu acest concept un minut. 
Ştiu (pentru că-l puteam „auzi”) că Jason încerca 
să nege cu încăpățânare această idee şi să-mi 
spună femeie nebună, dar nu putea. 

— Ştii sigur, spuse. 

De fapt nu era o întrebare. 

M-am asigurat că mă priveşte în ochi şi am 
încuviinţat cu seriozitate. 

— Oh, la naiba, spuse dezgustat. Chiar îmi 
plăcea fata asta şi era o adevărată pisică sălbatică. 

— Serios? am întrebat înmărmurită că se 
transformase în faţa lui când nu era lună plină. N-ai 
păţit nimic, nu-i aşa? 

In secunda următoare, m-am muştruluit singură 
pentru prostie. Bineînţeles că n-o făcuse. 

M-a privit o secundă, înainte să izbucnească în 
râs. 

— Sookie, eşti o persoană ciudată! Arătai ca şi 
cum ai fi crezut că putea cu adevărat să... 

Chipul i-a îngheţat. Puteam să simt cum ideea 
făcea o gaură în balonul protector pe care 
majoritatea oamenilor îl creează în jurul creierului 

lor, balon care reprezintă percepții şi idei care nu 
intră în conflict cu aşteptările lor de fiecare zi. 
Jason se aşeză cu greutate în balansoarul bunicii. 

— Mi-aş fi dorit să nu ştiu asta, spuse cu voce 
pierdută. 

— Se prea poate ca nu asta să fie ce se 
întâmplă cu ea - chestia cu pisica - dar, crede-mă, 
ceva se întâmplă. 

Îi luă cam un minut ca faţa să capete o expresie 
mai familiară, dar în cele din urmă se întâmplă. 
Comportament tipic pentru Jason: dacă nu putea 
face nimic în legătură cu ceea ce tocmai aflase, 
refuza să se mai gândească la acel subiect. 

— Auzi, ai văzut-o pe partenera lui Hoyt de 
seara trecută? După ce au plecat din bar, Hoyt a 
rămas înţepenit într-un şanţ spre Arcadia şi au 
trebuit să meargă pe jos trei kilometri ca să ajungă 
la un telefon, deoarece a uitat să-şi încarce 
mobilul. 

— Nu se poate! am exclamat încurajator şi cu 
chef de bârfă. Şi avea ditamai tocurile! 

Echilibrul lui Jason era refăcut. Mi-a mai spus 
bârfe din oraş vreme de câteva minute, a acceptat 
cola pe care i-am oferit-o şi m-a întrebat dacă am 
nevoie de ceva din oraş. 

— Da, am. 

Mă gândisem în timp ce vorbea. Majoritatea 
veştilor sale le auzisem noaptea trecută, din alte 
creiere, în momentele când nu mă protejasem. 

— Ah, spuse prefăcându-se înspăimântat. Ce 
am mai făcut acum? 

— Am nevoie de zece sticle de sânge sintetic şi 

haine pentru un bărbat solid, am spus şi l-am 
surprins din nou. 

Bietul Jason merita o soră certăreaţă şi prostuţă, 
care să-i ofere nepoți şi nepoate care să-l strige 
„unchiule Jase” şi pe care să-i ţină pe genunchi. În 
loc de asta, s-a ales cu mine. 

— Cât de mare e bărbatul şi unde e? 

— Are cam un metru nouăzeci şi doi, nouăzeci şi 
patru, şi doarme, am spus. Cred că are optzeci şi 
şase în talie şi are picioare lungi şi umeri laţi. 

Mi-am spus că trebuie să verific eticheta cu 
mărimea de pe blugii lui Eric, care erau încă în 
uscătorul de pe veranda din spate. 

— Ce fel de haine? 

— Haine de lucru. 

— E cineva cunoscut? 

— Eu, spuse o voce mult mai profundă. 

Jason se răsuci ca şi cum s-ar fi aşteptat la un 
atac, ceea ce demonstra că instinctele sale nu erau 
atât de rele până la urmă. Dar Eric arăta la fel de 
puţin ameninţător pe cât putea arăta un vampir de 
talia sa. Şi fusese inspirat să-şi pună halatul maro 
pe care-l lăsasem în dormitorul mic. Era cel pe 
care-l păstram aici pentru Bill şi mi-a creat un 
sentiment dureros să-l văd pe altcineva. Dar 
trebuia să fiu practică; Eric nu se putea plimba în 
bikini roşii - sau cel puţin nu când era şi Jason în 
casă. 

Jason se holbă la Eric şi-mi aruncă o privire 
şocată. 

— Asta e noul tău bărbat, Sookie? Nu se poate 
spune că pierzi vremea. 

Nu ştia dacă trebuia să fie admirativ sau 
indignat. Jason încă nu realizase că Eric era mort. E 
uimitor pentru mine cum o groază de oameni nu-şi 
dau seama decât după câteva minute. 

— Şi trebuie să-i aduc haine? 

— Da. Cămaşa i s-a rupt aseară, iar blugii săi 
sunt încă murdari. 

— Nu ai de gând să ne faci cunoştinţă? 

Am tras adânc aer în piept. Ar fi fost mult mai 
bine dacă Jason nu l-ar fi văzut pe Eric. 

— Mai bine nu, am spus. 

Amândoi au fost supăraţi de comentariul meu. 
Jason se vedea că fusese rănit, iar vampirul 
ofensat. 

— Eric, spuse şi-i întinse mâna lui Jason. 

— Jason Stackhouse, fratele acestei doamne 
nepoliticoase, spuse Jason. 

Îşi strânseră mâinile, iar eu am simţit că voiam 
să le sucesc gâturile. 

— Bănuiesc că există un motiv pentru care voi 
doi nu vă puteţi duce să-i cumpăraţi haine, spuse 
Jason. 

— Există un motiv bun, am răspuns, şi alte încă 
douăzeci de motive pentru care ar trebui să uiţi că 
l-ai văzut vreodată pe tipul ăsta. 

— Eşti în pericol? mă întrebă Jason direct. 

— Nu încă, am zis. 

— Dacă din cauza ta sora mea păţeşte ceva, o 
să ai o mulţime de necazuri, îl anunţă Jason pe 
Eric, vampirul. 

— Nici nu m-aş aştepta la altceva, spuse Eric. 
Dar din moment ce eşti atât de direct cu mine, voi 

fi şi eu la fel cu tine. Cred că ar trebui să o întreţii 
şi ar trebui să o iei la tine acasă, ca să fie mai 
protejată. 

Jason rămase din nou cu gura căscată, iar eu a 
trebuit să mi-o acopăr pe a mea ca să nu râd în 
hohote. Era chiar mai distractiv decât îmi 
imaginasem. 

— Zece sticle de sânge şi un schimb de haine? 
mă întrebă Jason, şi mi-am dat seama după vocea 
lui că îşi dăduse, în sfârşit, seama de faptul că Eric 
era vampir. 

— Exact. Sânge găseşti la magazinul de băuturi. 
lar hainele la Wal-Mart. 

Eric este mai degrabă genul care preferă blugi 
şi tricou, adică exact ce-mi puteam permite, 
oricum. 

— Oh, şi are nevoie şi de pantofi. 

Jason se aşeză lângă Eric şi-şi puse piciorul 
paralel cu cel al vampirului. Fluieră, ceea ce-l făcu 
pe Eric să tresară. 

— Trăieşti pe picior mare, comentă Jason şi-mi 
aruncă o privire. E adevărată vechea zicală? 

l-am  zâmbit. Încerca să mai înveselească 
atmosfera. 

— Poate nu mă crezi, dar nu ştiu. 

— Cam greu de înghiţit asta, dar... Ei, am 
plecat, spuse Jason salutându-l cu o înclinare a 
capului pe Eric. 

În câteva secunde, i-am auzit camionul luând 
viteză în curba de pe alee, prin pădurea 
întunecată. Noaptea învăluise totul. 

— Îmi pare rău că am apărut în timp ce el era 

aici, făcu Eric o tentativă. Cred că nu voiai să-l 
întâlnesc. 

Se apropie de foc şi păru să se bucure de 
căldura lui, aşa cum făcusem şi eu. 

— Nu e vorba că mi-e ruşine că eşti aici, i-am 
zis. Dar am sentimentul că ai o grămadă de 
necazuri şi nu-l vreau şi pe fratele meu târât în ele. 

— Este singurul tău frate? 

— Da. Şi părinţii mei sunt morţi, la fel şi bunica 
mea. El este tot ce am, cu excepţia unei verişoare 
care se droghează de ani de zile. Bănuiesc că e 
irecuperabilă. 

— Nu mai fi tristă, spuse ca şi cum nu s-ar fi 
putut abţine. 

— Sunt bine, am răspuns, străduindu-mă să nu- 
mi tremure vocea. 

— Ai băut din sângele meu, zise. 

Aoleo. Am rămas nemişcată. 

— Nu aş fi fost în stare să spun ce simţi dacă nu 
ai fi băut din sângele meu, explică el. Suntem sau 
am fost iubiţi? 

Era un fel drăguţ de a pune problema. Eric era 
de obicei destul de direct când venea vorba despre 
sex. 

— Nu, am răspuns prompt, şi spuneam 
adevărul, chiar dacă eram chiar la limita lui. 

Am fost întrerupţi la timp, slavă cerului. Nu sunt 
măritată. Am momente de slăbiciune. El arată 
fabulos. Ce pot spune? 

Dar mă privea intens şi am simţit cum mă 
înroşesc. 

— Asta nu e halatul fratelui tău. 

Oh, la naiba! M-am uitat fix la foc, ca şi cum 
acesta ar fi trebuit să-mi dea un răspuns. 

— Al cui e atunci? 

— Al lui Bill, am spus. 

Asta fusese o întrebare uşoară. 

— E iubitul tău? 

Am încuviinţat. 

— Era, am recunoscut cinstit. 

— E prietenul meu? 

M-am gândit ce să-i răspund. 

— Ei bine, nu chiar. Trăieşte în districtul în care 
tu eşti şerif. În Districtul 5. 

Mi-am reluat pieptănatul şi am constatat că 
părul se uscase. Se electrizase şi se lipea de perie. 
Am zâmbit la reflexia mea în oglinda de deasupra 
şemineului. Îl puteam vedea şi pe Eric acolo. Nu 
am nici cea mai vagă idee de unde a pornit 
povestea că vampirii nu pot fi văzuţi în oglindă. Cu 
siguranţă puteam să-l văd pe Eric în toată 
splendoarea lui, căci era atât de înalt şi nu-şi 
înfășurase prea strâns halatul... Am închis ochii. 

— Ai nevoie de ceva? m-a întrebat Eric 
îngrijorat. 

De mai mult autocontrol. 

— Sunt bine, am spus încercând să nu 
scrâşnesc din dinţi. Prietenii tăi vor sosi curând. 
Blugii sunt în uscător şi sper că Jason se va 
întoarce repede cu ceva haine. 

— Prietenii mei? 

— Vampirii care lucrează pentru tine. Cred că 
Pam intră la capitolul prieteni. Despre Chow nu ştiu 
ce să zic. 

— Sookie, unde lucrez eu? Cine e Pam? Asta era 
cu adevărat o conversaţie dificilă. Am încercat să-i 
explic lui Eric despre poziţia pe care o ocupa, 
despre faptul că deţinea Fangtasia, despre 
celelalte afaceri pe care le avea, dar, sincer, nu 
eram suficient de informată pentru a-i zugrăvi 
tabloul complet. 

— Nu ştii prea multe despre ce fac eu, a 
remarcat pe bună dreptate. 

— Păi, merg la Fangtasia când mă duce Bill, iar 
el mă duce când ai tu nevoie să mă pui să fac tot 
felul de lucruri. 

Proastă, proastă! 

— Cum te pot determina să faci tot felul de 
lucruri? Pot împrumuta peria? mă întrebă Eric. 

l-am aruncat o privire. Părea preocupat şi 
gânditor. 

— Sigur, am spus, hotărându-mă să ignor prima 
întrebare. 

l-am întins peria. A început să-şi perie părul, 
făcând toţi muşchii pieptului să danseze. On, 
Doamne. Poate ar trebui să intru din nou sub duş şi 
să dau drumul la apă rece? 

Am năvălit în dormitor şi am luat un elastic de 
păr şi mi-am adunat părul în cea mai strânsă coadă 
pe care am reuşit vreodată să o fac, chiar în 
creştetul capului. Am folosit cealaltă perie pe care 
o aveam ca să o aranjez şi am verificat că este 
chiar în creştet întorcând capul într-o parte şi în 
cealaltă. 

— Eşti încordată, a spus Eric din pragul uşii. 
Scuze, scuze, a continuat grăbit. 

M-am uitat la el, suspicioasă, dar părea sincer. 
Dacă ar fi fost el însuşi, Eric ar fi râs. Dar, la naiba 
dacă nu-mi lipsea vechiul Eric. Măcar ştiai la ce să 
te aştepţi de la el. 

Am auzit o bătaie în uşa din faţă. 

— Rămâi aici, am spus. 

Părea destul de îngrijorat şi s-a aşezat pe un 
scaun din colţul încăperii, ca un băiat cuminte. 

M-am bucurat că strânsesem cu o seară înainte 
hainele împrăştiate prin cameră. M-am îndreptat 
prin sufragerie spre uşa din faţă, sperând să nu 
mai am parte de alte surprize. 

— Cine este? am întrebat lipindu-mi urechea de 
uşă. 

— Noi suntem, răspunse Pam. 

Am început să apăs pe clanţă, m-am oprit, mi- 
am amintit că oricum nu puteau intra şi am deschis 
uşa. 

Pam are părul blond, drept, şi este la fel de albă 
ca o petală de magnolie. In afară de asta, arată ca 
o tânără casnică din suburbii, care are o slujbă cu 
jumătate de normă la grădiniţă. 

Deşi nu cred că şi-ar dori cineva vreodată ca 
Pam să aibă grijă de ţânci, nu am văzut-o niciodată 
făcând ceva din cale afară de crud sau de rău. Dar 
este absolut convinsă că vampirii sunt mai buni 
decât oamenii, şi este foarte directă şi nu se 
împiedică de cuvinte. Eram sigură că dacă Pam ar 
fi crezut că vreo acţiune dură era necesară pentru 
binele ei, ar fi făcut-o fără mustrări de conştiinţă. 
Părea să fie un adjunct excelent şi nu peste 
măsură de ambițios. Dacă îşi dorea să aibă propria 

ei sferă de influenţă, îşi ascundea cu mare grijă 
dorinţa. 

Chow era de cu totul alt soi. Nu vreau să-l 
cunosc pe Chow mai bine decât îl cunosc deja. Nu 
am încredere în el şi nu m-am simţit niciodată 
confortabil în preajma lui. Chow este un vampir de 
origine asiatică, cu o constituţie mică, dar puternic, 
cu părul lung şi negru. Nu are mai mult de un 
metru şaptezeci înălţime, dar fiecare centimetru de 
piele vizibilă (cu excepţia feţei) este acoperit cu 
nişte tatuaje complicate, care par o adevărată 
pictură pe piele. Pam spune că sunt tatuaje 
yakuza. In unele seri, Chow lucrează la Fangtasia 
pe post de barman, iar în altele stă pur şi simplu 
pe acolo şi lasă clienţii să se apropie de el. (De 
fapt, acesta este adevăratul scop al barurilor 
pentru vampiri, să-i lase pe oamenii obişnuiţi să se 
simtă ca şi cum ar face ceva periculos doar pentru 
că stau în aceeaşi cameră cu un neviu în carne şi 
oase. Este o afacere foarte profitabilă, mi-a 
explicat Bill.) 

Pam purta un pulover crem pufos şi pantaloni 
maro-aurii, iar Chow era în ţinuta lui obişnuită: 
vestă şi pantaloni largi. Rareori purta cămaşă, 
astfel încât clienţii de la Fangtasia să se poată 
bucura din plin de arta care-i împodobea corpul. 

L-am strigat pe Eric, iar acesta a intrat încet în 
cameră. Era vizibil precaut. 

— Eric, spuse Pam când îl văzu. 

In vocea ei se simţea uşurarea. 

— Eşti bine? 

Ochii săi îl cercetau temători. Nu făcu o 

reverență, ci un fel de plecăciune adâncă a 
capului. 

— Stăpâne, spuse Chow şi se înclină. 

Am încercat să nu exagerez interpretând ceea 
ce văzusem şi auzisem, dar am bănuit că saluturile 
diferite însemnau relaţii diferite între cei trei. 

Eric părea nesigur. 

— Vă cunosc, spuse încercând ca vorbele sale 
să sune mai degrabă a afirmaţie decât a întrebare. 

Ceilalţi doi vampiri schimbară o privire rapidă. 

— Lucrăm pentru tine, spuse Pam. Îți datorăm 
loialitate. 

Am început să mă îndrept către uşa camerei, 
pentru că eram sigură că îşi doreau să vorbească 
despre lucruri secrete de-ale vampirilor. lar dacă 
era ceva ce nu-mi doream să aflu, astea erau şi 
mai multe secrete. 

— Te rog, nu pleca, mi se adresă Eric. 

Vocea îi era înspăimântată. Am îngheţat şi m- 
am uitat peste umăr. Pam şi Chow se holbau la 
mine peste umerii lui Eric, fiecare cu o altă 
expresie. A lui Pam era aproape amuzată, în timp 
ce a lui Chow era în mod evident dezaprobatoare. 

Am încercat să nu privesc în ochii lui Eric, ca să- 
| pot părăsi fără mustrări de conştiinţă, dar pur şi 
simplu nu am reuşit. Nu voia să fie lăsat singur cu 
cei doi aghiotanţi. Am oftat adânc, umflându-mi 
obrajii. Of, /a naiba! M-am târât înapoi lângă Eric, 
uitându-mă cu duşmănie la Pam în tot acest timp. 

Se auzi din nou ciocănind la uşă, iar Pam şi 
Chow reacționară dramatic. Într-o secundă, 
amândoi erau gata de luptă, iar vampirii aflați în 

această stare sunt teribil de înspăimântători. Le ies 
colții, mâinile li se arcuiesc ca nişte gheare, iar 
corpurile le sunt în alertă. Aerul pare să vibreze în 
jurul lor. 

— Da? am spus fără să deschid uşa. 

Trebuia să-mi instalez un vizor. 

— Sunt fratele tău, spuse Jason răstit. 

Nici nu ştia ce norocos era că nu intrase pur şi 
simplu. 

Ceva îl făcea pe Jason să fie într-o dispoziţie 
agresivă şi mă întrebam dacă nu era cineva cu el. 
Aproape că am deschis uşa. Dar am ezitat. În cele 
din urmă, simţindu-mă ca un trădător, m-am întors 
către Pam. l-am arătat în tăcere uşa din spate, 
făcând un gest care să sugereze închiderea şi 
deschiderea ei, ca să nu se poată înşela asupra a 
ceea ce voiam să-i comunic. Am făcut cu degetul 
un cerc în aer - oco/eşte casa, Pam - şi i-am arătat 
uşa din faţă. 

Pam încuviinţă cu o mişcare a capului şi alergă 
pe hol spre spatele casei. Nu-i puteam auzi paşii pe 
podea. Uimitor. 

Eric se îndepărtă de uşă. Chow se aşeză în faţa 
lui. Am aprobat. Exact asta se presupunea că 
trebuie să facă un subordonat. 

În mai puţin de un minut, l-am auzit pe Jason 
urlând de la vreo jumătate de metru. Am sărit de 
lângă uşă, surprinsă. 

Pam zise: 

— Deschide! 

Am deschis larg uşa ca să-l văd pe Jason blocat 
în braţele Pamelei. Il ţinea în aer fără nici un efort, 


55 


deşi el se agita cu sălbăticie cât de tare putea, 
Dumnezeu să-l aibă în pază. 

— Eşti singur, am spus, cu un puternic 
sentiment de uşurare. 

— Bineînţeles, ce dracu'! De ce ai asmuţit-o pe 
mine? Lasă-mă jos! 

— Pam, este fratele meu, am zis. Te rog, lasă-l 
Jos. 

Pam îl lăsă jos pe Jason, iar acesta se întoarse 
să se uite la ea. 

— Auzi, femeie! Nu te furişezi aşa în spatele 
unui bărbat. Ai noroc că nu te-am pocnit în cap! 

Pam părea din nou amuzată şi până şi Jason 
părea jenat. Avu tactul să zâmbească. 

— Cred că ar fi, de fapt, destul de greu, spuse el 
ridicând sacoşele pe care le scăpase. 

Pam îl ajută. 

— Ce baftă că am sângele în sticle mari de 
plastic,  comentă. Altfel, această doamnă 
încântătoare ar răbda de foame. 

Îi zâmbi cu subînţeles lui Pam. Jason iubeşte 
femeile. Cu Pam, Jason era într-o situaţie care-l 
depăşea cu mult, dar nu avea bunul-simţ să-şi dea 
seama. 

— Mulţumesc. Acum trebuie să pleci, am spus 
brusc. 

I-am luat sacoşele de plastic din mâini. El şi Pam 
se priveau încă în ochi. Îşi exercita farmecul asupra 
lui. 

— Pam, i-am atras tăios atenţia. Pam, este 
fratele meu. 

— Ştiu, spuse calm. Jason, ai ceva să ne spui? 

Uitasem că Jason avea un ton ca şi cum nu s-ar 
mai fi putut abţine atunci când ajunsese la uşă. 

— Da, spuse, luându-şi cu mare greutate ochii 
de la femeia-vampir. 

Dar, când privi către mine, îl zări pe Chow şi 
pupilele i se dilatară. Cel puţin avea suficient bun- 
simţ să se teamă de Chow. 

— Sookie? E totul în ordine? întrebă. 

Făcu un pas în cameră şi am putut vedea cum 
adrenalina de la spaima pe care i-o provocase Pam 
începuse să se calmeze. 

— Da. Totul e în regulă. Sunt doar prieteni de-ai 
lui Eric, care au venit să vadă ce se întâmplă cu el. 

— Atunci mai bine s-ar duce să dea jos afişele 
alea cu „căutat”. 

Asta atrase atenţia tuturor. Lui Jason îi plăcu. 

— Sunt afişe la Wal-Mart şi la Grabbit Kwik şi la 
Bottle Barn şi cam peste tot prin oraş. Pe toate 
scrie acelaşi lucru: „L-aţi văzut pe acest bărbat?” şi 
continuă explicând că el a fost răpit, iar prietenii lui 
sunt foarte îngrijoraţi, şi că oferă cui poate spune 
cu certitudine că l-a văzut o recompensă de 
cincizeci de mii de dolari. 

Nu pricepusem prea bine, încă mă mai întrebam 
Ce?, când Pam puse punctul pei. 

— Speră să-l localizeze şi să pună mâna pe el, îi 
spuse lui Chow. O să funcţioneze. 

— Trebuie să rezolvăm problema, spuse, 
arătând cu capul către Jason. 

— Să nu vă atingeţi de fratele meu, am spus. M- 
am aşezat între Jason şi Chow, iar palmele mă 
mâncau de nevoia unui ţăruş sau a unui ciocan sau 


57 


a orice cu care l-aş fi putut împiedica pe acest 
vampir să-l atingă pe Jason. 

Pam şi Chow se uitară la mine brusc. Nu mi se 
păru la fel de flatant pe cât i se păruse lui Jason. 
Mie mi se părea mortal. Jason deschise gura să 
vorbească - puteam simţi cum creşte în el furia, şi 
impulsul de a-i înfrunta - dar mâna mea se închise 
peste încheietura lui, iar el mărâi, în timp ce-i 
ziceam: 

— Să nu scoţi o vorbă. 

Printr-un miracol, chiar nu scoase nici una. 
Părea să simtă că evenimentele se îndreptau mult 
prea rapid într-o direcţie periculoasă. 

— Va trebui să mă omorâţi şi pe mine, am spus. 

Chow ridică din umeri. 

— Mare scofală. 

Pam nu comentă. Dacă trebuia să aleagă între a 
susţine interesele vampirilor şi a fi prietena mea... 
ei bine, cred că trebuia să anulăm petrecerea în 
pijamale, tocmai când mă gândeam că pot să-i 
împletesc părul. 

— Despre ce e vorba? întrebă Eric. 

Vocea lui era considerabil mai fermă. 

— Explică-mi, Pam. 

Trecu un minut până ce lucrurile se echilibrară. 
Apoi, Pam se întoarse către Eric şi poate era 
uşurată că nu trebuia să mă omoare chiar atunci. 

— Sookie şi bărbatul ăsta, fratele ei, te-au 
văzut, explică ea. Sunt oameni. Au nevoie de bani. 
Te vor preda vrăjitoarelor. 

— Ce vrăjitoare? întrebarăm şi eu şi Jason în 
acelaşi timp. 

— Mulţumesc, Eric, pentru rahatul în care ne-ai 
băgat, mormăi nedrept Jason. Şi ai putea să-mi dai 
drumul la mână, Sookie. Eşti mai puternică decât 
pari. 

Eram mai puternică decât ar fi trebuit pentru că 
băusem sânge de vampir - cel mai recent al lui 
Eric. Efectul durează cam trei săptămâni, poate 
mai mult. Ştiam asta din experienţele anterioare. 

Din nefericire, avusesem nevoie de acest 
surplus de putere într-un anume moment al vieţii 
mele. Sângele îmi fusese donat atunci când eram 
grav rănită dar trebuia să continui, chiar de 
vampirul care era acum înfăşurat în halatul de baie 
al fostului meu prieten. 

— Jason, am spus cu voce scăzută - ca şi cum 
vampirii nu m-ar fi putut auzi - ai grijă cum te 
porţi. 

Asta era cea mai clară modalitate de a-i spune 
lui Jason să dea şi el o dată în viaţă dovadă de 
inteligenţă. Era prea încântat să meargă pe muchie 
de cuţit. 

Foarte încet şi cu multă atenţie, ca şi cum în 
cameră s-ar fi aflat un leu scăpat din cuşcă, Jason 
şi cu mine ne-am aşezat pe canapeaua cea veche 
de lângă şemineu. Asta a mai detensionat puţin 
situaţia. După o scurtă ezitare, Eric se aşeză pe 
podea şi se lipi de picioarele mele. Pam se aşeză 
pe marginea unui fotoliu, cel mai aproape de 
şemineu, dar Chow preferă să rămână în picioare 
(la ceea ce am calculat eu a fi o distanţă de doi 
paşi) aproape de Jason. Atmosfera deveni mai 
puţin tensionată, deşi nu se putea numi cu nici un 

chip relaxată - totuşi, era o îmbunătăţire faţă de 
situaţia de acum câteva clipe. 

— Fratele tău trebuie să rămână şi să audă 
asta, zise Pam. Nu contează cât de mult vrei tu ca 
el să nu afle. E necesar să ştie de ce nu trebuie să 
încerce să câştige acei bani. 

Jason şi cu mine dădurăm aprobator din cap. 
Stai, aş putea! Aş putea să le spun tuturor că 
invitaţia lor în casa mea era anulată şi la naiba, ar 
şterge-o pe uşă cât de repede ar putea. M-am 
trezit zâmbind. Să anulezi o invitaţie era extrem de 
satisfăcător. O mai făcusem odată; îi trimisesem pe 
Bill şi pe Eric rapid afară din sufrageria mea, şi m- 
am simţit atât de bine, încât am anulat invitaţia 
pentru fiecare vampir pe care-l cunoşteam. Pe 
măsură ce mă gândeam mai bine, am simţit cum 
îmi păleşte zâmbetul. 

Dacă dădeam ascultare acestui impuls, trebuia 
să rămân în casă în fiecare noapte pentru tot restul 
vieţii mele, pentru că se vor întoarce la apus în 
ziua următoare şi în cealaltă şi aşa mai departe, 
până când vor pune mâna pe mine, pentru că îl 
aveam pe şeful lor. M-am uitat la Chow. Îmi venea 
să dau vina pentru întreaga situaţie doar pe el. 

— Acum câteva nopţi, am auzit la Fangtasia, 
explică Pam pentru Jason, că a venit în Shreveport 
un grup de vrăjitoare. Ne-a spus o fiinţă umană, 
una care-l vrea pe Chow. Nu ştia de ce suntem atât 
de interesaţi de această informaţie. 

Nu era ceva care să mi se pară foarte 
ameninţător. Jason ridică din umeri. 

— Şi? întrebă. La naiba, doar sunteţi cu toţii 

vampiri. Ce vă poate face o gaşcă de fete 
îmbrăcate în negru? 

— Vrăjitoarele adevărate pot face multe lucruri 
vampirilor, spuse Pam cu o vizibilă jenă. Fetele în 
negru la care te gândeşti doar se prefac. 
Vrăjitoarele şi vrăjitorii adevăraţi pot fi femei sau 
bărbaţi de toate vârstele. Sunt formidabili, cu 
adevărat puternici. Controlează forţe magice, iar 
însăşi existenţa noastră îşi are rădăcinile în magie. 
Grupul ăsta pare a avea ceva... 

Făcu o pauză, căutând cuvântul potrivit. 

— In plus? sugeră serviabil Jason. 

— Ceva în plus, fu Pam de acord. Nu am 
descoperit ce-i face atât de puternici. 

— Care-i scopul venirii lor la Shreveport? 

— Bună întrebare, aprobă Chow. O întrebare 
mult mai bună. 

M-am încruntat la el. Nu aveam nevoie de 
nenorocita lui de aprobare. 

— Voiau, vor, să pună mâna pe afacerea lui 
Eric, spuse Pam. Vrăjitoarele vor bani la fel de mult 
ca oricine altcineva şi şi-au imaginat că fie pot 
pune mâna pe afacere, fie îl conving pe Eric să 
plătească pentru a fi lăsat în pace. 

— Bani pentru protecţie. Este un concept 
familiar pentru cineva care se uită la televizor. Dar 
cum vă pot obliga să faceţi ceva? Voi sunteţi atât 
de puternici. 

— Nici nu ai idee câte probleme pot apărea într- 
o afacere dacă vrăjitoarele vor o bucată din ea. 
Când ne-am întâlnit prima dată cu conducătorii lor 
- o pereche, frate şi soră - ne-au explicat. Hallow a 

spus foarte clar că ne poate blestema munca, 
poate strica băuturile şi poate determina clienţii să 
cadă pe ringul de dans şi să ne dea în judecată, ca 
să nu mai pomenim de problemele cu instalaţiile 
sanitare. 

Pam făcu un gest de dezgust cu mâinile. 

— Ar transforma fiecare seară într-un coşmar, 
iar veniturile noastre ar scădea drastic, poate chiar 
într-atât încât Fangtasia nu ar mai avea nici o 
valoare. 

Jason şi cu mine ne aruncarăm priviri precaute. 
Bineînţeles că vampirii erau activi mai ales în 
domeniul barurilor, din moment ce erau cele mai 
lucrative noaptea, iar ei erau treji atunci. Se 
implicaseră în curăţătorii de noapte, restaurante 
de noapte, cinematografe de noapte... dar barurile 
erau cele mai rentabile. Dacă Fangtasia se 
închidea, finanţele lui Eric s-ar fi dus pe apa 
sâmbetei. 

— Aşadar, vor bani de protecţie, spuse Jason. 

Se uitase la trilogia Naşu/ de vreo cincizeci de 
ori. M-am gândit să-l întreb dacă vrea să doarmă 
cu peştii, dar Chow părea agitat, aşa că m-am 
abținut. Amândoi eram doar la un degeţel distanţă 
de o moarte neplăcută, iar eu ştiam că nu era 
vremea de glume, mai ales de unele prea 
apropiate de realitate. 

— Şi cum a ajuns Eric să alerge pe şosea, în 
mijlocul nopţii, fără cămaşă sau pantaloni? am 
întrebat, gândindu-mă că venise timpul să 
ajungem la lucrurile esenţiale. 

Cei doi subordonați avură un schimb lung de 

priviri. M-am uitat în jos la Eric, lipit de picioarele 
mele. Părea să fie la fel de interesat de răspuns ca 
şi noi. Mâna sa îmi cuprinsese cu fermitate glezna. 
M-am simţit ca o vestă de salvare uriaşă. 

Chow se hotări să preia rolul povestitorului. 

— Le-am spus că vom discuta despre 
ameninţarea lor. Dar noaptea trecută când am 
ajuns la muncă, una dintre vrăjitoarele mai mici ne 
aştepta la Fangtasia cu o altă propunere. Păru să 
nu se simtă prea confortabil. În timpul întâlnirii 
iniţiale, şefa adunării de vrăjitoare, Hallow, a decis 
că e atrasă sexual de Eric. O astfel de împerechere 
este foarte prost văzută printre vrăjitoare, înţelegi, 
din moment ce noi suntem morţi, iar vrăjitoria este 
ceva atât de... organic. 

Chow scuipă cuvântul ca şi cum ar fi fost vorba 
despre ceva lipit pe talpa pantofului lui. 

— Bineînţeles, majoritatea vrăjitoarelor nu ar 
face ceea ce încearcă această adunare. Aici e 
vorba de oameni mai atraşi de putere decât de 
religia din spatele ei. 

Era interesant, dar eu voiam să aud restul 
poveştii. La fel îşi dorea şi Jason, care făcu din 
mână un semn de „treci peste asta”. Scuturându- 
se ca şi cum s-ar fi trezit din gândurile în care era 
cufundat, Chow continuă. 

— Această vrăjitoare-şefă, această Hallow, i-a 
spus lui Eric, prin intermediul subordonatei ei, că 
dacă va petrece cu ea şapte nopţi, îi va cere doaro 
cincime din afacere, în loc de jumătate. 

— Inseamnă că ţi-ai creat deja o reputaţie, îi 
spuse fratele meu lui Eric, cu o voce plină de 


63 


venerație sinceră. 

Eric nu reuşise pe de-a-ntregul să-şi ascundă 
expresia de încântare. Era bucuros să audă că era 
considerat un Casanova. Era o mică diferenţă în 
felul în care s-a uitat în sus la mine în momentul 
următor, iar eu am avut un sentimentul îngrozitor 
că urma să se întâmple ceva inevitabil - ca atunci 
când vezi că maşina ta o ia la vale (deşi eşti sigur 
că ai lăsat-o parcată bine) şi ştii că nu ai cum să o 
prinzi şi să o opreşti, indiferent cât de mult îţi 
doreşti. Maşina aceea va fi distrusă. 

— Deşi unii dintre noi au considerat că ar fi 
înţelept să accepte, stăpânul nostru a refuzat cu 
încăpățânare, spuse Chow, aruncându-i 
„stăpânului nostru” o privire care numai iubitoare 
nu era. lar stăpânul nostru a ales să o refuze într-o 
manieră atât de insultătoare, încât Hallow l-a 
blestemat. 

Eric păru ruşinat. 

— De ce naiba ai refuza o astfel de afacere? 
întrebă Jason, sincer mirat. 

— Nu-mi amintesc, răspunse Eric, mutându-se 
milimetric mai aproape de picioarele mele. 

Mai aproape de atât nu avea unde să se ducă. 
Părea relaxat, dar ştiam că nu e. Puteam să-i simt 
tensiunea din corp. 

— Nu mi-am ştiut nici numele până când femeia 
asta, Sookie, nu mi l-a spus. 

— Şi cum ai ajuns pe câmp? 

— Nici asta nu ştiu. 

— Pur şi simplu a dispărut de unde era, spuse 
Pam. Stăteam în birou cu tânăra vrăjitoare, iar 

Chow şi cu mine ne certam cu Eric pe tema 
refuzului lui. lar apoi, parcă s-a evaporat... 

— Ţi-a picat fisa, Eric? am întrebat. 

M-am surprins întinzându-mă să-i mângâi părul, 
cum aş fi făcut cu un câine care s-ar fi aciuat pe 
lângă mine. 

Vampirul păru uimit. Deşi engleza lui Eric era 
excelentă, din când în când câte o expresie îl lua 
pe nepregătite. 

— Îţi aminteşti ceva despre asta? am spus mai 
direct. Ai ceva amintiri legate de subiect? 

— M-am născut în momentul în care alergam pe 
drum în frig şi întuneric, spuse. Până când m-ai 
luat tu, eram vid. 

Spus în felul acesta, suna îngrozitor. 

— Pur şi simplu nu are sens, am zis. Aşa ceva 
nu se întâmplă din senin, fără nici un avertisment. 

Pam nu păru ofensată, dar Chow se străduia să 
aibă o astfel de expresie. 

— Voi doi aţi făcut ceva, nu-i aşa? Aţi făcut 
tâmpenii. Ce aţi făcut? 

Eric îmi cuprinsese picioarele cu ambele mâini, 
aşa că eram ţintuită pe loc. Mi-am înfrânat o 
tresărire de spaimă. Era doar nesigur. 

— Chow a avut o izbucnire de furie faţă de 
vrăjitoare, spuse Pam după o pauză semnificativă. 

Am închis ochii. Chiar şi Jason părea să 
înţeleagă ce spunea Pam, căci pupilele i se 
dilataseră. Eric îşi întoarse faţa spre mine, ca să-şi 
frece obrazul de piciorul meu. Mă întrebam de ce 
face asta. 

— Şi în momentul în care a fost atacată, Eric a 

dispărut? am întrebat. 

Pam dădu din cap afirmativ. 

— Aşadar, era un fel de capcană vrăjită. 

— Aparent, spuse Chow. Deşi nu am mai auzit 
niciodată de aşa ceva şi nu pot fi făcut responsabil 
pentru ce s-a întâmplat. 

Privirea lui mă provoca să-l contrazic. 

M-am întors către Jason şi mi-am dat ochii peste 
cap. Să mă ocup de gafa lui Chow nu era treaba 
mea. Eram destul de sigură că dacă întreaga 
poveste ar fi fost spusă reginei din Louisiana, 
superiorul lui Eric, ea i-ar fi spus vreo două lui 
Chow în legătură cu incidentul. 

Se lăsă tăcerea, apoi Jason se decise să mai 
pună nişte paie pe foc. 

— Aţi fost la Merlotte's, nu-i aşa? îi întrebă pe 
vampiri. Unde lucrează Sookie? 

Eric ridică din umeri; nu-şi amintea. Pam spuse: 

— Eu am fost, nu şi Eric. 

Se uită la mine, aşteptând confirmarea, iar după 
ce m-am gândit puţin, am aprobat. 

— Aşadar, nimeni nu îl va asocia automat pe 
Eric cu Sookie. 

Jason lăsă să-i scape această observaţie ca din 
întâmplare, dar părea foarte încântat şi aproape 
mândru. 

— Nu, spuse Pam încet. Poate că nu. 

Era clar că era ceva care trebuia să mă 
îngrijoreze, dar încă nu reuşeam să-mi dau seama 
ce e. 

— Aşadar, sunteţi acoperiţi pe teritoriul Bon 
Temps, continuă Jason. Mă îndoiesc că l-a văzut 

cineva noaptea trecută, cu excepţia lui Sookie, şi la 
naiba dacă ştiu cum a ajuns taman pe drumul ăla. 

Fratele meu pusese din nou punctul pe i. 
Funcţiona la capacitate maximă în seara asta. 

— Dar o groază de oameni de aici merg la 
Shreveport, la barul ăsta, Fangtasia. Chiar şi eu am 
fost, spuse Jason. 

Asta era o noutate pentru mine şi i-am aruncat 
o privire pe sub sprâncene. Ridică din umeri şi păru 
doar puţin încurcat. 

— Deci, ce se va întâmpla atunci când cineva va 
încerca să ceară banii? Când va suna la numărul de 
pe afiş? 

Chow decise să ia parte din nou la conversaţie. 

— Bineînţeles că „prietenul apropiat” care va 
răspunde va veni imediat să vorbească direct cu 
informatorul. Dacă acesta îl poate convinge pe 
„prietenul apropiat” că l-a văzut pe Eric după ce 
nenorocita de vrăjitoare l-a blestemat, vrăjitoarele 
vor începe să-l caute într-o anumită zonă. Cu 
siguranţă îl vor găsi. Vor încerca să intre în contact 
şi cu vrăjitoarele locale, ca să le implice şi pe ele. 

— Nu sunt vrăjitoare în Bon Temps, spuse Jason, 
părând uimit că Chow putea să sugereze aşa ceva. 

lată-l din nou pe fratele meu făcând 
presupuneri. 

— Oh, pot să pun pariu că sunt, am zis. Dece n- 
ar fi? Îţi aminteşti ce ţi-am spus? 

Deşi eu mă gândisem la vârcolaci şi teriantropi 
atunci când îl avertizasem că pe lume există lucruri 
pe care n-ar vrea să le vadă. 

Bietul meu frate fusese supraîncărcat cu 

informaţie în seara asta. 

— De ce n-ar fi? repeta încet. Cine ar putea fi? 

— Femei, bărbaţi, răspunse Pam, scuturându-şi 
mâinile, ca şi cum am fi vorbit de cine ştie ce 
dăunători. Sunt la fel ca mulţi alţii care au o viaţă 
secretă - majoritatea sunt chiar drăguţi, aproape 
inofensivi. 

Dar tonul lui Pam nu era chiar convingător când 
spunea asta. 

— Dar cei răi tind să-i influenţeze pe cei buni. 

— Oricum, spuse Chow, holbându-se gânditor la 
Pam, acesta este un loc atât de izolat, încât este 
foarte posibil să existe câteva vrăjitoare în zonă. 
Nu toate fac parte din grupuri, iar să determine o 
vrăjitoare independentă să coopereze va fi foarte 
dificil pentru Hallow şi acoliţii săi. 

— De ce nu pot vrăjitoarele din Shreveport să 
facă o vrajă ca să-l găsească pe Eric? am întrebat. 

— Nu pot găsi nimic care să-i aparţină pentru a 
arunca o astfel de vrajă, zise Pam şi părea să ştie 
ce spune. Nu pot intra în ascunzătoarea lui pentru 
a găsi păr sau haine care să-i poarte mirosul şi nici 
nu este vreo persoană prin preajmă care să fi băut 
din sângele lui Eric. 

— In afară de asta, adăugă Chow, legănându-se 
de pe un picior pe celălalt, după părerea mea, 
pentru că suntem morţi, astfel de lucruri nu vor 
funcţiona ca să facă o vrajă. 

Ochii lui Pam prinseră privirea lui Chow. lar îşi 
împărtăşeau idei, iar mie nu-mi plăcea. Eric, cauza 
acestui schimb de mesaje, se uita de la unul la 
celălalt. Chiar şi mie mi se părea că nu are nici o 

idee despre ce e vorba. 

Pam se întoarse către mine. 

— Eric ar trebui să rămână aici unde este. A-l 
deplasa înseamnă a-l expune unui pericol şi mai 
mare. Dacă el nu ne mai stă în drum şi se află în 
siguranţă, putem lua măsuri împotriva 
vrăjitoarelor. 

— Ne pregătim de luptă, bombăni Jason în 
urechea mea, încă influenţat de Nasul. 

Acum că Pam o spusese cu voce tare, mi-era 
clar de ce ar fi trebuit să mă îngrijorez când Jason 
scosese în evidenţă cât de puţin probabil era să-l 
asocieze cineva pe Eric cu mine. Nimeni nu ar fi 
crezut că un vampir care avea rangul şi puterea lui 
Eric ar fi fost lăsat lângă o chelneriţă umană. 

Musafirul meu amnezic părea uluit. M-am 
aplecat spre el, am cedat puţin impulsului de a-i 
mângâia părul, apoi mi-am pus mâinile peste 
urechile lui. Mi-a permis să fac asta, ba chiar şi-a 
pus propriile mâini peste ale mele. Voiam să 
pretind că nu poate auzi ce aveam de gând să 
spun. 

— Chow, Pam, asta este cea mai proastă idee 
din toate timpurile. Să vă explic de ce. 

Cu greu puteam spune cuvintele pe cât de 
repede şi de accentuat îmi doream. 

— Cum credeţi că-l voi putea apăra? Ştiţi cum 
se va termina asta! O să iau bătaie. Sau poate 
chiar o să fiu omorâtă. 

Pam şi Chow îmi aruncară amândoi aceeaşi 
privire lipsită de expresie. Ar fi putut la fel de bine 
să spună: 

— Ce vrei de fapt? 

— Dacă sora mea va face asta, interveni Jason, 
ignorându-mă complet, merită să fie plătită pentru 
aşa ceva. 

Urmă ceva ce ar putea fi descris drept o tăcere 
apăsătoare. L-am privit cu uimire. Simultan, Pam şi 
Chow aprobară. 

— Cel puţin la fel de mult cât ar primi un 
informator care ar suna la numărul de pe afiş, zise 
Jason, mutându-şi ochii săi albaştri de la o faţă 
palidă la alta. Cincizeci de mii. 

— Jason! 

Mi-am regăsit într-un final vocea, apoi am 
apăsat şi mai tare mâinile peste urechile lui Eric. 

Eram ruşinată şi umilită, fără să reuşesc să-mi 
dau seama exact de ce. In primul rând, Jason se 
ocupa de treburile mele de parcă ar fi fost propriile 
afaceri. 

— Zece, zise Chow. 

— Patruzeci şi cinci, contraofertă Jason. 

— Douăzeci. 

— Treizeci şi cinci. 

— S-a făcut. 

— Sookie, îţi aduc puşca mea, concluziona 
Jason. 


70 


3 


— Cum s-a ajuns la asta? am întrebat focul, 
după ce au plecat toţi. 

Toţi, cu excepţia uriaşului vampir viking pe care 
se presupunea că trebuie să-l apăr. 

Stăteam pe covor în faţa focului. Abia 
aruncasem în el o bucată de lemn, iar flăcările erau 
cu adevărat plăcute. Aveam nevoie să mă gândesc 
la ceva plăcut şi confortabil. 

Am văzut un picior mare şi gol cu coada 
ochiului. Eric se aplecă şi se aşeză lângă mine, în 
faţa căminului. 

— Cred că asta s-a întâmplat pentru că ai un 
frate lacom şi eşti genul de femeie care ar opri 
maşina pentru mine, chiar dacă este 
înspăimântată, spuse clar Eric. 

— Ce simţi, apropo de toate astea? 

Nu i-aş fi pus niciodată lui Eric cel în toate 
minţile această întrebare, dar părea atât de diferit; 
poate nu mai era la fel de jalnic de îngrozit ca şi 
noaptea trecută, dar încă era foarte non-Eric. 

— Adică... parcă ai fi un pachet pus la păstrare 
într-un dulap, eu fiind dulapul. 

— Mă bucur că îi sperii suficient ca să aibă grijă 
de mine. 

— Hm, am spus inteligent. 

Nu era răspunsul pe care-l aşteptasem. 

— Probabil că sunt O persoană 
înspăimântătoare când sunt eu însumi. Sau inspir 


71 


atât de multă loialitate datorită faptelor mele bune 
şi manierelor blânde? 

Am chicotit. 

— M-am gândit eu că nu-i aşa. 

— Eşti în regulă, am spus cu încredere, deşi, 
dacă mă gândeam mai bine, Eric nu părea să aibă 
nevoie de încredere. 

Oricum, acum eram responsabilă pentru el. 

— Nu ti-au îngheţat picioarele? 

— Nu, răspunse. 

Dar acum treaba mea era să am grijă de Eric, 
care părea să nu aibă nevoie de asta. Şi eram 
plătită cu o sumă uimitoare ca să fac doar asta, mi- 
am reamintit cu fermitate. Am luat pătura veche 
de pe canapea şi i-am înfăşurat picioarele în 
carouri verzi, albastre şi galbene. M-am prăbuşit pe 
covor alături de el. 

— Este de-a dreptul hidoasă pătura asta, 
remarcă Eric. 

— Exact asta spunea şi Bill. 

M-am răsucit pe burtă şi m-am surprins 
zâmbind. 

— Unde-i Bill? 

— E în Peru. 

— Ţi-a spus că pleacă? 

— Da. 

— Trebuie să presupun că relaţia ta cu el nu 
mai e la fel de bună? 

Era o modalitate drăguță de a spune lucrurilor 
pe nume. i 

— Am fost despărțiți. Incepe să pară că 
definitiv, am spus cu voce slabă. 

Acum, era şi el pe burtă lângă mine, sprijinit în 
coate, ca să putem vorbi. Era puţin mai aproape 
decât m-aş fi simţit eu confortabil, dar nu voiam să 
fac prea mare caz de asta, trăgându-mă într-o 
parte. Se răsuci pe jumătate ca să pună pătura 
peste amândoi. 

— Povesteşte-mi despre el, zise Eric pe 
neaşteptate. 

Prinsese puţină culoare, pentru că şi el, alături 
de Pam şi Chow, băuse un pahar de 
SângeAdevărat înainte ca vampirii să plece. 

— ÎI ştii pe Bill, i-am spus. A lucrat pentru tine o 
bucată de vreme. Cred că nu-ţi aminteşti, dar Bill, 
ei bine, este genul relaxat şi calm şi cu adevărat 
protector, şi nu pare să se gândească la anumite 
lucruri. 

Nu mă gândisem niciodată că, dintre toţi 
oamenii, tocmai cu Eric îmi voi analiza relaţia cu 
Bill. 

— Te iubeşte? 

Am oftat, iar ochii mi s-au umezit, aşa cum se 
întâmpla deseori când mă gândeam la Bill - 
Plângăcioasa Willa?, asta eram eu. 

— El spune că da, am mormăit tristă. Dar, când 
tipa asta vampir a luat cumva legătura cu el, a 
fugit imediat. Din câte ştiam eu, îi trimisese un e- 
mail. Avusese o relaţie cu ea înainte, şi s-a dovedit 
că ea era, nu ştiu cum le spuneţi voi, cea care-l 
transformase în vampir. Aşa că Bill s-a întors la ea. 
El zice că a trebuit să o facă. Apoi a descoperit - 


2 Personaj din thrillerul Carnival of Souls (Carnavalul 
sufletelor). 


73 


m-am uitat la Eric ridicând din sprâncene cu 
subinţeles, iar acesta părea fascinat - că încerca 
să-l atragă într-o parte încă şi mai întunecată. 

— Poftim? 

— Încerca să-l atragă de partea unui alt grup de 
vampiri în Mississippi ca să le dea baza de date 
electronică pe care o realizase pentru oamenii tăi, 
vampirii din Louisiana, am spus, simplificând puţin 
de dragul conciziei. 

— Şi ce s-a întâmplat? 

Era aproape la fel de amuzant ca o discuţie cu 
Arlene. Poate chiar mai amuzant, pentru că ei nu 
putusem să-i spun niciodată toată povestea. 

— Lorena, ăsta e numele ei, l-a torturat, am zis, 
iar ochii lui Eric s-au mărit. Poţi să crezi aşa ceva? 
Că a putut să tortureze pe cineva cu care a făcut 
dragoste? Pe cineva alături de care a trăit nişte 
ani? 

Eric clătină din cap neîncrezător. 

— Oricum, mi-ai spus să mă duc la Jackson şi 
să-l găsesc, iar eu am adunat indicii la acel club 
unde vin numai supra. 

Eric clătină aprobator din cap. Evident, nu 
trebuia să-i explic că supra însemna ființe 
supranaturale. 

— Numele real este Josephine's, dar vârcolacii îl 
numesc Clubul Morților. Mi-ai spus să mă duc acolo 
cu un vârcolac foarte drăguţ care-ţi datora o mare 
favoare şi am stat la el acasă. 

Încă mai visam cu ochii deschişi la Alcide 
Herveaux. 

— Dar am sfârşit prin a fi bătută destul de rău, 

am concis. Rănită rău, ca întotdeauna. 

— Cum? 

— Poţi să crezi sau nu, dar am fost înjunghiată 
cu un ţăruş. 

Eric păru impresionat, aşa cum era şi cazul. 

— Ai o cicatrice? 

— Da, deşi... 

M-am oprit brusc. Dădea toate semnele că era 
nerăbdător să audă ce aveam de spus. 

— Ce? 

— Ai adus unul din vampirii din Jackson să se 
ocupe de rană, ca să supraviețuiesc... apoi mi-ai 
dat sânge ca să mă vindec repede şi să-l pot căuta 
pe Bill pe lumină. 

Amintirea momentului când Eric mi-a dat să 
beau din sângele lui, mi-a făcut obrajii să se 
înroşească, şi puteam doar să sper că Eric va pune 
roşeaţa din obrajii mei pe seama căldurii focului. 

— Şi l-ai salvat pe Bill? zise, abandonând acest 
subiect sensibil. 

— Da, l-am salvat, am zis cu mândrie. l-am 
salvat fundul. 

M-am răsucit pe spate şi m-am uitat în sus la el. 
Phii, era drăguţ să ai pe cineva cu care să poţi sta 
de vorbă. Mi-am ridicat tricoul şi m-am aplecat 
puţin într-o parte ca să-i arăt lui Eric cicatricea, iar 
el păru impresionat. Atinse cicatricea lucioasă cu 
vârful unui deget şi clătină din cap. Mi-am aranjat 
hainele. 

— Şi ce s-a întâmplat cu tipa-vampir? întrebă. 
M-am uitat la el cu suspiciune, dar nu părea să se 
distreze pe seama mea. 

— Ei bine, am răspuns, hm, de fapt, am cam... A 
intrat în timp ce-l dezlegam pe Bill şi m-a atacat şi 
eu am cam... omorât-o. 

Eric se uită fix la mine. Nu-i puteam interpreta 
expresia. 

— Ai mai omorât pe cineva înainte? 

— Bineînţeles că nu! am spus plină de 
indignare. Am rănit un tip care încerca să mă 
omoare, dar n-a murit. Nu, eu sunt o ființă umană. 
Nu am nevoie să omor pe cineva ca să trăiesc. 

— Dar oamenii omoară mereu alţi oameni. Şi 
nici măcar nu au nevoie să-i mănânce sau să le 
bea sângele. 

— Nu toți oamenii. 

— Destul de adevărat, zise. Noi, vampirii, 
suntem toţi criminali. 

— Dar, într-un fel, sunteţi ca leii. 

Eric păru mirat. 

— Leii? şopti. 

— Leii omoară toţi diverse chestii. 

Pe moment, această idee păru a fi inspirată. 

— Voi sunteţi prădători, ca leii şi păsările de 
pradă. Dar voi folosiţi ceea ce ucideţi. Voi trebuie 
să omorâţi ca să aveţi ce mânca. 

— Schepsisul în toată treaba asta este că noi 
arătăm aproape ca voi. Şi am fost ca voi. Şi vă 
putem iubi, la fel cum vă putem mânca. Cu greu ai 
putea spune că leul vrea să mângâie antilopa. 

Brusc, în aer se simţi ceva ce nu mai fusese 
acolo. M-am simţit ca o antilopă care era urmărită 
de un leu cu comportament deviant. 

M-am simţit mult mai bine când aveam grijă de 

o victimă îngrozită. 

— Eric, am spus, precaută, ştii că eşti oaspetele 
meu aici. Şi ştii că, dacă îţi spun să pleci, ceea ce 
voi face dacă nu eşti cinstit cu mine, vei sta afară, 
în mijlocul câmpului, într-un halat de baie care e 
prea scurt pentru tine. 

— Am spus ceva care să te facă să nu te simţi 
confortabil? 

Era (aparent) chinuit de remuşcări, în ochii săi 
albaştri citindu-se sinceritatea. 

— Îmi pare rău. Încercam să continui firul 
gândurilor tale. Mai ai cumva nişte 
SângeAdevărat? Ce haine mi-a adus Jason? Fratele 
tău este un tip foarte deştept. 

Nu păru sută la sută admirativ când spuse asta. 
Nu l-am blamat. Deşteptăciunea lui Jason îl costa 
treizeci şi cinci de mii de dolari. M-am ridicat să iau 
punga de la Wal-Mart, sperând că lui Eric îi vor 
plăcea tricoul cu Louisiana Tech: şi blugii ieftini. 

M-am dus la culcare în jur de miezul nopţii, 
lăsându-l pe Eric absorbit de casetele mele cu 
prima parte din Buffy, spaima vampirilor (deşi 
bine-venit, acesta era un cadou amuzant de la 
Tara). Lui Eric serialul i se păru tare, mai ales felul 
în care capetele vampirilor se schimbau atunci 
când aveau chef de sânge. Din când în când, râsul 
lui Eric se auzea până în camera mea. Dar nu mă 
deranja. Mi se părea liniştitor să mai aud pe cineva 
în casă. 

Mi-a luat ceva mai mult decât de obicei până să 

adorm, pentru că mă gândeam la lucrurile care se 
întâmplaseră în ziua aceea. Eric era într-un fel de 
program de protecţie a martorilor, iar eu îi ofeream 
o casă sigură. Nimeni pe lumea asta, mă rog, cu 
excepţia lui Jason, Pam şi Chow, nu ştia în acest 
moment unde era exact şeriful Districtului 5. 

Adică, urcându-se în patul meu. 

Nu am vrut să deschid ochii şi să mă cert cu el. 
Eram chiar la limita dintre somn şi trezire. Când se 
urcase la mine în pat noaptea trecută, Eric fusese 
atât de speriat încât avusesem un sentiment 
aproape matern, simţindu-mă bine să-l ţin de 
mână ca să-l liniştesc. In seara asta, nu mi se mai 
părea la fel de nevinovat să-l am în pat cu mine. 

— Ţi-e frig? l-am întrebat, în timp ce se cuibărea 
lângă mine. 

Murmură ceva drept răspuns. 

Eram întinsă pe spate şi stăteam atât de 
comod, încât nici măcar nu mă puteam gândi la 
posibilitatea de a mă mişca. El stătea pe o parte, 
cu faţa la mine, şi-şi puse mâna peste mijlocul 
meu. Dar nu se mai apropie nici măcar un 
centimetru şi se relaxă complet. După un moment 
de tensiune, m-am relaxat şi eu, şi atunci am fost 
ca moartă pentru toţi. 

Următorul lucru de care-mi amintesc este că se 
făcuse dimineaţă şi suna telefonul. Bineînţeles că 
eram singură în pat, iar prin uşa deschisă a 
dormitorului puteam vedea pe hol până în 
dormitorul mic. Uşa dulapului era deschisă, aşa 
cum probabil o lăsase el, la răsărit, când a trebuit 
să coboare în ascunzătoarea în care lumina nu 

pătrundea. 

Era soare şi mai cald astăzi, în jur de cinci, 
poate chiar zece grade. M-am simţit mult mai 
veselă decât fusesem cu o zi înainte, în acelaşi 
moment. Acum ştiam ce se întâmpla sau, mai 
degrabă, ştiam într-o oarecare măsură ce am de 
făcut, cum vor decurge următoarele zile. Sau 
credeam că ştiu. Când am răspuns la telefon, mi- 
am dat seama că mă înşelasem. 

— Unde e fratele tău? urlă Shirley Hennessey, 
şeful lui Jason. 

Ai fi putut crede că un bărbat care se numeşte 
Shirley este simpatic, asta doar până dădeai nas în 
nas cu personajul, moment în care te decideai că e 
mai bine să-ţi ţii glumele pentru tine. 

— De unde să ştiu eu? am răspuns logic. 
Probabil că a rămas să doarmă la vreo tipă. 

Shirley, pe care toată lumea îl ştia drept 
Catfish*, nu mai sunase niciodată până atunci ca să 
dea de urma lui Jason. De fapt, aş fi fost mirată 
dacă ar fi sunat vreodată, undeva. Unul din 
lucrurile la care Jason se pricepea era să apară la 
timp la muncă şi măcar să-şi facă de lucru până 
când se termina ziua. De fapt, Jason era foarte bun 
la slujba pe care o avea, şi pe care eu nu am 
înţeles-o niciodată pe de-a-ntregul. Se pare că 
slujba asta presupunea să-şi parcheze maşina sa 
caraghioasă în faţa direcţiei de drumuri comunale, 
să se urce într-o altă camionetă cu sigla direcţiei 
de drumuri a regiunii Renard şi să se învârtă prin 

zonă spunându-le diverselor echipe ce să facă. Se 
pare că presupunea şi să se dea jos din maşină, ca 
să stea în picioare lângă alţi bărbaţi care se uitau 
fix în găurile de pe drum şi de pe marginea lui. 

Catfish fusese luat pe nepregătite de 
sinceritatea mea. 

— Sookie, nu ar trebui să spui aşa ceva, zise, 
destul de şocat la gândul că o femeie singură 
admitea că ştie că fratele ei nu e virgin. 

— Vrei să spui că Jason nu a venit la muncă? Ai 
sunat la el acasă? 

— Da şi da, zise Catfish, care în anumite 
privinţe nu era prost deloc. L-am trimis şi pe Dago 
acasă la el. 

Dago (oamenii din echipa de drumuri trebuiau 
să fie „botezaţi” cu câte un nume) era Antonio 
Guglielmi, al cărui drum mai departe de Louisiana 
fusese în Mississippi. Eram sigură că acelaşi lucru 
se putea spune şi despre părinţii şi poate chiar 
despre bunicii lui, deşi despre aceştia umblă vorba 
că au fost o dată la Branson ca să vadă un 
spectacol. 

— Camioneta lui era acolo? începeam să am o 
presimţire neplăcută. 

— Da, zise Catfish. Era parcată în faţa casei, cu 
cheile în contact. Uşa era larg deschisă. 

— Uşa de la casă sau cea de la camionetă? 

— Poftim? 

— De care uşă vorbeşti? Care era deschisă? 

— Oh, cea a camionetei. 

— Asta-i de rău, Catfish, am spus, semnale de 
alarmă răsunându-mi încontinuu în minte. 

— Când l-ai văzut ultima dată? 

— Aseară. A trecut pe la mine să mă viziteze, şi 
a plecat pe la... să vedem... trebuie să fi fost vreo 
nouă şi jumătate, zece. 

— Era cu cineva? 

— Nu. 

Nu adusese pe nimeni cu el, aşa că ce spuneam 
era pe jumătate adevărat. 

— Crezi că ar trebui să-l sun pe şerif? mă 
întrebă Catfish. 

Mi-am trecut o mână peste faţă. Nu eram încă 
pregătită pentru asta, indiferent cât de gravă 
părea situaţia. 

— Hai să-l mai aşteptăm o oră, am sugerat. 
Dacă într-o oră nu a apărut la muncă, anunţă-mă. 
Cred că eu trebuie să vorbesc cu şeriful, dacă se 
ajunge la asta. 

Am închis după ce Catfish a repetat de mai 
multe ori ceea ce spusese, doar pentru că detesta 
să închidă şi să-şi facă din nou griji. Nu, nu puteam 
citi gândurile la telefon, dar puteam citi asta în 
vocea lui. Îl ştiam pe Catfish Hennessey de mulţi 
ani. Fusese un prieten al tatălui meu. 

Am luat telefonul fără fir cu mine în baie, cât am 
făcut un duş ca să mă trezesc. Nu mi-am spălat 
părul, în eventualitatea că ar fi trebuit să plec 
imediat. M-am îmbrăcat, mi-am făcut nişte cafea şi 
mi-am împletit părul într-o coadă. Cât am făcut 
treburile astea m-am gândit, lucru destul de dificil 
pentru mine, dacă trebuie să stau liniştită. 

Ca rezultat, am ajuns la următoarele scenarii. 

Unu. (Asta era favoritul meu.) Undeva pe 

drumul dintre casa mea şi a lui, fratele meu a 
întâlnit o femeie, de care s-a îndrăgostit atât de 
repede şi de tare încât şi-a abandonat toate 
tabieturile şi a uitat cu totul de muncă. In această 
clipă, erau undeva în pat, prinşi într-o partidă 
grozavă de sex. 

Doi. Vrăjitoarele, sau ce naiba erau, aflaseră 
cumva că Jason ştia unde se află Eric şi-l răpiseră 
ca să scoată informaţia de la el. (Mi-am făcut o 
notă mentală să aflu mai multe despre vrăjitoare.) 
Cât de mult putea păstra Jason secretul despre 
locul în care se afla Eric? Fratele meu o avea o 
groază de tupeu, dar este un tip curajos - sau, mai 
corect spus, un tip încăpățânat. Nu ar divulga 
secretul prea uşor. Poate o vrăjitoare ar reuşi să-i 
facă farmece ca să-l determine să vorbească? 
Dacă vrăjitoarele au pus mâna pe el, ar putea fi 
deja mort, căci era cu ele de ore bune. Şi dacă el 
vorbea, eu aş putea fi în pericol, iar Eric nu ar avea 
nici o şansă. Ar putea apărea în orice minut, din 
moment ce vrăjitoarele nu au probleme cu lumina. 
Eric era ca şi mort în timpul zilei, complet lipsit de 
apărare. Asta era categoric cel mai rău scenariu. 

Trei. Jason s-a întors în Shreveport cu Pam şi 
Chow. Poate că se deciseseră să-i dea un avans pe 
loc, sau poate că Jason se hotărâse să viziteze 
Fangtasia, pentru că era un local de noapte 
popular. Odată ajuns acolo, ar fi putut fi sedus de 
vreo femeie-vampir şi ar fi putut rămâne cu ea 
toată noaptea, din moment ce Jason semăna foarte 
bine cu Eric, în sensul că nici o femeie nu-i putea 
rezista. Dacă ea i-ar fi băut ceva mai mult sânge, 

Jason ar fi putut să doarmă mai mult. Cred că, de 
fapt, al treilea scenariu era o variaţie a primului. 

Dacă Pam şi Chow ştiau unde era Jason şi nu 
telefonaseră înainte să se ascundă la răsărit, eram 
cu adevărat furioasă. Instinctul mă îndemna să iau 
toporul şi să mă apuc să cioplesc nişte ţăruşi. 

Apoi mi-am amintit ceea ce mă străduiam atât 
de mult să uit: cum m-am simţit când tăruşul a 
pătruns în corpul Lorenei, expresia de pe chipul ei 
atunci când a realizat că foarte, foarte lunga ei 
viaţă se terminase. Am respins acest gând cât de 
tare puteam. Nu poţi omori pe cineva (chiar dacă 
este un vampir rău), fără ca asta să te afecteze 
mai devreme sau mai târziu: sau cel puţin n-o 
puteai face dacă nu erai un sociopat absolut, ceea 
ce nu era cazul meu. 

Lorena m-ar fi omorât fără să clipească. De fapt, 
s-ar fi bucurat cu adevărat. Dar ea era un vampir, 
iar Bill nu obosea niciodată să-mi spună că vampirii 
sunt diferiţi; că, deşi îşi păstrau aparenţa umană 
(mai mult sau mai puţin), funcţiile lor interne şi 
personalitatea lor sufereau schimbări radicale. 
Credeam asta şi luasem de bune avertismentele 
sale, sau măcar o parte a lor. Problema era că 
arătau atât de umani, era foarte uşor să le atribui 
reacţii şi sentimente umane. 

Cel mai frustrant era că Chow şi Pam nu se 
trezeau până la lăsarea întunericului, şi că nu 
ştiam pe cine sau ce aş fi putut trezi dacă sunam la 
Fangtasia în timpul zilei. Nu credeam că vreunul 
dintre cei doi trăia la club pe timpul zilei. 
Avusesem impresia că Pam şi Chow împărțeau o 

casă sau... un mausoleu... undeva în Shreveport. 

Eram aproape sigură că angajaţi umani veneau 
la club în timpul zilei să se ocupe de curăţenie, dar 
bineînţeles un om nu ar fi vrut (nu ar fi putut) să- 
mi spună ceva despre afacerile vampirilor. Din câte 
puteam chiar eu depune mărturie, oamenii care 
munceau pentru vampiri învățau rapid să-şi ţină 
gura. 

Pe de altă parte, dacă mă ducem la club, aş fi 
putut vorbi cu cineva faţă în faţă. Aş fi avut ocazia 
să citesc mintea unui om. Nu puteam citi mintea 
vampirilor, ceea ce determinase la început şi 
atracţia pe care o simţisem faţă de Bill. Imaginaţi- 
vă uşurarea liniştii, după ce ai ascultat o viaţă 
întreagă muzică în surdină. (De ce nu puteam auzi 
gândurile vampirilor? lată care e teoria mea. E la 
fel de ştiinţifică precum nişte Saltine5, dar am citit 
despre neuroni, care trimit impulsuri în creier, 
corect? Fac asta atunci când gândeşti. Din moment 
ce vampirii sunt animați de magie şi nu de ceea ce 
ne animă pe noi, oamenii, creierele lor nu emit 
aceste impulsuri. Aşadar, nu am ce auzi - cu 
excepţia faptului că o dată la trei luni reuşesc să 
prind o imagine de la un vampir. Şi am mare grijă 
să nu mă dau în vileag, pentru că asta ar însemna 
moarte sigură.) 

Destul de ciudat, singurul vampir pe care l-am 
auzit de două ori este - aţi ghicit - Eric. 

M-am bucurat de compania recentă a lui Eric 


> Biscuiţi săraţi (aici, cu sensul de lipsit de valoare 
ştiinţifică). 

atât de mult, din acelaşi motiv pentru care m-am 
bucurat şi de a lui Bill, ceea ce este destul de 
diferit de sentimentele romantice care mă legau de 
Bill. Chiar şi Arlene avea tendinţa să nu mă mai 
asculte, dacă se gândea la ceva mai interesant, 
cum ar fi şcoala copiilor ei sau lucrurile drăguţe pe 
care le spuseseră. Dar Eric se putea gândi la 
maşina lui care avea nevoie de ştergătoare noi, în 
timp ce eu îi povesteam tot ce aveam pe suflet şi 
nu mi-aş fi dat seama. 

Ora pe care îl rugasem pe Catfish să mi-o 
acorde era aproape scursă, toate gândurile mele 
constructive pierzându-se într-o încâlceală de 
nepătruns prin care mai trecusem odată. Bla, bla, 
bla. Asta se întâmplă când vorbeşti de unul singur 
prea multă vreme. 

OK, venise momentul să acţionez. 

Telefonul a sunat fix când s-a făcut o oră, iar 
Catfish a recunoscut că nu are nici o veste. Nimeni 
nu auzise ceva de Jason şi nici nu-l văzuse; pe de 
altă parte, Dago nu găsise nimic în neregulă acasă 
la Jason, cu excepţia portierei deschise a 
camionetei. 

Încă mai ezitam să-l sun pe şerif, dar nu mi s-a 
părut că am de ales. In acest moment, ar fi părut 
ciudat dacă nu-l sunam. 

M-am aşteptat la mare zarvă şi panică, dar ce 
am primit era mai rău; am primit o indiferenţă 
binevoitoare. De fapt, şeriful Bud Dearborn chiar a 
râs. 

— Mă suni pentru că armăsarul de frate-tu 
lipseşte o zi de la muncă? Sookie Stackhouse, mă 

surprinzi. 

Bud Dearborn are o voce tărăgănată şi faţa 
turtită a unui pechinez, şi era mult prea uşor să mi- 
I imaginez fonfăind în telefon. 

— Nu a lipsit niciodată de la muncă, iar 
camioneta este acasă, cu portiera deschisă, am 
spus. 

Şi-a dat seama de importanţa a ceea ce îi 
spuneam, pentru că Bud Dearborn este genul de 
bărbat care să aprecieze o camionetă de calitate. 

— Ştiu că sună ciudat, dar totuşi, Jason e major 
de mult şi are reputaţia că... (O trage /a tot ce 
mişcă, am adăugat în gând)... este foarte popular 
printre femei, concluzionă Bud cu grijă. Pot să pun 
pariu că e încurcat cu o fată nouă şi că îi va părea 
rău că te-a făcut să te îngrijorezi. Să mă suni dacă 
nu afli nimic despre el până mâine după-amiază, ai 
auzit? 

— Sigur, am spus pe cel mai rece ton cu 
putinţă. 

— Ei, Sookie, acum nu te supăra pe mine, îţi 
spun doar ce ţi-ar spune orice om al legii, zise. 

Orice om al legii pe naiba! am gândit eu. Dar nu 
am spus nimic cu voce tare. Asta era Bud şi trebuia 
să încerc să intru în contact cu partea lui bună. 

Am mormăit ceva vag politicos şi am închis. 
După ce i-am povestit discuţia lui Catfish, m-am 
decis că singurul lucru pe care-l puteam face era 
să mă duc la Shreveport. Am început să formez 
numărul lui Arlene, dar mi-am amintit că îi avea 
acasă pe copii, pentru că era vacanţă. M-am gândit 
să-l sun pe Sam, dar mi-am imaginat că va simţi 

nevoia să facă ceva şi nu ştiam ce ar fi putut face. 
Voiam doar să-mi împărtăşesc grijile cuiva. Ştiam 
că nu e corect. Nimeni nu mă putea ajuta, în afară 
de mine. Hotărâtă să fiu curajoasă şi 
independentă, aproape că l-am sunat pe Alcide 
Herveaux, un tip de treabă şi muncitor din 
Shreveport. Tatăl lui Alcide conduce o firmă de 
pază, care are contracte în trei state, iar Alcide 
călătoreşte mult între diferitele birouri. L-am 
pomenit ieri de faţă cu Eric; Eric l-a trimis pe Alcide 
în Jackson, cu mine. Dar Alcide şi cu mine am avut 
nişte probleme care nu-şi găsiseră încă rezolvarea, 
şi ar fi însemnat să trişez sunându-l doar pentru că 
voiam un ajutor pe care nu mi-l putea da. Sau cel 
puţin, asta simţeam. 

Eram speriată la ideea de a părăsi casa, când ar 
fi putut apărea veşti de la Jason, dar din moment 
ce şeriful nu-l căuta, era greu de crezut că voi 
primi vreo veste prea curând. 

Înainte de a pleca, m-am asigurat că am aranjat 
dulapul din dormitorul mic astfel încât să arate 
cum trebuie. Urma să fie puţin mai greu pentru 
Eric să iasă atunci când apunea soarele, dar nu 
extrem de dificil. Să-i las un bilet putea fi un cadou 
mortal dacă cineva îmi spărgea casa, iar el era 
prea deştept să răspundă la telefon dacă sunam 
după lăsarea întunericului. M-am gândit însă că era 
atât de rupt de realitate din cauza amneziei, încât 
era posibil să se sperie dacă se trezea singur, fără 
nici o explicaţie a absenței melc. 

Am avut o revelaţie. Am apucat o bucată de 
hârtie din calendarul „Un cuvânt pe zi” de anul 

trecut („a vrăji”). Am scris: Jason, dacă se întâmplă 
să treci pe aici, sună-mă! Sunt foarte îngrijorată 
pentru tine. Nimeni nu ştie unde eşti. Mă întorc în 
după-amiaza sau în seara asta. Trec pe la tine pe 
acasă, după care voi merge să văd dacă eşti la 
Shreveport. Apoi mă întorc acasă. Cu dragoste, 
Sookie. Am luat nişte bandă adezivă şi am lipit 
biletul pe frigider, exact în locul unde o soră s-ar 
aştepta ca fratele ei să verifice dacă se oprea pe 
acolo. 

Gata. Eric era suficient de deştept încât să 
citească printre rânduri. Şi, cu toate acestea, 
fiecare cuvânt era suficient de inocent încât, dacă 
cineva îmi spărgea casa, să creadă că biletul era 
doar o măsură de precauţie. 

Cu toate acestea, eram îngrozită să-l las pe Eric 
dormind, atât de vulnerabil. Ce se întâmpla dacă 
veneau vrăjitoarele să-l caute? 

Dar de ce ar face-o? 

Dacă ar fi putut da de Eric, ar fi fost deja aici, 
nu-i aşa? Sau cel puţin aşa gândeam eu. M-am 
gândit să sun pe cineva ca Terry Bellefleur, care 
era destul de dur, să vină să aibă grijă de casă - aş 
fi putut pretexta că aşteptam un telefon de la 
Jason - dar nu era corect să pun pe cineva în 
pericol pentru a-l apăra pe Eric. 

Am sunat la toate spitalele din zonă, simțind în 
tot acest timp că şeriful ar fi trebuit să facă acest 
lucru pentru mine. Spitalele ştiu numele fiecărei 
persoane internate, iar printre acestea nu se 
număra şi al lui Jason. Am sunat apoi la patrula de 
pe autostradă, să verific dacă nu fuseseră 

accidente cu o noapte înainte şi am aflat că nu 
avusese loc nici unul în vecinătate. Am sunat la 
câteva femei cu care Jason a ieşit şi am primit 
multe răspunsuri negative, unele dintre ele 
obscene. 

M-am gândit că făcusem tot ce se putea. Eram 
gata să plec spre casa lui Jason şi mi-am amintit că 
eram destul de mândră de mine în timp ce 
conduceam pe Hummingbird Road şi apoi făceam 
stânga pe autostradă. In timp ce mă îndreptam 
spre vest, spre casa unde îmi petrecusem primii 
şapte ani, am trecut de Merlotte's, pe dreapta, şi 
apoi de intersecţia principală cu drumul care ducea 
spre Bon Temps. Am făcut stânga şi am putut 
vedea vechea noastră casă, bineînţeles cu 
camioneta lui Jason parcată în faţă. La vreo 
jumătate de metru de camioneta lui Jason mai era 
parcată una, la fel de strălucitoare. 

Când am ieşit din maşină, un bărbat foarte 
negru examina terenul de lângă camionetă. Am 
fost uimită să descopăr că a doua camionetă 
aparţinea lui Alcee Beck, singurul detectiv afro- 
american din forţele regiunii. Prezenţa lui Alcee era 
deopotrivă liniştitoare şi îngrijorătoare. 

— Domnişoară Stackhouse, spuse pe un ton 
grav. 

Alcee Beck purta o jachetă, pantaloni şi bocanci 
rezistenți. Ghetele nu se potriveau cu restul ţinutei 
sale şi eram gata să pun pariu că le păstra în 
maşină, pentru momentele în care trebuia să 
umble în afara oraşului, unde pământul nu prea 
era uscat. Alcee (al cărui nume se pronunţa Al- 

SAY) era şi un emiţător foarte bun, şi i-am putut 
auzi gândurile foarte clar când mi-am lăsat jos 
scuturile şi am ascultat. 

Pe scurt, am aflat că Alcee Beck nu era fericit să 
mă vadă, nu mă plăcea şi credea că s-a întâmplat 
ceva ciudat cu Jason. Detectivului Beck nu-i prea 
păsa de Jason, dar era de fapt speriat de mine. 
Credea că sunt o persoană foarte sinistră şi mă 
evita pe cât putea. 

Ceea ce, sinceră să fiu, îmi convenea de 
minune. 

Ştiam despre Alcee mai mult decât mă simţeam 
bine să ştiu şi ceea ce ştiam despre el era cu 
adevărat neplăcut. Era brutal cu prizonierii care nu 
cooperau, deşi îşi adora soţia şi fiica. Îşi umplea 
buzunarele de câte ori avea ocazia şi avea grijă ca 
ocazia să i se ivească foarte des. Alcee se limita să 
facă asta doar în cadrul comunităţii afro- 
americane, mergând pe principiul că membrii 
acesteia nu-l vor reclama niciodată restului 
poliţiştilor, care erau albi, şi până acum avusese 
dreptate. 

Acum aţi înţeles ce voiam să spun despre a nu 
vrea să ştiu lucrurile pe care le aud? Asta era cu 
totul altceva decât să aflu că Arlene nu crede că 
soţul lui Charlsie este suficient de bun pentru 
aceasta, sau că Hoyt Fortenberry a zgâriat o 
maşină în parcare şi nu i-a spus proprietarului. 

Şi o să vă spun ce fac cu lucrurile pe care le 
aflu, înainte să mă întrebaţi. Nu fac nimic. Am aflat 
într-un mod neplăcut că nu funcţionează aproape 
niciodată dacă încerci să intervii. Ceea ce se 

întâmplă atunci e că nimeni nu e fericit, iar mica 
mea ciudăţenie e adusă în atenţia tuturor, şi 
nimeni nu se simte confortabil în jurul meu cam o 
lună. Numărul secretelor pe care le ştiu este mai 
mare decât al banilor de la Fort Knox. lar secretele 
astea sunt foarte bine păzite. 

Sunt de acord că majoritatea micilor lucruri pe 
care le aflu nu reprezintă prea mult în marea 
schemă a lumii, iar comportamentul lui Alcee 
provoacă suferinţă. Dar, până acum, nu am găsit 
nici o modalitate de a-l opri pe Alcee. Era foarte 
deştept în a-şi controla activităţile şi a le ţine 
departe de oricine ar fi avut puterea să intervină. 
Şi eram al naibii de sigură că Bud Dearborn nu ştia. 

— Detectiv Beck, am zis. Il căutaţi pe Jason? 

— Şeriful m-a rugat să trec pe aici şi să văd 
dacă e ceva în neregulă. 

— Şi aţi găsit ceva? 

— Nu, doamnă, nu am găsit. 

— Şeful lui Jason v-a zis că portiera camionetei 
era deschisă? 

— Am închis-o ca să nu se consume bateria. 
Bineînţeles că am fost atent să nu ating nimic. Dar 
sunt sigur că fratele dumneavoastră va apărea 
foarte curând şi nu va fi mulţumit dacă ne 
amestecăm în treburile lui fără motiv. 

— Am o cheie de la casa lui şi o să vă rog să 
intraţi cu mine. 

— Suspectaţi că i s-a întâmplat ceva fratelui în 
propria casă? 

Alcee Beck era atât de atent să respecte 
procedura, încât m-am întrebat dacă nu cumva are 

un reportofon pornit în buzunar. 

— Se poate. În mod normal, nu lipseşte de la 
muncă. Şi ştiu întotdeauna unde este. Se pricepe 
foarte bine să-mi dea de ştire. 

— V-ar spune dacă ar avea o relaţie cu o 
femeie? Majoritatea fraţilor nu ar face asta, 
domnişoară Stackhouse. 

— Mi-ar spune mie sau i-ar spune lui Catfish. 

Alcee Beck făcu tot posibilul să-şi păstreze 
expresia sceptică pe chip, dar nu-i fu uşor. 

Casa era încă încuiată. Am ales cheia care 
trebuia de pe inelul pe care erau şi cheile mele şi 
am intrat amândoi. N-am avut acel sentiment de 
acasă, atunci când am intrat, sentimentul pe care-l 
aveam atunci când eram copil. Am trăit în casa 
bunicii mult mai mult decât în căsuţa asta mică. 
Când Jason a împlinit douăzeci de ani, s-a mutat 
definitiv aici, şi, deşi am trecut din când în când pe 
aici, probabil că am petrecut mai puţin de douăzeci 
şi patru de ore în ea, în ultimii opt ani. 

Uitându-mă în jurul meu, am realizat că fratele 
meu nu prea schimbase casa în tot acest timp. Era 
o casă mică, în stil ranch, cu camere mici, dar era 
mult mai nouă decât casa bunicii - casa mea - şi 
mult mai uşor de încălzit sau de răcit. Tatăl meu o 
construise în mare parte şi era un constructor bun. 

În micul living încă se mai găsea mobila de arțar 
pe care mama o luase de la magazinul de mobilă 
cu preţ redus, iar tapiţeria ei (crem cu flori verzi şi 
albastre, care nu au existat niciodată în realitate) 
era încă strălucitoare, din păcate. 

Mi-a luat câţiva ani să realizez că mama, deşi în 

anumite privinţe era o femeie deşteaptă, nu 
avusese nici un pic de gust. Jason nu îşi dăduse 
însă seama de asta. A înlocuit perdelele când s-au 
rărit şi s-au decolorat şi a cumpărat un covor nou 
cu care să acopere cele mai uzate locuri de pe 
vechea mochetă albastră. Instalaţiile erau toate noi 
şi muncise din greu să aibă o baie modernă. Dar, 
dacă părinţii mei ar fi intrat acum în casă, s-ar fi 
simţit foarte bine. 

Am fost şocată să-mi dau seama că erau morți 
de aproape douăzeci de ani. 

În timp ce eu stăteam lângă uşa de la intrare, 
rugându-mă să nu văd pete de sânge, Alcee a 
pornit prin casă, care cu siguranţă părea în ordine. 
După o secundă de nehotărâre, am decis să-l 
urmez. Nu erau prea multe de văzut, aşa cum 
spuneam e o casă mică. Trei dormitoare (dintre 
care două destul de mici), un living, o bucătărie, o 
baie, o sufragerie de dimensiuni potrivite şi o 
cameră mică de luat masa; o casă care putea fi 
reprodusă la nesfârşit în orice oraş din America. 

Casa era destul de ordonată. Jason nu trăia ca 
un porc, deşi uneori se comporta aşa. Chiar şi patul 
foarte mare care aproape umplea dormitorul 
principal era mai mult sau mai puţin în ordine, deşi 
puteam vedea că aşternutul era negru şi lucios. Se 
presupunea că trebuie să arate ca mătasea, dar 
eram sigură că era ceva sintetic. Prea alunecos 
pentru mine; preferam percalul. 

— Nu există nici o dovadă de luptă, accentuă 
detectivul. 

— Dacă tot sunt aici, voi lua ceva, i-am zis, 

îndreptându-mă spre dulapul cu arme, care fusese 
al tatălui meu. 

Era încuiat, aşa că mi-am trecut din nou în 
revistă cheile de pe inel. Da, aveam o cheie şi de la 
dulapul ăsta şi mi-am amintit o poveste lungă în 
care Jason îmi explica de ce aveam nevoie de una 
- în cazul în care era la vânătoare şi ar fi avut 
nevoie de altă puşcă, sau ceva de genul ăsta. Ca şi 
cum eu aş fi lăsat totul baltă ca să mă duc să-i duc 
o altă puşcă! 

Mă rog, poate că aş fi făcut-o, dacă nu eram la 
lucru, sau nu aveam altceva de făcut. 

Toate puştile lui Jason şi cele ale tatălui meu se 
găseau în dulap, la fel şi muniţia. 

— Sunt toate? 

Detectivul se învârtea nerăbdător în pragul 
camerei de luat masa. 

— Da. O să iau una. 

— Te aştepţi să ai neplăceri acasă? 

Beck părea interesat pentru prima dată. 

— Dacă Jason a dispărut, cine ştie ce poate 
însemna asta? am spus, sperând că suna suficient 
de ambiguu. 

Beck are o părere foarte proastă despre 
inteligenţa mea, în ciuda faptului că se teme de 
mine. Jason zisese că-mi va aduce puşca şi mi-am 
dat seama că m-aş simţi mai bine dacă aş avea-o. 
Aşa că am scos o Benelli şi i-am găsit şi cartuşele. 
Jason m-a învăţat cu multă grijă cum să încarc 
puşca şi să trag cu ea, lucru care-i făcuse o 
deosebită plăcere şi cu care se mândrea. Erau 
două cutii diferite de cartuşe. 

— Care din ele? l-am întrebat pe detectivul 
Beck. 

— Uau, o Benelli. 

O vreme se arătă impresionat de armă. 

— Calibrul doisprezece, hm? Eu aş lua muniţia 
pentru curcani, m-a sfătuit. Cartuşele de 
antrenament nu sunt la fel de eficiente. 

Am băgat în buzunar cutia pe care mi-o arătase. 

Am dus puşca la maşină, cu Beck pe urmele 
mele. 

— Trebuie să încuiaţi puşca în portbagaj şi 
cartuşele în maşină, m-a informat. 

Am făcut exact cum mi-a spus, ba chiar am pus 
cartuşele în torpedo şi apoi m-am întors cu faţa la 
el. Era fericit să scape de mine, dar nu credeam 
că-l va căuta pe Jason cu prea mult entuziasm. 

— Aţi căutat în spate? am întrebat. 

— Abia ajunsesem aici când aţi apărut. 

Am făcut un semn cu capul în direcţia iazului 
din spatele casei şi am ocolit casa pentru a ajunge 
acolo. Fratele meu, cu ajutorul lui Hoyt 
Fortenberry, a construit o terasă mare, la uşa din 
spate, cam cu vreo doi ani în urmă. A pus acolo 
nişte mobilă drăguță de grădină pe care a luat-o la 
sfârşitul perioadei de reduceri de la Wal-Mart. 
Jason pusese chiar şi o scrumieră pe masa de fier 
forjat, pentru prietenii săi care ieşeau să fumeze. 
Cineva o folosise. Mi-am amintit că Hoyt fumează. 
Nu mai era nimic altceva interesant pe verandă. 

Terenul era în pantă, de la verandă către iaz. În 
timp ce Alcee verifica uşa din spate, am privit în 
jos, către pontonul pe care-l construise tatăl meu şi 

mi s-a părut că văd pete umede pe lemn. Ceva din 
mine s-a rupt la imaginea aceea şi probabil că am 
făcut zgomot. Alcee a venit lângă mine şi i-am 
arătat: 

— Uitaţi-vă la iaz. 

S-a dus fix în locul indicat, ca un setter. 

— Rămâneţi unde sunteţi, mi-a ordonat pe un 
ton oficial de neconfundat. 

Se mişca cu grijă, uitându-se la pământul din 
jurul picioarelor sale, înainte de a face fiecare pas. 
Mi s-a părut că a trecut o oră până când Alcee a 
atins pontonul. A luat-o în jos pe lângă marginile 
albite de soare ca să se uite mai îndeaproape. Se 
concentra puţin către dreapta petelor, evaluând 
ceva ce eu nu puteam vedea, ceva ce nu puteam 
citi în mintea lui. Dar apoi se întrebă ce bocanci 
purta fratele meu; iar asta am auzit-o clar. 

— Caterpillar, i-am strigat. 

Frica se amplifica în interiorul meu până când 
simţeam că vibram din cauza ei. Jason era tot ce 
aveam. 

Atunci am realizat că făcusem o greşeală, pe 
care n-o mai făcusem de ani buni: am răspuns la o 
întrebare înainte ca aceasta să fie rostită cu voce 
tare. Mi-am acoperit gura cu mâna şi am văzut 
albul ochilor lui Alcee. Voia să fie cât mai departe 
de mine. Şi se gândea că poate Jason era în iaz, 
mort. Credea că Jason căzuse şi se lovise cu capul 
de ponton, iar apoi alunecase în apă. Dar, în acest 
moment, imaginile semănau cu un adevărat 
puzzle. 

— Când puteţi cerceta iazul? 

Se întoarse să se uite la mine, oroarea citindu-i- 
se pe chip. De ani de zile nu se mai uitase cineva 
aşa la mine. Il băgasem în sperieţi şi nu dorisem să 
am un asemenea efect asupra lui. 

— Pe ponton e sânge, am explicat, încercând să 
îmbunătăţesc situaţia. 

Să ofer o explicaţie rezonabilă, era o a doua 
natură pentru mine. 

— Mi-e teamă că Jason a intrat în apă. i 

Beck păru să se calmeze puţin după asta. Işi 
întoarse privirea către apă. Tatăl meu a ales locul 
pentru casă astfel încât să includă şi iazul. Când 
eram mică, îmi spusese că iazul era foarte adânc şi 
era alimentat de un izvor mic. Zona din jurul a 
două treimi din iaz fusese transformată în curte, 
dar malul cel mai îndepărtat fusese lăsat 
împădurit, iar lui Jason îi plăcea să stea seara pe 
ponton cu binoclul, urmărind animalele cum vin să 
se adape. 

Era peşte în iaz. Avea grijă să fie aprovizionat. 
Mi se strânse stomacul. 

In cele din urmă, detectivul se îndreptă spre 
balta de pe ponton. 

— Trebuie să dau nişte telefoane, să văd cine se 
poate scufunda, zise. S-ar putea să dureze ceva 
până vom găsi pe cineva. Mai trebuie să aprobe şi 
şeful. 

Bineînţeles, asta costa bani, bani pe care 
districtul putea să nu-i aibă în buget. Am tras 
adânc aer în piept. 

— Vorbim de ore sau de zile? 

— Poate de o zi sau două, zise în cele din urmă. 

Nu e ceva ce să poată fi făcut de cineva fără 
antrenament. Este mult prea frig şi chiar Jason mi- 
a spus că iazul este adânc. 

— În regulă, am spus, încercând să-mi suprim 
nerăbdarea şi furia. 

Teama punea tot mai mult stăpânire pe mine. 

— Carla Rodriguez a venit în oraş seara trecută, 
îmi zise Alcee Beck, iar înţelesul celor spuse de el 
îmi pătrunse în creier după ceva vreme. 

Carla, mititică, brunetă şi energică, ajunsese cel 
mai aproape de a-l face pe Jason să-şi piardă capul. 
De fapt, teriantropul cu care avusese întâlnire de 
Anul Nou semăna într-un fel cu Carla, care se 
mutase la Houston acum trei ani, spre uşurarea 
mea. Eram obosită de stilul exploziv al relaţiei pe 
care o avea cu fratele meu; de genul certuri 
zgomotoase în public, telefoane închise în nas şi 
uşi trântite. 

— De ce? Unde stă? 

— La vara ei din Shreveport, zise Beck. O ştiţi 
pe Dovie. 

Dovie Rodriguez vizitase orăşelul Bon Temps 
foarte des cât Carla stătuse aici. Dovie era cea mai 
sofisticată vară de la oraş, ajunsă până aici ca să 
ne corecteze manierele de ţărani. Bineînţeles, o 
invidiam pe Dovie. 

M-am gândit că voiam să stau de vorbă cu 
Dovie. 

Se pare că tot ajungeam la Shreveport, în cele 
din urmă. 

Detectivul m-a trimis la plimbare după asta, 
spunându-mi că va trimite un ofiţer de teren şi că 
vom păstra legătura. Am auzit chiar în capul lui 
ideea că era ceva ce nu voia să văd şi că o 
pomenise pe Carla Rodriguez doar ca să-mi 
distragă atenţia. 

Şi m-am gândit că ar fi putut să ia puşca, din 
moment ce părea mult mai sigur că are de-a face 
cu o infracţiune, iar puşca ar putea constitui o 
dovadă. Dar Alcee Beck nu spuse nimic, aşa că nu 
i-am amintit. 

Mă simţeam mai tulburată decât eram dispusă 
să recunosc. In sinea mea fusesem convinsă că, 
deşi trebuia să-l găsesc pe fratele meu, Jason era 
cu adevărat bine, doar că se afla unde nu trebuia. 
Sau, mai degrabă, se rătăcise, ho, ho, ho. Probabil 
că era vârât într-un necaz, nu foarte serios, mi-am 
zis. Acum însă, lucrurile păreau mult mai grave. 

Nu am fost niciodată capabilă să-mi administrez 
bugetul suficient de bine încât să-mi permit un 
telefon celular, aşa că am pornit spre casă. Mă 
gândeam pe cine ar trebui să sun şi am ajuns la 
aceeaşi concluzie ca şi mai devreme. Pe nimeni. 
Categoric, nu existau noutăţi de împărtăşit. M-am 
simţit singură, aşa cum nu mi s-a mai întâmplat 
niciodată în viaţă. Dar, pur şi simplu nu voiam să 
fiu o povară, care apărea la uşa prietenilor doar 
când avea necazuri. 

Lacrimi mi-au împăienjenit ochii. O voiam pe 
bunica înapoi. Am oprit pe marginea drumului şi 
mi-am tras o palmă zdravănă. Apoi mi-am adresat 
câteva cuvinte grele. 

Shreveport. Ar trebui să merg la Shreveport să-i 
iau la întrebări pe Dovie şi Carla Rodriguez. Şi dacă 
tot eram acolo, puteam afla şi dacă Pam şi Chow 
ştiau ceva despre dispariţia lui Jason, deşi ar mai fi 
trecut ore până s-ar fi trezit, iar mie nu-mi 
rămânea decât să bat din picior de nerăbdare, într- 
un club gol, presupunând că ar fi fost cineva acolo 
care să mă lase înăuntru. Dar, pur şi simplu, nu 
puteam sta acasă, aşteptând. Aş putea citi minţile 
angajaţilor umani, pentru a afla dacă ei ştiau ce se 
întâmplă. 

Pe de-o parte, dacă plecam la Shreveport, 
pierdeam legătura cu ce se întâmpla aici, pe de 
altă parte, aş fi făcut ceva. 

In timp ce mă străduiam să-mi dau seama dacă 
mai erau şi alte aspecte de luat în considerare, se 
întâmplă ceva. 

Fu chiar mai ciudat decât precedentele 
evenimente ale zilei. lată-mă parcată în mijlocul 
pustietăţii, pe marginea unui drum secundar, când 
un Camaro nou-nouţ, negru şi lustruit, opreşte 
chiar în spatele meu. De pe scaunul din dreapta 
coboară o femeie superbă, de cel puţin un metru 
optzeci înălţime. Bineînţeles că mi-o aminteam; 
fusese la Merlotte's de Revelion. Pe locul şoferului, 
se afla prietena mea Tara Thornton. 

Bine, m-am gândit absentă, holbându-mă în 
oglinda retrovizoare, asta e ciudat. Nu am mai 

văzut-o pe Tara de câteva săptămâni, de când ne- 
am întâlnit din întâmplare într-un club al vampirilor 
din Jackson, Mississippi. Era acolo cu un vampir 
numit Franklin Mott; era foarte atrăgător, un 
bărbat trecut de prima tinereţe, elegant, periculos 
şi sofisticat. 

Tara arată întotdeauna foarte bine. Prietena 
mea din liceu are părul negru şi ochi închişi la 
culoare, şi un ten măsliniu, catifelat şi este foarte 
inteligentă, ceea ce-i foloseşte ca să conducă 
Tara's Togs, un magazin exclusivist cu haine 
pentru femei, deschis într-un mall care-i aparţine 
lui Bill. (Pe cât de exclusivist se poate în Bon 
Temps.) Tara devenise prietena mea cu ani în 
urmă, pentru că avea un trecut şi mai trist decât al 
meu. 

Dar femeia cea înaltă o eclipsa chiar şi pe Tara. 
Avea părul la fel de negru ca şi Tara, dar ea avea 
reflexe roşcate care surprindeau privirea. Avea şi 
ea ochi închişi la culoare, dar ai ei erau uriaşi şi 
migdalaţi, aproape anormal de mari. Pielea îi era 
albă ca spuma laptelui, iar picioarele îi erau lungi 
cât o zi de post. Era ceea ce se poate numi dotată 
în partea dorsală şi purta roşu aprins din cap până- 
n picioare. Rujul îi era şi el de aceeaşi culoare. 

— Sookie, mă strigă Tara. Ce s-a întâmplat? 

Se apropie cu grijă de maşina mea, cu mare 
atenţie să nu-şi zgârie cizmele cu toc din piele 
maro. Probabil că în picioarele mele ar fi rezistat 
cinci minute. Stau prea mult timp în picioare ca să 
mă gândesc la încălțări care doar arată bine. 

Tara arăta ca o femeie de succes, atrăgătoare, 

sigură pe ea, în puloverul verde-salvie şi pantalonii 
gri-închis. 

— Tocmai mă machiam, când am auzit pe 
frecvenţa poliţiei că s-a întâmplat ceva la Jason 
acasă, zise. 

Se strecură pe scaunul din dreapta şi se aplecă 
să mă ia în braţe. 

— Când am ajuns la Jason, te-am văzut plecând. 
Ce s-a întâmplat? 

Femeia în roşu stătea cu spatele la maşină, 
uitându-se cu tact în direcţia pădurii. 

Mi-am adorat tatăl şi am ştiut întotdeauna (iar 
mama mea chiar credea asta) că, indiferent ce-mi 
făcea mama, acţiona exclusiv dm dragoste. Dar 
părinţii Tarei fuseseră răi, amândoi alcoolici care o 
abuzau. Surorile şi fraţii mai mari ai Tarei 
plecaseră de acasă cât de repede putuseră, 
lăsând-o pe Tara, fiind cea mai tânără, să 
plătească poliţele pentru libertatea lor. 

lar acum, că aveam necazuri, era lângă mine, 
gata să mă ajute. 

— Jason a dispărut, am spus, cu un ton aproape 
normal, dar apoi am stricat totul cu un suspin greu. 

Mi-am întors faţa către geam. Eram jenată că 
femeia necunoscută mă vedea într-o asemenea 
stare. 

Ignorându-mi cu înţelepciune lacrimile, Tara a 
început să-mi pună întrebările logice: a sunat Jason 
la muncă? M-a sunat cu o seară înainte? Cu cine s- 
a întâlnit în ultima vreme? 

Asta îmi aminti de fata-teriantrop care fusese 
partenera lui Jason de Revelion. Am crezut chiar că 

puteam vorbi despre faptul că era diferită, pentru 
că Tara fusese la Clubul Morților. lar însoţitoarea 
cea înaltă a Tarei era o fiinţă supranaturală. Tara 
ştia totul despre lumea secretă. 

Dar nu era aşa, după cum s-a dovedit. 

Memoria îi fusese ştearsă. Sau cel puţin aşa 
pretindea ea. 

— Ce? întrebă Tara, cu un aer confuz cam 
exagerat. Vârcolaci? La clubul acela? Îmi amintesc 
că te-am văzut acolo. Dragă, n-ai băut mai mult şi 
ai leşinat, sau ceva de genul ăsta? 

Din moment ce beam foarte rar, întrebarea 
Tarei m-a enervat foarte tare, dar era şi cea mai 
puţin ciudată explicaţie pe care Franklin Mott ar fi 
putut-o planta în capul ei. Eram atât de 
dezamăgită că nu mă puteam încrede în ea, încât 
am închis ochii, ca să nu trebuiască să-i văd faţa 
lipsită de expresie. Am simţit cum mi se scurg 
lacrimile pe obraji. Ar fi trebuit să o las baltă, dar în 
loc de asta am spus cu voce înceată şi răguşită: 

— Nu, nu am băut prea mult. 

— Doamne, ţi-a pus partenerul tău ceva în 
băutură? 

Cu o groază sinceră, Tara mă strânse de mână. 

— A fost Rohypnol? Dar Alcide părea un tip aşa 
de treabă! 

— Las-o baltă, am zis, încercând să am un ton 
moderat. Nu are nimic de-a face cu Jason, de fapt. 

Cu o expresie încă tulburată, Tara mă strânse 
din nou de mână. 

Dintr-odată, am fost sigură că nu trebuia să o 
cred. Tara ştia că vampirii pot şterge memoria şi 

pretindea că Franklin Mott o ştersese pe a ei. Cred 
că Tara îşi amintea chiar prea bine ce s-a întâmplat 
la Clubul Morților, dar pretindea că nu e aşa ca să 
se apere. Dacă făcea asta ca să supravieţuiască, 
era în ordine. Am respirat adânc. 

— Încă te mai vezi cu Franklin? am întrebat ca 
să schimb subiectul. 

— Mi-a luat maşina asta. 

Eram puţin şocată şi destul de îngrozită, dar 
speram că nu sunt genul care arată cu degetul. 

— E o maşină grozavă. Cunoşti cumva vreo 
vrăjitoare? am întrebat încercând din nou să 
schimb subiectul înainte ca Tara să-şi dea seama 
de ezitările mele. 

Eram sigură că va râde de mine pentru că-i 
puneam o astfel de întrebare, dar era o diversiune 
bună. Nu aş răni-o pentru nimic în lume. 

Să găsesc o vrăjitoare mi-ar fi de mare ajutor. 
Eram sigură că Jason fusese răpit şi puteam să jur 
că era vorba de o răpire, iar răpirea sa avea 
legătură cu blestemul pe care vrăjitoarele îl 
aruncaseră asupra lui Eric. Altfel, ar fi fost o 
coincidenţă mult prea mare. Pe de altă parte, în 
ultimele câteva luni am experimentat diversele 
răsturnări de situaţii datorate unei serii de 
coincidente. Gata, ştiam că trebuie să merg din 
aproape în aproape. 

— Sigur că ştiu, spuse Tara zâmbind cu 
mândrie. Aici te pot ajuta. Asta dacă o vrăjitoare 
Wicca e ce îţi trebuie. 

Am trecut prin atât de multe expresii, încât nu 
eram sigură că faţa mea le va putea suporta pe 

toate. Şoc, teamă, tristeţe şi îngrijorare, toate se 
învârteau prin capul meu. Când agitația se va 
calma, vom vedea care va fi expresia principală. 

— Eşti vrăjitoare? am întrebat şoptit. 

— Oh, Doamne, nu. Eu sunt catolică. Dar am 
câţiva prieteni Wicca. Unii dintre ei sunt vrăjitori. 

— Serios? 

Nu cred că mai auzisem cuvântul Wicca înainte, 
deşi poate că-l citisem într-un roman de aventuri 
sau de dragoste. 

— Imi pare rău, nu ştiu ce înseamnă asta, am 
spus cu voce umilă. 

— Holly îţi poate explica mai bine decât mine, 
zise Tara. 

— Holly. Holly, care lucrează cu mine? 

— Sigur. Sau ai putea încerca la Danielle, deşi 
ea nu va fi la fel de dispusă să vorbească. Holly şi 
Danielle sunt în aceeaşi adunare. 

La cât eram de surprinsă, nu mai conta încă un 
Şoc. 

— Adunare, am repetat. 

— Ştii, un grup de păgâni care se roagă 
împreună. 

— Credeam că trebuie să fie numai vrăjitoare 
acolo. 

— Bănuiesc că nu, dar trebuie să nu fie creştini. 
Adică, vreau să spun că Wicca este o religie. 

— Bine, am zis, bine. Crezi că Holly va vorbi cu 
mine despre asta? 

— Nu văd de cenu. 

Tara se întoarse la maşina ei să-şi ia telefonul, 
apoi se plimbă înainte şi înapoi între maşinile 

noastre, în timp ce vorbea cu Holly. Am apreciat 
această pauză care mi-a permis să-mi pun din nou 
mintea pe picioare, ca să zic aşa. Ca să fiu 
politicoasă, m-am dat jos din maşină şi am vorbit 
cu femeia în roşu, care fusese atât de răbdătoare. 

— Îmi pare rău că ne întâlnim într-o zi atât de 
proastă, am început. Sunt Sookie Stackhouse. 

— Eu sunt Claudine, zise, cu un zâmbet superb. 

Dinţii îi erau albi ca ai unui star de cinema. 
Pielea ei avea o calitate ciudată; părea lucioasă şi 
subţire, amintindu-mi de pieliţa unei prune; ca şi 
cum, dacă ai fi muşcat din ea, ar curge un suc 
dulce. 

— Sunt aici din cauza întregii activităţi. 

— Da? am zis, surprinsă. 

— Bineînţeles. Aici în Bon Temps aveţi vampiri 
şi vârcolaci, şi o mulţime de alte lucruri încurcate, 
ca să nu mai vorbim de mai multe răspântii 
puternice. Am fost atrasă de toate posibilităţile de 
aici. 

— Înî, am spus nesigură. Aşadar, plănuieşti să fii 
doar un observator a tot ce se întâmplă, sau ai alte 
gânduri? 

— Oh, nu. Doar să observ nu e stilul meu. 

Râse. 

— Tu eşti elementul-surpriză, nu-i aşa? 

— Holly e OK, zise Tara, închizându-şi telefonul 
şi zâmbind, pentru că era greu să nu o faci cu 
Claudine prin preajmă. 

Mi-am dat seama că aveam un zâmbet normal, 
nu grimasa tensionată pe care o făceam de obicei, 
ci o expresie de pură fericire. 

— A zis să trecem pe la ea. 

— Mergi şi tu? 

Nu ştiam ce să cred despre însoţitoarea Tarei. 

— Scuze, Claudine m-a ajutat azi la magazin, 
explică Tara. Avem reduceri de început de an la 
stocul vechi şi oamenii cumpără, nu glumă. Vrei 
să-ţi pun ceva de-o parte? Am câteva rochii de 
ocazie cu adevărat drăguţe. Cea pe care o purtai în 
Jackson nu a fost distrusă? 

Bineînţeles, pentru că un fanatic m-a înjunghiat 
cu un ţăruş. Rochia a avut serios de suferit. 

— S-a pătat, am spus cu reţinere. E drăguţ din 
partea ta să-mi propui asta, dar nu cred că voi 
avea timp să încerc ceva. Cu Jason şi toate 
problemele, am prea multe pe cap. 

Şi prea puţini bani de cheltuit, mi-am zis în 
gând. 

— Cum vrei, acceptă Tara. 

Mă strânse din nou în braţe. 

— Sună-mă dacă ai nevoie de mine, Sookie. E 
ciudat că nu-mi amintesc mai bine seara petrecută 
în Jackson. Poate că am băut şi eu prea mult. Am 
dansat? 

— Oh, da, m-ai provocat să repetăm dansul din 
spectacolul pe care l-am dat la concursul de 
talente din liceu. 

— Nu se poate! mă implora să neg, pe jumătate 
zâmbind. 

— Mi-e teamă că da. 

Ştiam prea bine că-şi amintea. N 

— Aş fi vrut să fiu acolo, zise Claudine. Imi place 
să dansez. 

— Crede-mă, seara aceea de la Clubul Morților 
este una pe care-mi doresc s-o fi ratat, am spus. 

— Aminteşte-mi să nu mă mai întorc în Jackson 
dacă am dansat aşa în public, mă rugă Tara. 

— Cred că ar fi mai bine dacă nici una dintre noi 
nu s-ar mai întoarce în Jackson. 

Lăsasem câţiva vampiri foarte supăraţi în 
Jackson, dar vârcolacii erau chiar mai furioşi. Nu că 
ar mai fi rămas prea mulţi dintre ei, de fapt. Dar 
totuşi. 

Tara ezită un minut, evident încercând să 
formuleze ceva. 

— Din moment ce Bill este proprietarul clădirii 
în care se află Tara Tog's, zise cu grijă, am un 
număr la care îl pot suna, un număr la care pot 
lăsa mesaje cât timp va fi plecat din ţară. Aşa că, 
dacă vrei să-l anunţi ceva...? 

— Mulţumesc, i-am răspuns, neştiind însă dacă 
mă simţeam vreun pic recunoscătoare. Mi-a spus 
că lasă un număr lângă telefonul de acasă de la el. 

Exista un scop pentru care Bill era plecat din 
ţară, de negăsit. Nici măcar nu mă gândisem să iau 
legătura cu el ca să-i spun despre necazul în care 
mă aflam; dintre toţi oamenii pe care mă gândisem 
să-i sun, el nici măcar nu-mi trecuse prin minte. 

— Părea, ştii tu, cam deprimat, explică Tara 
privindu-şi vârfurile cizmelor. Melancolic, zise ca şi 
cum s-ar fi bucurat de un cuvânt care nu-i trecea 
pe buze prea des. 

Claudine dădu din cap afirmativ. Ce tipă 
ciudată. Ochii săi imenşi străluceau de bucurie în 
timp ce mă bătea consolator pe umăr. 

Am simţit un nod în gât. 

— Ei bine, nu-i chiar domnul zâmbăreţ. Mi-e dor 
de el, dar... 

Am dat din cap. 

— E prea greu. Pur şi simplu... m-a supărat prea 
tare. Îţi mulţumesc că mi-ai spus că pot da de el 
dacă am nevoie, şi îţi sunt cu adevărat 
recunoscătoare că mi-ai spus de Holly. 

Tara se înroşi de plăcerea binemeritată de a fi 
făcut o faptă bună pe ziua respectivă şi urcă în 
maşina ei izbitor de nouă. După ce se aşeză pe 
scaunul din dreapta, Claudine îmi făcu cu mâna, în 
timp ce Tara demara. Am mai stat puţin în maşină, 
încercând să-mi amintesc unde locuia Holly Geary. 
Mi-am amintit că se plângea de dimensiunile 
dulapului din apartamentul ei, ceea ce însemna că 
stătea la Kingfisher Arms. 

Când am ajuns la clădirea în formă de U de pe 
drumul sudic ce ducea în Bon Temps, am verificat 
cutiile poştale ca să  descopăr numărul 
apartamentului său. Stătea la parter, la numărul 4. 
Holly avea un băiat de cinci ani, Cody. Holly şi cea 
mai bună prietenă a ei, Danielle Gray, se 
măritaseră imediat ce terminaseră liceul şi 
divorţaseră în cinci ani. Mama lui Danielle îi era de 
mare ajutor acesteia, dar Holly nu era la fel de 
norocoasă. Părinţii ei, care divorţaseră de mult, se 
mutaseră în altă parte, iar bunica ei murise în 
secţia pentru bolnavii de Alzheimer a azilului din 
districtul Renard. Holly s-a întâlnit câteva luni cu 
detectivul Andy Bellefleur, dar relaţia nu se 
concretizase. Umblau zvonuri cum că bătrâna 

Caroline Bellefleur, bunica lui Andy, considerase că 
Holly nu era „suficient de bună” pentru Andy. Eu 
nu aveam nici o părere pe această temă. Nici Andy 
şi nici Holly nu erau pe lista scurtă cu persoane 
favorite, deşi Andy îmi era mai indiferent. 

Când Holly mi-a deschis uşa, am realizat brusc 
cât de mult s-a schimbat în ultimele săptămâni. Ani 
în şir, părul ei fusese blond ca păpădia. Acum era 
negru şi tuns în scări. In fiecare ureche avea câte 
patru cercei. lar oasele bazinului împungeau 
materialul vechilor ei blugi. 

— Salut, Sookie, zise destul de amabilă. Tara m- 
a întrebat dacă vreau să vorbesc cu tine, dar nu 
eram sigură că vei veni. Imi pare rău pentru Jason. 
Intră. 

Apartamentul era mic, bineînţeles şi deşi fusese 
zugrăvit recent, se vedea că fusese folosit din 
greu. Avea un spaţiu care era şi living şi loc de luat 
masa şi bucătărie, cu un bar care separa bucătăria 
propriu-zisă de restul zonei. Intr-un coş, într-un colţ 
al camerei, erau câteva jucării şi pe măsuţa 
zgâriată era un spray pentru îngrijirea mobilei şi o 
cârpă. Holly făcea curăţenie. 

— Îmi pare rău că te deranjez, am zis. 

— Nu-i nimic. Cola? Suc? 

— Nu, mulţumesc. Unde e Cody? 

— S-a dus să stea cu tatăl lui, spuse, privindu-şi 
mâinile. L-am dus la el a doua zi de Crăciun. 

— Unde stă tatăl lui? 

— David locuieşte în Springhill. Tocmai s-a 
căsătorit cu o tipă, Allie. Ea are deja doi copii. 
Fetiţa este de vârsta lui Cody, iar lui îi place să se 

joace cu ea. Vorbeşte mereu: Shelley a făcut asta, 
Shelley a făcut aia. 

Holly părea cam tristă. 

David Cleary făcea parte dintr-un clan mare. 
Vărul său Pharr fusese coleg cu mine. Pentru binele 
lui Cody, speram că David era mai inteligent decât 
Pharr, ceea ce era şi foarte uşor. 

— Trebuie să vorbesc cu tine despre ceva destul 
de personal, Holly. 

Holly păru din nou surprinsă. 

— Cred că nu am avut chiar genul ăsta de 
relaţie, nu-i aşa? zise. Tu întrebi şi eu o să mă 
gândesc dacă îţi răspund. 

Am încercat să-mi dau seama ce trebuie să 
spun - să păstrez secret ce trebuia să păstrez 
secret şi să întreb ce trebuia să aflu, fără să o 
supăr. 

— Eşti vrăjitoare? am spus, jenată că trebuia să 
folosesc un cuvânt atât de dramatic. 

— Mai degrabă Wicca. 

— Poţi, te rog, să-mi explici diferenţa? 

M-am uitat rapid în ochii ei, apoi am decis să-mi 
concentrez atenţia asupra florilor uscate din coşul 
de deasupra televizorului. Holly se gândea că-i pot 
citi gândurile doar dacă mă uitam în ochii ei. (Ca şi 
contactul fizic, privitul în ochi mă ajută să citesc 
gândurile mai uşor, dar, cu siguranţă, nu este 
necesar.) 

— Cred că da, îmi spuse cu voce înceată, nu eşti 
genul care să poarte vorba. 

— Indiferent ce-mi spui, nu voi povesti nimănui. 

Am privit-o din nou scurt, în ochi. 

— Bine, zise. Păi, dacă eşti vrăjitoare, 
bineînţeles practici tot felul de ritualuri magice. 

Vorbea la persoana a doua, cu sens general, m- 
am gândit, deoarece „eu” ar fi însemnat o 
adevărată confesiune. 

— Te alimentezi dintr-o forţă, la care oamenii nu 
au de obicei acces. Să fii vrăjitoare nu înseamnă să 
fii rău, sau cel puţin nu ar trebui să fie aşa. Dacă 
eşti Wicca, urmezi o religie, una păgână. Noi 
urmăm căile Mamei, şi avem propriul nostru 
calendar cu sărbători. Poţi să fii în acelaşi timp şi 
Wicca şi vrăjitoare; sau mai mult dintr-una sau din 
cealaltă. Depinde de fiecare. Practic şi puţină 
vrăjitorie, dar sunt mai interesată de modul de 
viaţă Wicca. Noi credem că o acţiune e bună, dacă 
nu face rău altcuiva. 

Ciudat, primul meu sentiment a fost unul de 
jenă, când Holly mi-a spus că nu e creştină. Nu am 
mai întâlnit pe nimeni care nici măcar nu pretindea 
că e creştin, sau care să nu dea o importanţă 
nesinceră preceptelor creştine de bază. Eram 
destul de sigură că exista o sinagogă în 
Shreveport, dar nu am întâlnit niciodată un evreu, 
cel puţin din câte ştiu eu. Eram categoric pe cale 
să învăţ câte ceva. 

— Am înţeles. Cunoşti multe vrăjitoare? 

— Ştiu câteva. 

Holly dădu din cap de câteva ori, evitându-mi în 
continuare privirea. 

Am zărit un computer vechi pe masa şubredă 
din colţ. 

— Există ceva gen chat online, sau un 

newsletter sau altceva? 

— Da, sigur. 

— Ai auzit de un grup de vrăjitoare care a venit 
în Shreveport, în ultima perioadă? 

Chipul lui Holly deveni foarte serios. 
Sprâncenele sale drepte, castaniu-închis, se uniră 
într-o linie. 

— Spune-mi că nu ai de-a face cu ele, zise. 

— Nu direct. Dar ştiu pe cineva căruia i-au făcut 
rău, şi mi-e teamă că ar fi putut să-l ia pe Jason. 

— Atunci are necazuri mari, zise fără 
menajamente. Femeia care conduce acel grup este 
absolut fără milă. Fratele ei este la fel de rău. 
Grupul nu seamănă cu noi. Ei nu încearcă să 
găsească un mod de viaţă mai bun, sau o cale să 
intre în legătură cu lumea naturală, sau vrăji care 
să le sporească pacea interioară. Sunt Wicca. Sunt 
răi. 

— Imi poţi da nişte indicii cam pe unde aş putea 
să dau de ei? 

Făceam tot posibilul ca expresia feţei să nu-mi 
trădeze gândurile. Am putut auzi cu simţul meu 
special că Holly se gândea că, dacă adunarea nou- 
venită pusese mâna pe Jason, acesta era cu 
siguranţă rănit rău, dacă nu chiar mort. 

Holly, aparent adâncită în gânduri, privea pe 
fereastra apartamentului ei. Se temea că vor 
ajunge la ea din cauza informaţiilor pe care mi le 
dăduse şi o vor pedepsi, poate folosindu-se de 
Cody. Astea nu erau vrăjitoare care să creadă că 
nu trebuie să faci rău celor din jur; erau vrăjitoare 
a căror viaţă se desfăşura în jurul ideii de a aduna 

cât mai multă putere, de orice fel. 

— Sunt toate femei? am întrebat, pentru că îmi 
puteam da seama că era pe cale să se hotărască 
să nu-mi mai spună nimic. 

— Dacă te gândeşti că Jason le poate vrăji cu 
farmecele lui de băiat care arată bine, te înşeli, îmi 
spuse Holly cu o expresie macabră. 

Nu încerca să producă nici un efect artistic; pur 
şi simplu, voia să înţeleg cât de periculoşi pot fi 
acei oameni. 

— Sunt şi câţiva bărbaţi. Sunt... nu sunt vrăjitori 
obişnuiţi. Vreau să zic că nu sunt nici măcar 
oameni normali. 

Eram dispusă să cred aşa ceva. De când Bill 
păşise în Merlotte's Bar, trebuia să cred lucruri 
ciudate. 

Holly vorbea ca şi cum ar fi ştiut despre acest 
grup de vrăjitoare mai mult decât bănuiam... mai 
mult decât nişte lucruri de bază. Am mai provocat- 
o puţin. 

— Ce-i face diferiţi? 

— Au băut sânge de vampir. 

Holly se uită într-o parte, ca şi cum ar fi simţit 
că o ascultă cineva. Mişcarea îmi făcu pielea de 
găină. 

— Vrăjitoarele, vrăjitoarele care au multă putere 
şi sunt dispuse să o folosească în slujba răului, 
sunt destul de rele. Vrăjitoare atât de puternice, 
care au mai şi băut sânge de vampir sunt... Sookie, 
nici n-ai idee cât de periculoase sunt. Unele dintre 
ele sunt vârcolaci. Te rog, stai departe de ele. 

Vârcolaci? Nu numai că erau vrăjitoare, dar în 

acelaşi timp erau şi vârcolaci? Şi beau sânge de 
vampir? Eram speriată zdravăn. Nu ştiam cum ar fi 
mai rău de atât. 

— Unde sunt? 

— Ai auzit ce ţi-am spus? 

— Am auzit. Dar trebuie să ştiu unde sunt! 

— Sunt într-o clădire veche de birouri, nu foarte 
departe de mallul Pierre Bossier, zise, şi am văzut 
imaginea acesteia în mintea ei. 

Fusese acolo. Îi văzuse. Toate astea erau în 
mintea ei, iar eu primeam o groază de informaţii. 

— De ce ai fost acolo? am întrebat, iar ea a 
tresărit. 

— Eram îngrijorată de ideea de a vorbi cu tine, 
zise Holly cu voce furioasă. Nu ar fi trebuit să te las 
să intri. Dar am ieşit cu Jason... O să mă omori, 
Sookie Stackhouse. Pe mine şi pe băiatul meu. 

— Nu, nu o s-o fac. 

— Am fost acolo pentru că cea care este liderul 
lor a trimis vorbă tuturor vrăjitoarelor din regiune 
pentru o adunare. S-a dovedit că îşi dorea doar să- 
şi impună voinţa asupra noastră a tuturor. Unii 
dintre noi au fost destul de impresionați de 
personalitatea şi de puterea ei, dar cei mai mulţi 
dintre noi, membrii Wicca din oraşele mici, nu am 
fost încântați de drogul ei, căci asta înseamnă să 
bei sânge de vampir, sau de gustul ei pentru 
partea întunecată a magiei. Gata, asta-i tot ce 
vreau să-ţi spun pe această temă. 

— Mulţumesc, Holly. 

Am încercat să găsesc ceva de spus care să-i 
calmeze frica. Dar îşi dorea să plec mai mult decât 

orice pe lume, şi o supărasem destul. Chiar şi 
faptul că mă lăsase să intru pe uşă se dovedea o 
mare concesie, din moment ce chiar credea în 
abilitatea mea de a citi gândurile. Indiferent de 
zvonurile pe care le aud, indiferent de dovezile că 
nu e aşa, oamenii chiar îşi doresc să creadă că 
interiorul capetelor lor este un spaţiu privat. 

O făceam şi eu. 

Am bătut-o pe Holly pe umăr la plecare, dar nu 
s-a ridicat de pe vechea canapea. Se uita la mine 
cu ochii săi căprui, lipsiţi de speranţă, ca şi cum în 
orice moment cineva ar fi trebuit să intre pe uşă şi 
să-i taie capul. 

Expresia asta mă speria mai mult decât 
cuvintele ei, mai mult decât ideile, şi am părăsit 
Kingfisher Arms cât de repede am putut, încercând 
să observ cei câţiva oameni care mă văzuseră 
ieşind din parcare. Nu am recunoscut pe nici unul 
dintre ei. 

M-am întrebat de ce vrăjitoarele din Shreveport 
l-ar vrea pe Jason, cum aş fi putut face o legătură 
între dispariţia lui Eric şi fratele meu. Cum aş putea 
să mă apropii de ele ca să aflu? Oare Pam şi Chow 
mă vor ajuta, sau au luat-o fiecare pe propriul lor 
drum? 

Şi pe al cui sânge îl beau vrăjitoarele? 

Din clipa în care vampirii îşi făcuseră apariţia 
printre noi, acum aproape trei ani, fuseseră vânaţi 
dintr-un nou motiv. În loc să se teamă că vor fi 
înjunghiaţi cu un ţăruş în inimă de către aspiranţi 

la rolul de Van Helsing, vampirii trebuiau să se 
ferească de întreprinzători ai zilelor noastre, numiţi 
Secatori. Secatorii călătoreau în echipe, prinzând 
câte un vampir singur printr-o mulţime de metode 
şi legându-l cu lanţuri de argint (de obicei, în 
ambuscade plănuite cu grijă), apoi scurgându-le 
sângele în flacoane. Depinzând de vârsta 
vampirului, un flacon cu sânge putea costa pe 
piaţa neagră între 200 şi 400 de dolari. Efectele 
consumării acestui sânge? Destul de puţin 
previzibile, din momentul în care sângele părăsise 
vampirul. Cred că asta era o parte a atracției. De 
obicei, pentru câteva săptămâni, cel care-l băuse 
câştiga forţă, acuitate vizuală, o sănătate robustă 
şi un plus de atractivitate. Depindea de vârsta 
vampirului golit şi de cât de proaspăt era sângele. 

Bineînţeles că aceste efecte dispăreau, asta 
dacă nu beai alt sânge. 

Un anumit procentaj de oameni care avuseseră 
experienţă nu ştiau cum să facă mai repede rost 
de alţi bani, ca să mai cumpere. Aceşti dependenţi 
de sânge erau extrem de periculoşi, bineînţeles. 
Poliţia era bucuroasă să angajeze vampiri ca să 
aibă de-a face cu ei, din moment ce poliţiştii 
obişnuiţi ar fi fost pur şi simplu bătuţi măr. 

Din când în când, câte un băutor de sânge 
înnebunea pur şi simplu, uneori într-un mod liniştit, 
vorbind fără sens, iar alteori mult mai spectaculos 
şi chiar ucigător. Nu exista nici o modalitate să-ți 
dai seama cine o putea păţi astfel şi se putea 

întâmpla chiar şi când beai prima dată. 

Aşadar, existau oameni cu sclipiri nebune în 
ochi, închişi în celule capitonate şi existau staruri 
de cinema electrizante, care-şi datorau statutul 
Secatorilor. Golirea de sânge a vampirilor era o 
meserie periculoasă, desigur. Uneori vampirul 
scăpa, iar rezultatul era previzibil. O Curte de 
Justiţie din Florida a proclamat această răzbunare 
drept omor justificat, într-un caz celebru, pentru că 
Secatorii de obicei scapă de victimele lor. Lasă 
vampirul întreg, dar golit de sânge, prea slăbit ca 
să se mişte, acolo unde acesta a căzut. Vampirul 
slăbit moare când răsare soarele, dacă nu are 
norocul să fie descoperit şi ajutat să ajungă la 
adăpost cât mai este încă întuneric. Este nevoie de 
ani ca să-şi revină după ce a fost golit de sânge, iar 
asta însemna ani de ajutor din partea altor vampiri. 
Bill mi-a spus că existau adăposturi pentru vampirii 
al căror sânge fusese scurs şi că locaţiile lor erau 
păstrate secrete. 

Vrăjitoare cu aproape aceeaşi putere fizică ca 
un vampir, iată o combinaţie periculoasă. Aveam în 
gând numai femei de câte ori mă gândeam la 
adunarea care se mutase în Shreveport, şi m-am 
corectat. Holly îmi spusese că erau şi bărbaţi în 
grup. 

M-am uitat la ceasul de la banca drive-in şi era 
abia puţin după prânz. Va fi absolut întuneric, doar 
cu câteva minute înainte de ora şase; Eric se 
trezea uneori puţin mai devreme. Puteam cu 
siguranţă să ajung şi să mă şi întorc de la 
Shreveport până atunci. Nu mă puteam gândi la un 

alt plan, şi nici nu puteam sta acasă să aştept. 
Chiar şi să consum benzină era mai bine decât să 
mă întorc acasă, grijile pentru Jason dându-mi fiori 
pe şira spinării. Aş fi putut să mă duc să las puşca, 
dar din moment ce era neîncărcată, iar gloanţele 
erau închise în altă parte, ar fi trebuit să fie 
suficient de legal să o iau cu mine. 

Pentru prima dată am verificat în oglinzi să văd 
dacă nu eram urmărită. Nu sunt prea grozavă la 
tehnici de spionaj, deci dacă mă urmărea cineva, 
nu l-am putut depista. M-am oprit, am alimentat şi 
am luat o băutură rece doar ca să văd dacă intra 
cineva în staţia de benzină după mine, dar nu a 
venit nimeni. Asta era chiar bine, m-am gândit, 
sperând că Holly nu avea probleme. 

In timp ce conduceam, am avut timp să trec în 
revistă conversaţia cu Holly. Am realizat că a fost 
prima pe care am avut-o cu aceasta, în care 
numele lui Danielle nu a apărut nici măcar o dată. 
Holly şi Danielle erau ca două siameze încă din 
şcoala generală. Probabil că şi ciclul le venea în 
acelaşi moment. Părinţii lui Danielle, membri de 
bază ai Bisericii Voinţei libere a celor miruiţi de 
Dumnezeu, ar fi făcut atac de cord dacă ar fi ştiut, 
aşa că nu era de mirare că Holly era atât de 
discretă. 

Micuţul nostru orăşel Bon Temps îşi deschisese 
destul de larg porţile tolerând vampiri, iar 
homosexualii nu mai aveau probleme (depinzând 
oarecum de modul în care-şi exprimau preferinţele 
sexuale). Cred însă că porţile s-ar fi închis pentru 
Wicca. 

Speciala şi frumoasa Claudine mi-a spus că 
fusese atrasă de Bon Temps pentru stranietatea 
sa. M-am întrebat ce altceva se ascundea acolo, 
aşteptând să iasă la iveală. 

Carla Rodriguez, cea mai promițătoare ţintă, a 
fost prima. Am căutat vechea adresă a lui Dovie, 
cu care schimbam uneori câte o felicitare de 
Crăciun. Am găsit casa cu puţin efort. Se afla 
departe bine de zonele comerciale care constituiau 
locul meu obişnuit de oprire în Shreveport. Casele 
din zona în care locuia Dovie erau mici, înghesuite 
unele în altele, iar unele dintre ele în stare proastă. 

Am simţit un fior de triumf când la uşă mi-a 
răspuns Carla însăşi. Avea un ochi vânăt şi era 
mahmură, semn că avusese o noapte lungă. 

— Salut, Sookie, zise recunoscându-mă după un 
moment. Ce faci aici? Am fost la Merlotte's seara 
trecută, dar nu te-am văzut. Incă mai lucrezi acolo? 

— Da. Era seara mea liberă. 

Acum că o aveam în faţa ochilor pe Carla, nu 
prea eram sigură cum să-i explic ce-mi trebuia. M- 
am hotărât să fiu directă. 

— Auzi, Jason nu a ajuns la muncă în dimineaţa 
asta şi mă întrebam dacă nu e aici cu tine. 

— Drăguţă, nu am nimic cu tine, dar Jason e 
ultimul bărbat de pe pământ cu care m-aş culca, 
răspunse sec Carla. 

M-am  holbat la ea, ştiind că-mi spunea 
adevărul. 

— Nu bag mâna în foc de două ori, cine s-a fript 
cu ciorbă suflă şi-n iaurt. M-am uitat puţin prin bar 
gândindu-mă că l-aş putea vedea, dar, dacă l-aş fi 

văzut, m-aş fi uitat în altă parte. 

Am încuviinţat din cap. Asta părea să fie tot ce 
se putea spune pe această temă. Am mai schimbat 
câteva fraze politicoase şi am pălăvrăgit puţin cu 
Dovie, care ţinea în braţe un copil, dar apoi veni 
momentul să plec. Cea mai promițătoare pistă a 
mea se evaporase din două fraze. 

Incercând să-mi calmez disperarea, am intrat la 
o staţie de benzină aglomerată şi am oprit ca să-mi 
verific harta oraşului Shreveport. Nu mi-a fost greu 
să-mi dau seama cum ajungeam din suburbia lui 
Dovie la barul vampirilor. 

Fangtasia era amplasat într-un shopping center 
aproape de Toys „R” Us’. Se deschidea la şase 
după-amiaza de-a lungul întregului an, dar desigur 
vampirii nu apăreau până nu se lăsa complet 
întunericul, asta varia în funcţie de anotimp. 

Fațada barului era pictată în gri, iar firma de 
neon era complet roşie. „Principalul Bar al 
Vampirilor din Shreveport” era o inscripţie 
proaspătă, cu litere mai mici sub denumirea 
exotică a barului. Am tresărit şi m-am uitat în altă 
parte. 

Cu două veri în urmă, membrii unui mic grup de 
vampiri din Oklahoma au încercat să deschidă un 
bar în oraşul vecin, Bossier. După o noapte extrem 
de fierbinte şi de scurtă de august, nu au mai fost 
văzuţi niciodată, iar clădirea pe care o renovau a 
ars din temelii. 

Turiştii credeau că genul ăsta de poveşti erau 

de fapt amuzante şi pline de culoare. Reprezentau 
un bonus la fiorul dat de comandarea de băuturi 
superscumpe (de la chelneriţe umane îmbrăcate în 
rochii cu trenă, negre, „de vampir”), în timp ce se 
uitau, pe bune, la adevăraţi amatori de sânge, 
nevii. Eric a pus vampirii din Districtul 5 să preia 
această sarcină puţin plăcută, dându-i fiecăruia un 
număr de ore pe săptămână în care să se prezinte 
la Fangtasia. Cei mai mulţi dintre supuşii săi nu 
erau entuziasmați de faptul că trebuiau să se 
expună, dar asta le oferea posibilitatea de a intra 
în contact cu fani ai colţilor care abia aşteptau o 
ocazie de a fi muşcaţi. Astfel de întâlniri nu aveau 
loc în local: Eric avea reguli stricte pentru asta. La 
fel şi poliţia. Singurele muşcături legale care 
puteau avea loc între oameni şi vampiri trebuiau 
să aibă loc între adulţi care consimţeau aceasta, în 
particular. 

Automat, am ocolit centrul comercial, pentru a 
parca maşina în spatele lui. Bill şi cu mine am 
folosit aproape întotdeauna intrarea angajaţilor. 
Uşa din spate era doar o uşă gri, pe un perete gri, 
cu numele barului lipit cu autocolant de la Wal- 
Mart. Chiar sub acesta, un afiş mare, scris cu 
negru, anunţa DOAR ANGAJAŢII. Am ridicat mâna 
să bat la uşă, apoi am realizat că puteam vedea că 
zăvorul interior nu fusese închis. 

Uşa era descuiată. 

Asta era de rău. 

Deşi era ziua în amiaza mare, mi s-a zbârlit 
părul de pe ceafă. Brusc, mi-am dorit să-l am pe 
Bill în spatele meu. Nu că mi-ar fi lipsit dragostea 

lui. Probabil că este un semn rău care spune multe 
despre stilul tău de viaţă dacă-ţi lipseşte iubitul 
pentru că este o armă letală. 

Deşi zona publică din faţa centrului comercial 
era destul de aglomerată, zona de serviciu era 
goală. Tăcerea ascundea nenumărate posibilităţi, 
şi nici una dintre ele nu era plăcută. Mi-am sprijinit 
fruntea de uşa gri şi rece. M-am hotărât să mă 
întorc la bătrâna mea maşină şi să plec naibii de 
acolo, ceea ce ar fi fost o chestie teribil de 
deşteaptă. 

Şi aş fi plecat, dacă nu aş fi auzit mormăitul. 

Chiar şi atunci, dacă aş fi văzut un telefon 
public, aş fi sunat pur şi simplu la 911 şi aş fi 
rămas afară până când venea cineva oficial. Dar nu 
era nici unul prin preajmă şi nu am suportat ideea 
ca o persoană să aibă mare nevoie de ajutorul 
meu, iar eu să nu i-l ofer pentru că eram laşă. 

Chiar lângă uşa din spate se afla o pubelă grea, 
şi, după ce am deschis brusc uşa - dându-mă într-o 
parte câteva clipe ca să evit orice ar fi putut ţâşni 
afară - am tras de pubelă, ca să ţină uşa deschisă. 
Când am intrat, mi s-a făcut pielea de găină. 

Fangtasia nu are ferestre, aşa că are nevoie de 
lumină electrică în permanenţă. Din moment ce 
nici una dintre aceste lumini nu era aprinsă, 
interiorul său era doar o gaură neagră. Lumina zilei 
de iarnă intra palidă pe holul care ducea către 
barul propriu-zis. Pe dreapta, erau uşile către biroul 
lui Eric şi cel al contabilului. Pe stânga, era uşa 
către depozitul mare, care includea şi baia 
angajaţilor. Holul se termina cu o uşă foarte grea, 

ca să descurajeze amatorii de distracţie să intre în 
această zonă a clubului. Şi uşa aceasta era 
deschisă, prima dată când o vedeam aşa, dacă-mi 
aduc bine aminte. Dincolo de ea, se întindea barul 
tăcut ca o peşteră. M-am întrebat dacă era cineva 
care stătea la acele mese sau se înghesuia în 
separeuri. 

Imi ţineam respiraţia ca să pot percepe şi cel 
mai mic zgomot. După câteva secunde, am auzit o 
zgârietură şi un alt mormăit de durere venind din 
depozit. Uşa acestuia era puţin întredeschisă. Am 
făcut fără zgomot patru paşi în direcţia uşii. Inima 
îmi ajunsese în gât şi-mi bătea cu putere, în timp 
ce pătrundeam în depozitul întunecat, căutând 
comutatorul. 

Lumina mă făcu să clipesc. 

Belinda, singurul fan al colţilor cu un dram de 
inteligenţă pe care-l cunoşteam, zăcea în depozit 
într-o poziţie extrem de contorsionată. Picioarele îi 
erau îndoite, călcâiele atingându-i coapsele. Nu era 
sânge, de fapt, nu era nici o urmă vizibilă pe ea. 
Aparent suferea de un cârcel prelungit. 

Am îngenuncheat lângă Belinda, aruncând 
priviri scurte în toate direcţiile. Nu am văzut nici o 
altă mişcare în cameră, deşi colţurile acesteia era 
ascunse de cutii cu băutură şi un coşciug, care era 
folosit ca recuzită într-un spectacol pe care 
vampirii îl prezentau uneori la petreceri speciale. 
Uşa de la baia angajaţilor era închisă. 

— Belinda, am şoptit. Belinda, uită-te la mine. 

Ochii Belindei erau roşii şi umflaţi în spatele 
ochelarilor, iar obrajii îi erau uzi de lacrimi. Clipi şi 

se uită la mine. 

— Mai sunt aici? am întrebat ştiind că va 
înţelege că voiam să spun „oamenii care ţi-au 
făcut asta”. 

— Sookie, zise cu un timbru răguşit. 

Vocea îi era slabă şi m-am întrebat cât zăcuse 
acolo aşteptând ajutor. 

— Oh, mulțumesc lui Dumnezeu. Spune-i 
stăpânului Eric că am încercat să-i ţinem departe. 

Încă îşi mai juca rolul, după cum v-aţi dat 
seama, chiar şi când era în agonie: „spune-i 
căpeteniei noastre că am luptat până la moarte”, 
genul ăsta de replici. 

— Pe cine aţi încercat să împiedicaţi? am 
întrebat tăios. 

— Vrăjitoarele. Au venit noaptea trecută după 
ce am închis, după ce Pam şi Chow plecaseră. Doar 
Ginger şi cu mine... 

— Ce voiau? 

Am avut timp să observ că Belinda încă mai 
purta rochia neagră, cu trenă, despicată până sus 
pe picior, care era uniforma chelneriţelor şi că încă 
mai avea urme de muşcături pe gât. 

— Voiau să ştie unde l-am ascuns pe stăpânul 
Eric. Păreau să creadă că i-am... făcut ceva, şi că-l 
ascundem. 

În timpul pauzei pe care o făcu, faţa i se 
schimonosi şi mi-am putut da seama că avea nişte 
dureri îngrozitoare, dar şi ce era în neregulă cu ea. 

— Picioarele mele, gemu. Oh... 

— Dar voi nu ştiaţi, aşa că nu le puteaţi spune. 

— Nu l-aş trăda niciodată pe stăpânul nostru. 

Şi Belinda era cea inteligentă. 

— Belinda, mai era cineva aici în afară de 
Ginger? 

Dar suferea atât de tare de pe urma unei 
crampe, încât nu putu să răspundă. Întregul corp îi 
era înţepenit din cauza durerii, din gâtul ei ieşind 
din nou acel geamăt surd. 

Am sunat la 911 din biroul lui Eric, căci ştiam că 
acolo e un telefon. Camera era răvăşită, iar vreo 
vrăjitoare mai neastâmpărată desenase cu un 
spray o pentagramă roşie, uriaşă, pe unul dintre 
pereţi. Lui Eric o să-i placă la nebunie chestia asta. 

M-am întors la Belinda să-i spun că ambulanţa 
era pe drum. 

— Ce e în neregulă cu picioarele tale? am 
întrebat, speriată de răspuns. 

— Au făcut muşchiul de pe spatele piciorului să 
se contracte, ca şi cum ar avea doar jumătate din 
lungimea lui normală... 

Şi începu să geamă din nou. 

— E ca una dintre crampele acelea cumplite pe 
care le ai când eşti însărcinată. 

Că Belinda fusese însărcinată era ceva nou 
pentru mine. 

— Unde e Ginger? am întrebat când durerea 
păru să o mai lase. 

— Era în baie. 

Ginger, o blond-roşcată drăguță, dar proastă ca 
noaptea, încă era acolo. Nu cred că voiseră să o 
omoare. Dar se părea că aruncaseră asupra 
picioarelor ei o vrajă, la fel cum făcuseră şi cu 
Belinda; picioarele ei erau îndoite în acelaşi mod 

ciudat şi dureros, chiar şi în moarte. Ginger stătuse 
în faţa chiuvetei când s-a prăbuşit şi s-a lovit cu 
capul de marginea chiuvetei. Ochii îi erau stinşi, iar 
părul îi era murdar de sânge uscat, care cursese 
din rana de pe tâmpla ei. 

Nu mai era nimic de făcut. Nici măcar nu am 
atins-o pe Ginger, era evident că e moartă. Nu i-am 
spus Belindei nimic despre ea, căci oricum suferea 
prea tare ca să priceapă. A mai avut câteva 
momente de luciditate înainte ca eu să plec. Am 
întrebat-o unde îi puteam găsi pe Pam şi Chow ca 
să-i anunţ, iar Belinda îmi zise că veneau la bar 
când se lăsa întunericul. 

Mi-a mai spus şi că femeia care aruncase vraja 
era o vrăjitoare care se numea Hallow, de aproape 
un metru optzeci, cu păr scurt şi castaniu şi cu un 
desen negru pe faţă. 

Asta ar fi trebuit să o facă uşor de identificat. 

Mi-a spus şi că era la fel de puternică precum 
un vampir. 

— Uite, gemu Belinda. 

Îmi arătă în spatele meu. M-am întors aşteptând 
un atac. Nu se întâmplă nimic îngrijorător, dar ceea 
ce am văzut a fost aproape la fel de tulburător ca 
şi ceea ce îmi imaginasem. Era vorba despre 
mânerul  căruciorului cu care angajaţii cărau 
baxurile cu băutură. Mânerul lung din metal fusese 
răsucit ca un U. 

— Ştiu că stăpânul Eric o va omori când se va 
întoarce, zise Belinda cu greu după un minut, 
vorbele ieşindu-i în reprize neregulate din cauza 
durerii. 

— Sigur că da, am spus hotărâtă. 

Am ezitat, simţindu-mă mizerabil din cauza 
acestor cuvinte. 

— Belinda, trebuie să plec, pentru că nu vreau 
ca poliţia să mă reţină aici ca să-mi pună întrebări. 
Te rog, nu-mi pomeni numele. Spune că te-a auzit 
un trecător, bine? 

— Unde e stăpânul Eric? A dispărut de- 
adevăratelea? 

— Nu ştiu, m-am silit să mint. Trebuie să plec. 

— Du-te, zise Belinda, cu voce aspră. Suntem 
norocoase că ai apărut. 

Trebuia să plec de acolo. Nu ştiam nimic din ce 
se întâmplase în bar şi nu-mi puteam permite să 
răspund ore în şir la întrebări, când fratele meu 
dispăruse. 

M-am urcat în maşină şi spre ieşirea din centrul 
comercial m-am intersectat cu maşinile poliţiei şi 
ambulanţa. Ştersesem de pe clanţă amprentele 
mele. În afară de asta, nu-mi puteam aminti ce 
atinsesem şi ce nu, indiferent cât de atent îmi 
trecusem în revistă acţiunile. Oricum, erau cam un 
milion de amprente acolo, doar era un bar. 

După un minut, am realizat că mergeam fără 
ţintă. Eram îngrozitor de buimăcită. Am oprit în 
parcarea altei benzinării şi m-am uitat îndelung la 
telefonul public. Îl puteam suna pe Alcide ca să-l 
întreb dacă ştia unde stăteau Pam şi Chow cât era 
lumină afară. Apoi, puteam merge acolo şi să le las 
un mesaj sau ceva, să-i avertizez despre ce s-a 
întâmplat. 

M-am forţat să respir adânc şi să mă gândesc 

bine la ce făceam. Era destul de puţin probabil ca 
vampirii să-i dea vârcolacului adresa locului în care 
se odihneau în timpul zilei. Asta nu era o 
informaţie pe care vampirii să o ofere oricui cerea. 
Alcide nu-i iubea pe vampirii din Shreveport, care 
aşteptau de la el să le îndeplinească dorinţele în 
contul datoriei la jocuri de noroc pe care tatăl lui o 
avea la ei. Ştiam că, dacă l-aş fi sunat, ar fi venit, 
pentru că era un tip de treabă. Dar implicarea lui 
ar fi putut avea consecinţe serioase pentru familia 
şi afacerea lui. Oricum, dacă această Hallow era cu 
adevărat o triplă ameninţare - şi vrăjitoare, şi 
vârcolac, şi băutoare de sânge de vampir -, era 
foarte periculoasă, iar vârcolacii din Shreveport ar 
fi trebuit să ştie de ea. Uşurată, m-am decis în cele 
din urmă, am găsit un telefon public funcţional şi 
am scos cartea de vizită a lui Alcide din portofel. 

Alcide se afla la birou, ceea ce era un miracol. l- 
am descris locul în care mă aflam şi mi-a explicat 
cum să ajung la el. S-a oferit să vină să mă ia, dar 
nu am vrut să creadă că eram idioată şi nu mă 
puteam descurca singură. 

Am folosit o cartelă ca să sun la biroul lui Bud 
Dearborn, ca să mi se spună că nu a apărut nici o 
veste despre Jason. 

Urmând cu atenţie instrucţiunile lui Alcide, am 
ajuns la „Herveaux şi fiul” în douăzeci de minute. 
Nu era prea departe de drumul interstatal 30, la 
marginea estică a oraşului Shreveport, de fapt în 
drumul meu spre Bon Temps. 

Familia Herveaux era proprietara clădirii, iar 
compania lor de supraveghere era singurul 

ocupant. Am parcat în faţa clădirii joase din 
cărămidă. În spate, în vasta parcare pentru 
angajaţi, am zărit camioneta Dodge Ram a lui 
Alcide. Parcarea din faţă, pentru vizitatori, era mult 
mai mică. Era uşor să-ţi dai seama că, de cele mai 
multe ori, cei doi Herveaux se duceau la clienţi, 
mai degrabă decât să vină aceştia la ei. 

Simţindu-mă ruşinată şi destul de nervoasă, am 
deschis uşa de la intrare şi am privit în jur. Chiar 
lângă uşă se afla un birou şi vizavi era o zonă de 
aşteptare. Dincolo de un zid despărțitor de mică 
înălţime, am putut vedea cinci sau şase birouri, trei 
dintre ele ocupate. Femeia din spatele biroului de 
lângă uşă era responsabilă şi cu redirecţionarea 
apelurilor. Avea părul închis la culoare, tuns scurt 
şi coafat cu grijă. Purta un pulover superb şi avea 
un machiaj minunat. Probabil că avea în jur de 
patruzeci de ani, dar asta n-o făcea mai puţin 
impresionantă. 

— ÎI caut pe Alcide, am spus, simţindu-mă 
ruşinată şi nu prea comod în pielea mea. 

— Numele dumneavoastră? 

Îmi zâmbea, dar părea puţin rece, ca şi cum nu 
ar fi fost de acord ca o tânără atât de vizibil 
neelegantă să apară la biroul lui Alcide. Pe sub 
vechiul meu pardesiu de stofă albastră purtam un 
tricou cu mânecă lungă, albastru strălucitor cu 
galben, blugi vechi şi pantofi sport Reebok. Când 
m-am îmbrăcat, eram îngrijorată pentru fratele 
meu, nu pentru că aş fi putut avea de-a face cu 
Poliţia Modei. 

— Stackhouse, am răspuns. 

— Vă caută  domnişoara Stackhouse, zise 
doamna Eficienţă în interfon. 

— Grozav! 

Alcide părea foarte încântat, ceea ce era o 
uşurare. 

Eficienţă spune la interfon: 

— O trimit la dumneavoastră? 

În aceeaşi clipă, Alcide a năvălit pe o uşă de 
undeva din partea stângă, în spatele biroului ei. 

— Sookie! exclamă şi îmi zâmbi. 

Se opri o secundă, ca şi cum nu s-ar fi putut 
decide ce să facă, apoi mă îmbrăţişa. 

M-am simţit ca şi cum aş fi zâmbit cu toată 
fiinţa mea. L-am îmbrăţişat şi eu. Eram atât de 
fericită să-l văd! M-am gândit că arăta minunat. 
Alcide e un bărbat înalt, cu părul negru, care 
aparent nu poate fi îmblânzit de nici o perie sau 
pieptăn, are o faţă lată şi ochi verzi. 

Scăpasem împreună de un cadavru, iar asta 
crease o legătură între noi. 

Mă trase uşor de păr. 

— Hai în spate, îmi zise la ureche, căci doamna 
Eficienţă se uita la noi cu un zâmbet indulgent. 

Eram sigură că partea cu indulgenţa era pentru 
Alcide. De fapt, ştiam că e aşa, pentru că se 
gândea că nu arăt suficient de şic sau suficient de 
stilată ca să ies cu un Herveaux, şi nu prea credea 
că tatăl lui Alcide (cu care se culca de doi ani) ar fi 
apreciat faptul că Alcide se încurca cu una bună de 
nimic, ca mine. Ups, unul dintre lucrurile pe care 
nu voiam să le ştiu. Evident, nu mă ecranasem 
suficient. Bill mă determinase să exersez, iar acum 

că nu ne mai vedeam devenisem leneşă. Nu era 
întru totul vina mea; domnişoara Eficienţă era un 
emiţător puternic. 

Ceea ce nu se putea spune despre Alcide, din 
moment ce el e vârcolac. 

Alcide mă conduse rapid pe un hol cu o 
mochetă frumoasă şi tablouri neutre, peisaje şi 
grădini insipide, pe care îmi imaginam că le 
alesese vreun decorator (sau chiar doamna 
Eficienţă). Am intrat în biroul lui, care avea numele 
său scris pe uşă. Era o cameră mare, dar nu uriaşă 
sau elegantă, pentru că era sufocată cu lucruri 
care ţineau de munca lui, planuri şi hârtii şi căşti 
de protecţie şi echipament de lucru. Foarte practic. 
Un fax băzâia, iar alături de o stivă de formulare 
era un calculator pe ecranul căruia se vedeau date. 

— Eşti ocupat, nu ar fi trebuit să te sun, am 
spus ruşinată. 

— Glumeşti? Telefonul tău a fost cel mai bun 
lucru care mi s-a întâmplat pe ziua de azi! 

Părea atât de sincer încât a trebuit să zâmbesc 
din nou. 

— Trebuie să-ţi spun ceva ce nu ţi-am spus 
când am trecut să-ţi las lucrurile sau după ce ai 
fost rănită. 

După ce am fost bătută de tâlhari plătiţi. 

— M-am simţit atât de prost pentru asta, încât 
m-am gândit să vin la Bon Temps să stăm de vorbă 
faţă în faţă. 

Fir-ar să fie, s-a împăcat cu nesuferita aia de 
logodnică  răutăcioasă a lui, Debbie Pelt. 
Percepusem numele lui Debbie în gândurile sale. 

— Da? am zis, încercând să par calmă şi 
deschisă. 

S-a întins şi mi-a apucat mâna între palmele 
sale mari. 

— Îţi datorez scuze. 

Bine, asta era neaşteptat. 

— Pentru ce? am întrebat, privind în sus la el cu 
ochii mijiţi. 

Venisem ca să-i spun ce aveam pe suflet şi, în 
loc de asta, îmi spunea el. 

— Ìn acea ultimă seară, la Clubul Morților, 
începu, când aveai cel mai mult nevoie de ajutorul 
şi protecţia mea, eu... 

Ştiam ce urma. Alcide se transformase în lup, în 
loc să rămână în forma sa umană şi să mă ajute 
după ce fusesem înjunghiată. l-am acoperit gura cu 
mâna liberă. Pielea sa era atât de caldă. Dacă eşti 
obişnuit să atingi vampiri, ştii cât de caldă poate fi 
pielea unui om, iar a unui vârcolac era şi mai caldă, 
pentru că temperatura lor e cu câteva grade mai 
mare. 

Am simţit cum îmi creşte pulsul şi am ştiut că şi- 
a dat şi el seama. Animalele sesizează cu uşurinţă 
nervozitatea. 

— Alcide, i-am spus, să nu mai aduci asta în 
discuţie. Nu aveai ce face şi oricum totul s-a 
terminat cu bine. Mă rog, mai mult sau mai puţin, 
dacă nu punem la socoteală că Bill mi-a frânt inima 
cu perfidia lui. 

— Îți mulţumesc că eşti atât de înţelegătoare, 
zise după o pauză în timpul căreia se uită la mine 
concentrat. Poate că m-aş fi simţit mai bine dacă ai 

fi fost furioasă. 

Cred că se întreba cât era bravadă şi cât eram 
sinceră. Mi-am putut da seama că a avut un impuls 
să mă sărute, dar nu era sigur dacă aş fi apreciat 
această mişcare sau dacă i-aş fi permis. 

Ei bine, nici eu nu prea ştiam ce aş fi făcut, aşa 
că nu mi-am oferit ocazia să aflu. 

— Fie, sunt furioasă pe tine, dar mă prefac 
foarte bine, am zis. 

S-a relaxat complet când m-a văzut zâmbind, 
deşi putea fi ultimul zâmbet pe ziua aceea. 

— Ascultă, biroul tău, în miezul zilei, nu 
reprezintă nici locul şi nici momentul potrivit 
pentru ce am eu să-ţi spun, i-am zis. 

Am vorbit foarte neutru, ca să-şi dea seama că 
nu-i fac avansuri. Nu numai că-mi place Alcide, 
cred că e un tip pe cinste, dar până nu eram sigură 
că terminase cu Debbie Pelt, nu intra pe lista mea 
de bărbaţi în preajma cărora îmi doream să mă 
aflu. Ultimul lucru pe care-l auzisem despre Debbie 
era că se logodise cu un alt teriantrop, deşi nici 
măcar asta nu pusese capăt relaţiei emoţionale 
dintre ea şi Alcide. 

Nu aveam de gând să intru în aşa ceva, nu cu 
greutatea pe care o aveam pe suflet din cauza 
infidelităţii lui Bill. 

— Hai să mergem la Applebee, care e puţin mai 
încolo şi să bem o cafea, îmi sugeră. 

Prin interfon o anunţă pe doamna Eficienţă că 
pleacă. Am ieşit pe uşa din spate. 

Până când am ajuns, era aproape ora două şi 
restaurantul era aproape gol. Alcide îl rugă pe 

tânărul care ne-a condus la masă să ne aşeze cât 
mai departe de oricine altcineva. M-am strecurat 
pe banchetă, aşteptându-mă ca Alcide să se aşeze 
de cealaltă parte a mesei, dar el se strecură lângă 
mine. 

— Dacă vrei să-mi spui secrete, trebuie să stăm 
cât mai aproape unul de celălalt, zise. 

Am cerut amândoi cafea, iar Alcide l-a rugat pe 
chelner să aducă o cafetieră mică. L-am întrebat 
despre tatăl lui câtă vreme chelnerul a fost prin 
preajma noastră, iar Alcide s-a interesat de Jason. 
Nu i-am răspuns, pentru că simpla menționare a 
numelui fratelui meu era suficient ca aproape să 
mă facă să plâng. Când ne-a fost adusă cafeaua şi 
tânărul a plecat, Alcide m-a întrebat: 

— Ce s-a întâmplat? 

Am tras adânc aer în piept, încercând să mă 
hotărăsc de unde să încep. 

— În Shreveport este o adunare de vrăjitoare 
rele, am spus sec. Beau sânge de vampir şi cel 
puţin câteva dintre ele sunt teriantropi. 

A venit rândul lui Alcide să respire adânc. Am 
ridicat o mână, indicându-i că nu terminasem ce 
aveam de spus. 

— S-au mutat la Shreveport ca să pună mâna 
pe imperiul financiar al vampirilor. Au aruncat un 
blestem sau farmece sau altceva asupra lui Eric şi 
i-au şters memoria. Au făcut o descindere la 
Fangtasia încercând să descopere locul de odihnă 
al vampirilor. Au făcut un fel de vrajă celor două 
chelneriţe, iar una din ele este la spital. Cealaltă e 
moartă. 

Alcide scotea deja telefonul mobil din buzunar. 

— Pam şi Chow l-au ascuns pe Eric la mine 
acasă şi trebuie să mă întorc înainte de lăsarea 
întunericului să am grijă de el. lar Jason a dispărut. 
Nu ştiu cine l-a luat sau unde este, sau dacă este... 

Viu. Dar n-am putut spune cuvântul. 

Alcide expiră cu un şuierat şi rămase holbându- 
se la mine, cu telefonul în mână. Nu se putea 
hotărî pe cine să sune mai întâi. Nu era vina lui. 

— Nu-mi place că Eric e la tine acasă, zise, asta 
te pune în pericol. 

M-am simţit emoţionată că primul său gând a 
fost pentru siguranţa mea. 

— Jason a cerut o groază de bani pentru asta, 
iar Pam şi Chow au fost de acord, am spus jenată. 

— Dar Jason nu e acolo să o păţească, iar tu 
eşti. 

Fără comentarii. Dar ca să-i acord puţin credit 
lui Jason, nu el plănuise asta. l-am spus lui Alcide 
despre sângele de pe ponton. 

— Poate fi un indiciu fals, zise. Dacă grupa se 
potriveşte cu a lui Jason, atunci trebuie să te 
îngrijorezi. 

Luă o înghiţitură de cafea, concentrându-se la 
gândurile sale. 

— Trebuie să dau câteva telefoane, mă anunţă. 

— Alcide, tu eşti liderul haitei din Shreveport? 

— Nu, nu. Nu sunt nici pe departe atât de 
important. 

Nu puteam să cred asta şi i-am spus. Îmi luă 
mâna. 

— Un lider de haită este de obicei mai în vârstă 

decât mine, zise. Şi trebuie să fie foarte dur. 
Foarte, foarte dur. 

— Trebuie să te lupţi ca să ajungi lider? 

— Nu, eşti ales, dar candidaţii trebuie să fie 
foarte puternici şi deştepţi. Există un fel de..., mă 
rog, trebuie să treci un test. 

— Scris? Oral? 

Alcide păru uşurat când văzu că zâmbesc. 

— Mai mult ca un test de rezistenţă? am 
întrebat. 

Dădu din cap aprobator. 

— Mai degrabă. 

— Nu crezi că liderul tău de haită ar trebui să 
afle despre asta? 

— Ba da. Altceva? 

— De ce ar face asta? De ce să aleagă 
Shreveport? Dacă au atât de multe lucruri în 
favoarea lor, sângele de vampir şi dorinţa de a 
face lucruri cu adevărat rele, de ce să nu se 
stabilească într-un oraş mult mai prosper? 

— Asta e o întrebare bună. 

Alcide se gândea intens. Ochii săi verzi se 
îngustau când era cuprins de gânduri. 

— Nu am auzit niciodată de o vrăjitoare care să 
aibă atât de multă putere. Nu am auzit niciodată 
de o vrăjitoare care să fie teriantrop. Tind să cred 
că e prima dată când se întâmplă aşa ceva. 

— Prima dată? 

— Când o vrăjitoare încearcă să preia controlul 
unui oraş, încearcă să deposedeze resursele 
comunităţii supranaturale a unui oraş, zise. 

— Care este locul vrăjitoarelor în ierarhia 

fiinţelor supranaturale? 

— Sunt oameni care rămân oameni. 

Ridică din umeri. 

— De obicei, supra cred că vrăjitoarele sunt 
doar nişte  aspiranţi. Genul care trebuie 
supravegheat, deoarece practică magia şi noi 
suntem creaturi magice, dar totuşi... 

— Ca şi cum nu ar fi o ameninţare serioasă? 

— Exact. Se pare că va trebui să ne mai gândim 
la asta. Cea care este liderul lor bea sânge de 
vampir. li goleşte chiar ea de sânge? 

Formă un număr şi duse telefonul la ureche. 

— Nu ştiu. 

— Şi în ce se transformă? 

Teriantropii au mai multe posibilităţi, dar există 
doar un singur animal cu care fiecare teriantrop 
are o afinitate, animalul său obişnuit. Un teriantrop 
îşi poate spune vârcolac-râs sau vârcolac-liliac, 
dacă nu intră în categoria vârcolacilor care se 
transformau în lupi. Vârcolacii obiectau aprig faţă 
de orice creatură cu dublă natură care se denumea 
pur şi simplu „vârcolac”. 

— Ei bine, e... ca tine, am spus. 

Vârcolacii se consideră regii comunităţii celor cu 
dublă-natură. Ei se transformă într-un singur 
animal, şi ăsta era cel mai bun. Restul comunităţii 
celor cu dublă natură riposta, numindu-i pe lupi 
bătăuşi. 

— Oh, nu. 

Alcide era îngrozit. În acel moment, liderul 
haitei îi răspunse la telefon. 

— Alo, sunt Alcide. 

Linişte. 

— Îmi cer scuze că vă deranjez când aveati 
treabă în curte. A apărut ceva important. Trebuie 
să ne vedem cât de repede se poate. 

Din nou un moment de linişte. 

— Da, domnule. Cu permisiunea 
dumneavoastră, voi mai aduce pe cineva cu mine. 

După câteva secunde, Alcide apăsă pe un buton 
şi închise. 

— Cu siguranţă Bill ştie unde stau Pam şi Chow, 
nu-i aşa? mă întrebă. 

— Sunt sigură că ştie, dar nu e aici să-mi spună. 

Dacă ar face-o. 

— Şi unde e? întrebă Alcide cu o voce înşelător 
de calmă. 

— E în Peru. 

Priveam în jos la şerveţelul meu, pe care-l 
pliasem ca pe un evantai. Am aruncat o privire 
spre bărbatul de alături, ca să-l văd holbându-se la 
mine cu o expresie de neîncredere. 

— A plecat? Te-a lăsat singură aici? 

— Păi nu ştia că urmează să se întâmple ceva, 
am spus încercând să nu sune defensiv, iar apoi m- 
am gândit: ce tot spun eu aici? Alcide, nu l-am mai 
văzut pe Bill de când m-am întors din Jackson, cu 
excepţia momentului în care a venit să-mi spună 
că pleacă din ţară. 

— Dar mi-a spus că te-ai întors la Bill, zise 
Alcide cu voce ciudată. 

— Cine ţi-a spus asta? 

— Debbie. Cine altcineva? 

Mi-e teamă că reacţia mea nu a fost foarte 

măgulitoare. 

— Şi tu ai crezut-o pe Debbie? 

— Mi-a spus că a trecut pe la Merlotte's când 
venea să mă vadă şi că te-a văzut pe tine şi pe Bill 
purtându-vă foarte, ăăă... prietenos, în timp ce ea 
era acolo. 

— Şi tu ai crezut-o? 

Poate că dacă accentuam anumite lucruri, îmi 
va spune că glumea. 

Alcide arăta acum ca o oaie bleaga, mă rog, pe 
cât poate un vârcolac să arate ca o oaie. 

— OK, a fost o prostie, admise. O să aibă de-a 
face cu mine. 

— Sigur. 

Îmi pare rău că nu eram prea convinsă. Mai 
auzisem asta şi altă dată. 

— Bill e într-adevăr în Peru? 

— Cel puţin din câte ştiu eu. 

— Şi tu eşti singură în casă cu Eric? 

— Eric nu ştie că e Eric. 

— Nu-şi aminteşte cine este? 

— Nu. Şi aparent nu-şi aminteşte nici ce 
caracter are. 

— Asta-i bine, afirmă Alcide întunecat. 

Nu a avut niciodată simţul umorului vizavi de 
Eric, aşa cum aveam eu. Eu am fost întotdeauna 
bănuitoare faţă de Eric, dar i-am apreciat trăsnăile, 
hotărârea şi flerul. Dacă puteai spune că un vampir 
ştie ce e acea joie de vivre:, Eric era acela. 

— Hai să mergem să-l vedem pe liderul haitei, 
zise Alcide, într-o dispoziţie evident mai proastă. 

Ne-am strecurat afară din separeu după ce a 
plătit cafeaua şi fără să anunţe la birou („Nu are 
nici un rost să fii şeful, dacă nu poţi să dispari din 
când în când”), m-a ajutat să mă urc în camionetă 
şi am pornit înapoi spre Shreveport. Eram sigură că 
doamna Eficienţă va presupune că ne-am dus la 
vreun motel sau la apartamentul lui Alcide, dar 
asta era mult mai bine decât să-şi dea seama că 
şeful ei e vârcolac. 

In timp ce conducea, Alcide îmi povesti că 
liderul haitei era un colonel în rezervă din Air 
Force, care fusese încartiruit la Baza Forțelor 
Aeriene Barksdale din Bossier şi care se mutase în 
Shreveport. Singurul copil al colonelului Flood, o 
fată, se căsătorise cu un localnic, iar colonelul s-a 
stabilit în oraş pentru a fi aproape de nepoti. 

— Şi soţia lui e vârcolac? am întrebat. 

Dacă doamna Flood era şi ea vârcolac, atunci şi 
fiica lor ar fi fost. Dacă vârcolacii reuşesc să 
supravieţuiască primelor câteva luni, au o viaţă 
destul de lungă, dacă nu apar accidente. 

— Era. A murit acum câteva luni. 

Liderul haitei lui Alcide trăia într-o suburbie 
modestă, cu case în stil ranch, amplasate pe 
terenuri micuţe. Colonelul Flood aduna conuri în 
curtea din faţă. Părea ceva foarte liniştit şi foarte 
domestic pentru un vârcolac important. Mi l-am 
imaginat în uniforma Forţelor Aeriene, dar 
bineînţeles că purta haine civile obişnuite. Părul 
său des era alb şi tuns foarte scurt şi avea o 
mustață care probabil că fusese tunsă cu o riglă, 
atât era de perfectă. 

Colonelul era probabil curios după telefonul lui 
Alcide, dar ne-a rugat să intrăm cu o voce deosebit 
de calmă. L-a bătut de câteva ori pe Alcide pe 
spate şi a fost foarte politicos cu mine. 

Casa îi era la fel de impecabilă ca şi mustaţa. Ar 
fi putut să treacă orice inspecţie. 

— Pot să vă ofer ceva de băut? Cafea? Ciocolată 
caldă? Sifon? 

Colonelul făcu un gest către bucătărie ca şi cum 
acolo s-ar fi aflat un servitor gata să-i 
îndeplinească ordinele. 

— Nu, mulţumesc, am spus, căci eram plină cu 
cafeaua de la Applebee's. 

Colonelul Flood a insistat să ne aşezăm în living, 
care era un dreptunghi îngrozitor de îngust, cu o 
zonă de luat masa la unul din capete. Doamnei 
Flood îi plăcuseră păsările de porțelan. li plăcuseră 
mult. M-am întrebat cum se simțeau nepoţii în 
camera asta şi mi-am ţinut mâinile încrucişate în 
poală de frică să nu lovesc ceva. 

— Aşadar, ce pot face pentru tine? îl întrebă 
colonelul Flood pe Alcide. Ai nevoie de permisiune 
ca să te căsătoreşti? 

— Nu azi, răspunse Alcide zâmbind. 

Am privit în jos, spre podea, ca să nu se vadă 
expresia de pe chipul meu. 

— Prietena mea Sookie are câteva informaţii pe 
care mi le-a împărtăşit. Sunt foarte importante. 

Zâmbetul i-a dispărut. 

— Trebuie să vă povestească şi dumneavoastră 
ce ştie. 

— Şi de ce ar trebui să o ascult? 

Am înţeles că îl întreba pe Alcide cine sunt, 
pentru că, dacă tot era obligat să mă asculte, 
trebuia să se convingă că eram bona fides’. Alcide 
era ofensat în locul meu. 

— Nu aş fi adus-o dacă nu era important. Nu v- 
aş fi prezentat-o dacă nu aş fi gata să-mi dau 
sângele pentru ea. 

Nu eram prea sigură ce însemna asta, dar în 
interpretarea mea presupuneam că Alcide gira 
pentru faptul că eram de încredere şi se oferea să 
plătească într-un anume mod dacă se dovedea că 
mă  înşelam. Nimic nu era simplu în lumea 
creaturilor supranaturale. 

— Să-ţi auzim povestea, domnişoară, zise sec 
colonelul. 

l-am povestit tot ce i-am spus şi lui Alcide, 
încercând să las aspectele personale deoparte. 

— Unde stă adunarea asta? m-a întrebat când 
am terminat. 

l-am spus ce am văzut în mintea lui Holly. 

— Nu este suficientă informaţie, spuse Flood 
animat. Alcide, avem nevoie de urmăritori. 

— Da, domnule. 

Ochii lui Alcide străluceau la gândul acţiunii. 

— Îi voi suna. Tot ce am auzit mă face să mă 
gândesc la ceva ciudat ce s-a întâmplat azi-noapte. 
Adabelle nu a venit la întrunirea comitetului. 

Alcide păru uimit. 

— Asta nu-i bine. 

Încercau să fie criptici în faţa mea, dar puteam 
citi informaţia care trecea între cei doi teriantropi 

fără prea mare dificultate. Flood şi Alcide se 
întrebau dacă - vicepreşedintele? - Adabelle lipsise 
de la întrunire dintr-un motiv nevinovat sau dacă 
grupul de vrăjitoare a convins-o să li se alăture 
împotriva propriei haite. 

— Adabelle se înfierbânta de ceva vreme pe 
tema şefiei haitei, îi spuse colonelul Flood lui 
Alcide, cu umbra unui zâmbet pe buzele sale 
subţiri. Am sperat că atunci când va fi aleasă 
adjuncta mea va considera asta o concesie 
suficientă. 

Din frânturile de informaţie pe care am putut să 
le prind din mintea liderului, haita din Shreveport 
părea să prefere varianta patriarhatului. Pentru 
Adabelle, o femeie modernă, şefia colonelului 
Flood era sufocantă. 

— O nouă conducere ar putea s-o atragă, zise 
colonelul după o pauză. Dacă invadatorii au aflat 
ceva despre haita noastră, pe Adabelle o vor 
aborda. 

— Nu cred că Adabelle ar trăda vreodată haita, 
nu contează cât e de nemulțumită de statu-quo, 
remarcă Alcide. 

Părea foarte sigur. 

— Dar dacă aseară nu a venit la întrunire, iar în 
dimineaţa asta nu poţi să dai de ea prin telefon, 
atunci sunt îngrijorat. 

— Aş vrea să mergi să vezi ce-i cu Adabelle, cât 
alertez eu haita, sugeră colonelul Flood. Dacă 
prietena ta nu se supără. 

Poate că prietena lui prefera să-şi mişte fundul 
înapoi în Bon Temps să vadă ce-i face oaspetele 

aducător de bani. Poate că prietena lui ar fi 
preferat să-şi caute fratele. Deşi în realitate nu mă 
puteam gândi la nici un singur lucru care m-ar fi 
dus mai departe în căutarea lui Jason, iar Eric mai 
avea vreo două ore până să se scoale. 

Alcide spuse: 

— Colanele, Sookie nu este un membru al haitei 
şi nu ar trebui să aibă responsabilităţi în interiorul 
acesteia. Are propriile necazuri şi le-a abandonat 
ca să vină să ne informeze despre o mare 
problemă pe care nici nu ştiam că o avem. Ar fi 
trebuit să ştim. Cineva din haita noastră nu a fost 
cinstit cu noi. 

Faţa colonelului se descompuse ca şi cum ar fi 
înghiţit un tipar viu. 

— Ai dreptate, zise. Mulţumesc, domnişoară 
Stackhouse, pentru că ţi-ai făcut timp să vii la 
Shreveport şi să-i povesteşti lui Alcide despre 
problema noastră... despre care ar fi trebuit să 
ştim. 

Am dat din cap. 

— Şi cred că ai dreptate, Alcide, cineva dintre 
noi ar fi trebuit să ştie despre prezenţa unei alte 
haite în oraş. 

— Vă sun să vă spun ce se întâmplă cu 
Adabelle, zise Alcide. 

Colonelul luă receptorul şi consultă o agendă 
roşie din piele înainte să formeze numărul. Îi 
aruncă o privire lui Alcide. 

— Nu răspunde la magazin. 

Dinspre el venea căldură ca dinspre un mic 
radiator. Din moment ce colonelul Flood păstra în 

casă o temperatură apropiată de cea de afară, 
căldura era chiar bine-venită. 

— Sookie ar trebui să fie numită prietena haitei. 

Mi-am putut da seama că era mai mult decât o 
sugestie. Alcide spunea ceva destul de important, 
dar sigur nu avea să explice. Mă cam săturasem de 
conversațiile eliptice care aveau loc în jurul meu. 

— Scuzaţi-mă, Alcide, colonele, am spus cât de 
politicos am putut. Poate că Alcide m-ar putea 
duce înapoi la maşina mea? Din moment ce păreţi 
a avea anumite planuri de pus în aplicare. 

— Bineînţeles, zise colonelul şi l-am citit că era 
foarte bucuros să scape de mine din calea lui. 
Alcide, atunci ne întâlnim din nou aici în, să 
zicem... patruzeci de minute? Vorbim despre asta 
atunci. 

Alcide se uită la ceas şi acceptă cu reţinere. 

— Aş putea să mă opresc la Adabelle acasă în 
drumul meu spre maşina lui Sookie, zise, iar 
colonelul acceptă, ca şi cum asta ar fi fost doar o 
formalitate. 

— Nu ştiu de ce Adabelle nu răspunde la 
telefonul de la birou şi nu cred că s-a dus la grupul 
de vrăjitoare, îmi explică Alcide pe când ne urcam 
din nou în camioneta sa. Adabelle locuieşte cu 
mama ei şi nu se înţeleg prea bine. Dar vom 
verifica acasă mai întâi. Adabelle este adjuncta lui 
Flood şi cel mai bun urmăritor al nostru. 

— Ce ar putea face urmăritorii? 

— Vor merge la Fangtasia şi vor încerca să 
prindă urma pe care vrăjitoarele au lăsat-o acolo. 
Asta îi va duce la adăpostul lor. Dacă ei pierd 

urma, putem suna pentru ajutor la grupul de 
vrăjitoare din Shreveport. Probabil că şi ei sunt la 
fel de îngrijoraţi ca şi noi. 

— Mi-e teamă că la Fangtasia urma ar putea fi 
ascunsă de mirosul tuturor acelor oameni de la 
salvare, am spus cu regret. 

Un vârcolac luând urma prin oraş era ceva ce 
trebuia văzut. 

— Şi ca să ştii, Hallow a contactat deja toate 
vrăjitoarele de aici. Am vorbit în Bon Temps cu o 
Wicca pe care au chemat-o la Shreveport ca să se 
întâlnească cu gaşca lui Hallow. 

— E mai complicat decât credeam, dar sunt 
sigur că haita se poate descurca. 

Alcide părea destul de încrezător. 

Alcide scoase camioneta cu spatele de pe aleea 
colonelului şi am început din nou să ne croim drum 
prin Shreveport. Astăzi vedeam mai mult din oraşul 
ăsta decât văzusem întreaga mea viaţă. 

— A cui a fost ideea ca Bill să plece în Peru? mă 
întrebă brusc Alcide. 

— Nu ştiu. 

Eram uimită. 

— Cred că a reginei sale. 

— Dar nu ţi-a spus asta explicit. 


— Nu. 
— Poate i s-a ordonat să plece. 
— Bănuiesc. 


— Cine are puterea să facă asta? întrebă Alcide, 
ca şi cum răspunsul ar fi avut puterea să mă 
lumineze. 


148 


— Eric, bineînţeles. 

Din moment ce Eric era şeriful Districtului 5. 

— Şi apoi regina. 

Adică şefa lui Eric, regina din Louisiana. Da, 
ştiu. E o prostie. Dar vampirii credeau că sunt o 
minune a organizării moderne. 

— lar acum Bill e plecat, iar Eric stă la tine 
acasă. 

Vocea lui Alcide mă împingea să trag o 
concluzie evidentă. 

— Crezi că Eric a regizat toată treaba? Crezi că 
i-a poruncit lui Bill să plece din ţară, le-a făcut pe 
vrăjitoare să invadeze oraşul Shreveport, să-l 
blesteme, şi a început să alerge prin frig, pe 
jumătate dezbrăcat, atunci când presupunea că voi 
trece pe acolo şi apoi a sperat că îl voi lua cu mine 
şi că Pam, Chow şi fratele meu vor vorbi şi vor 
aranja ca Eric să stea cu mine? 

Alcide păru dezumflat. 

— Vrei să spui că te-ai gândit la asta? 

— Alcide, n-oi avea eu prea multă şcoală, dar 
proastă nu sunt. 

Încearcă să mergi la şcoală când poţi citi 
gândurile tuturor colegilor tăi şi pe ale profesorului. 
Dar citeam mult şi citeam o groază de lucruri de 
calitate. Bineînțeles, acum citeam mai mult 
romane polițiste şi de dragoste. Aşa că am învăţat 
multe mărunţişuri şi aveam un vocabular grozav. 

— Problema este că e destul de puţin probabil 
ca Eric să creeze atâtea probleme ca să ajungă în 
pat cu mine. La asta te gândeai, nu? 

Vârcolac sau nu, atât puteam citi şi eu. 

— Dacă pui problema aşa... 

Dar Alcide încă nu părea satisfăcut. Bineînţeles, 
tot el era şi cel care o credea pe Debbie Pelt când 
spunea că mă împăcasem sigur cu Bill. 

M-am întrebat dacă aş fi putut convinge o 
vrăjitoare să arunce o vrajă a adevărului asupra lui 
Debbie Pelt, pe care o dispreţuiam pentru că 
fusese crudă cu Alcide, mă insultase cumplit, îmi 
arsese şalul favorit şi - oh - încercase să mă ucidă 
prin intermediari. Şi, în plus, avea un păr idiot. 

Alcide nu ar recunoaşte o Debbie cinstită nici 
dacă l-ar muşca de fund, deşi mâncatul pe la spate 
era specialitatea lui Debbie cea reală. 

Dacă Alcide ar fi ştiut că eu şi cu Bill ne-am 
despărţit, ar fi trecut pe la mine? Una ar fi dus la 
cealaltă? 

Păi, sigur că ar fi dus. Şi aşa mă pricopseam cu 
un tip care o credea pe cuvânt pe Debbie Pelt. 

l-am aruncat o privire lui Alcide şi am oftat. 
Tipul era aproape perfect din multe puncte de 
vedere. Imi plăcea cum arată, îi înţelegeam felul 
de a gândi şi îmi arăta atenţie şi respect. Sigur, era 
un vârcolac, dar aş fi putut renunţa la câteva nopţi 
pe lună. Adevărat, conform lui Alcide, va fi greu 
pentru mine să duc la termen o sarcină cu el, dar 
cel puţin era posibil. Sarcina nu intra în discuţie în 
cazul unui vampir. 

Uau. Alcide nu s-a oferit să fie tatăl copiilor mei 
şi încă se mai vedea cu Debbie. Ce se întâmplase 
cu logodna ei cu Clausen? 

In cea mai puţin nobilă parte a caracterului meu 
- asta presupunând că aveam o parte nobilă - 

speram că, într-o zi din viitorul apropiat, Alcide o 
va vedea pe Debbie ca pe scorpia care era în 
realitate şi că, în cele din urmă, va accepta ceea ce 
vedea. În concluzie, indiferent dacă Alcide voia să 
fie cu mine sau nu, merita mai mult decât una ca 
Debbie Pelt. 

Adabelle Yancy şi mama ei locuiau într-o 
fundătură dintr-o suburbie pentru clasa medie 
avută, nu prea departe de Fangtasia. Casa era 
amplasată pe o peluză în pantă, ce se înălța mai 
sus decât strada, aşa că aleea urca şi se îndrepta 
către spatele proprietăţii. M-am gândit că Alcide va 
parca în stradă şi că vom urca pe jos pe aleea de 
cărămidă care ducea către uşa din faţă, dar se 
pare că nu voia să lase camioneta la vedere. Am 
cercetat fundătura, dar nu am văzut pe nimeni, cu 
atât mai puţin pe cineva care să păzească locuinţa, 
dacă ar fi apărut vizitatori. 

Lipit perpendicular de spatele casei se afla 
garajul pentru trei maşini, care era curat lună. Ai fi 
putut crede că niciodată nu fuseseră parcate 
maşini acolo, că strălucitorul Subaru s-a rătăcit pe 
acolo. Am coborât din camionetă. 

— Asta este maşina maniei lui Adabelle. 

Alcide începea să se încrunte. 

— Ea a pus pe picioare un magazin cu rochii de 
mireasă. Sigur ai auzit de el - Verena Rose. Verena 
nu mai lucrează acum cu normă întreagă acolo. 
Trece însă destul de des ca să o înnebunească pe 
Adabelle. 

Nu fusesem niciodată la acel magazin, dar 
miresele cu pretenţii din zonă îşi făceau o datorie 

de onoare din a-şi face cumpărăturile de acolo. 
Probabil că era un magazin cu adevărat profitabil. 
Casa din cărămidă era bine întreţinută şi nu avea 
mai mult de douăzeci de ani vechime. Curtea era 
împrejmuită, îngrijită şi amenajată de un peisagist. 

Când Alcide a bătut la uşa din spate, aceasta s- 
a deschis brusc. Femeia care a apărut în cadrul uşii 
era la fel de aranjată ca şi casa şi grădina. Părul ei 
argintiu era strâns la ceafă, într-un coc îngrijit, era 
îmbrăcată într-un costum oliv tern şi purta pantofi 
maro fără toc. Se uită la Alcide şi la mine şi păru să 
nu descopere ce căuta. Deschise larg uşa din 
sticlă. 

— Alcide, ce bine-mi pare că te văd, aruncă o 
minciună disperată. 

Aveam în faţă o femeie îngrijorată. 

Alcide îi aruncă o privire lungă. 

— Verena, avem probleme. 

Dacă fiica ei era membră a haitei, atunci şi 
Verena însăşi era un vârcolac. M-am uitat curioasă 
la femeie şi mi s-a părut una dintre prietenele mai 
avute ale bunicii mele. Verena Rose Yancy era o 
femeie atrăgătoare, aproape de şaptezeci de ani, 
care avea norocul să aibă un venit sigur şi propria 
ei casă. Nu mi-o puteam imagina pe femeia asta 
alergând în patru labe peste un câmp. 

Era evident că Verena nu dădea doi bani pe 
necazurile lui Alcide. 

— Mi-ai văzut fiica? întrebă şi aşteptă răspunsul, 
teroarea citindu-i-se în priviri. Nu se poate să fi 
trădat haita. 

— Nu, zise Alcide. Dar liderul haitei ne-a trimis 

s-o găsim. A lipsit de la întrunirea haitei de aseară. 

— M-a sunat aseară de la magazin. Mi-a zis că 
are o întâlnire neaşteptată cu un străin care a 
sunat la magazin chiar la ora închiderii. 

Femeia îşi frângea mâinile la propriu. 

— M-am gândit că poate se întâlnea cu 
vrăjitoarea aia. 

— Ai mai primit vreo veste de la ea de atunci? 
am întrebat pe cel mai blând ton cu putinţă. 

— Aseară m-am dus la culcare furioasă pe ea, 
zise Verena uitându-se direct la mine pentru prima 
dată. Am crezut că s-a hotărât să-şi petreacă 
noaptea la prieteni. La una dintre prietenele ei, îmi 
explică uitându-se la mine cu sprâncenele ridicate, 
ca să prind nuanţa. 

Am dat din cap. 

— Nu-mi spune niciodată înainte, zice doar „O 
să vin când o să mă vezi” sau „Ne întâlnim la 
magazin mâine-dimineaţă”, sau ceva de genul 
ăsta. 

Un fior trecu prin trupul subţire al Verenei. 

— Dar nu a venit acasă şi nu răspunde la 
telefon, la magazin. 

— Trebuia să deschidă magazinul azi? întrebă 
Alcide. 

— Nu, miercuri e închis, dar ea merge mereu ca 
să se ocupe de hârţoage şi registre. Intotdeauna 
face asta. 

— Ce-ar fi ca Alcide şi cu mine să mergem până 
acolo şi să  verificăm la magazin pentru 
dumneavoastră? am zis cu blândeţe. Poate a lăsat 
un bilet. 

Nu era o femeie căreia să-i strângi mâna 
compătimitor, aşa că nu am făcut gestul ăsta, dar 
am închis uşa de sticlă, ca să priceapă că trebuia 
să rămână acolo şi că nu putea să vină cu noi. A 
înţeles mult prea bine. 

Magazinul cu rochii de mireasă şi de seară 
Verena Rose se afla într-o casă veche, într-un 
cartier de case cu etaj. Clădirea fusese renovată şi 
la fel de bine întreţinută ca şi reşedinţa Yancy, şi 
nu eram surprinsă că avea o asemenea priză. 
Cărămida vopsită în alb, obloanele în verde-închis, 
metalul negru lucios al balustradei scărilor, 
detaliile de alamă ale uşii toate demonstrau 
eleganţă şi atenţie pentru detaliu. Puteam să-mi 
dau seama că dacă aveai aspirații să urci pe scara 
socială, aici veneai să-ţi cumperi rochia de 
mireasă. 

Trasă puţin de la stradă, cu parcare în spatele 
magazinului, clădirea avea o singură vitrină mare. 
In această vitrină se afla un manechin fără chip ce 
purta o perucă maro strălucitor. Braţele îi erau 
îndoite cu graţie ca să ţină un buchet uimitor. Chiar 
şi din camionetă îmi puteam da seama că rochia 
de mireasă, cu trenă lungă, brodată, arăta 
spectaculos. 

Am parcat pe aleea de acces, fără să mai 
mergem până în spatele magazinului, iar eu am 
sărit din maşină. Impreună am pornit pe aleea 
pavată care ducea de la şosea la uşa dm faţă şi, în 
timp ce ne apropiam, Alcide înjură. Pentru o clipă, 
mi-am imaginat că vitrina fusese cumva invadată 
de vreun soi de gândaci care aterizaseră pe rochia 

albă. Dar, după o clipă, mi-am dat seama că petele 
întunecate erau stropi de sânge. 

Sângele stropise brocartul alb şi se uscase 
acolo. Era ca şi cum manechinul fusese rănit şi, 
pentru o secundă, m-am întrebat dacă nu e chiar 
aşa. Văzusem o groază de lucruri imposibile în 
ultimele câteva luni. 

— Adabelle, zise Alcide, ca şi cum s-ar fi rugat. 

Stăteam la baza scărilor care duceau spre 
verandă şi ne holbam în vitrină. Semnul ÎNCHIS 
stătea atârnat în mijlocul geamului oval de pe uşă, 
iar draperiile erau trase în spatele lui. Nu erau 
unde cerebrale care să vină din casă. 

Avusesem timp să verific. Descoperisem, prin 
metode neplăcute, că era o bună idee să verifici. 

— Chestii moarte, zise Alcide, cu faţa ridicată în 
adierea rece, cu ochii închişi ca să-l ajute să se 
concentreze. Chestii moarte înăuntru şi afară. 

M-am apucat cu mana stângă de balustrada de 
fier şi am urcat o treaptă. Am privit în jur. Ochii mi 
s-au oprit pe ceva ce se afla în stratul de flori de 
sub vitrină, ceva deschis la culoare, care ieşea în 
evidenţă pe stratul protector din scoarță de pin. L- 
am înghiontit pe Alcide şi i-am indicat în tăcere, cu 
degetul mâinii libere, ceea ce văzusem. 

Lângă o tufă de azalee era o altă mână - un 
surplus care nu era legat de nimic. Am simţit un 
fior trecând prin corpul lui Alcide în timp ce realiza 
ceea ce vedea. Fusese un moment din acelea în 
care încerci să crezi că e vorba de orice, mai puţin 
ceea ce este în realitate. 

— Aşteaptă aici, zise Alcide, cu voce răguşită. 

Eram de acord cu el. 

Dar când să intre în magazin, deschizând uşa 
care nu fusese încuiată, am văzut ce zăcea pe 
podea chiar în spatele ei. A trebuit să-mi reprim un 
urlet. 

Din fericire, Alcide avea telefonul mobil. L-a 
sunat pe colonelul Flood, i-a spus ce s-a întâmplat 
şi l-a rugat să se ducă acasă la doamna Yancy. 
Apoi, a anunţat poliţia. Nu exista altă scăpare. Era 
o zonă aglomerată şi existau şanse să ne fi văzut 
cineva la uşa din faţă. 

Categoric era o zi de găsit cadavre - pentru 
mine şi pentru departamentul de poliţie din 
Shreveport. Ştiam că sunt câţiva poliţişti vampiri, 
dar bineînţeles vampirii trebuiau să lucreze în 
schimbul de noapte, aşa că noi am vorbit cu 
poliţişti obişnuiţi. Printre ei nu se număra nici un 
vârcolac, nici un teriantrop, nici măcar o persoană 
telepată. Toţi aceşti ofiţeri de poliţie erau oameni 
obişnuiţi care credeau că, la o adică, suntem 
suspecți. 

— De ce ai trecut pe aici, amice? întrebă 
detectivul Coughlin, care avea părul castaniu, o 
faţă ridată de intemperii şi o burtă de băutor de 
bere de care un Clydesdale! ar fi fost mândru. 

Alcide păru surprins. Nu se gândise atât de 
departe, ceea ce nu era prea surprinzător. Nu o 
cunoscusem pe Adabelle când fusese în viaţă şi nu 


10 Rasă de cai, originară din Scoţia, mascotă a 
numeroase mărci de bere, cum ar fi Anheuser-Busch's 
Budweiser, Carlton & United Beverages. 

intrasem în magazin, aşa cum făcuse el. Nu eu 
suportasem cel mai mare şoc. Am considerat că 
trebuia să intervin. 

— A fost ideea mea, domnule detectiv, am spus 
brusc. Bunica mea, cea care a murit anul trecut, 
mi-a spus întotdeauna: „Dacă ai nevoie de o rochie 
de mireasă, Sookie, du-te la Verena Rose.” Nu m- 
am gândit să sun să văd dacă e deschis azi. 

— Aşadar, dumneavoastră şi domnul Herveaux 
vă căsătoriţi? 

— Da, zise Alcide trăgându-mă către el şi 
îmbrăţişându-mă. Ne îndreptăm spre altar. 

Am  zâmbit, dar în maniera adecvat- 
aprobatoare. 

— Păi, felicitări. 

Detectivul Coughlin se uită la noi gânditor. 

— Aşadar, domnişoară Stackhouse, nu v-aţi 
întâlnit niciodată cu Adabelle Yancy în persoană? 

— Poate că am cunoscut-o pe bătrâna doamnă 
Yancy când eram mică, am spus precaută. Dar nu- 
mi amintesc de ea. Familia lui Alcide cunoaşte 
familia Yancy, bineînţeles. El a trăit aici toată viaţa 
lui. 

Bineînţeles, erau şi vârcolaci. Coughlin încă era 
ocupat cu mine. 

— Şi nu aţi intrat în magazin, deloc? Doar 
domnul Herveaux aici de faţă? 

— Alcide doar a păşit înăuntru în timp ce eu 
aşteptam aici. 

Am încercat să par delicată, ceea ce nu e uşor 
pentru mine. Sunt sănătoasă şi musculoasă şi chiar 

dacă nu sunt Emme“, nu sunt nici Kate Moss!?. 

— Am văzut mâna, aşa că am rămas afară. 

— A fost o idee bună, zise detectivul Coughlin. 
Ce e înăuntru nu e bine ca oamenii să vadă. 

Părea cu douăzeci de ani mai în vârstă în timp 
ce spunea asta. Mi-a părut rău că avea o slujbă 
atât de dură. Se gândea că cele două cadavre 
ciopârţite din casă însemnau două vieţi pierdute şi 
erau opera cuiva pe care i-ar fi plăcut să-l aresteze. 

— Aveţi vreo idee de ce ar fi vrut cineva să 
sfâşie două doamne ca acestea? 

— Două, spuse Alcide încet, uimit. 

— Două? am zis mai puţin precaută. 

— Da, de ce, adăugă apăsat detectivul. 

Aşteptase reacţiile noastre şi le primise; urma 
să aflu ce gândea despre ele. 

— Bietele de ele, am spus, iar lacrimile care-mi 
umpleau ochii nu erau prefăcute. 

Era drăguţ într-un fel să am pieptul lui Alcide ca 
să mă pot sprijini de el, şi, ca şi cum mi-ar fi citit 
gândurile, şi-a deschis jacheta de piele ca să fiu 
mai aproape de el şi m-a acoperit cu părţile din 
faţă, ca să-mi ţină de cald. 

— Dar dacă una dintre ele este Adabelle Yancy, 
cine este cealaltă? 

— Nu a mai rămas prea mult din cealaltă, zise 
Coughlin, înainte să-şi spună să-şi ţină gura 
închisă. 

— Erau oarecum amestecate, şopti Alcide la 


u Melissa „Emme” Aronson, primul supermodel de 
mărimi mari. 

urechea mea. 

Era îngreţoşat. 

— Nu am ştiut... cred că dacă analizam ce 
vedeam... 

Deşi nu puteam citi clar gândurile lui Alcide, am 
putut să-mi dau seama că se gândea că Adabelle 
făcuse cumva să pună la pământ pe unul dintre 
atacatorii săi. lar când restul grupului a plecat, nu 
a luat toate bucăţile care trebuiau cu ei. 

— lar dumneavoastră sunteţi din Bon Temps, 
domnişoară Stackhouse, zise detectivul, aproape 
leneş. 

— Da, domnule, am răspuns cu un icnet. 

Încercam să nu-mi imaginez ultimele clipe ale 
lui Adabelle Yancy. 

— Unde lucrezi acolo? 

— La Merlotte's Bar and Grill, am spus. Sunt 
chelneriţă. 

În timp ce înregistra diferenţa de statut social 
dintre mine şi Alcide, am închis ochii şi mi-am 
sprijinit capul de pieptul cald al lui Alcide. 
Detectivul Coughlin se întreba dacă eram 
însărcinată; dacă tatăl lui Alcide, un personaj 
cunoscut şi respectat în Shreveport, era de acord 
cu o astfel de căsătorie. Putea să-şi dea seama de 
ce voiam o rochie de mireasă costisitoare dacă mă 
măritam cu un Herveaux. 

— Nu aveţi un inel de logodnă, domnişoară 
Stackhouse? 

— Nu plănuim o logodnă lungă, răspunse Alcide. 

Îi puteam auzi vocea vibrând în piept. 

— Va primi inelul cu diamant în ziua nunţii. 

— Eşti aşa de rău, am spus cu afecţiune, 
lovindu-l în coaste cu pumnul cât de tare am putut 
ca să nu pară prefăcut. 

— Au! protestă. 

Cumva această mică demonstraţie îl convinse 
pe detectivul Coughlin că eram într-adevăr logodiţi. 
Ne notă numerele de telefon şi adresele şi ne 
spuse că puteam pleca. Alcide era la fel de uşurat 
ca şi mine. 

Am mers către cel mai apropiat loc unde 
puteam opri şi puteam avea puţină intimitate - un 
mic parc în general gol când era frig - iar Alcide îl 
sună din nou pe colonelul Flood. Am aşteptat în 
camionetă în timp ce Alcide, mergând încolo şi 
încoace prin iarba uscată, gesticula şi ridica vocea, 
descărcându-şi o parte din groază şi din furie. Le 
puteam simţi crescând în el. Alcide avea probleme 
în a-şi exprima emoţiile, ca mulţi alţi bărbaţi. Asta-l 
făcea să-mi fie mai familiar şi mai drag. 

Drag? Mai bine m-aş abţine de la gânduri din 
astea. Logodna fusese doar pentru urechile 
detectivului Coughlin. Dacă Alcide era iubitul cuiva, 
era al perfidei Debbie. 

Când Alcide se urcă din nou în maşină, era 
furios. 

— Cred că mai bine mă întorc la birou şi te duc 
la maşină, zise. Îmi pare rău pentru tot. 

— Cred că eu ar trebui să spun asta. 

— Asta e o situaţie de care nici unul dintre noi 
nu este vinovat, zise ferm. Nici unul dintre noi nu 
ar fi fost implicat dacă am fi putut face altceva. 

— Adevăr grăit-ai. 

După ce m-am gândit un minut la complicata 
lume supranaturală, l-am întrebat pe Alcide care 
era planul colonelului Flood. 

___— O să ne ocupăm noi de asta, răspunse Alcide. 
Imi pare rău, Sook, nu-ţi pot spune ce vom face. 

— O să fii în pericol? am întrebat, fără să mă pot 
abtine. 

Ajunsesem la imobilul de birouri al familiei 
Herveaux, iar Alcide opri camioneta lângă bătrâna 
mea maşină. Se întoarse puțin, ca să stea cu fața 
la mine, şi se întinse ca să mă ia de mână. 

— O să fiu bine. Nu-ţi face griji, zise cu 
blândeţe. Te sun. 

— Nu uita s-o faci, i-am replicat. lar eu trebuie 
să-ţi spun ce au făcut vrăjitoarele ca să-l găsească 
pe Eric. 

Nu-i spusesem lui Alcide despre afişe şi nici 
despre recompensă. S-a încruntat şi mai tare când 
s-a gândit la ingeniozitatea acestei acţiuni. 

— Debbie trebuia să vină încoace în după- 
amiaza asta, să ajungă aici pe la şase, spuse. 

Se uită la ceas. 

— Prea târziu să o împiedic să vină. 

— Dacă plănuiţi un raid, poate să fie de ajutor, 
am zis. 

Îmi aruncă o privire urâtă. Ca un băț ascuţit pe 
care ar fi vrut să mi-l înfigă în ochi. 

— E teriantrop, nu vârcolac, îmi aminti defensiv. 

Poate se transforma într-o nevăstuică sau într- 
un şobolan. 

— Bineînţeles, am spus cu seriozitate. 

M-am abținut cât am putut ca să nu fac nici unul 

dintre comentariile care-mi stăteau pe limbă, abia 
aşteptând să fie spuse. 

— Alcide, crezi că celălalt cadavru era al 
prietenei lui Adabelle? Cineva care pur şi simplu a 
fost la magazin cu Adabelle când au venit 
vrăjitoarele? 

— Din moment ce o mare parte din al doilea 
cadavru lipseşte, sper că era al uneia dintre 
vrăjitoare. Sper că Adabelle a căzut luptând. 

— Şi eu sper, am încuviinţat din cap, spunând 
stop acestor gânduri. Mai bine mă întorc în Bon 
Temps. Eric se va trezi curând. Nu uita să-i spui 
tatălui tău că ne-am logodit. 

Expresia de pe chipul său îmi oferi singura 
distracţie pe ziua respectivă. 

Pe tot drumul de întoarcere spre casă m-am 
gândit la ziua petrecută în Shreveport. L-am rugat 
pe Alcide să-i sune de pe telefonul său mobil pe 
poliţiştii din Bon Temps, iar răspunsul acestora a 
fost din nou negativ. Nu, nu mai auziseră nimic 
despre Jason, şi nimeni nu sunase să anunţe că-l 
văzuse. Aşa că nu m-am oprit la secţia de poliţie în 
drum spre casă, dar a trebuit să mă opresc la 
magazinul alimentar ca să cumpăr nişte margarina 
şi pâine, şi am mers şi la magazinul de băuturi ca 
să iau nişte sânge. 

Primul lucru pe care l-am văzut când am intrat 
la supermarketul Economii Serioase a fost un mic 
raft cu sânge îmbuteliat, ceea ce m-a scutit de o 
oprire la magazinul de băuturi. Al doilea lucru pe 
care l-am văzut a fost un afiş cu imaginea lui Eric. 
Am presupus că era o fotografie pe care Eric şi-o 
făcuse când a deschis Fangtasia, pentru că avea o 
figură foarte nevinovată. Avea un aer încântător de 
uman; orice persoană de pe lumea asta şi-ar fi dat 
seama că nu ar fi muşcat niciodată pe nimeni. 
Titlul afişului era: L-AȚI VAZUT PE ACEST VAMPIR? 

Am citit cu atenţie textul. Tot ce spuse Jason 
despre el era adevărat. Cincizeci de mii de dolari 
însemnau o groază de bani. Hallow era probabil cu 
adevărat înnebunită după Eric pentru a plăti atât 
de mult, dacă tot ce-şi dorea era puţină acţiune. 
Era greu de crezut că a prelua controlul asupra 

Fangtasiei (şi a beneficia de serviciile sexuale ale 
lui Eric) i-ar oferi un profit după ce ar fi plătit o 
recompensă atât de mare. Eram cu atât mai puţin 
încrezătoare că ştiam întreaga poveste şi eram tot 
mai convinsă că, dacă scoteam capul în lume, m-aş 
fi ales cu el smuls. 

Hoyt Fortenberry, amicul lui Jason, îşi umplea 
căruciorul cu pizza în raionul de produse congelate. 

— Hei, Sookie, unde crezi că s-a dus Jason? mi-a 
strigat imediat ce m-a văzut. 

Hoyt, mare şi bovin şi nicidecum vreun savant, 
părea sincer îngrijorat. 

— Aş vrea şi eu să ştiu, am zis, apropiindu-mă 
pentru a putea vorbi fără ca toată lumea din 
magazin să înregistreze fiecare cuvânt. Sunt destul 
de îngrijorată. 

— Nu crezi că a plecat pur şi simplu cu vreo fată 
pe care a cunoscut-o? Tipa cu care era de Anul Nou 
era destul de drăguță. 

— Cum o chema? 

— Crystal. Crystal Norris. 

— De unde e? 

— Din Hotshot, sau cam pe-acolo. 

Făcu o mişcare cu capul pentru a arăta spre 
sud. 

Hotshot era chiar mai mic decât Bon Temps. Era 
cam la zece mile distanţă şi avea reputaţia unei 
mici comunităţi cam ciudate. Puştii din Hotshot 
care veneau la şcoală în Bon Temps stăteau mereu 
împreună şi erau cu toţii vag... diferiţi. Nu eram 
deloc surprinsă că această Crystal trăia în Hotshot. 

— Aşadar, zise Hoyt insistând pe ideea lui, 

poate i-a cerut Crystal să meargă să stea cu ea. 

Dar creierul lui spunea că nu credea asta, ci 
doar încerca să mă liniştească pe mine, şi pe el. 
Amândoi ştiam că Jason ar fi telefonat până acum, 
indiferent cât de bine se distra cu o femeie. 

Dar m-am decis să-i dau lui Crystal un telefon 
de îndată ce găseam zece minute libere, ceea ce 
era posibil să nu se întâmple în noaptea asta. L-am 
rugat pe Hoyt să pomenească numele lui Crystal la 
departamentul şerifului şi mi-a spus că o va face. 
Nu părea prea încântat de idee. Imi puteam da 
seama că, dacă persoana care lipsea ar fi fost 
oricine altcineva şi nu Jason, Hoyt ar fi refuzat. Dar 
Jason fusese întotdeauna sursa de relaxare şi 
distracţie a lui Hoyt, căci Jason era mult mai 
deştept decât Hoyt cel încet în gânduri şi mişcări: 
dacă Jason nu mai revenea, Hoyt ar fi avut o viaţă 
plicticoasă. 

Ne-am despărţit în parcarea de la 
supermarketul Economii Serioase şi m-am simţit 
uşurată că Hoyt nu mă întrebase despre 
SângeleAdevărat pe care-l cumpărasem. Nici 
casierul nu o făcuse, deşi manevrase sticlele cu 
dezgust. In timp ce plăteam pentru el, m-am 
gândit cât de enormă gaură aveam deja în buget 
pentru că-l adăposteam pe Eric. Hainele şi sângele 
costaseră ceva. 

Abia se întunecase când am ajuns acasă şi am 
scos din maşină sacoşele de plastic în care erau 
cumpărăturile. Am descuiat uşa din spate şi am 
intrat strigându-l pe Eric în timp ce aprindeam 
lumina din bucătărie. Nu am primit nici un răspuns, 

aşa că am aranjat cumpărăturile şi am lăsat o 
sticlă de SângeAdevărat afară, ca să o aibă la 
îndemână când i se făcea foame. Am scos puşca 
din portbagaj şi am încărcat-o stând ascunsă în 
dreptul boilerului. Mi-a luat un minut să sun din 
nou la biroul şerifului. Nici o veste de la Jason, mă 
anunţă centralista. 

M-am sprijinit un moment de peretele 
bucătăriei, simţindu-mă demoralizată. Nu era o 
idee bună să stau pur şi simplu şi să fiu deprimată. 
Poate că o să mă duc în sufragerie să bag o casetă 
în video, pentru distracţia lui Eric. Văzuse toate 
casetele mele cu Buffy, şi nu aveam Ange’. M-am 
întrebat dacă i-ar plăcea Pe aripile vântului (din 
câte ştiam, era şi el pe aici când îl filmau. Pe de 
altă parte, avea amnezie. Totul ar fi trebuit să fie o 
noutate pentru el). 

Dar, în timp ce mergeam pe hol, am auzit un 
zgomot slab. Am deschis încet uşa vechii mele 
camere, ca să nu fac gălăgie dacă oaspetele meu 
nu se sculase încă. Dar se sculase. Eric îşi îmbrăca 
blugii, cu spatele la mine. Nu se ostenise să-şi 
pună chiloţi, nici măcar chestiile alea mici şi roşii. 
Mi s-a oprit respiraţia. Am gemut uşor şi m-am 
forţat să închid ochii. Mi-am încleştat pumnii. 

Dacă ar fi existat o competiţie internaţională de 
funduri, Eric ar fi câştigat fără să mişte un deget - 
sau vreo fesă. Ar fi luat un trofeu foarte, foarte 
mare. Nu realizasem niciodată că o femeie trebuia 
să se lupte să-şi ţină mâinile departe de un bărbat, 
dar iată-mă  înfigându-mi unghiile în carne, 

holbându-mă la interiorul pleoapelor mele ca şi 
cum aş fi putut vedea prin ele dacă mă străduiam 
suficient. 

Era oarecum degradant să-i arunci cuiva priviri 
atât de vorace - un alt cuvânt util din calendar - 
doar pentru că era frumos fizic. Nici asta nu 
crezusem că era ceva ce şi femeile făceau. 

— Sookie, eşti bine? întrebă Eric. 

Mi-am croit drum spre normalitate printr-o 
mlaştină de plăcere. Stătea chiar în faţa mea, cu 
mâinile pe umerii mei. M-am uitat în sus, în ochii 
săi albaştri, acum concentrați asupra mea şi în 
care nu se citea altceva decât îngrijorare. Eram 
exact la nivelul sfârcurilor sale tari. Aveau 
dimensiunile unei gume de creion. Mi-am muşcat 
buza. Nu o să mă aplec câţiva centimetri. 

— Scuză-mă, am spus, vorbind foarte încet. 

Mă speria ideea de a vorbi tare sau dea mă 
mişca. Dacă o făceam, era posibil să mă arunc pe 
el. 

— Nu am vrut să intru peste tine. Ar fi trebuit să 
bat la uşă. 

— M-ai mai văzut şi altă dată. 

Nu avusesem vedere din spate, gol. 

— Da, dar să intru pur şi simplu nu e politicos. 

— Nu mă deranjează. Tu pari supărată. 

Crezi? 

— Am avut o zi foarte grea, i-am zis, printre 
dinţii  încleştaţi. Fratele meu a dispărut, iar 
vrăjitoarele vârcolaci din Shreveport au omorât-o 
pe... pe vicepreşedinta haitei de vârcolaci de acolo, 
iar mâna ei era în stratul de flori. Mă rog, mâna 

cuiva. Belinda e la spital. Ginger e moartă. Cred că 
o să fac un duş. 

M-am întors pe călcâie şi am intrat în camera 
mea. M-am dus la baie şi mi-am scos hainele, 
îndesându-le în coşul de rufe murdare. Mi-am 
muşcat buza până când am putut zâmbi la propriul 
meu acces de sălbăticie şi apoi am intrat sub jetul 
de apă fierbinte. 

Ştiu că duşurile reci sunt o metodă tradiţională, 
dar mă bucuram de căldura şi relaxarea pe care mi 
le ofereau apa fierbinte. Mi-am udat părul şi m-am 
întins după săpun. 

— Fac eu asta, zise Eric trăgând perdeaua de la 
duş şi intrând lângă mine. 

Mi s-a tăiat respiraţia şi am scos un fel de 
strigăt. Îşi dăduse jos blugii. De fapt, era şi el la fel 
de încins ca şi mine. La Eric chiar îţi puteai da 
seama. Îi ieşiseră puţin şi colții. Eram ruşinată, 
îngrozită şi gata să sar pe el. In timp ce eu stăteam 
încremenită, paralizată de valuri de emoţii 
contradictorii, Eric îmi luă săpunul din mâini şi îşi 
săpuni bine palmele, puse săpunul la loc în 
savoniera sa şi începu să-mi spele braţele, ridicând 
câte unul pentru a putea ajunge la axilă, apoi în jos 
pe corp, fără să-mi atingă sânii, care practic 
tremurau ca nişte mici animăluţe care vor să fie 
mângâiate. 

— Noi doi am făcut vreodată dragoste? întrebă. 

Am clătinat din cap, încă incapabilă să vorbesc. 

— Atunci am fost un prost, zise, mişcându-şi o 
mână pe stomacul meu, cu o mişcare circulară. 
Întoarce-te, iubito. 

M-am întors cu spatele la el şi a început să se 
ocupe de acesta. Degetele îi erau foarte puternice 
şi foarte pricepute, iar când Eric a terminat aveam 
cei mai relaxaţi şi mai curaţi umeri din Louisiana. 

Umerii mei erau singurul lucru relaxat. Libidoul 
meu ţopăia. Chiar o să fac asta? Se părea din ce în 
ce mai mult că o s-o fac, m-am gândit agitată. 
Dacă bărbatul din duşul meu ar fi fost Eric cel 
adevărat, aş fi avut puterea de a da înapoi. l-aş fi 
cerut să iasă în momentul în care a intrat. Eric cel 
adevărat are un întreg arsenal de putere şi 
practici, ceva pentru care eu aveam înţelegerea şi 
interesul limitate. Acesta era un Eric diferit, fără 
personalitatea care mă cucerise într-un fel pervers, 
dar era un Eric minunat, care mă dorea, care era 
topit după mine, într-o lume care deseori îmi dă de 
înţeles că s-ar putea descurca de minune şi fără 
mine. Mintea mea era pe cale să nu mai 
funcţioneze, lăsând corpul să preia controlul. 
Puteam simţi o parte din Eric lipită de spatele meu, 
şi el nu stătea chiar aşa aproape. Bleah. Ura. Miam. 

Apoi, mi-a spălat părul cu şampon. 

— Tremuri pentru că ţi-e frică de mine? mă 
întrebă. 

M-am gândit la asta. Da şi nu. Dar nu aveam de 
gând să am o discuţie lungă pro şi contra. 
Dezbaterea interioară fusese destul de dură. Da, 
sigur, ştiu, nici că ar fi putut exista un moment mai 
potrivit pentru a sta la taclale cu Eric despre 
aspectele morale ale sexului cu cineva pe care nu-l 
iubeşti. Şi poate că nu avea să mai fie un alt 
moment potrivit ca să stabilesc reguli de bază 

despre faptul că trebuia să fie atent, să fie blând 
fizic cu mine. Nu că aş fi crezut că Eric m-ar fi 
putut bate, dar bărbăţia sa (cum îi spunea în 
romanele de dragoste pe care le citeam - în acest 
caz referirile populare de  „înmugurit” şi 
„palpitând”  potrivindu-se foarte bine) era o 
imagine descurajantă pentru o femeie relativ 
lipsită de experienţă ca mine. M-am simţit ca o 
maşină care avusese un singur proprietar... o 
maşină pe care potenţialul cumpărător era hotărât 
să o ducă la Daytona 500". 

Oh, la naiba cu gândurile! 

Am luat săpunul din savonieră şi mi-am săpunit 
mâinile. Când am păşit foarte aproape de el, l-am 
cam lipit pe Domnul cel Vesel de stomacul lui Eric, 
ca să-l pot înconjura cu braţele şi să ajung cu 
degetele la fundul lui superb. Nu l-am putut privi în 
faţă, dar mi-a dat de înţeles că era încântat că îi 
răspundeam. Işi depărta picioarele amabil şi l-am 
spălat bine, foarte meticulos. Incepu să scoată mici 
sunete, să se mişte. Am început să mă ocup de 
pieptul lui. Mi-am pus buzele peste sfârcul lui drept 
şi am supt. l-a plăcut mult. Mă apăsă cu mâinile pe 
ceafă. 

— Muşcă puţin, şopti, iar eu mi-am folosit dinţii. 

Mâinile sale începură să se mişte fără oprire 
peste orice bucăţică de piele pe care o găseau, 
mângâind şi strângând. Când se dădu în spate, se 
hotărâse să-mi întoarcă serviciul. In timp ce gura 
lui îmi apuca sânul, mâna i se strecura între 
coapsele mele. Am suspinat adânc şi am început 

să mă mişc. Avea degete lungi. 

Următorul lucru pe care-l ştiu a fost că apa se 
oprise şi el mă ştergea cu un prosop alb şi pufos, 
iar eu îl frecam cu un altul. Apoi, câteva clipe doar 
ne-am sărutat, din nou şi din nou. 

— Patul, zise, e puţin aspru, şi am fost de acord. 

M-a luat pe sus şi apoi a început un fel de 
încâlceală, eu încercând să dau cuvertura jos, în 
timp ce el voia doar să mă arunce pe pat şi să 
continue, dar, până la urmă, a ieşit cum am vrut 
eu, pentru că era prea frig pentru a sta direct pe 
cuvertură. Odată ce ne-am aşezat, m-am întors 
către el şi am continuat de unde rămăsesem, dar 
într-un ritm ce se înteţea. Degetele şi buzele îi erau 
ocupate să înveţe topografia corpului meu, iar el se 
lipea tot mai mult de coapsele mele. 

Eram atât de aprinsă, încât mă miram că nu-mi 
ieşeau flăcări din vârful degetelor. l-am cuprins cu 
degetele şi i-am mângâiat bărbăţia. 

Brusc, Eric era deasupra mea, pregătindu-se să 
mă pătrundă. Eram excitată şi pregătită. Am 
strecurat o mână între noi ca să-l ghidez la locul 
potrivit, vârful penisului său se frecă de mine în 
timp ce făceam asta. 

— lubito, spuse răguşit şi împinse. 

Deşi eram sigură că sunt pregătită şi abia îl 
aşteptam, am strigat din pricina şocului. După o 
clipă, spuse: 

— Nu închide ochii. Uită-te la mine, iubito. 

Felul în care spunea „iubito” era ca o 
mângâiere, ca şi cum m-ar fi strigat pe un nume pe 
care nici un bărbat nu-l mai folosise până atunci 

sau nu avea să-l mai folosească niciodată. Colţii îi 
erau complet ieşiţi şi m-am întins ca să-mi trec 
limba peste ei. M-am aşteptat să mă muşte de gât, 
cum făcea Bill aproape de fiecare dată. 

— Fii atentă, îmi spuse la ureche şi ieşi. Am 
încercat să-l trag la loc, dar începu să mă sărute, 
coborând pe corpul meu, cu opriri strategice, iar eu 
tremuram simțind deja aproape punctul culminant 
când ajunse jos. Gura sa era pricepută, iar 
degetele luară locul penisului, apoi brusc se uită în 
sus la mine ca să se asigure că mă uitam - o 
făceam - îşi întoarse privirea spre locul care îi 
atrăgea acum,  lingându-mă, cu degetele 
mişcându-se hotărât, din ce în ce mai repede, şi 
apoi muşcă. 

Poate am scos un sunet, sunt sigură că am 
făcut-o, dar în secunda următoare am fost cuprinsă 
de cel mai puternic val de plăcere pe care l-am 
simţit vreodată. lar în clipa în care valul de plăcere 
a început să scadă în intensitate, Eric îmi săruta 
din nou buzele, şi am putut gusta pe buzele lui 
propriile mele fluide, apoi era din nou în mine şi 
valul reveni. El termină aproape imediat, în timp ce 
eu mai resimţeam şocurile plăcerii. Spuse ceva 
într-o limbă pe care nu o auzisem niciodată, 
închise ochii şi se prăbuşi peste mine. După vreo 
două minute, îşi săltă capul, ca să se uite la mine. 
Mi-aş fi dorit să pretindă că respiră, aşa cum făcea 
întotdeauna Bill când făceam sex. (Nu i-o cerusem 
niciodată, o făcea pur şi simplu şi era liniştitor.) 
Dar mi-am gonit acest gând. Nu mai făcusem sex 
cu altcineva în afară de Bill şi cred că era natural 

să mă gândesc la asta, dar adevărul este că mă 
durea să ştiu că statutul meu de femeie a unui 
singur bărbat se dusese pentru totdeauna. 

M-am smuls brusc, întorcându-mă să savurez 
Clipa, ceea ce era destul de bine. L-am mângâiat 
pe Eric pe păr, dându-i câteva şuviţe pe după 
ureche. Mă privea absorbit şi mi-am dat seama că 
se aştepta să spun ceva. 

— Mi-aş dori, am spus, să pot păstra orgasmele 
într-un borcan pentru când voi avea nevoie de ele, 
pentru că am impresia că am avut câteva în plus. 

Ochii lui Eric se măriră şi brusc începu să râdă 
în hohote. Asta era bine, părea Eric cel adevărat. 
M-am simţit bine alături de acest străin superb, dar 
necunoscut, după ce am auzit acel râs. Se răsuci 
pe spate şi mă întoarse încet, până când mă aşeză 
călare pe pieptul lui. 

— Dacă ştiam că arăţi atât de minunat 
dezbrăcată, aş fi încercat să fac asta mai demult, 
zise. 

— Ai încercat să faci asta mai demult, cam de 
vreo douăzeci de ori, am zis zâmbindu-i. 

— Atunci am gusturi bune. 

Ezită un moment destul de lung, o parte din 
expresia de încântare ștergându-se de pe faţa lui. 

— Povesteşte-mi despre noi. De cât timp te 
cunosc? 

Partea dreaptă a feţei era luminată de becul din 
baie. Părul îi era răsfirat pe pernă, strălucitor şi 
auriu. 

— Mi-e frig, am spus cu blândeţe şi m-am întins 
lângă el, trăgând păturile peste noi. 

M-am ridicat într-un cot, iar el stătea pe o parte, 
aşa că eram faţă în faţă. 

— Stai să mă gândesc. Te-am cunoscut anul 
trecut la Fangtasia, barul pentru vampiri pe care-l 
ai în Shreveport. Şi apropo, barul a fost atacat 
astăzi. Seara trecută. Imi pare rău, ar fi trebuit să-ţi 
spun mai devreme, dar eram îngrijorată pentru 
fratele meu. 

— Vreau să ştiu ce s-a întâmplat astăzi, dar 
povesteşte-mi mai întâi despre trecutul relaţiei 
noastre, sunt foarte interesat. 

Un alt mic şoc: Eric cel adevărat ar fi fost mai 
întâi interesat de poziţia sa, iar relaţiile ar fi venit 
undeva, cam pe locul zece. Asta era cu adevărat 
ciudat. l-am explicat: 

— Eşti şeriful Districtului 5, iar fostul meu iubit, 
Bill, este subalternul tău. El e plecat din ţară. Cred 
că ţi-am povestit despre Bill. 

— Fostul tău iubit necredincios? Cel care fusese 
transformat de vampirul Lorena? 

— Exact, am zis scurt. Oricum, când ne-am 
cunoscut la Fangtasia... 

Totul îmi luă mai mult decât am crezut şi, când 
am terminat povestea, mâinile lui Eric erau din nou 
ocupate. Se aplecă peste un sân cu colții scoşi, 
scoțând în acelaşi timp de la mine puţin sânge şi 
un geamăt, şi supse cu putere. Era o senzaţie 
ciudată, pentru că în acelaşi timp sugea şi sânge şi 
sfârcul meu. Dureroasă şi foarte excitantă - mă 
simţeam ca şi cum ar fi băut un fluid de mult mai 
jos. Am oftat şi m-am arcuit de plăcere şi brusc îmi 
ridică piciorul ca să mă poată pătrunde. 

Nu a mai fost aşa un şoc de această dată şi se 
desfăşură mai încet. Eric voia să mă uit în ochii lui; 
era evident că asta îi stimula jucăria. 

Eram extenuată când s-a terminat totul, deşi 
mă  simţisem nemaipomenit. Auzisem destule 
despre bărbaţi cărora nu le pasă dacă femeia se 
simte bine, sau poate că aceşti bărbaţi sunt 
convinşi că dacă ei sunt mulţumiţi şi partenera lor 
este la fel. Dar nici unul dintre bărbaţii cu care am 
fost nu era aşa. Nu ştiam dacă asta se întâmpla 
pentru că erau vampiri, pentru că eram eu 
norocoasă, sau din ambele motive. 

Eric îmi făcuse o groază de complimente, şi am 
realizat că nu-i spusesem nimic care să-i arate 
admiraţia mea. Asta nu prea părea corect. Mă 
ţinea în braţe, iar capul meu se odihnea pe umărul 
lui. 

— Eşti aşa de frumos. 

— Poftim? 

Era clar uimit. 

— Mi-ai spus că ţi se pare că am un corp 
frumos. 

Bineînţeles că nu ăsta era adjectivul pe care el îl 
folosise, dar mi-era ruşine să folosesc exact 
cuvintele lui. 

— Am vrut doar să ştii că şi eu cred la fel despre 
tine. 

Am putut simţi cum i se mişca pieptul, când 
râse. 

— Ce parte îţi place cel mai mult? întrebă, cu 
voce glumeaţă. 

— Oh, fundul, am spus pe loc. 

— Fesele mele? 

— Îhî. 

— Aş fi crezut că e vorba de altă parte. 

— Păi, e cu siguranţă... în regulă, i-am răspuns 
îngropându-mi faţa în pieptul lui. 

Imediat mi-am dat seama că am ales termenul 
greşit. 

— Ín regulă? 

Îmi luă mâna şi o puse pe partea despre care 
era vorba. Aceasta începu imediat să crească. Imi 
mişcă mâna pe ea şi cu plăcere am cuprins-o cu 
degetele. 

— Asta numeşti tu în regulă? 

— Poate ar fi trebuit să spun încântător de 
mare? 

— Încântător de mare, îmi place, zise. 

Era din nou în erecţie şi, sincer, nu ştiam dacă 
mai sunt în stare. Eram extenuată şi mă întrebam 
dacă nu cumva aveam să merg ciudat a doua zi. 

l-am arătat că aş fi încântată de o altă variantă, 
lăsându-mă să alunec către picioarele patului, iar 
el păru fericit să-mi răspundă cu aceeaşi monedă. 
După un alt orgasm nemaipomenit, am crezut că 
toţi muşchii din corpul meu s-au transformat în Jell- 
O!'5. Nu am mai vorbit despre îngrijorarea pe care o 
simţeam în legătură cu fratele meu, despre 
lucrurile îngrozitoare care se întâmplaseră în 
Shreveport, despre nimic neplăcut. Ne-am şoptit 
câteva complimente din toată inima (din partea 
mea) şi pentru mine s-a terminat. Nu ştiu ce a 
făcut Eric toată noaptea, pentru că am adormit. 

Aveam multe griji care mă aşteptau a doua zi; 
dar mulţumită lui Eric, pentru câteva clipe 
preţioase, pur şi simplu nu mi-a mai păsat. 

A doua zi dimineaţă, când m-am trezit, afară 
strălucea soarele. Am zăcut în pat într-o plăcere 
fără margini. Eram rănită, dar într-un mod plăcut. 
Aveam o zgârietură sau două, dar nimic vizibil. lar 
urmele de coli, un indiciu fatal (ha, ha, ha) nu erau 
pe gâtul meu, acolo unde se găseau în trecut. Nici 
un observator ocazional nu şi-ar fi putut da seama 
că mă bucurasem de compania unui vampir, şi nu 
aveam programare la ginecolog, singura persoană 
care are fi avut de ce să verifice zona respectivă. 

Aveam categoric nevoie de încă un duş, aşa că 
m-am strecurat afară din aşternuturi şi m-am 
clătinat spre baie. O lăsaserăm într-o dezordine 
îngrozitoare, cu prosoape aruncate peste tot şi cu 
perdeaua de la duş pe jumătate smulsă din inelele 
de plastic (când s-a întâmplat asta?), dar nu m-am 
obosit să strâng. Am agăţat la loc perdeaua cu un 
zâmbet pe faţă şi un cântec în inimă. 

În timp ce apa îmi curgea pe spate, m-am 
gândit că nu sunt foarte pretențioasă. Nu aveam 
nevoie de prea mult pentru a fi fericită. O noapte 
lungă, petrecută cu un tip mort, fusese de ajuns. 
Nu doar sexul plin de energie îmi oferise această 
plăcere (deşi existaseră nişte momente de care îmi 
voi aminti până la sfârşitul vieţii), ci tovărăşia. De 
fapt, intimitatea. 

Puteţi să spuneţi că folosesc clişee. Am petrecut 
noaptea cu un tip care mi-a spus că sunt frumoasă, 

cu un bărbat care s-a bucurat de mine şi care mi-a 
oferit clipe de plăcere intensă. M-a atins, m-a ţinut 
în braţe şi am râs împreună. Nu eram în pericol să 
facem vreun copil în aceste momente de plăcere, 
pentru că vampirii nu pot avea copii. Nu înşelasem 
pe nimeni (deşi trebuie să admit că am avut ceva 
remuşcări gândindu-mă la Bill) şi nici Eric. Nu 
făceam nici un rău. 

În timp ce mă spălam pe dinţi şi mă fardam, a 
trebuit să recunosc în sinea mea că reverendul 
Fullenwilder nu ar fi de acord cu punctul meu de 
vedere. 

Oricum, nu aveam de gând să discut cu el pe 
această temă. Asta o să fie doar între Dumnezeu şi 
mine. Mi-am imaginat că, dacă Dumnezeu m-a 
creat cu handicapul telepatiei, ar putea să fie ceva 
mai tolerant în ceea ce priveşte sexul. 

Bineînţeles că aveam regrete. Mi-ar fi plăcut să 
mă căsătoresc şi să am copii. Aş fi cât de fidelă aş 
putea. Şi aş fi şi o mamă bună. Dar nu m-aş putea 
căsători cu un tip obişnuit, pentru că aş şti 
întotdeauna când mă minte, când este supărat pe 
mine, orice ar gândi despre mine. Nu mă puteam 
descurca nici măcar să ies cu un tip obişnuit. 
Vampirii nu se pot căsători, nu încă, nu legal; nucă 
m-ar fi cerut vreun vampir de nevastă, mi-am 
amintit, aruncând o mănuşă de baie în coş cu mai 
multă forţă decât trebuia. Probabil că aş fi putut 
suporta un parteneriat de durată cu un vârcolac 
sau un teriantrop, din moment ce gândurile lor nu 
erau foarte clare. Dar aveam din nou aceeaşi 
problemă, de unde să iau un vârcolac doritor? 

Mai bine mă bucuram de ceea ce aveam în 
acest moment - un stil în care devenisem 
specialistă. Ceea ce aveam în acest moment era 
un vampir frumos, care îşi pierduse temporar 
memoria şi, odată cu ea, o groază din 
personalitatea sa; un vampir care avea nevoie de 
încredere la fel de mult ca şi mine. 

De fapt, am realizat în timp ce-mi puneam 
cerceii, Eric fusese încântat de mine din mai multe 
motive. Mi-am putut da seama că, după atâtea zile 
în care fusese lipsit de amintirea averilor şi a 
subalternilor săi, zile în care nu ştiuse cine este, în 
seara trecută a câştigat ceva al său - pe mine. 
lubita lui. 

Deşi stăteam în faţa oglinzii, nu-mi vedeam cu 
adevărat reflexia. Vedeam însă că - pentru 
moment - eram totul în lumea pe care Eric ar fi 
putut-o numi a sa. 

Ar fi bine să nu-l dezamăgesc. 

Treceam rapid de la „fericire relaxată” la 
„hotărâre furioasă şi încăpăţânată”, aşa că am fost 
uşurată când a sunat telefonul. Avea activată 
identificarea apelului, aşa că am putut observa că 
Sam suna de la bar şi nu din rulota sa. 

— Sookie? 

— Salut, Sam. 

— Îmi pare rău pentru treaba cu Jason. Ai vreo 
veste? 

— Nu, am sunat la departamentul şerifului când 
m-am trezit şi am vorbit cu dispecerul. Mi-a spus 
că Alcee Beck mă va anunţa dacă apare ceva nou. 
Asta mi-a spus mereu când am sunat, adică de 

vreo douăzeci de ori. 

— Vrei să găsesc pe cineva care să te 
înlocuiască? 

— Nu, ar fi mai bine pentru mine să fiu ocupată, 
decât să stau acasă. Ştiu de unde să mă ia dacă au 
ceva să-mi comunice. 

— Eşti sigură? 

— Da, îţi mulţumesc că ai întrebat. 

— Dacă pot să te ajut în vreun fel, dă-mi de 
ştire. 

— Dacă tot veni vorba, ar fi ceva. 

— Spune. 

— iți aminteşti de teriantropul cu care a fost 
Jason de Anul Nou? 

Sam se gândi. 

— Da, răspunse ezitant. Una dintre fetele 
Norris? Trăiesc în Hotshot. 

— Asta mi-a spus şi Hoyt. 

— Trebuie să ai grijă cu oamenii de acolo, 
Sookie. Este o aşezare veche. O aşezare 
endogamică. 

Nu eram prea sigură că înţeleg ce-mi spune 
Sam. 

— Ai putea să fii mai explicit? Azi nu sunt în 
stare să pricep indicii subtile. 

— Nu pot acum. 

— Ah, nu eşti singur? 

— Nu. Tipul care face livrările de aperitive e aici. 
să fii atentă. Sunt foarte, foarte diferiţi. 

— Bine, am spus încet, încă nelămurită. O să fiu 
atentă. Ne vedem la patru şi jumătate, i-am zis şi 
am închis, vag nemulțumită şi destul de uimită. 

Aveam timp berechet să mă duc până în 
Hotshot şi să mă întorc înainte să merg la muncă. 
Mi-am tras nişte blugi, adidaşi, un tricou roşu, cu 
mânecă lungă şi vechiul meu pardesiu albastru. 
Am căutat adresa lui Crystal Norris în cartea de 
telefon şi a trebuit să mă uit pe harta de la Camera 
de Comerţ ca să-mi dau seama unde este. Am 
locuit în Parish Renard întreaga mea viaţă, şi am 
crezut că mă descurc destul de bine, dar zona 
Hotshot era o gaură neagră în cunoştinţele mele, 
altfel destul de vaste. 

Am condus către nord şi, când am ajuns lao 
intersecţie în formă de T, am luat-o la dreapta. Am 
trecut de fabrica de cherestea, principalul 
angajator din Bon Temps, am trecut de un local 
renovat şi pe lângă regia de apă. Mai erau unul sau 
două magazine de băuturi, apoi la o intersecţie un 
magazin general care avea, cu faţa la drum, un 
panou mare, pe care scria BERE RECE ŞI MOMELI 
rămas din timpul verii. Am luat-o din nou la 
dreapta, ca să merg către sud. 

Cu cât înaintam mai mult către zona rurală, cu 
atât drumul părea mai prost. Echipele de reparaţii 
şi întreţinere nu mai fuseseră pe aici de la sfârşitul 
verii. Fie rezidenții din Hotshot nu aveau nici o 
putere în administraţia comunală, fie nu îşi doreau 
musafiri. Din când în când, drumul cobora în zone 
foarte joase, căci mergea printre mlaştini. Dacă 
ploua mai puternic, respectivele zone ar fi fost 
inundate. Nu aş fi fost deloc surprinsă ca oamenii 
de aici să fi întâlnit vreodată şi câte un aligator. 

În sfârşit, am ajuns la o altă intersecţie, pe 

lângă care cea cu magazinul de momeli părea un 
adevărat mall. În jurul ei erau împrăştiate câteva 
case, poate opt sau nouă. Acestea erau case mici, 
nici una din cărămidă. Majoritatea aveau mai multe 
maşini parcate în faţă. Unele dintre ele aveau câte 
un balansoar ruginit, sau un coş de baschet, iar în 
vreo două curţi am văzut antene satelit. În mod 
ciudat, toate casele păreau a fi mai retrase faţă de 
intersecţie, zona de lângă ea era practic pustie. Era 
ca şi cum cineva ar fi legat o sfoară de un ţăruş, l-a 
înfipt în mijlocul intersecţiei şi a trasat un cerc. În 
interiorul lui nu era nimic, în exteriorul lui se 
înghesuiau casele. 

Din experienţă ştiam că într-o aşezare mică, de 
felul acesteia, oamenii sunt la fel ca peste tot. Unii 
dintre ei sunt săraci, mândri şi buni, alţii sunt 
săraci, răi şi buni de nimic. Dar toţi se ştiu între ei 
şi nici o acţiune nu trece neobservată. 

Într-o zi atât de friguroasă, nu am văzut pe 
afară nici un suflet, care să mă ajute să-mi dau 
seama dacă era o comunitate de albi sau una de 
negri. Era puţin probabil să fie mixtă. M-am 
întrebat dacă am ajuns la intersecţia care trebuia, 
dar îndoielile mi-au fost risipite când am văzut o 
imitație de indicator rutier, genul pe care-l poţi 
comanda de la o companie de suveniruri, montat 
pe un stâlp în faţa uneia dintre case. Pe el scria: 
HOTSHOT. 

Ajunsesem unde trebuia. Acum îmi rămăsese să 
găsesc casa lui Crystal Norris. 

Cu ceva efort, am descoperit un număr pe o 
cutie de scrisori ruginită, apoi încă unul. Printr-un 

proces de eliminare, mi-am imaginat că 
următoarea casă trebuie să fie cea în care stătea 
Crystal Norris. Casa familiei Norris era puţin diferită 
de celelalte. Avea o verandă pe care se aflau un 
balansoar vechi şi două scaune de grădină, iar în 
faţa casei erau parcate două maşini, un Ford Fiesta 
şi un Buick vechi. 

După ce am parcat şi am coborât din maşină, 
mi-am dat seama ce era atât de neobişnuit la 
Hotshot. 

Nu existau câini. 

Orice alt cătun ca acesta ar fi avut cel puţin o 
duzină de câini bântuind prin el, iar eu m-aş fi 
întrebat dacă puteam cobori în siguranţă din 
maşină. Aici, nici măcar un singur lătrat nu spărgea 
tăcerea iernii. 

Am traversat curtea cu noroi uscat, simțind că 
fiecare pas îmi era măsurat de priviri insistente. 
Am deschis uşa cu plasă, ca să pot bate la uşa de 
lemn. In aceasta se aflau trei ochiuri de geam. Prin 
cel mai de jos, o pereche de ochi negri mă 
supravegheau. 

Uşa se deschise tocmai când tăcerea începea să 
îmi creeze o stare de panică. 

Partenera de Anul Nou a lui Jason era mai puţin 
festiv îmbrăcată astăzi, în blugi şi într-un tricou 
crem. Ghetele proveneau de la Payless35, iar părul 
său scurt şi ondulat era de un negru-cenuşiu. Era 
subţire, plină de energie şi, deşi îi văzusem actele, 
nu arăta de douăzeci şi unu de ani. 

— Crystal Norris? 

— Da? 

Nu părea neapărat neprietenoasă, ci mai 
degrabă preocupată. 

— Sunt sora lui Jason Stackhouse, Sookie. 

— Ah, da? Intră. 

Se trase înapoi şi am intrat în livingul mititel. 
Era plin de o mobilă gândită pentru un spaţiu mult 
mai mare: două fotolii şi o canapea de trei locuri 
din vinilin, pe care nasturii îl împărțeau în mici 
dealuri. Vara te lipeşti de ea, iar iarna aluneci de 
pe ea. În zonele mai lăsate şi pe lângă nasturi se 
adună firimituri. 

Mai exista şi un covor pătat cu roşu-închis, 
nuanţe de galben şi maro, iar peste acesta într-un 
strat aproape compact se aflau împrăştiate jucării. 
Deasupra televizorului era atârnată o reproducere 
a Cinei cea de Taină, iar întreaga casă mirosea a 
fasole cu orez şi a pâine cu mălai. 

Un copil mic se juca în uşa bucătăriei cu un 
Duplos”. Am bănuit că e băiat, dar era greu să-mi 
dau seama cu certitudine. Salopeta şi o bluză 
verde pe gât nu erau un indiciu, iar părul castaniu 
al copilului nu era nici tuns scurt, nici prins cu o 
fundă. 

— E al tău? am întrebat încercând să am un ton 
plăcut şi să fac conversaţie. 

— Nu, e al surorii mele, zise Crystal. 

Arătă către unul dintre balansoare. 

— Crystal, motivul pentru care am venit... Ştii 
că Jason a dispărut? 

Era aşezată pe marginea canapelei şi îşi privea 


' joc cu piese care se îmbină, de tip lego. 
185 


mâinile mici. Când am vorbit, m-a privit 
concentrată. Nu-i spuneam nici o noutate. 

— De când? întrebă. 

Vocea sa avea o tonalitate răguşită, plăcută; o 
ascultai când avea ceva de spus, mai ales dacă 
erai bărbat. 

— De pe întâi ianuarie. A plecat de la mine de 
acasă, iar a doua zi nu a apărut la muncă. Erau 
nişte urme de sânge pe pontonul din spatele casei 
sale. Camioneta era încă în curtea din faţă, cu 
portiera larg deschisă. 

— Nu ştiu nimic, zise brusc. 

Minţea. 

— Cine ţi-a spus că am ceva de-a face cu treaba 
asta? m-a întrebat încercând să pară afurisită. Am 
şi eu drepturi. Nu sunt obligată să vorbesc cu tine. 

Bineînţeles, ăsta era amendamentul 29 din 
Constituţie:  teriantropii nu sunt obligaţi să 
vorbească cu Sookie Stackhouse. 

— Ba da, eşti. 

Brusc, am renunţat la abordarea amabilă. 
Apăsase pe butonul greşit. 

— Eu nu sunt ca tine. Eu nu am o soră sau un 
nepot, şi am arătat cu capul spre copil, 
imaginându-mi că aveam cincizeci la sută şanse să 
am dreptate. Nu am o mamă, un tată sau altceva, 
nimic altceva, cu excepţia fratelui meu. 

Am respirat adânc. 

— Vreau să ştiu unde e Jason, iar dacă tu ştii 
ceva, ar fi mai bine să-mi spui. 

— Ce vei face dacă nu? 

Faţa i se schimonosise într-o grimasă. Dar îşi 

dorea sincer să ştie ce fel de putere aveam; măcar 
atât puteam citi. 

— Da, ce vei face? întrebă o voce mai calmă. M- 
am uitat spre uşă şi am văzut un bărbat de vreo 
patruzeci şi cinci de ani. Avea o barbă tunsă, 
înspicată cu argintiu, iar părul îi era tuns foarte 
scurt. Era un bărbat mărunţel, probabil avea în jur 
de un metru şaptezeci, cu o siluetă suplă şi braţe 
musculoase. 

— Orice va fi nevoie, am zis. 

L-am privit fix în ochi. Aveau o culoare ciudată, 
verde-aurie. Nu părea chiar duşmănos. Părea 
curios. 

— De ce ai venit? m-a întrebat pe acelaşi ton 
neutru. 

— Tu cine eşti? 

Trebuia să ştiu exact cine era tipul ăsta. Nu 
intenţionam să-mi pierd vremea repetând 
povestea cuiva care nu avea cu ce-şi umple timpul. 
Ţinând cont de aerul autoritar şi de faptul că nu 
optase pentru o ceartă lipsită de minte, eram gata 
să pun pariu că merita să stau de vorbă cu el. 

— Sunt Calvin Norris. Unchiul lui Crystal. 

Din tiparul său mental reieşea că şi el era un fel 
de teriantrop. Observând lipsa de câini din zonă, 
am bănuit că erau vârcolaci. 

— Domnule Norris, sunt Sookie Stackhouse. 

Pe chip i se citi un real interes. 

— Nepoata dumneavoastră, aici de faţă, a fost 
la petrecerea de Anul Nou de la Merlotte's cu 
fratele meu Jason. Cândva, în cursul următoarei 
nopţi, fratele meu a dispărut. Aş vrea să ştiu dacă 


187 


Crystal îmi poate spune ceva care să mă poată 
ajuta să-l găsesc. 

Calvin Norris se aplecă să mângâie copilul pe 
cap şi apoi se îndreptă spre canapeaua de unde 
Crystal se uita urât la mine. Se aşeză lângă ea, cu 
coatele pe genunchi şi cu mâinile atârnând relaxat 
între picioare. Işi înclină capul ca să privească faţa 
ursuză a lui Crystal. 

— Mi se pare rezonabil, Crystal. Fata vrea să 
ştie unde îi e fratele. Dacă ştii ceva despre asta, 
spune-i. 

Crystal se răsti la el: 

— De ce ar trebui să-i spun ceva? A venit şi a 
încercat să mă amenințe. 

— Pentru că este normal să ajuţi pe cineva care 
are necazuri. Nu prea te-ai oferit s-o ajuţi, nu-i aşa? 

— Nu credeam că lipseşte pe bune. Am crezut 
că... 

Se opri brusc, când îşi dădu seama că a luat-o 
gura pe dinainte. 

Calvin se încordă. Nu se aşteptase ca nepoata 
lui chiar să ştie ceva despre dispariţia lui Jason. Îşi 
dorise doar ca ea să fie politicoasă faţă de mine. 
Puteam să citesc asta, dar nimic altceva. Nu 
puteam să-mi dau seama ce relaţie exista între ei. 
Avea putere asupra ei, asta era uşor să-mi dau 
seama, dar în ce sens? Era mai mult decât 
autoritatea unui unchi; era ca şi cum i-ar fi fost şef. 
Poate că purta haine vechi de lucru şi bocanci de 
protecţie, poate că arăta ca orice muncitor din 
zonă, dar Calvin Norris era mai mult de atât. 

Liderul haitei, m-am gândit. Dar cine ar fi făcut 


188 


parte din haită pe coclaurile astea? Doar Crystal? 
Apoi, mi-am amintit avertismentul voalat al lui 
Sam, despre ciudăţenia celor din Hotshot, şi am 
avut o revelaţie. Toată lumea din Hotshot avea 
dublă natură. 

Era posibil aşa ceva? Nu eram sigură dacă acest 
Calvin Norris se transforma în vârcolac, dar ştiam 
că nu se transformă în iepure. A trebuit să-mi 
înfrânez un impuls irezistibil de a mă apleca spre el 
şi de a-mi pune mâna pe braţul său, de a-i atinge 
pielea, pentru a-i citi gândurile cât se poate de 
limpede. 

Eram foarte sigură de un lucru: nu mi-aş fi dorit 
să mă aflu nicăieri în apropiere de Hotshot în cele 
trei nopţi cu lună plină. 

— Tu eşti chelneriţa de la Merlotte's, zise 
privindu-mă în ochi cu aceeaşi intensitate cu care o 
privise şi pe Crystal. 

— Sunt chelnerita la Merlotte's. 

— Eşti prietenă cu Sam. 

— Da, am spus atentă. Sunt. Sunt prietenă şi cu 
Alcide Herveaux. Şi îl cunosc pe colonelul Flood. 

Numele astea însemnau ceva pentru Calvin 
Norris. Nu eram surprinsă că Norris ştia numele 
unor vârcolaci importanţi din Shreveport şi, 
bineînţeles, nici că-l ştia pe Sam. Șefului meu îi 
luase ceva să intre în contact cu comunitatea 
locală a celor cu dublă natură, dar se străduia. 

Crystal asculta cu atenţie, privindu-mă cu ochii 
săi negri, dar nu într-o dispoziţie mai bună decât 
înainte. O fată purtând salopetă apăru din spatele 
casei şi luă bebeluşul în braţe. Deşi faţa îi era mai 

rotundă şi mai puţin conturată, era fără îndoială 
sora mai mică a lui Crystal. Şi, după câte se părea, 
era din nou însărcinată. 

— Ai nevoie de ceva, unchiule Calvin? întrebă 
holbându-se la mine peste umărul bebeluşului. 

— Nu, Dawn, ai grijă de Matthew. 

Purtându-şi povara, aceasta dispăru în spatele 
casei. Ghicisem corect sexul copilului. 

— Crystal, zise Calvin Norris cu voce calmă şi 
înspăimântătoare, spune-ne ce ai făcut. 

Crystal crezuse că a scăpat şi era şocată că i se 
poruncea să mărturisească. 

Dar se conformă. După ce se foi puţin, zise: 

— Am ieşit cu Jason în ajunul Anului Nou. L-am 
întâlnit la Wal-Mart în Bon Temps, unde mă 
dusesem să-mi iau o geantă. 

Am oftat. Jason îşi putea găsi potenţiale 
partenere de  zbenguială oriunde. Avea să 
sfârşească prin a lua vreo boală ruşinoasă (dacă nu 
o avea deja) sau să se aleagă cu vreun proces de 
paternitate, iar eu nu voi putea face nimic, decât 
să asist. 

— M-a întrebat dacă vreau să fac Revelionul cu 
el. Am impresia că tipa cu care avea întâlnire se 
răzgândise, pentru că el nu e genul care să nu aibă 
ceva aranjat pentru un eveniment atât de 
important. 

Am ridicat din umeri. Din câte ştiam eu, Jason ar 
fi putut stabili şi anula întâlniri de Revelion şi cu 
cinci femei. Şi se întâmpla destul de des ca 
femeile, exasperate de alergătura sa neobosită 
după tot ce purta fustă, să-şi anuleze planurile pe 

care şi le făcuseră cu el. 

— E un tip drăguţ şi mie-mi place să ies din 
Hotshot, aşa că am zis da. M-a întrebat dacă poate 
veni să mă ia, dar ştiu câţiva vecini cărora nu le-ar 
plăcea asta, aşa că i-am spus că o să mă întâlnesc 
cu el la staţia Fina şi apoi vom merge cu maşina 
lui. Aşa că asta am făcut. Şi m-am distrat de 
minune cu el, am mers cu el acasă şi am avuto 
noapte minunată. 

Ochii îi sclipiră spre mine. 

— Vrei să ştii cum e în pat? 

Am simţit apoi ceva ca o umbră, o mişcare 
rapidă, iar la colţul gurii i-a apărut sânge. Mâna lui 
Calvin se odihnea din nou între genunchii săi, 
înainte să-mi dau seama că a mişcat-o. 

— Fii civilizată. Nu-i arăta femeii ăsteia ce ai tu 
mai rău, zise, iar tonul îi era atât de dur, încât mi- 
am notat mental să fiu foarte politicoasă, asta aşa, 
ca să fiu în siguranţă. 

— Bine. Cred că nu a fost frumos din partea 
mea, admise cu o voce mai blândă şi mai liniştită. 
Am vrut să-l văd şi-n seara următoare şi a fost de 
acord cu asta. Aşa că m-am strecurat şi m-am dus 
la el. A trebuit să iasă ca să se ducă la sora lui, 
adică la tine? Tu eşti singura soră pe care o are? 

Am încuviinţat. 

— Şi mi-a spus să stau acolo, că se va întoarce 
imediat. Am vrut să merg cu el, dar mi-a spus că ar 
fi în regulă dacă sora lui nu ar avea musafiri, dar că 
avea în vizită vampiri şi că nu voia să am de-a face 
cu ei. 

Cred că Jason ştia care ar fi fost părerea mea 

despre Crystal Norris şi voia să evite să o audă, 
aşa că a lăsat-o la el acasă. 

— S-a întors acasă? întrebă Calvin, scoţând-o 
din reverie. 

— Da, răspunse, iar eu m-am crispat. 

— Şi ce s-a întâmplat? continuă Calvin cu 
întrebările când ea se opri. 

— Nu sunt foarte sigură, zise. Stăteam în casă, 
aşteptându-l şi i-am auzit camioneta oprindu-se, şi 
m-am gândit: „Oh, ce bine, a venit, acum ne 
putem distra”, apoi nu l-am auzit venind la uşa din 
faţă şi m-am întrebat ce se întâmplă, ştii? 
Bineînţeles că toate luminile de afară erau aprinse, 
dar nu m-am uitat pe fereastră, pentru că ştiam că 
e el. 

Sigur, un vârcolac i-ar fi recunoscut mersul, 
poate i-ar fi simţit şi mirosul. 

— Auzul meu e foarte bun, continuă, şi l-am 
auzit înconjurând casa, aşa că m-am gândit că va 
intra pe uşa din spate, din cine ştie ce motiv - 
noroi pe bocanci sau chestii din astea. 

Am tras adânc aer în piept. Va ajunge la punctul 
culminant într-un minut. Pur şi simplu ştiam. 

— Şi atunci, în spatele casei, şi mai departe, la 
câţiva metri de verandă, am auzit gălăgie şi nişte 
strigăte şi chestii şi apoi s-a făcut linişte. 

Dacă nu ar fi fost teriantrop, nu ar fi auzit atât 
de mult. Acum ştiam că există şi o parte pozitivă, 
dacă o căutam suficient de mult. 

— Ai ieşit să te uiţi? o întrebă Calvin pe Crystal. 

Mâna lui muncită îi mângâie buclele negre, ca şi 
cum ar fi alintat câinele favorit. 

— Nu, domnule, nu m-am uitat. 

— Ai mirosit? 

— Nu am ajuns suficient de aproape, recunoscu, 
supărată. Vântul bătea în direcţia opusă. Am simţit 
puţin din mirosul lui Jason şi sânge. Poate şi alte 
lucruri. 

— Ca de exemplu? 

Crystal îşi privi mâinile. 

— Cred că un teriantrop. Unii dintre noi se pot 
schimba şi când nu e lună plină, dar eu nu pot. 
Altfel aş fi avut mai multe şanse cu mirosul, îmi 
zise, aproape scuzându-se. 

— Vampir? întrebă Calvin. 

— Nu am simţit niciodată miros de vampir, zise 
simplu. Nu ştiu. 

— Vrăjitoare? am întrebat. 

— Miros diferit faţă de oamenii obişnuiţi? m-a 
întrebat nesigură. 

Am ridicat din umeri. Nu ştiam. Calvin zise: 

— Ce ai făcut după asta? 

— Mi-am dat seama că Jason a fost dus în 
pădure de ceva. Pur şi simplu... m-am pierdut. Nu 
sunt curajoasă. 

Ridică din umeri. 

— După asta am venit acasă. Nu mai puteam 
face nimic. 

Încercam să nu plâng, dar lacrimile mi se 
scurgeau pe obraji. Pentru prima dată 
recunoşteam în sinea mea că nu eram sigură că-l 
voi mai vedea vreodată pe fratele meu. Dar, dacă 
intenţia atacatorului era să-l omoare, de ce nu i-a 
lăsat pur şi simplu cadavrul în curtea din spatele 

casei? Aşa cum a spus şi Crystal, în noaptea de 
Anul Nou nu fusese lună plină. Există lucruri care 
nu trebuie să aştepte luna plină... 

Cel mai neplăcut lucru atunci când afli despre 
creaturile care există pe lângă noi este că-mi pot 
imagina că există lucruri care l-ar putea înghiţi pe 
Jason dintr-odată. Sau din câteva îmbucături. 

Dar nu mai puteam să stau să mă gândesc la 
asta. Deşi încă mai plângeam, am făcut un efort să 
zâmbesc. 

— iți mulțumesc foarte mult, am spus 
politicoasă. Ai fost foarte amabilă că ţi-ai făcut 
timp să te ocupi de mine. Ştiu că ai treburi de 
făcut. 

Crystal păru neîncrezătoare, dar unchiul ei, 
Calvin, se întinse şi mă bătu pe mână, ceea ce 
păru să surprindă pe toată lumea, inclusiv pe el. 

Mă conduse afară, la maşină. Cerul se înnora, 
ceea ce făcea să fie mai frig, iar vântul începea să 
agite ramurile goale ale uriaşelor tufişuri plantate 
împrejurul curţii. Am recunoscut floricelele galbene 
(care la pepinieră se numesc forsythia), şi 
cununiţele, şi chiar o magnolie. Împrejurul lor erau 
plantați bulbi de zambile şi irişi, aceleaşi flori care 
se găseau şi în curtea bunicii, aceleaşi tufe care 
crescuseră în curţile din Sud, de generaţii. Acum 
totul părea şters şi sordid. Primăvara ar fi devenit 
aproape încântător, pitoresc, sărăcia poleită de 
Mama Natură. 

Două sau trei case mai jos, un bărbat ieşi dintr- 
o magazie în spatele casei, aruncă o privire în 
direcţia noastră şi păru surprins. După un moment, 


194 


intră în casă. Era mult prea departe ca să-i pot 
vedea bine trăsăturile, i-am remarcat doar părul 
blond şi des, şi faptul că avea o graţie fenomenală. 
Oamenii de aici nu numai că detestau străinii, 
păreau chiar alergici la ei. 

— Casa de acolo e a mea, îmi arătă Calvin, 
indicând o casă mai arătoasă, mică dar solidă, 
vopsită destul de recent în alb. 

Totul era în stare bună la casa lui Calvin Norris. 
Aleea şi parcarea erau bine delimitate, un şopron 
la fel de alb era ridicat pe o placă de beton. 

Am încuviinţat. 

— Arată foarte bine, am spus cu o voce care 
părea destul de sigură. 

— Vreau să-ţi fac o ofertă, zise Calvin Norris. 

Am încercat să par interesată. M-am întors pe 
jumătate către el. 

— Acum eşti o femeie lipsită de protecţie, zise. 
Fratele tău nu mai e. Sper că se va întoarce, dar nu 
ai pe nimeni care să te apere cât timp lipseşte el. 

Erau o groază de lucruri în neregulă cu discursul 
ăsta, dar nu aveam dispoziţia să-l contrazic pe 
teriantrop. Îmi făcuse o mare favoare determinând- 
o pe Crystal să vorbească. Am rămas acolo, în 
vântul rece, încercând să par politicos interesată. 

— Dacă ai nevoie de un loc în care să te 
ascunzi, de cineva care să-ţi apere spatele, eu sunt 
bărbatul potrivit, zise. 

Ochii săi verzi-aurii mă priviră fix. 

O să vă spun de ce nu am refuzat discursul său 
cu un hohot de râs: nu încerca să pară superior. 
Conform educaţiei sale era cât de amabil putea, 

oferindu-mi protecţie dacă aş fi avut nevoie. 
Bineînţeles că s-ar fi aşteptat să fie bărbatul 
potrivit în toate sensurile, dacă mă proteja; dar nu 
era libidinos sau agresiv explicit. Calvin Norris se 
oferea să-şi pună pielea la bătaie pentru mine. ŞI 
vorbea serios. Asta nu era un subiect de care să-ţi 
baţi joc. 

— Mulţumesc, o să ţin minte ce ai spus. 

— Am auzit de tine, zise. Teriantropii şi 
vârcolacii vorbesc între ei. Am auzit că eşti altfel. 

— Sunt. 

Un bărbat obişnuit ar fi găsit exteriorul meu 
atrăgător, dar interiorul l-ar fi pus pe fugă. Dacă mi 
s-ar fi urcat vreodată la cap atenţia pe care mi-o 
ofereau Eric, sau Bill, sau chiar Alcide, tot ce 
aveam de făcut ca să-mi aduc la normal ego-ul ar fi 
fost să ascult gândurile unora dintre clienţii 
barului. Mi-am adunat vechea mea haină albastră 
şi mai strâns în jurul meu. Ca majoritatea celor cu 
dublă natură, Calvin avea un sistem datorită căruia 
nu simţea frigul la fel de intens ca mine, de 
exemplu, cu metabolismul meu complet uman. 

— Dar acest „altfel” la mine nu înseamnă că am 
dublă natură, deşi îţi apreciez... amabilitatea. 

Asta era cel mai direct mod posibil de a-l 
întreba de ce era atât de interesat. 

— Ştiu. 

Dădu din cap aprobator faţă de delicateţea 
mea. 

— De fapt asta te face mai... De fapt, în Hotshot 
avem prea multe căsătorii între rude. Ai auzit-o pe 
Crystal. Se poate schimba doar când e lună plină, 

şi sincer, nici chiar atunci nu are puteri depline. 

Arătă către propria-i faţă. 

— Ochii mei, cu greu pot trece drept umani. 
Avem nevoie de o infuzie de sânge proaspăt, de 
gene noi. Nu ai dublă natură, dar nici nu eşti o 
femeie obişnuită. Femeile obişnuite nu rezistă prea 
mult aici. 

Ei bine, ăsta era un mod ameninţător şi 
ambiguu de a pune problema. Dar eram plină de 
compasiune şi încercam să par înţelegătoare. De 
fapt, chiar înţelegeam şi-mi puteam da seama de 
ce era îngrijorat. Era limpede că, în calitate de lider 
al acestei comunităţi ciudate, Calvin Norris era 
responsabil de viitorul ei. 

Se încruntă uitându-se la casa unde văzusem 
bărbatul. Dar se întoarse către mine, pentru a 
termina de spus ce-şi dorea să ştiu. 

— Cred că ţi-ar plăcea oamenii de aici şi ai fi 
bună de prăsilă. Imi dau seama după cum arăţi. 

Acesta era cu adevărat un compliment 
neobişnuit. Nu ştiam cum să-i fiu recunoscătoare în 
maniera potrivită. 

— Sunt flatată că gândeşti aşa şi îţi apreciez 
oferta. O să ţin minte ce-ai zis. 

Am făcut o pauză ca să-mi adun gândurile. 

— Ştii, poliţia va afla că Crystal a fost cu Jason, 
asta dacă nu au aflat deja. Vor veni şi ei aici. 

— Nu vor afla nimic, zise Calvin Norris. 

Ochii săi verzi-aurii îi întâlniră pe ai mei cu un 
aer amuzat. 

— Au mai fost aici şi în alte daţi, vor mai veni pe 
aici. Nu se învaţă minte niciodată. Sper să-ţi 

găseşti fratele. Dacă ai nevoie de ajutor, dă-mi de 
ştire. Am o slujbă la Norcross. Sunt un bărbat 
serios. 

— Mulţumesc, am spus şi m-am urcat în maşină 
cu un sentiment de uşurare. 

L-am salutat cu o mişcare serioasă din cap, în 
timp ce ieşeam cu spatele de pe aleea lui Crystal. 
Aşadar, lucra la Norcross, fabrica de cherestea. 
Norcross oferea salarii bune şi posibilităţi de 
promovare. Avusesem şi oferte mai proaste, asta 
era sigur. 

In timp ce conduceam spre locul de muncă, m- 
am întrebat dacă Crystal nu cumva s-a străduit să 
rămână însărcinată în nopţile petrecute cu Jason. 
Pe Calvin nu păruse să-l deranjeze când auzise că 
nepoata lui făcuse sex cu un străin. Alcide îmi 
spusese că vârcolacii trebuie să se împerecheze cu 
vârcolaci, dacă vor copii cu aceeaşi trăsătură, 
aşadar locuitorii acestei comunităţi încercau, 
aparent, o diversificare. Poate aceşti vârcolaci 
inferiori încercau să nu se mai reproducă; adică să 
facă copii cu oameni obişnuiţi. Asta ar fi fost mai 
bine decât să aibă o generaţie de vârcolaci ale 
căror puteri să fie atât de slabe încât să nu poată 
funcţiona cu succes în cadrul celei de-a doua 
naturi, dar care nu ar fi fost nici pe de-a-ntregul 
mulţumiţi ca oameni obişnuiţi. 

să ajung la Merlotte's a fost ca şi cum aş fi 
condus dintr-un secol într-altul. M-am întrebat de 
cât timp stăteau oamenii din Hotshot adunaţi în 
jurul răspântiei şi ce semnificaţie a avut iniţial 
aceasta pentru ei. Deşi nu mă puteam abţine să nu 


198 


fiu curioasă, am descoperit că era o adevărată 
uşurare să renunţ la aceste griji şi să mă întorc la 
lumea reală aşa cum o ştiam eu. 

În acea după-amiază, mica lume pe care o 
reprezenta Merlotte's Bar era foarte liniştită. M-am 
schimbat, mi-am legat şorţul negru, mi-am netezit 
părul şi m-am spălat pe mâini. Sam era în spatele 
barului, cu mâinile încrucişate la piept, uitându-se 
în gol. Holly ducea o halbă cu bere la o masă unde 
se afla un străin singur. 

— Cum ţi s-a părut Hotshot? m-a întrebat Sam, 
căci eram singuri la bar. 

— Foarte ciudat. 

M-a bătut pe umăr. 

— Ai aflat ceva folositor? 

— De fapt, da. Nu sunt însă sigură ce înseamnă. 

Am observat că Sam avea nevoie de un tuns; 
părul său ondulat, blond-roşcat, îi încadra faţa 
făcându-l să semene cu un fel de înger dintr-un 
tablou renascentist. 

— L-ai întâlnit pe Calvin Norris? 

— Da. A convins-o pe Crystal să stea de vorbă 
cu mine şi mi-a făcut o ofertă cel puţin neobişnuită. 

— Ce fel de ofertă? 

— O să-ţi povestesc cu altă ocazie. 

Nici dacă mă picai cu ceară nu aş fi ştiut cum să 
o formulez. Am privit în jos către mâinile mele, 
care erau ocupate să spele o halbă de bere, şi mi- 
am simţit obrajii în flăcări. 

— Din câte ştiu eu, Calvin e un tip în regulă, zise 
Sam încet. Lucrează la Norcross şi este şef de 
echipă. Are o asigurare bună, fond de pensii, de 

toate. Alţi tipi din Hotshot au un atelier de sudură. 
Am auzit că fac treabă bună. Dar nu ştiu ce se 
petrece în Hotshot după ce se duc seara acasă, şi 
nu cred să ştie cineva. L-ai cunoscut pe şeriful 
Dowdy, John Dowdy? Cred că era şerif înainte să 
mă mut eu aici. 

— Da, mi-l amintesc. L-a închis odată pe Jason 
pentru vandalism. A trebuit să-l scoată bunica din 
închisoare. Şeriful Dowdy i-a ţinut lui Jason o 
morală care l-a speriat zdravăn, cel puţin pentru o 
vreme. 

— Într-o seară, Sid Matt mi-a spus o poveste. Se 
pare că, într-o primăvară, John Dowdy s-a dus la 
Hotshot să-l aresteze pe fratele mai mare al lui 
Calvin Norris, Carlton. 

— Din ce motiv? 

Sid Matt Lancaster era un binecunoscut avocat, 
în vârstă. 

— Corupere de minori. Fata voia şi avea şi 
experienţă, dar nu avea vârsta legală. Avea un tată 
vitreg nou, care a decis că acest Carlton nu i-a 
arătat respectul cuvenit. 

Nici o instanţă corectă nu ar fi putut să ignore 
aceste circumstanţe. 

— Şi ce s-a întâmplat? 

— Nimeni nu ştie. Seara târziu, maşina de 
patrulă a lui John Dowdy a fost găsită la jumătatea 
drumului de întoarcere dinspre Hotshot. Nu era 
nimeni înăuntru. Nu s-au găsit amprente şi nici 
sânge. Nu a mai fost văzut de atunci. Nimeni din 
Hotshot nu-şi aminteşte să-l fi văzut în acea zi. 

— Ca şi Jason, am spus tristă. Pur şi simplu a 

dispărut. 

— Dar Jason era acasă la el şi, din cele spuse de 
tine, Crystal nu pare să fie implicată. 

Am renunţat să mai caut asemănări cu 
povestea de dinainte. 

— Ai dreptate. A aflat cineva ce s-a întâmplat cu 
şeriful Dowdy? 

— Nu, dar nici pe Carlton Norris nu l-a mai văzut 
nimeni de atunci. 

Ei, asta era interesant. 

— lar morala poveştii este? 

— Că oamenii din Hotshot îşi fac singuri 
dreptate. 

— Atunci îi vrei de partea ta, mi-am găsit 
propria morală în poveste. 

— Da, zise Sam. Categoric îi vrei de partea ta. 
Nu-ţi aminteşti de poveste? S-a întâmplat cam 
acum cincisprezece ani. 

— Aveam propriile mele probleme pe atunci, i- 
am explicat. La vremea aceea eram un copil orfan 
de nouă ani, încercând să se descurce cu puterile 
sale telepatice în creştere. 

La scurt timp după această discuţie, lumea a 
început să se oprească la bar în drumul dinspre 
muncă spre casă. Nu am mai apucat să stau de 
vorbă cu Sam în restul serii, ceea ce mie-mi 
convenea. Sam îmi era foarte drag, uneori în 
fanteziile mele cele mai intime avea rolul principal, 
dar în acest moment aveam atâtea lucruri care să 
mă îngrijoreze încât nu mai puteam suporta şi 
altele. 

În acea seară, am descoperit că unii credeau că 

dispariţia lui Jason îmbunătăţise societatea din Bon 
Temps. Printre aceştia se numărau Andy Bellefleur 
şi sora lui Portia, care se opriseră la Merlotte's 
pentru o gustare, căci bunica lor, Caroline, 
organiza o cină, iar ei voiau să nu-i stea-n cale. 
Andy lucra în poliţie şi avea grad de detectiv, iar 
Portia era avocat, nici unul dintre ei nu se afla pe 
lista mea cu personaje favorite. Unul dintre motive 
(destul de greu de digerat), era că atunci când Bill 
a aflat că erau urmaşii săi, a conceput un plan 
elaborat să ofere bani familiei Bellefleur, iar ei se 
bucurau din plin de misterioasa moştenire. Dar pe 
Bill nu-l puteau suferi, iar pe mine mă irita în mod 
constant să le văd noile maşini şi hainele scumpe, 
şi noul acoperiş al conacului Bellefleur, când ei îl 
insultau pe Bill tot timpul, şi pe mine de asemenea, 
pentru că eram prietena lui Bill. 

Andy fusese destul de drăguţ cu mine înainte să 
încep să mă întâlnesc cu Bill. Cel puţin era civilizat 
şi lăsa un bacşiş decent. Pentru Portia, eram pur şi 
simplu invizibilă, căci ea avea propria scară de 
valori. Am auzit că ieşea cu un procuror şi m-am 
întrebat cu răutate dacă asta nu avea vreo 
legătură cu brusca înflorire a averii familiei 
Bellefleur. Uneori, mă mai întrebam şi dacă Andy şi 
Portia erau fericiţi direct proporţional cu nefericirea 
mea. În această seară de iarnă erau în formă bună, 
amândoi muşcând cu multă poftă din hamburgeri. 

— Îmi pare rău pentru fratele tău, Sookie, zise 
Andy în timp ce-i umpleam paharul cu ceai. 

M-am uitat în jos către el cu o faţă lipsită de 
orice expresie. Mincinosule, m-am gândit. După o 

secundă, privirea lui Andy se mută stângaci de la 
mine către solniţă, care părea să fi devenit extrem 
de fascinantă. 

— L-ai văzut pe Bill în ultima vreme? întrebă 
Portia, tamponându-şi buzele cu un şerveţel. 

încerca să rupă tăcerea jenată cu un subiect 
plăcut, dar m-am înfuriat şi mai rău. 

— Nu, am răspuns. Vă mai servesc cu altceva? 

— Nu, mulţumim, zise rapid. 

M-am răsucit pe călcâie şi am plecat. Apoi, gura 
mi se strâmbă într-un zâmbet. Chiar când mă 
gândeam,  Wemernico, Portia se gândea, Ce 
nemernică. 

Are un fund grozav, interveni şi Andy. La naiba 
cu telepatia asta! Ce năpastă. Nu i-o doresc nici 
celui mai mare duşman. Invidiam oamenii care 
puteau auzi doar cu urechile. 

Veniră şi Kevin cu Kenya, abţinându-se cu mare 
grijă să nu bea. Asocierea lor provocase mult 
amuzament în rândul rezidenţilor din Bon Temps. 
Kevin, alb ca un crin, era slab şi subţire, un 
alergător de cursă lungă; echipamentul pe care 
trebuia să-l poarte la centura uniformei părea 
aproape prea mult pentru el. Partenera lui, Kenya, 
era cu şase centimetri mai înaltă, cu câteva 
kilograme mai grea şi pielea era cu cincisprezece 
nuanţe mai închisă. Bărbaţii din bar puneau de doi 
ani pariuri dacă au devenit amanti - bineînţeles că 
tipii din bar nu formulau ideea atât de drăguţ. 

Eram nedorit de conştientă că poliţista Kenya (şi 
cătuşele, şi bastonul ei) apăreau în visele cu ochii 
deschişi ale prea multor clienţi, şi ştiam că aceia 

care îl luau cel mai tare în râs pe Kevin erau cei 
care aveau cele mai bizare fantezii. In timp ce 
duceam coşuri cu hamburgeri către masa la care 
stăteau Kevin şi Kenya, mi-am putut da seama că 
aceasta din urmă se gândea dacă ar trebui să-i 
sugereze şerifului Bud Dearborn să cheme nişte 
copoi din comuna alăturată pentru căutarea lui 
Jason, în timp ce Kevin era îngrijorat pentru inima 
mamei lui, care îi făcuse mai multe probleme decât 
de obicei în ultima vreme. 

— Sookie, zise Kevin după ce le-am adus o sticlă 
de ketchup, m-am gândit să-ţi spun că astăzi au 
trecut pe la secţie nişte persoane, care puneau 
afişe cu un vampir. 

— Am văzut unul la magazinul alimentar, am 
ZIS. 

— Îmi dau seama că simplul fapt că ieşi cu un 
vampir nu te face un expert, zise Kevin cu grijă, 
căci el se străduia întotdeauna să fie amabil cu 
mine, dar mă întrebam dacă l-ai văzut pe acest 
vampir. Vreau să zic înainte să dispară. 

Kenya se uita în sus la mine, ochii săi negri 
examinându-mă cu mare interes. Kenya se gândea 
că păream să fiu mereu la limita lucrurilor rele care 
se întâmplau în Bon Temps, fără să fiu însă rea 
(mulţumesc, Kenya). Spera, pentru binele meu, că 
Jason era în viaţă. Kevin se gândea că am fost 
întotdeauna drăguță cu el şi cu Kenya; şi că nu m- 
ar atinge cu nici un chip. Am oftat, speram eu 
imperceptibil. Aşteptau un răspuns. Am ezitat, 
întrebându-mă care era cea mai bună alegere. 
Adevărul e întotdeauna mai uşor de ţinut minte. 

— Bineînţeles că l-am mai văzut. Eric este 
patronul barului de vampiri din Shreveport, am zis. 
L-am văzut când ani fost acolo cu Bill. 

— Nu l-ai văzut de curând? 

— Cu siguranţă nu l-am răpit eu de la Fangtasia, 
am zis cu un ton destul de sarcastic. 

Kenya îmi aruncă o privire acră şi n-o puteam 
învinovăţi. 

— Nimeni nu spune că ai făcut-o, îmi zise pe un 
ton de „Nu-mi face necazuri”. 

Am ridicat din umeri şi am plecat. 

Aveam destule de făcut, din moment ce unii 
mâncau de seară (iar alţii beau), iar alţi clienţi 
dintre cei obişnuiţi, veneau după ce-şi luaseră cina 
acasă. Holly era la fel de ocupată, iar când unul 
dintre bărbaţii care lucrau la compania de 
telefoane şi-a vărsat berea pe jos, a trebuit să ia 
mopul şi o găleată. Alerga înapoi la mesele sale 
când s-a deschis uşa. Am văzut-o ducându-i 
comanda lui Sid Matt Lancaster, şi atunci era cu 
spatele la uşă. Aşa că ea a ratat intrarea, dar nu şi 
eu. Tânărul pe care Sam îl angajase să debaraseze 
mesele în timpul orei de vârf era ocupat să curețe 
două mese lipite la care avusese loc o mare 
petrecere cu lucrători de la drumuri, iar eu 
curăţăm masa celor doi Bellefleur. Andy stătea de 
vorbă cu Sam, aşteptând-o pe Portia, care intrase 
la toaletă. Tocmai îmi băgam în buzunar bacşişul, 
care reprezenta până la ultimul penny 
cincisprezece la sută din notă. Obiceiurile familiei 
Bellefleur se mai îmbunătăţiseră la acest capitol de 
când cu noua avere. Am privit în sus când uşa a 

fost ţinută deschisă suficient încât un val de aer 
rece să îmi dea fiori. 

Femeia care intrase era înaltă şi atât de slabă şi 
de lată în umeri, încât m-am uitat la pieptul ei, ca 
să fiu sigură că i-am atribuit genul corect. Avea 
părul scurt şi des, şaten, şi nu era deloc machiată. 
Era şi un bărbat cu ea, dar nu l-am văzut până 
când ea n-a păşit într-o parte. Nici el nu era vreun 
rebut la capitolul dimensiuni, iar tricoul său mulat îi 
punea în evidenţă cele mai dezvoltate braţe pe 
care le văzusem vreodată. Probabil petrecuse ore 
întregi la sală, sau mai degrabă ani. Părul castaniu 
îi ajungea până la umeri, în bucle dese, iar barba şi 
mustaţa îi erau vizibil mai roşii. Nici unul dintre ei 
nu purta pardesiu, deşi vremea cerea clar aşa 
ceva. Nou-veniţii se îndreptară către mine. 

— Unde este proprietarul? întrebă femeia. 

— Sam. Este în spatele barului, am spus privind 
în jos imediat şi continuând să şterg masa. 

Bărbatul s-a uitat curios la mine; asta era 
normal. Pe când treceau pe lângă mine, am văzut 
că el avea nişte afişe la subraţ şi un capsator. Işi 
trecuse mâna printr-o rolă de bandă adezivă, aşa 
că acum aceasta i se legăna la încheietura stângă. 

l-am aruncat o privire lui Holly. Ingheţase, cana 
de cafea pe care o ţinea în mână oprindu-se la 
jumătatea drumului spre şervetul din faţa lui Sid 
Matt Lancaster. Bătrânul avocat privi în sus spre 
ea, apoi privi în direcţia în care se uita şi ea, către 
cuplul care-şi croia drum printre mese, către bar. 
Barul, care fusese până atunci calm şi liniştit, se 
încărcase brusc de tensiune. Holly aşeză cana pe 

masă, fără să-l opărească pe domnul Lancaster, se 
răsuci pe călcâie şi dispăru prin uşile batante, în 
bucătărie, cu viteza luminii. 

Nu mai aveam nevoie de nici o confirmare cu 
privire la identitatea femeii. 

Cei doi ajunseră la Sam şi începură o 
conversaţie pe un ton scăzut, ascultată şi de Andy, 
pentru că acesta se afla prin preajmă. Am trecut 
pe lângă ei, în drumul meu spre bucătărie să duc 
vasele murdare şi am auzit-o pe femeie spunând 
(cu o voce profundă, gravă): „... am pus afişele 
astea în oraş în cazul în care-l vede cineva.” 

Aceasta era Hallow, vrăjitoarea care-l urmărea 
pe Eric şi care provocase atâtea probleme. Ea, sau 
vreun membru al grupului ei, era probabil asasinul 
lui Adabelle Yancy. Aceasta era femeia care l-a 
răpit probabil pe fratele meu, Jason. Capul începu 
să-mi pocnească de parcă înăuntrul său se afla un 
mic demon care încerca să-şi croiască drum spre 
exterior cu un ciocan. 

Nici nu era de mirare că Holly era într-aşa o 
stare şi că nu voia ca Hallow să o zărească. Fusese 
la mica întâlnire organizată de Hallow în 
Shreveport, iar grupul ei refuzase invitaţia lui 
Hallow. 

— Bineînţeles, zise Sam. Puneţi unul pe peretele 
acesta. 

Le arătă un spaţiu gol lângă uşa care ducea 
spre toalete şi spre biroul lui. 

Holly scoase capul pe uşa bucătăriei, o zări pe 
Hallow şi se retrase. Hallow aruncă o privire spre 
uşă, dar sper că nu apucase să o zărească pe 

Holly. 

M-am gândit să mă arunc asupra vrăjitoarei şi 
să o bat până-mi spunea ce voiam să ştiu despre 
fratele meu. Asta era ceea ce bubuitul din capul 
meu îmi spunea să fac, să iau iniţiativa, orice 
iniţiativă. Dar mai aveam o urmă de bun-simţ şi, 
din fericire pentru mine, acesta ieşi învingător. 
Hallow era mare şi avea un ajutor care m-ar fi 
putut zdrobi. În plus, Kevin şi Kenya m-ar fi oprit 
înainte să o fac să vorbească. 

Era îngrozitor de frustrant să o am în faţa 
ochilor şi, în acelaşi timp, să nu fiu capabilă să 
descopăr ce ştie. Am renunţat la toate scuturile de 
protecţie şi am ascultat cât de atent am putut. 

Dar şi-a dat seama de ceva când am intrat în 
mintea ei. 

Păru vag uimită şi aruncă o privire în jur. Era un 
avertisment suficient pentru mine. M-am retras 
înapoi în propria-mi minte cât de repede am putut. 
Mi-am continuat drumul către spatele barului, 
trecând la jumătate de metru de vrăjitoarea care 
încerca să-şi dea seama cine i-a pătruns în creier. 

Nu mi se mai întâmplase aşa ceva. Nimeni, 
nimeni, nu şi-a dat niciodată seama când ascultam 
gândurile. M-am strecurat în spatele barului, m-am 
îndreptat spre vasul cu sare Morton şi am umplut 
cu mare grijă solniţa pe care o luasem de pe masa 
lui Kevin şi a Kenyei. M-am concentrat pe această 
activitate cât de tare se putea cineva concentra pe 
o activitate atât de neînsemnată ca asta, iar când 
am terminat, posterul fusese fixat cu ajutorul 
capsatorului. Hallow mai zăbovea, prelungind 

discuţia cu Sam pentru a-şi da seama cine 
pătrunsese în capul ei, iar domnul Muşchi se uita la 
mine, însă doar ca un bărbat care se uită la o 
femeie, în timp ce eu duceam solniţa la masă. 

— Sookie, mă strigă Sam. 

Oh, la naiba. Trebuia să-i răspund. Era şeful 
meu. 

M-am îndreptat către cei trei, cu groază în 
suflet, dar zâmbind. 

— Salut, am spus aruncându-i vrăjitoarei celei 
înalte şi ajutorului ei un zâmbet neutru. 

Am ridicat din sprâncene către Sam, ca să-l 
întreb ce vrea. 

— Marnie Stonebrook, Mark Stonebrook, zise. 

Am dat din cap către fiecare dintre ei. Hallow, 
într-adevăr, m-am gândit pe jumătate amuzată. 
Hallow era doar o idee mai spiritual decât Marnie. 

— Îl caută pe tipul ăsta, zise Sam arătând către 
poster. Îl cunoşti? 

Bineînţeles că Sam ştia că-l cunosc pe Eric. 
Eram bucuroasă că aveam ani de antrenament în 
a-mi ascunde gândurile şi sentimentele în ochii 
celorlalţi. M-am uitat deliberat la afiş. 

— Sigur, l-am văzut, am răspuns. Când am fost 
la barul acela din Shreveport. Nu-i prea uşor de 
uitat, nu-i aşa? 

l-am zâmbit lui Hallow-Marnie. Eram două 
gagici, Marnie şi Sookie, împărtăşind un moment 
între gagici. 

— Frumos bărbat, îşi exprimă ea acordul cu 
vocea ei răguşită. Acum a dispărut şi oferim o 
recompensă oricui ne poate da informaţii. 

— Văd asta de pe afiş, am zis, lăsând o urmă de 
iritare să-mi pătrundă în glas. E vreun motiv 
special pentru care credeţi că ar putea fi prin 
zonă? Nu-mi pot imagina ce ar putea face un 
vampir din Shreveport în Bon Temps. 

M-am uitat întrebător la ea. Sigur nu întrecusem 
măsura întrebând una ca asta? 

— Bună întrebare, Sookie, zise Sam. Nu că m-ar 
deranja afişul, dar cum de-l căutaţi pe tip în zona 
asta? De ce ar fi aici? În Bon Temps nu se întâmplă 
nimic. 

— In oraşul ăsta se află reşedinţa unui vampir, 
nu-i aşa? spuse brusc Mark Stonebrook. 

Vocea lui suna aproape identic cu cea a surorii 
sale. Avea un trup atât de lucrat, încât te aşteptai 
să auzi o voce de bas, şi chiar timbrul grav, tot atât 
de profund ca al lui Marnie, părea ciudat venind 
din gâtlejul său. De fapt, din aspectul lui Mark 
Stonebrook te-ai putea aştepta ca formele sale de 
comunicare să fie mârâitul şi mormăitul. 

— Da, Bill Compton trăieşte aici, zise Sam. Dar 
este plecat din oraş. 

— A plecat în Peru, din câte am auzit, am 
adăugat şi eu. 

— Oh, da, am auzit de Bill Compton. Unde stă? 
întrebă Hallow, încercând să nu aibă un ton prea 
nerăbdător. 

— Păi, trăieşte dincolo de cimitir, faţă de casa 
mea, am răspuns, pentru că nu aveam de ales. 

Dacă cei doi întrebau pe altcineva şi primeau un 
răspuns diferit de cel pe care li-l dădusem eu, ar fi 
ştiut că am ceva (sau, în acest caz, pe cineva) de 

ascuns. 

— După ce ieşiţi de pe Hummingbird Road, le- 
am explicat, nu foarte clar, sperând că se vor 
pierde pe undeva spre Hotshot. 

— Ei, poate trecem pe la Compton pe acasă, 
poate că Eric s-a dus să-l viziteze, zise Hallow. 

Privirea i se mută spre fratele ci, Mark, iar cei 
doi salutară din cap şi ieşiră din bar. Nu le păsa 
dacă treaba avea vreun înţeles sau nu. 

— Trimit vrăjitoare să viziteze toţi vampirii, zise 
Sam în şoaptă. 

Bineînţeles. Frații Stonebrook mergeau la 
locuințele tuturor vampirilor care-i datorau 
loialitate lui Eric, vampirii din Districtul 5. 
Suspectau că unul dintre aceşti vampiri l-ar fi putut 
ascunde pe Eric. Din moment ce Eric nu a apărut, 
înseamnă că era ascuns de cineva. Hallow probabil 
că era încrezătoare că vraja funcționase, dar era 
posibil să nu ştie exact cum. 

Zâmbetul mi-a dispărut încet de pe chip, în timp 
ce m-am sprijinit în coate pe bar, Încercând să mă 
gândesc. 

Sam zise: 

— Asta înseamnă necazuri mari, nu-i aşa? 

Avea o figură serioasă. 

— Da, necazuri mari. 

— Trebuie să pleci? Nu se întâmplă prea mare 
lucru aici. Acum că au plecat, Holly poate ieşi din 
bucătărie, iar eu mă pot ocupa singur de mese, 
dacă ai nevoie să te duci acasă... 

Sam nu ştia unde era Eric, dar avea unele 
suspiciuni şi observase dispariţia bruscă a lui Holly 

în bucătărie. 

Sam îmi câştigase cu vârf şi îndesat loialitatea 
şi respectul. 

— Îi mai las câteva minute, să iasă din parcare. 

— Crezi că ar putea avea ceva de-a face cu 
dispariţia lui Jason? 

— Sam, pur şi simplu, nu ştiu. 

Am format automat numărul de telefon de la 
departamentul  şerifului şi am primit acelaşi 
răspuns pe care-l auzisem toată ziua: „Nu avem 
nici o veste, vă sunăm noi, când aflăm ceva.” 

Dar, după ce mi-a spus asta, dispecerul m-a 
anunţat că în ziua următoare se vor face căutări în 
iaz; poliţia reuşise să facă rost de doi scafandri 
specializaţi în căutare şi salvare. Nu ştiam cum să 
reacţionez la această informaţie. In mare parte, 
eram uşurată că dispariţia lui Jason fusese luată în 
serios. 

Când am închis telefonul, i-am spus lui Sam 
veştile. După o secundă, am zis: 

— Mi se pare cam greu de crezut că două 
persoane pot dispărea din zona Bon Temps în 
acelaşi timp. Cel puţin cei doi Stonebrook par a 
crede că Eric e prin preajmă. Sunt tentată să cred 
că există o legătură. 

— Aceşti Stonebrook sunt vârcolaci, mormăi 
Sam. 

— Şi vrăjitori. Ai grijă, Sam. Ea este o ucigaşă. 
Vârcolacii din Shreveport sunt pe urmele ei, la fel 
şi vampirii. Ai grijă ce faci. 

— De ce este atât de înspăimântătoare? De ce 
ar avea probleme haita din Shreveport să se ocupe 

de ea? 

— Bea sânge de vampir, am spus, cât de 
aproape am putut de urechea lui. 

Am aruncat o privire prin bar şi am văzut că 
discuţia noastră era urmărită cu mult interes de 
Kevin. 

— Ce vrea de la Eric? 

— Afacerea lui. Toată afacerea lui. Şi pe el. 

Ochii lui Sam se măriră. 

— Aşadar e o problemă de afaceri, dar şi 
personală. 

— Îhî. 

— Ştii unde e Eric? 

Până acum evitase să mă întrebe direct. l-am 
zâmbit. 

— De ce aş şti aşa ceva? Dar, trebuie să 
mărturisesc, sunt îngrijorată că ăştia doi au luat-o 
pe drumul spre casa mea. Am impresia că or să 
intre prin efracţie în casa lui Bill. Probabil îşi 
imaginează că Eric se ascunde cu Bill, sau în casa 
acestuia. Sunt convinsă că Bill are o ascunzătoare 
sigură în care Eric ar putea să doarmă, şi nişte 
sânge la îndemână. 

Cam asta era tot ce le trebuia vampirilor, sânge 
şi un loc întunecat. 

— Aşadar te vei duce pe acolo ca să-i păzeşti 
casa lui Bill? Nu e o idee prea bună, Sookie. Lasă-i 
pe cei de la compania de asigurări să se ocupe de 
orice daune ar putea produce cei doi în timpul 
căutărilor. Parcă mi-a spus că s-a asigurat la State 

Farm:E. Bill nu ar vrea să fii rănită apărând clădiri şi 
cărămizi. 

— Nu am nici cea mai mică intenţie să fac ceva 
atât de periculos, am spus, şi chiar era adevărat, 
nu plănuisem. Dar cred că voi fugi acasă, pentru 
orice eventualitate. Când o să le văd farurile şi o să 
ştiu că au plecat de la Bill, mă duc până acolo să 
studiez cum stau lucrurile. 

— Vrei să vin cu tine? 

— Nu, o să fac doar evaluarea pagubelor. O să 
te descurci numai cu Holly? 

Aceasta ţâşnise din bucătărie în clipa în care cei 
doi Stonebrook plecaseră. 

— Sigur. 

— Bine, am fugit. Mulţumesc foarte mult. 

Conştiinţa nu mă mai chinui atât de mult când 
am observat că localul nu mai era la fel de plin ca 
şi cu o oră în urmă. Mai există şi seri dintr-astea, în 
care oamenii pleacă toţi brusc. 

Aveam o senzaţie de mâncărime între omoplaţi, 
şi poate că şi clienţii noştri o resimţiseră. Era 
trăirea aceea nedefinită clar, senzaţia de 
Halloween, cum îi spun eu, când îţi imaginezi că 
ceva rău se strecoară pe la colţul casei tale, ca să 
se holbeze pe fereastra ta. 

Până când mi-am luat geanta, mi-am descuiat 
maşina şi am condus înapoi spre casă, aproape că 
mă zvârcoleam de îngrijorare. Mi se părea că totul 
o ia razna. Jason lipsea, vrăjitoarea era aici, în loc 
să fie la Shreveport, iar acum se afla la mai puţin 


's Companie de asigurări fondată în 1922, de George J. 
Mecherle, un fermier pensionat. 

de un kilometru de Eric. 

În timp ce intram de pe şosea pe drumul 
şerpuitor spre casa mea şi încetineam în locul 
indicatorului de trecere animale dinspre zona de 
sud spre cea de nord, depărtându-mă de casa lui 
Bill, mi-am dat seama că eram agitată. Am tras 
maşina la uşa din spate şi am ieşit din ea imediat, 
ţâşnind pe scări. 

Dar chiar atunci, am fost prinsă de o pereche de 
mâini ca nişte benzi de oţel. Ridicată şi răsucită, 
eram strânsă la pieptul lui Eric înainte să-mi dau 
seama. 

— Eric, am spus, nu ar trebui să fii afară... 

Vorbele îmi fură oprite de buzele lui care se 
lipiră de ale mele. 

Pentru un minut, să o ţin tot aşa mi se părea o 
alternativă potrivită. Aş fi uitat de tot răul şi i-aş fi 
tras-o până nu mai putea pe veranda din spate, cu 
tot frigul de afară. Dar bunul-simţ îşi făcu loc prin 
dispoziţia mea hiperemoţională şi m-am dat puţin 
înapoi. Purta blugii şi tricoul cu Louisiana Tech 
Bulldogs, pe care Jason le cumpărase pentru el de 
la Wal-Mart. Mâinile mari ale lui Eric îmi susțineau 
fundul, iar picioarele mele se înfăşuraseră în jurul 
lui ca şi cum ar fi fost ceva obişnuit. 

— Eric, fii atent, i-am spus când buzele i s-au 
mutat în jos, pe gâtul meu. 

— Sst, şopti el. 

— Nu, trebuie să mă laşi să vorbesc. Trebuie să 
ne ascundem. 

Asta îi atrase atenţia. 

— De cine? îmi spuse la ureche şi asta îmi 

provocă un fior. 

Fiorul nu avea nimic de-a face cu temperatura. 

— De vrăjitoarea cea rea, cea care te caută, am 
reuşit să-i explic. A venit la bar cu fratele ei şi au 
pus afişul ăla. 

— Şi? întrebă cu o voce lipsită de griji. 

— Au întrebat dacă în zonă mai trăiesc alţi 
vampiri, şi bineînţeles că a trebuit să spunem că 
este Bill. Aşa că au cerut adresa casei lui Bill şi 
cred că sunt acolo, căutându-te. 

— Şi? 

— Casa lui este chiar dincolo de cimitir! Dacă 
vin încoace? 

— Mă sfătuieşti să mă ascund? Să intru la loc în 
gaura aceea întunecată de sub casa ta? 

Părea nesigur, dar pentru mine era clar că-i 
fusese atinsă mândria. 

— Oh, da. Doar pentru scurt timp! Eşti în grija 
mea, trebuie să te ţin în siguranţă. 

Dar aveam un sentiment de prăbuşire, care-mi 
exprima temerile în cel mai rău mod. Acest străin 
şovăitor, oricât de dezinteresat de grijile vampirilor 
ar fi părut şi oricât de puţin se vedea că-şi 
aminteşte despre puterile şi averea sa, avea încă 
acelaşi filon de mândrie şi curiozitate de care Eric 
dădea dovadă în cele mai ciudate momente. Am 
nimerit exact în mijlocul lui. M-am întrebat dacă aş 
putea măcar să-l conving să intre în casă, în loc să 
stea afară pe verandă, expus. 

Dar era prea târziu. Lui Eric nu-i puteai spune 
nimic. 

— Haide să aruncăm o privire, iubito, zise Eric, 
sărutându-mă în grabă. 

Sări de pe veranda din spate, cu mine încă 
agăţată de el, ca o scoică uriaşă, şi ateriză în 
linişte, ceea ce era uimitor. Eu eram cea 
gălăgioasă, cu respiraţia mea agitată şi icnetele de 
surpriză pe care le scoteam. Cu o dexteritate care 
demonstra o practică îndelungată, Eric mă răsuci, 
ca să mă poarte în spate. Nu mai făcusem asta de 
când eram copil şi tatăl meu mă purta în cârcă, aşa 
că eram destul de surprinsă. 

Oh, chiar că făceam o treabă bună ascunzându-l 
pe Eric. lată-ne alergând prin cimitir spre 
Vrăjitoarea cea Rea din Vest, în loc să ne 
ascundem într-o gaură întunecată unde nu ne 
putea găsi. Era o dovadă de inteligenţă. 

În acelaşi timp, trebuia să admit că mă distram 
oarecum, în ciuda dificultăţilor pe care le aveam de 
a rămâne agăţată de Eric în această regiune 
accidentată. Curtea cimitirului se afla oarecum în 
vale faţă de casa mea. Casa lui Bill, reşedinţa 
Compton, era cumva în susul dealului faţă de 
Cimitirul Sweet Home. Călătoria la vale a fost 
înviorătoare, chiar dacă panta era lină, deşi am 
văzut două sau trei maşini parcate pe aleea 
îngustă care şerpuia printre morminte. Asta m-a 
uimit. Uneori, adolescenţii alegeau cimitirul pentru 
intimitate, dar nu în grupuri. Dar înainte să mă pot 

gândi mai mult la asta, trecuserăm de ei, rapid şi 
în linişte. Eric a mers pe porţiunea care urca mai 
încet, dar fără să dea semne de oboseală. 

Ne-am oprit lângă un copac. Era un stejar uriaş 
şi când l-am atins mi-am dat seama cu aproximaţie 
unde mă aflu. Exista un stejar de dimensiunile 
astea cam la optsprezece metri spre nord de casa 
lui Bill. 

Eric îmi dădu drumul la mâini, aşa că am 
alunecat în jos pe spatele lui, iar apoi m-a aşezat 
între el şi copac. Nu ştiam dacă vrea să mă apere 
sau să mă prindă într-o cursă. L-am apucat de 
ambele braţe, într-o încercare inutilă de a-l ţine 
lângă mine. Am îngheţat când am auzit o voce 
venind dinspre casa lui Bill. 

— Maşina asta nu s-a mişcat de o bună bucată 
de vreme, spuse o femeie. 

Hallow. Era în garajul lui Bill, care se afla pe o 
latură a casei. Era aproape. Am putut simţi corpul 
lui Eric crispându-se. Oare sunetul vocii ei i-a trezit 
vreun ecou în memorie? 

— Casa asta e bine închisă, zise și Mark 
Stonebrook, de ceva mai departe. 

— Păi putem rezolva asta. 

După sunetul vocii, am dedus că se îndrepta 
spre uşa din faţă. Părea amuzată. 

O să spargă casa lui Bill! Ar fi trebuit să împiedic 
asta? Probabil am făcut vreo mişcare bruscă, 
deoarece corpul lui Eric îl presă pe al meu de 
trunchiul copacului. Haina mea era ridicată în jurul 
taliei, iar coaja îmi zgâria fesele prin materialul 
subţire al pantalonilor negri pe care îi purtam. 

O puteam auzi pe Hallow. Făcea încantaţii, cu 
voce scăzută şi oarecum de rău augur. De fapt, 
arunca o vrajă. Asta ar fi trebuit să fie ceva 
palpitant, iar eu ar fi trebuit să fiu curioasă: o vrajă 
adevărată, făcută de o vrăjitoare adevărată. Dar 
eram speriată, nerăbdătoare să plec de acolo. 
Întunericul părea să devină tot mai dens. 

— Am mirosit pe cineva, zise Mark Stonebrook. 

Fee, fie, foe, fum!*. 

— Ce? Aici şi acum? 

Hallow se opri din incantaţie, pierzându-și puţin 
răsuflarea. 

Am început să tremur. 

— Da. 

Vocea îi părea mai adâncă, aproape un 
mormăit. 

— Schimbă-te, porunci, pur şi simplu. 

Am auzit un sunet pe care ştiam că-l mai 
auzisem şi înainte, deşi nu-l puteam lega de vreo 
amintire. Era un fel de sunet bolborosit. Lipicios. Ca 
şi cum ai trage o lingură printr-un lichid gros care 
conţinea lucruri solide în el, poate alune sau bucăţi 
de caramel. Sau bucăţi de oase. 

Apoi am auzit un urlet adevărat. Nu era uman 
deloc. Mark se schimbase şi nu era lună plină. Asta 
însemna o putere veritabilă. Brusc, noaptea păru 
plină de viaţă. Adulmecări. Scheunături. Mici 
mişcări peste tot în jurul nostru. 

Nu-i aşa că eram un paznic grozav pentru Eric? 
L-am lăsat să mă târască până aici. Eram pe cale 


19 Versuri din Jack şi vrejul de fasole. 

să fim descoperiţi de nişte vârcolaci-vrăjitori care 
beau sânge de vampir şi cine ştie ce altceva mai 
făceau şi eu nici măcar nu aveam puşca lui Jason. 
L-am luat pe Eric în braţe şi l-am îmbrăţişat în chip 
de scuză. 

— lartă-mă, am murmurat uşurel, atât cât de 
uşoară putea fi o şoaptă. 

Apoi, am simţit ceva frecându-se de noi, ceva 
mare şi blănos, în timp ce auzeam sunetele de lup 
ale lui Mark la vreun metru de cealaltă parte a 
copacului. Mi-am muşcat buza ca să nu scot vreun 
scâncet. 

Ascultând cu atenţie, am fost sigură că erau mai 
mult de două animale. Aş fi dat aproape orice 
pentru un reflector. De la aproape zece metri 
distanţă de noi s-a auzit un lătrat scurt. Un alt lup? 
Un câine obişnuit la locul nepotrivit, într-un 
moment nepotrivit? 

Brusc, Eric mă părăsi. Într-o clipă mă ţinea lipită 
de copac în întuneric absolut, iar în următoarea 
aerul rece mă izbea din cap până în picioare (cam 
atât am putut să-l ţin lângă mine). Mi-am întins 
braţele, încercând să aflu unde era şi am dat doar 
de aer. Oare făcuse câţiva paşi ca să-şi poată da 
seama ce se întâmpla? Se hotărâse să se implice? 

Deşi mâinile mele nu întâlniră nici un vampir, 
ceva mare şi cald se lipea de picioarele mele. Mi- 
am folosit degetele în mod util, lăsându-le în jos ca 
să cerceteze animalul. Am atins o grămadă de 
blană: o pereche de urechi ridicate, un bot lung, o 
limbă caldă. Am încercat să mă mişc, să plec de 
lângă copac, dar câinele (lupul?) nu mă lăsă. Deşi 

era mai mic decât mine şi cântărea mai puţin, se 
împingea în mine cu atâta insistenţă, încât îmi era 
imposibil să mă mişc. Ascultând ce se întâmpla în 
întuneric, multe  mârâieli amenințătoare, am 
constatat că eram destul de bucuroasă că mă ţinea 
acolo. M-am lăsat în genunchi şi am pus o mână 
peste spatele câinelui. El mi-a lins faţa. 

Am auzit un cor de urlete, care se ridică 
fantomatic în noaptea rece. Părul de pe ceafă mi 
se zbârli, iar eu mi-am îngropat faţa în blana 
tovarăşului meu şi m-am rugat. Brusc, peste toate 
zgomotele, răsunară un urlet de durere şi o serie 
de scheunături. 

Am auzit o maşină pornind, iar farurile acesteia 
proiectară fascicule de lumină prin noapte. Partea 
de copac de care stăteam eu lipită nu era în 
lumină, dar am putut vedea că eram păzită de un 
câine, nu de un lup. Apoi, luminile se mişcară şi 
pietrişul din curtea lui Bill fu împrăştiat în timp ce 
maşina întorcea. Urmă un moment de linişte, în 
timp ce şoferul o lua pe alee, am bănuit, apoi roţile 
scrâşniră în timp ce maşina pornea pe deal în jos 
ca să o cotească pe Hummingbird Road. A urmat o 
izbitură puternică şi sunetul şi mai puternic al unui 
țipăt, care îmi făcu inima să bată şi mai tare. Era 
geamătul de durere pe care-l scoate un câine lovit 
de maşină. 

— Oh, lisuse, am spus simţindu-mă îngrozitor, şi 
mi-am strâns tare în braţe prietenul blănos. 

M-am gândit la ce aş fi putut face ca să ajut, 
acum, că vrăjitorii plecaseră. 

M-am ridicat şi am fugit spre uşa casei lui Bill 

înainte ca amicul meu canin să mă poată opri. Mi- 
am scos cheile din buzunar în timp ce fugeam. Le 
avusesem în mână când m-a apucat Eric la uşa din 
spate, şi le îndesasem în buzunar, unde o batistă le 
împiedicase să zornăie. Am pipăit să găsesc 
încuietoarea, am numărat cheile până când am 
ajuns la cea a lui Bill, a treia pe inel, şi am deschis 
uşa din faţă. Am intrat şi am găsit comutatorul 
pentru lumina de afară şi brusc curtea fu inundată 
de lumină. 

Era plină de lupi. 

Nu ştiam cât de speriată ar fi trebuit să fiu. 
Destul de speriată, bănuiesc. Presupuneam doar că 
ambii vrăjitori-vârcolaci fuseseră în maşină. Dacă 
unul dintre ei era printre lupii de aici? Şi unde îmi 
era vampirul? 

Această întrebare îşi găsi răspunsul aproape 
imediat. Am auzit un fel de vâjâit în timp ce Eric 
ateriza în curte. 

— l-am urmărit până la drum, dar acolo au luat- 
o prea repede pentru mine, îmi zise rânjind ca şi 
cum ar fi fost vorba de un joc. 

Un câine, un collie, se duse la Eric, privi în sus 
către faţa lui şi mârăi. 

— Marş, zise Eric, făcând un gest poruncitor cu 
mâna. 

Şeful meu se îndreptă spre mine şi se aşeză din 
nou la picioarele mele. Chiar şi în întuneric 
bănuisem că paznicul meu era Sam. Prima dată 
când îl întâlnisem în această formă am crezut că 
era un câine rătăcit şi l-am botezat Dean, după un 
bărbat pe care-l cunoşteam şi care avea aceeaşi 

culoare a ochilor. Acum devenise o obişnuinţă să-l 
strig Dean când era patruped. M-am aşezat pe 
treptele din faţa casei lui Bill, iar câinele se cuibări 
la picioarele mele. Am zis: 

— Eşti un căţel grozav. 

Dădu din coadă. Lupii îl miroseau pe Eric, care 
stătea nemişcat, ca o stană de piatră. 

Un lup mare veni spre mine, cel mai mare lup 
pe care-l văzusem vreodată. Bănuiesc că vârcolacii 
se transformă în lupi mari; nu văzusem chiar atât 
de mulţi. Trăind în Louisiana, nu am văzut 
niciodată un lup obişnuit. Acest vârcolac era 
aproape negru, ceea ce mi s-a părut neobişnuit. 
Ceilalţi lupi erau mai argintii, cu excepţia unuia mai 
mic şi roşcat. 

Lupul mă apucă de mâneca hainei cu dinţii săi 
albi şi trase. M-am ridicat imediat şi m-am 
îndreptat spre locul unde se adunaseră cei mai 
mulţi lupi. Eram la marginea zonei luminate, aşa că 
nu am observat imediat ce era acolo. Pe jos era 
sânge, iar în mijlocul bălții care se întindea zăcea o 
femeie tânără cu părul negru. Era dezbrăcată. 

Era în mod evident rănită grav. 

Avea picioarele rupte şi poate şi o mână. 

— Du-te şi adu-mi maşina, i-am spus lui Eric pe 
un ton care nu admitea replică. N 

l-am dat cheile şi a pornit din nou prin aer. In 
singurul colț disponibil al creierului meu am sperat 
că-şi amintea cum să conducă. Am observat că, 
deşi îşi uitase biografia, abilităţile moderne îi erau 
încă intacte. 

Încercam să nu mă gândesc la sărmana fată 

rănită din faţa mea. Lupii îi dădeau târcoale, 
scheunând. Apoi, lupul cel mare şi negru îşi ridică 
botul către cerul întunecat şi urlă din nou. Acesta a 
fost un semnal pentru ceilalţi care făcură acelaşi 
lucru. Am aruncat o privire în spate pentru a fi 
sigură că Dean se ţinea deoparte, căci el era un 
intrus. Nu eram sigură cât din personalitatea lor îşi 
păstraseră aceşti oameni cu dublă natură care se 
transformau, şi nu voiam să i se întâmple ceva. 
Stătea pe mica verandă, la o parte, cu privirea 
fixată asupra mea. 

Eram singura creatură cu degete opozabile din 
peisaj şi mi-am dat brusc seama că asta implica o 
mare responsabilitate. 

Primul lucru de verificat? Respirația. Da, 
respira! Avea puls. Nu eram asistent pe salvare, 
dar nu mi se părea că e un puls normal, ceea ce 
nici nu era de mirare. Pielea îi era fierbinte, poate 
de la schimbarea în formă umană. Nu vedeam vreo 
cantitate masivă de sânge proaspăt, aşa că am 
sperat că nu fusese distrusă nici o arteră 
importantă. 

Am strecurat cu mare atenţie o mână sub capul 
fetei şi i-am atins părul negru şi plin de praf, 
încercând să văd dacă pielea capului îi fusese 
sfâşiată. Nu. 

La un moment dat, în timpul acestei examinări, 
am început să tremur din tot corpul. Rănile sale 
erau cu adevărat înspăimântătoare. Tot ce puteam 
vedea din ea părea bătut, lovit, rupt. Deschise 
ochii. O trecu un frison. Pături, trebuia să fie ţinută 
la căldură. Am aruncat o privire în jur. Toţi lupii 

rămăseseră în forma lor animală. 

— Ar fi grozav dacă unul sau doi dintre voi şi-ar 
putea relua forma, le-am spus. Trebuie să o duc la 
spital cu maşina mea şi are nevoie de pături de 
aici, din casă. 

Unul dintre lupi, gri-argintiu, se răsturnă pe o 
parte - OK, un mascul - şi am auzit din nou acelaşi 
zgomot moale. Un abur se formă în jurul corpului 
contorsionat şi, când se dispersă, colonelul Flood 
stătea răsucit în locul lupului. 

Bineînţeles şi el era dezbrăcat, dar am preferat 
să îmi depăşesc jena obişnuită. A trebuit să mai 
stea nemişcat cel puţin un minut sau două, şi era 
evident un efort mare pentru el să se ridice în 
picioare. 

Se târi către fata rănită. 

— Maria-Star, zise răguşit. 

Se aplecă să o miroasă, ceea ce părea foarte 
ciudat când era în forma sa umană. Scânci din 
cauza suferinţei. 

Îşi întoarse capul să se uite la mine. Spuse: 

— Unde? şi am înţeles că se referea la pături. 

— Du-te în casă, ia-o pe scări în sus. La capătul 
scărilor, e un dormitor. La picioarele patului e un 
cufăr cu pături. la două pături de acolo. 

Se ridică în picioare, părând a avea ceva 
probleme de orientare din cauza schimbării rapide, 
înainte de a porni rapid spre casă. 

Fata, Maria-Star, îl urmări cu privirea. 

— Poţi vorbi? am întrebat-o. 

— Da, răspunse abia auzit. 

— Unde te doare cel mai rău? 

— Cred că am şoldurile şi picioarele rupte, zise. 
M-a lovit maşina. 

— Te-a aruncat în aer? 

— Da. 

— Au trecut cu roţile peste tine? 

Se cutremură. 

— Nu, impactul m-a rănit. 

— Care este numele tău întreg? Maria-Star şi 
mai cum? 

Trebuia să ştiu pentru spital. Era posibil să nu 
mai fie conştientă până atunci. 

— Cooper, şopti. 

Cam în acelaşi moment, am putut auzi o maşină 
venind pe aleea lui Bill. 

Colonelul, mişcându-se mai sigur pe el acum, 
ţâşni din casă cu păturile, şi toţi lupii şi omul se 
strânseră imediat în cerc în jurul meu şi al 
membrului rănit al haitei. Maşina era evident o 
ameninţare până la proba contrarie. L-am admirat 
pe colonel. Era nevoie de un adevărat bărbat să 
stea în faţa inamicului ce se apropia, complet 
dezbrăcat. 

Nou-venitul era Eric, în bătrâna mea maşină. 
Trase lângă Maria-Star şi lângă mine cu o mişcare 
demonstrativă şi scrâşnet de frâne. Lupii ne 
dădeau ocol neobosiţi, cu ochii lor galbeni, 
strălucitori, fixaţi pe uşa şoferului. Ochii lui Calvin 
Norris arătau diferit; pentru o clipă, m-am întrebat 
de ce. 

— E maşina mea, e în regulă, am spus când 
unul dintre vârcolaci începu să mârâie. 

Mai multe perechi de ochi se întoarseră să mă 

fixeze cu atenţie. Arătam suspicios, sau gustoasă? 

În timp ce o înfăşuram pe Maria-Star în pături, 
m-am întrebat care dintre lupi era Alcide. Bănuiam 
că era cel mai mare, cel mai închis la culoare, cel 
care chiar în acea clipă s-a întors să mă privească 
în ochi. Da, Alcide. Acesta era lupul pe care-l 
văzusem la Clubul Morților cu câteva săptămâni în 
urmă, când Alcide fusese partenerul meu într-o 
noapte care s-a sfârşit catastrofal, pentru mine şi 
alţi câţiva oameni. 

Am încercat să-i zâmbesc, dar faţa mi-era 
înţepenită din cauza frigului şi a şocului. 

Eric sări din scaunul şoferului, lăsând motorul 
pornit. Deschise uşa din spate. 

— O pun înăuntru, strigă, şi lupii începură să 
mârâie. 

Nu voiau ca sora lor de haită să fie manipulată 
de un vampir şi nu voiau ca Eric să se afle nicăieri 
în apropierea Mariei-Star. 

Colonelul Flood zise: 

— O ridic eu. 

Eric privi silueta fragilă a acestuia şi ridică o 
sprânceană cu un aer de îndoială, dar avu bunul- 
simţ să stea deoparte. Am înfăşurat fata cât de 
bine am putut, fără să îi provoc mai multe dureri, 
dar colonelul ştia că asta o va durea şi mai tare. In 
ultimul moment, ezită. 

— Poate ar trebui să chemăm o ambulanţă, 
mormăi. 

— Şi cum o să explicăm toate astea? am 
întrebat. O adunătură de lupi şi un tip în pielea 
goală, şi totul aflându-se pe o proprietate al cărei 

stăpân este absent? Nu prea cred! 

— Bineînţeles. 

Dădu din cap, acceptând inevitabilul. Fără nici 
un efort, se ridică ţinând fata în braţe şi porni spre 
maşină. Eric alergă pe cealaltă parte, deschise uşa 
şi intră, ca să-l ajute să o tragă mai mult pe 
scaunul din spate. Colonelul îi dădu voie să-l ajute. 
Fata scoase un țipăt, iar eu m-am urcat la volan 
cât de repede am putut. Eric se aşeză pe scaunul 
din dreapta. l-am spus: 

— Tu nu poţi veni. 

— De ce nu? 

Părea uimit şi jignit. 

— Va trebui să dau de două ori mai multe 
explicaţii dacă am un vampir cu mine! 

Celor mai mulţi oameni le lua câteva minute să- 
şi dea seama că Eric este mort, dar bineînţeles, în 
cele din urmă, cu toţii realizează adevărul. Eric 
rămase cu încăpățânare pe loc. 

— Şi toată lumea ţi-a văzut faţa pe afurisitele 
alea de postere, am adăugat, străduindu-mă să-mi 
păstrez un ton moderat, dar expeditiv. Trăiesc 
printre oameni destul de buni, dar nu e unul în 
comună care să nu aibă ce face cu atâţia bani. 

leşi din maşină, deloc fericit, iar eu i-am strigat: 

— Stinge luminile şi încuie casa, bine? 

— Ne întâlnim la bar când ai ce să ne spui 
despre  Maria-Star, îmi strigă colonelul Flood. 
Trebuie să ne scoatem maşinile şi hainele din 
cimitir. 

Bun, asta explica ce văzusem pe drum încoace. 

In timp ce conduceam pe alee, lupii mă priveau 

plecând. Alcide stătea separat de restul, cu chipul 
său negru şi blănos întorcându-se ca să-mi 
urmărească plecarea. M-am întrebat ce gânduri de 
lup îi treceau prin cap. 

Cel mai apropiat spital nu era în Bon Temps, 
care era un oraş prea mic să aibă unul propriu 
(eram norocoşi că aveam un Wal-Mart), ci în 
Clarice, sediul administrativ al regiunii. Din fericire, 
se află la periferia oraşului, pe partea cea mai 
apropiată de Bon Temps. Drumul către spitalul 
regiunii Renard păru să dureze ani; de fapt, am 
ajuns acolo în douăzeci de minute. Pasagerul meu 
a gemut primele zece minute, apoi s-a lăsat o 
tăcere de rău augur. Am vorbit cu ea, am implorat- 
o să-mi vorbească, am întrebat-o câţi ani are şi am 
dat drumul la radio în încercarea de a obţine măcar 
urma unui răspuns de la Maria-Star. 

Nu voiam să pierd timpul şi să trag pe dreapta, 
să văd ce face, şi oricum nu aş fi ştiut ce să fac, 
aşa că am gonit ca urmărită de flăcările iadului. 
Până când am ajuns la intrarea de urgenţă şi le-am 
strigat pe cele două asistente care stăteau afară şi 
fumau, eram sigură că bietul vârcolac a murit. 

Nu murise, dacă e să ne luăm după agitația 
care s-a făcut în jurul ei în următoarele câteva 
minute. Spitalul regiunii noastre este unul mic, 
bineînţeles, şi nu are facilităţile pe care le poate 
oferi un spital dintr-un oraş mare. Ne-am 
considerat fericiţi să avem orice fel de spital. În 
acea noapte, i-au salvat viaţa vârcolacului. 

Doctoriţa, o femeie slabă, cu părul grizonant şi 
ochelari uriaşi cu rame negre, mi-a pus câteva 

întrebări la obiect la care nu am putut răspunde, 
deşi mă gândisem la o poveste tot timpul drumului 
spre spital. După ce şi-a dat seama că nu am nici 
cea mai vagă idee despre ce e vorba, doctoriţa mi- 
a dat de înţeles că trebuie să mă dau naibii din 
drum şi să-i las oamenii să lucreze. Aşa că m-am 
aşezat pe un scaun în hol şi am aşteptat, şi am mai 
cizelat puţin povestea. 

Nu exista nici o modalitate prin care m-aş fi 
putut face utilă acolo, iar luminile fluorescente, 
strălucitoare şi  linoleumul lucios transformau 
atmosfera într-una aspră, neprietenoasă. Am 
încercat să citesc o revistă, dar am aruncat-o pe 
măsuţă după câteva minute. Pentru a şaptea sau a 
opta oară m-am gândit să dispar. Dar la recepţie 
stătea o femeie care mă supraveghea 
îndeaproape. După încă vreo câteva minute, m-am 
decis să merg la toaletă ca să-mi spăl mâinile de 
sânge. Dacă tot eram acolo, am încercat să-mi 
şterg şi haina cu un şerveţel umed, dar era un 
efort inutil. 

Când am ieşit de la toaletă, mă aşteptau doi 
poliţişti. Amândoi erau bărbaţi solizi. Căptuşeala 
sintetică a canadienelor le fâşâia, iar centurile şi 
echipamentul din piele scârţâiau. Nu mi-i puteam 
imagina strecurându-se discret spre cineva. 

Bărbatul cel mai înalt era cel mai în vârstă. 
Părul său gri-argintiu era tuns foarte scurt. Faţa îi 
era brăzdată de câteva riduri adânci, ca nişte 
defileuri. Cureaua îi stătea sub burtă. Partenerul 
său era un bărbat mai tânăr, poate în jur de 
treizeci de ani, cu părul ciocolatiu-deschis, ochii 

ciocolatiu-deschis şi pielea ciocolatiu-deschis - un 
tip curios de monocromatic. l-am scanat pe 
amândoi rapid, cu toate simţurile mele. 

Îmi puteam da seama că amândoi erau hotărâți 
să descopere că aveam ceva de-a face cu rănile 
fetei pe care o adusesem, sau că, măcar, ştiam 
mai mult decât spuneam. 

Bineînţeles, în parte, aveau dreptate. 

— Domnişoară Stackhouse? Dumneavoastră aţi 
adus-o pe tânăra de care se ocupă doctoriţa 
Skinner? întrebă amabil cel mai tânăr. 

— Maria-Star, am spus. Cooper. 

— Spuneţi-ne cum aţi ajuns aici, zise polițistul 
mai în vârstă. 

Era categoric un ordin, deşi tonul era moderat. 
Nici unul dintre ei nu mă ştia şi nici nu auzise de 
mine, am „citit” eu în mintea lor. Bine. 

Am tras adânc aer în piept şi m-am afundat în 
minciună. 

— Conduceam spre casă de la muncă, am 
început eu. Lucrez la Merlotte's Bar, ştiţi unde vine 
asta, nu? 

Amândoi încuviinţară. Bineînţeles, poliţia ştia 
locaţia fiecărui bar din regiune. 

— Am văzut un corp zăcând pe marginea 
drumului, pe pietriş, am spus cu grijă, gândindu- 
mă înainte, ca să nu spun ceva ce nu puteam 
retracta. Aşa că am oprit. Nu se vedea nimeni. 
Când am descoperit că e încă în viaţă, am ştiut că 
trebuie să o ajut. Mi-a luat mult până am reuşit s-o 
urc de una singură în maşină. 

Încercam să am o explicaţie pentru timpul scurs 


232 


de când am terminat munca şi pentru pietrişul de 
pe aleea lui Bill, care ştiam că va fi în pielea ei. Nu 
puteam să-mi dau seama câtă grijă trebuia să am 
în construirea poveştii, dar mai multă era mai 
bună. 

— Aţi observat vreo urmă de frânare pe drum? 

Polițistul ciocolatiu nu putu să reziste prea mult 
fără să pună întrebări. 

— Nu, nu am observat. Poate că erau acolo. 
Eram doar... după ce am văzut-o, nu m-am mai 
putut gândi la altceva. 

— Şi? interveni polițistul în vârstă. 

— Mi-am dat scama că e rânită rău, aşa că am 
venit încoace cât de repede am putut. 

Am ridicat din umeri. Sfârşitul poveştii. 

— Nu v-aţi gândit să chemaţi o ambulanţă? 

— Nu am telefon mobil. 

— Femeile care vin singure de la serviciu atât 
de târziu, ar trebui să aibă un telefon mobil, 
doamnă. 

Am deschis gura să-i spun că, dacă se oferea să 
plătească factura, aş fi fost bucuroasă să am unul, 
dar m-am abținut. Da, ar fi fost util un telefon 
mobil, dar eu abia îmi puteam permite telefonul 
fix. Singura mea extravaganţă era cablul TV, şi o 
justificam spunându-mi că era singura cheltuială în 
scop recreativ. 

— Am auzit, am spus scurt. 

— Care este numele dumneavoastră complet? 
întrebarea venea din partea bărbatului mai tânăr. 
Am privit în sus şi i-am prins privirea. 

— Sookie Stackhouse, am spus. 

Se gândea că par uşor timidă şi dulce. 

— Dumneavoastră sunteţi sora bărbatului care 
a dispărut? 

Bărbatul grizonant se aplecă să se uite la faţa 
mea. 

— Da, domnule. 

Am privit din nou vârfurile încălţărilor. 

— Cu siguranță aveţi ghinion, domnişoară 
Stackhouse. 

— Mie-mi spuneți, am rostit cu vocea 
tremurându-mi sincer. 

— Aţi văzut-o vreodată pe femeia aceasta, pe 
femeia pe care aţi adus-o? 

Ofiţerul mai în vârstă scria într-un carneţel pe 
care-l scosese dintr-un buzunar. Se numea Curlew, 
după cum scria pe ecusonul de pe buzunar. 

Am negat cu o mişcare a capului. 

— Credeţi că fratele dumneavoastră ar fi putut- 
o cunoaşte? 

Am privit în sus uimită. Am întâlnit din nou 
privirea bărbatului ciocolatiu. Se numea Stans. 

— De unde naiba să ştiu? am întrebat. 

Am ştiut în secunda următoare că dorise numai 
să mă uit din nou în sus. Nu ştia ce să facă cu 
mine.  Monocromaticul Stans credea că sunt 
drăguță şi că par un bun samaritean. Pe de altă 
parte, slujba mea era una pe care fetele drăguţe şi 
educate nu o fac, fratele meu era binecunoscut ca 
un petrecăreţ, deşi mulţi dintre ofiţerii din echipele 
de patrulare îl plăceau. 

— Cum se simte? am întrebat. 

Amândoi aruncară o privire spre uşa în spatele 

căreia lupta pentru salvarea femeii continua. 

— E încă în viaţă, zise Stans. 

— Biata de ea, am spus. 

Lacrimi începură să-mi curgă pe obraji şi am 
început să scormonesc prin buzunare după un 
şerveţel. 

— V-a spus ceva, Miss Stackhouse? 

Trebuia să mă gândesc la asta. 

— Da, am răspuns. Mi-a spus. 

Adevărul era sigur în această situaţie. 

Amândoi radiară la auzul veştii. 

— Mi-a spus cum o cheamă. Când am întrebat- 
o, mi-a zis că picioarele o dor cel mai rău. Şi mi-a 
mai precizat că maşina a lovit-o, dar n-a trecut 
peste ea. 

Cei doi bărbaţi se uitară unul la altul. 

— A descris maşina? întrebă Stans. 

Era incredibil de tentant să descriu maşina 
vrăjitorilor. Dar n-am avut încredere în încântarea 
care m-a cuprins la această idee. Şi m-am bucurat 
că am făcut-o; în secunda următoare, am realizat 
că urmele pe care le-ar fi luat de pe maşină ar fi 
fost de blană de lup. Bine gândit, Sook. 

— Nu, n-a făcut-o, am spus, încercând să par că 
îmi storceam memoria. Nu prea a mai vorbit după 
asta, mai mult a gemut. A fost îngrozitor. 

lar tapiţeria de pe bancheta din spate era 
probabil distrusă. Imediat mi-am dorit să nu mă fi 
gândit la ceva atât de egoist. 

— Şi nu aţi văzut nici o altă maşină, camion sau 
alt vehicul pe drumul dumneavoastră de la bar 
spre casă, sau chiar când vă întorceaţi spre oraş? 

Asta era o întrebare uşor diferită. 

— Nu pe drumul meu, am spus ezitând. Probabil 
am văzut câteva maşini când m-am apropiat de 
Bon Temps şi am trecut prin oraş. Şi, bineînţeles, 
am văzut mai multe între Bon Temps şi Clarice. 
Dar nu-mi amintesc de nici una în mod special. 

— Ne puteţi conduce la locul unde aţi găsit-o? 
La locul exact? 

— Mă îndoiesc. Nu era nimic remarcabil în afara 
ei, am spus. 

Nivelul meu de coerenţă scădea din minut în 
minut. 

— Nici un copac, sau semn de circulaţie, sau 
piatră de kilometraj. Poate mâine? Pe lumină? 

Stans mă bătu pe umăr. 

— Ştiu că sunteţi şocată, domnişoară, mi-a spus 
consolator. Aţi făcut tot ce aţi putut pentru această 
fată. Acum va trebui să o lăsăm în mâinile 
doctorilor şi ale lui Dumnezeu. 

Am dat din cap hotărât, pentru că eram cu 
siguranţă de acord. Mai bătrânul Curlew încă se 
uita la mine sceptic, dar îmi mulţumi formal, şi 
ieşiră din spital, afundându-se în întuneric. M-am 
tras înapoi puţin, deşi am rămas uitându-mă în 
parcare. Într-o secundă sau două, au ajuns la 
maşina mea şi i-au luminat interiorul, prin 
fereastră, cu lanternele lor mari. Imi păstram 
interiorul maşinii strălucind de curăţenie, aşa că nu 
vor avea nimic de văzut în afară de petele de 
sânge de pe scaunul din spate. Am observat că au 
verificat şi bara de protecţie din faţă, şi nu i-am 
învinovăţit deloc. 

Mi-au examinat maşina din nou şi din nou şi, în 
cele din urmă, au rămas în picioare sub un felinar 
luând notițe pe carneţele. 

Nu la mult timp după asta, doctoriţa a ieşit să- 
mi vorbească. Şi-a dat jos masca şi şi-a frecat 
ceafa cu o mână lungă şi subţire. 

— Domnişoara Cooper e mai bine. Starea ei e 
stabilă, zise. 

Am dat din cap, apoi, pentru o clipă am închis 
ochii cu sinceră uşurare. 

— Mulţumesc, am spus răguşită. 

— O ducem la Schumpert, în Shreveport. 
Elicopterul va veni curând. 

Am clipit, încercând să-mi dau seama dacă ăsta 
e un lucru bun sau rău. Indiferent de părerea mea, 
vârcolacul trebuia să ajungă la cel mai bun si mai 
apropiat spital. Când va deveni capabilă să 
vorbească, va trebui să le spună ceva. Cum 
puteam fi sigură că povestea ei se va potrivi cu a 
mea? 

— Este conştientă? am întrebat. 

— Relativ, spuse furioasă, ca şi cum astfel de 
răni constituiau o insultă la adresa personalităţii 
sale. Poţi vorbi puţin cu ea, dar nu garantez că-şi 
va aminti sau va înţelege ceva. Trebuie să merg să 
vorbesc cu poliţiştii. 

Cei doi ofiţeri intrau din nou în spital, am văzut 
asta de la locul meu de la fereastră. 

— Mulţumesc, am spus şi am pornit spre salon. 
Am deschis uşa către camera strălucitoare unde i 
se dăduse primul ajutor fetei. 

Era un dezastru. Chiar şi acum se aflau înăuntru 

două asistente, discutând despre diverse şi 
împachetând unele dintre bandajele şi tuburile 
nefolosite. Un bărbat cu o găleată şi un mop stătea 
în picioare într-un colţ, aşteptând. Va curăța 
camera când vârcolacul, adică fata, va fi fost dusă 
la elicopter. M-am îndreptat spre o margine a 
patului ei şi i-am luat mâna. 

M-am aplecat, apropiindu-mă de ea. 

— Maria-Star, îmi recunoşti vocea? am întrebat 
încet. 

Faţa îi era umflată de la impactul cu solul, şi era 
acoperită cu zgârieturi şi tăieturi. Acestea se 
numărau printre cele mai mici răni ale sale, dar 
mie mi se păreau foarte dureroase. 

— Da, a răspuns. 

— Eu sunt cea care te-a găsit pe marginea 
drumului, am spus. Pe drumul spre casa mea, la 
sud de Bon Temps. Zăceai lângă drumul regional. 

— Am înţeles, a murmurat. 

— Bănuiesc, am continuat cu grijă, că cineva te- 
a pus să te dai jos din maşină şi acel cineva te-a 
lovit apoi cu maşina. Dar să ştii că, după o traumă, 
uneori oamenii nu-şi amintesc nimic. 

Una dintre asistente se întoarse spre mine, 
curiozitatea citindu-i-se pe chip. Prinsese ultima 
parte a afirmației mele. 

— Aşa că nu te îngrijora dacă nu-ţi aminteşti 
nimic. 

— O să încerc, zise ambiguu, pe aceeaşi voce 
îndepărtată şi şuierată. 

Nu mai aveam nimic de făcut acolo şi mai multe 
lucruri ar fi putut merge rău, aşa că am şoptit: 

— La revedere şi mulţumesc, le-am spus 
asistentelor şi am mers la maşină. 

Datorită păturilor (bănuiam că trebuie să-i 
cumpăr altele lui Bill), bancheta din spate nu era 
murdară prea rău. 

Am fost bucuroasă să găsesc ceva care să-mi 
facă plăcere. 

Mi-am pus întrebări în legătură cu păturile. 
Ajunseseră la poliţie? Mă va suna cineva de la 
spital în legătură cu ele? Sau au fost aruncate la 
gunoi? Am ridicat din umeri. Nu mai avea nici un 
rost să mă îngrijorez pentru două bucăţi de cârpă, 
când aveam multe alte lucruri pe lista mea de griji. 
Unul dintre ele era că nu-mi plăcea că vârcolacii se 
întâlneau la Merlotte's. Asta îl implica prea mult pe 
Sam în problemele vârcolacilor. La urma urmei, el 
era un teriantrop, iar teriantropii aveau o relaţie 
mult mai lejeră cu lumea supranaturală. 
Teriantropii aveau mai degrabă o atitudine de 
genul „fiecare pentru sine”, în timp ce vârcolacii 
erau mereu organizaţi. Acum foloseau Merlotte's 
ca loc de întâlnire, după ora închiderii. 

Şi mai era Eric. Oh, Doamne, Eric mă aştepta 
acasă. 

M-am trezit întrebându-mă cât o fi ceasul în 
Peru. Probabil că Bill se distra mai bine decât mine. 
Mi se părea că fusesem stoarsă de energie de 
Revelion şi nu o mai recuperasem niciodată; nu m- 
am simţit niciodată atât de extenuată. 

Abia trecusem de intersecţia unde făcusem 
stânga, pe drumul care ducea pe la Merlotte's. 
Farurile luminau copaci şi tufişuri. Cel puţin nu mai 

erau vampiri care să alerge pe marginea 
drumului... 

— Trezeşte-te, zise femeia care stătea pe 
scaunul din dreapta mea. 

— Ce? 

Pleoapele mi se deschiseră instantaneu. Maşina 
viră violent. 

— Erai pe cale să adormi. 

În acest moment, nu aş fi fost surprinsă nici 
dacă vedeam o balenă eşuată de-a latul drumului. 

— Tu cine eşti? am întrebat, când am simțit că 
mi-am recăpătat controlul asupra vocii. 

— Claudine. 

Era greu să o recunoşti la lumina tabloului de 
bord, dar, cu siguranță, părea să fie femeia înaltă 
şi frumoasă care fusese la Merlotte's de Revelion, 
şi care o însoțea pe Tara a doua zi dimineață. 

— Cum ai ajuns în maşina mea? De ce eşti aici? 

— Pentru că a avut loc o activitate 
supranaturală neobişnuită în zona aceasta, în 
ultimele două săptămâni. Eu sunt legătura. 

— Legătura între ce? 

— Între cele două lumi. Sau, mai corect, între 
cele trei lumi. 

Uneori, viaţa îţi oferă mai mult decât poţi duce. 
Atunci, pur şi simplu, accepti. 

— Aşadar, eşti ca un fel de înger? Aşa m-ai 
trezit când am adormit la volan? 

— Nu, nu am ajuns încă atât de departe. Eşti 
prea obosită ca să te descurci cu asta. Trebuie să 
ignori mitologia şi să mă accepţi pentru ce sunt. 

Am simţit o tresărire ciudată în piept. 

— Uite, îmi arătă Claudine. Bărbatul acela îţi 
face cu mâna. 

Fără îndoială, în parcarea de la Merlotte's stătea 
un vampir care făcea semne. Era Chow. 

— Oh, grozav, am spus pe cel mai supărat ton 
de care eram în stare. Ei bine, Claudine, sper că nu 
te deranjează că ne oprim. Trebuie să intru. 

— Sigur. Nu aş rata asta pentru nimic în lume. 

Chow îmi făcu semne să o iau spre spatele 
barului şi am fost uimită să găsesc parcarea 
supraaglomerată cu maşini care nu se vedeau de 
pe drum. 

— Oh, Doamne! zise Claudine. O petrecere! 

leşi din maşină ca şi cum nu şi-ar mai fi putut 
înfrâna încântarea şi am avut satisfacția să constat 
că Chow era absolut stupefiat când a văzut-o în 
deplinătatea celui un metru optzeci. E greu să 
uimeşti un vampir. 

— Hai să intrăm, zise veselă Claudine, şi mă luă 
de mână. 

Toate ființele supranaturale pe care le 
întâlnisem vreodată se aflau la Merlottei's. Sau 
poate doar mi se părea pentru că eram obosită şi 
voiam să fiu singură. Haita de vârcolaci era acolo, 
toţi în forma lor umană şi, spre uşurarea mea, mai 
mult sau mai puţin îmbrăcaţi. 

Alcide purta pantaloni de doc kaki şi o cămaşă 
descheiată din flanel verde cu albastru. Era greu 
de crezut că putea alerga pe patru picioare. 
Vârcolacii beau cafea şi băuturi răcoritoare, iar Eric 
(arătând fericit şi sănătos) bea nişte 
SângeAdevărat. Pam stătea pe un scaun de bar şi 
purta un trening verde-cenuşiu, în care reuşea să 
arate rigidă, dar sexy. Pe cap purta o bentiţă şi în 
picioare avea pantofi sport. Îl adusese cu ea pe 
Gerald, un vampir pe care-l întâlnisem o dată sau 
de două ori la Fangtasia. Gerald arăta cam de 
treizeci de ani, dar l-am auzit odată referindu-se la 
Prohibiţie?%, ca şi cum ar fi trăit în acea perioadă. 
Puţinul pe care-l ştiam despre Gerald nu era menit 
să mă îndemne să mă apropii mai mult de el. 

Chiar şi într-o astfel de companie, intrarea mea 
cu Claudine nu a fost deloc lipsită de senzaţional. 
În lumina mult mai bună a barului, am putut vedea 
cum Claudine îşi ambalase strategic corpul 
voluptuos într-o rochie mulată de culoare 


2 Perioadă între anii 1920-1933, în care fabricarea, 
distribuţia şi consumul de alcool erau interzise. 

portocalie, iar picioarele ei lungi purtau cele mai 
înalte tocuri înalte. Arăta ca o prostituată superbă, 
supradimensionată. 

Nu, nu putea fi un înger, cel puţin nu aşa 
înţelegeam eu îngerii. 

Trecând cu privirea de la Claudine la Pam, m- 
am gândit că era nedrept că arătau atât de curate 
şi seducătoare. Ca şi cum aş mai fi avut nevoie să 
mă simt şi neatrăgătoare, după ce că eram 
extenuată, şi speriată, şi confuză! Nu-şi doreşte 
orice gagică să intre într-o cameră alături de o tipă 
superbă, căreia îi scrie practic în frunte „Vreau să 
fac sex"? Dacă nu l-aş fi zărit pe Sam, pe care eu l- 
am băgat în toată treaba asta, m-aş fi întors şi aş fi 
ieşit. 

— Claudine, zise colonelul Flood. Ce te aduce pe 
aici? 

Pam şi Gerald se holbau amândoi intens la 
femeia în portocaliu, ca şi cum ar fi aşteptat ca 
aceasta să-şi dea hainele jos din clipă în clipă. 

— Fata mea, de aici - Claudine îşi înclină capul 
către mine - a adormit la volan. Cum se face că nu 
aveţi mai bine grijă de ea? 

Colonelul, la fel de demn în hainele sale civile 
pe cât fusese şi în propria piele, păru puţin uimit, 
ca şi cum ar fi fost o noutate pentru el că trebuie 
să mă protejeze. 

— Ah, zise. 

— Ar fi trebuit să trimiteţi pe cineva cu ea la 
spital, zise Claudine, scuturându-şi cascada de păr 
negru. 

— M-am oferit să merg cu ea, zise Eric indignat. 

Mi-a spus că ar fi provocat suspiciuni dacă ar fi 
ajuns la spital cu un vampir. 

— Alo, domnu' înalt, blond şi mort, spuse 
Claudine. 

Il privi pe Eric din cap până în picioare, 
admirând ce vedea. 

— Ai obiceiul să faci ceea ce îţi cer femeile? 

Mulţumesc mult, Claudine, i-am spus pe tăcute. 

Se presupunea că trebuie să-l păzesc pe Eric, 
iar acum, acesta nu va mai închide nici uşa dacă-i 
spun. Gerald încă o mai fixa cu privirea în acelaşi 
mod ciudat. M-am întrebat dacă ar observa cineva 
dacă m-aş întinde pe una dintre mese şi m-aş 
culca. Brusc, aşa cum se întâmplase şi cu Pam şi 
cu Gerald, privirea lui Eric deveni mai intensă şi 
păru să se fixeze pe Claudine. Tocmai mă 
gândeam că era ca şi cum aş fi urmărit nişte pisici 
care zăriseră ceva mişcându-se rapid pe lângă 
perete, când două mâini mari m-au apucat şi 
Alcide mă trase către el. Se strecurase prin 
mulţimea din bar până când ajunsese la mine. Din 
moment ce cămaşa lui nu era încheiată, m-am 
trezit cu faţa lipită de pieptul lui cald şi am fost 
bucuroasă să mă aflu acolo. E adevărat că părul 
său negru şi creţ mirosea vag a câine, dar era 
plăcut să fiu ţinută în braţe şi răsfăţată. M-am 
simţit minunat. 

— Tu cine eşti? o întrebă Alcide pe Claudine. 

Aveam urechea lipită de pieptul lui şi-l puteam 
auzi şi dinspre interior şi dinspre exterior, o 
senzaţie ciudată. 

— Eu sunt Claudine, zâna, zise femeia uriaşă. 

Vezi? 

A trebuit să mă întorc să văd ce face. Îşi ridicase 
părul negru şi lung ca să-şi arate urechile, care 
erau uşor ascuţite. 

— Zână, repetă Alcide. 

Părea la fel de uimit ca şi mine. 

— Super, zise unul dintre vârcolacii mai tineri, 
cu părul ţepos, ce părea să aibă în jur de 
nouăsprezece ani. 

Părea intrigat de direcţia pe care o luaseră 
evenimentele şi arunca priviri celorlalţi vârcolaci 
de la masa lui, ca şi cum i-ar fi invitat să-i 
împărtăşească încântarea. 

— Serios? 

— Doar o perioadă, zise Claudine. Mai devreme 
sau mai târziu, o să o iau într-o direcţie sau alta. 

Nimeni n-a înţeles afirmaţia sa, cu excepţia, 
poate, a colonelului. 

— Eşti o femeie de-ţi lasă gura apă, zise tânărul 
vârcolac. 

Ca să completeze tunsoarea cu ţepi, acesta 
purta blugi şi un tricou zdrenţuit pe care scria 
„înger Căzut”; era în picioarele goale, deşi în bar 
era rece, pentru că termostatul fusese oprit pentru 
noapte. Purta inele pe degetele de la picioare. 

— Mulţumesc, îi zâmbi Claudine. 

Pocni din degete şi în jurul ei apăru aceeaşi 
ceaţă care-i învăluia pe vârcolaci când se 
transformau. Era o ceaţă magică. Când aerul se 
limpezi, Claudine purta o rochie de seară, albă, cu 
paiete. 

— Super, repetă băiatul stupefiat, iar Claudine 

fu încântată de admiraţia lui. 

Am observat că păstra o anumită distanţă faţă 
de vampiri. 

— Claudine, acum că ţi-ai încheiat spectacolul, 
am putea să mai vorbim şi despre altceva în afară 
de persoana ta? 

Colonelul Flood avea o voce la fel de obosită pe 
cât eram şi eu. 

— Bineînţeles, spuse Claudine cu o voce potrivit 
de supusă. Poţi să pui întrebările. 

— Mai întâi, lucrurile importante. Domnişoară 
Stackhouse, cum se simte Maria-Star? 

— A supravieţuit drumului până la spitalul din 
Clarice. O duc pe calea aerului către Shreveport, la 
spitalul Schumpert. S-ar putea ca deja să fie pe 
drum. Doctoriţa părea destul de încrezătoare în 
şansele ei. 

Vârcolacii se _ uitară unii la ceilalţi, iar 
majoritatea dintre ei lăsară să le scape oftaturi de 
uşurare. Una dintre femei, cam la treizeci de ani, 
schiţă câţiva paşi de dans. Vampirii, absolut 
fascinaţi de zână, nu reacționară în nici un fel. 

— Ce i-ai spus doctoriţei de la urgenţă? întrebă 
colonelul Flood. Trebuie să-i anunţ pe părinţii ei 
care e versiunea oficială. 

Maria-Star era primul lor copil, şi singurul copil- 
vârcolac. 

— Am spus poliţiei că am găsit-o pe marginea 
drumului şi că nu am văzut urme de frânare sau 
altceva. Le-am spus că zăcea pe pietriş, aşa că nu 
trebuie să ne facem griji că nu au găsit urme de 
iarbă... Sper că a priceput şi ea când i-am vorbit. 

Era sub influenţa sedativelor atunci. 

— Bine gândit, zise colonelul Flood. Mulţumesc, 
domnişoară Stackhouse. Haita noastră vă este 
îndatorată. 

Am dat din mână ca să contest orice datorie. 

— Cum se face că aţi apărut la casa lui Bill la 
momentul potrivit? 

— Emilio şi Sid au urmărit vrăjitorii în zona 
potrivită. 

Emilio era probabil bărbatul mărunţel, închis la 
culoare, cu ochi căprui uriaşi. În regiunea noastră, 
exista o populaţie de imigranţi mexicani, iar Emilio 
aparent făcea parte din respectiva comunitate. 
Băiatul cu părul în formă de ţepi mi-a făcut cu 
mâna, aşa că am presupus că trebuie să fie Sid. 

— Oricum, după lăsarea întunericului, am 
început să supraveghem clădirea unde stă Hallow 
cu grupul ei. Destul de greu de făcut; este o zonă 
rezidenţială, unde majoritară este populaţia de 
culoare. 

O pereche de gemene de origine afro- 
americană îşi zâmbiră larg. Erau suficient de tinere 
ca treaba asta să li se pară palpitantă. 

— Când Hallow şi fratele ei au plecat către Bon 
Temps, i-am urmărit în maşinile noastre. L-am 
sunat şi pe Sam să-l avertizăm. 

L-am privit pe Sam cu reproş. El nu mă 
avertizase pe mine, nici nu menţionase că 
vârcolacii veneau încoace. 

Colonelul Flood continuă: 

— Sam m-a sunat pe telefonul mobil, ca să-mi 
spună unde şi-a dat seama că se vor duce după ce 

au plecat din barul său. Am hotărât că un loc 
izolat, aşa cum era reşedinţa Compton, era perfect 
ca să punem mâna pe ei. Am putut să ne parcăm 
maşinile în cimitir şi să ne schimbăm, aşa că am 
ajuns la timp. Dar ne-au descoperit mirosul repede. 

Colonelul îi aruncă o privire lui Sid. Aparent, 
tânărul vârcolac călcase pe bec. 

— Aşa că au scăpat, am spus, încercând să am 
un ton neutru. Şi acum ştiu că sunteţi pe urmele 
lor. 

— Da, au scăpat. Ucigaşii lui Adabelle Yancy. 
Liderii unui grup care încearcă să preia nu numai 
teritoriul vampirilor, ci şi pe al nostru. 

Colonelul Flood trecu peste adunarea de 
vârcolaci o privire rece, iar aceştia se făcură mici 
sub ochii săi, chiar şi Alcide. 

— lar acum vrăjitoarele vor fi atente, căci ştiu 
că suntem pe urmele lor. 

Cu atenţia momentan distrasă de la Claudine, 
zâna cea radioasă, Pam şi Gerald păreau uşor 
amuzaţi de discursul colonelului. Eric, ca mai 
mereu zilele acestea, părea confuz, ca şi cum 
colonelul ar fi vorbit în sanscrită. 

— Cei doi Stonebrook s-au întors la Shreveport 
după ce au plecat de la Bill? am întrebat. 

— Aşa credem. A trebuit să ne schimbăm la loc 
foarte repede - ceea ce nu-i deloc uşor - şi apoi să 
ajungem la maşini. Unii dintre noi au luat-o pe un 
drum, ceilalţi pe altul, dar nu i-am zărit. 

— Şi acum suntem aici. De ce? întrebă Alcide cu 
voce aspră. 

— Suntem aici din mai multe motive, zise liderul 

haitei. În primul rând, voiam să aflăm veşti despre 
Maria-Star. Şi mai voiam şi să ne revenim puţin 
înainte de a conduce înapoi spre Shreveport. 

Vârcolacii, care păreau să-şi fi pus hainele cam 
în fugă, chiar arătau puţin cam  răvăşiţi. 
Transformarea pe lună nouă şi schimbul rapid în 
fiinţe bipede a fost dificil pentru toţi. 

— Şi voi de ce sunteţi aici? am întrebat-o pe 
Pam. 

— Şi noi avem ceva de raportat, zise. 
Bineînţeles că avem acelaşi scop cu vârcolacii, sau 
cel puţin în această privinţă. 

Îşi luă ochii de la Claudine cu mare efort. 
Schimbă o privire cu Gerald, şi amândoi se 
întoarseră către Eric, care se uita la ei lipsit de 
expresie. Pam oftă, iar Gerald se uită în jos la 
ghetele pe care le purta în picioare. 

— Colegul nostru de cuib, Clancy, nu s-a întors 
aseară, zise Pam. 

După ce făcu acest anunţ, se concentră din nou 
pe zână. Claudine părea să aibă un efect copleşitor 
asupra vampirilor. 

Cei mai mulţi dintre vârcolaci păreau să creadă 
că un vampir mai puţin însemna un pas în direcţia 
bună. Dar Alcide întrebă: 

— Ce credeţi că s-a întâmplat? 

— Am primit un bilet, zise Gerald, într-unul din 
puţinele momente în care l-am auzit vorbind cu 
voce tare. 

Avea un vag accent englezesc. 

— Biletul spunea că vrăjitoarele intenţionează 
să golească de sânge câte unul dintre vampirii 


249 


noştri pentru fiecare zi în care trebuie să-l caute pe 
Eric. 

Toţi ochii se îndreptară spre Eric, care părea 
uimit. 

— Dar de ce? întrebă. Nu înţeleg de ce sunt 
considerat aşa un premiu. 

Una dintre fetele-vârcolac, o blondă bronzată 
care se apropia de treizeci de ani, răspunse printr- 
un gest semnificativ: îşi dădu ochii peste cap în 
direcţia mea, iar eu am putut doar să-i zâmbesc 
larg. Dar indiferent cât de bine arăta Eric, şi de ce 
idei şi-ar fi putut face părţile interesate despre 
distracţia pe care o puteau avea cu el în pat (şi 
peste asta, controlul pe care-l avea peste diverse 
firme de-ale vampirilor din Shreveport), obsesia 
asta pentru găsirea lui Eric îmi activase clopoţelul 
de alarmă „Excesivă”. Chiar dacă Hallow făcea sex 
cu Eric şi apoi îl golea de sânge... Stai, asta putea 
fi o idee. 

— Cam cât sânge poate obţine de la unul dintre 
voi? am întrebat-o pe Pam. 

Se uită la mine cu cea mai surprinsă expresie 
pe care o văzusem vreodată la ea. 

— Stai să văd, zise. 

Se uită în gol, iar degetele începură să se mişte. 
Se părea că Pam transformă dintr-o unitate de 
măsură în alta. 

— Aproape şase litri, zise în cele din urmă. 

— Şi cât sânge vând în flacoanele acelea mici? 

— Ar fi cam... 

Mai calculă puţin. 

— Păi ar fi mai puţin de un sfert de litru. 


250 


Anticipă ideea mea. 

— Aşadar, Eric conţine nouăzeci şi şase de 
unităţi de sânge care pot fi vândute. 

— Şi cam cât s-ar câştiga din asta? 

— Păi, pe stradă, preţul a ajuns la 225 de dolari 
pentru sângele de vampir obişnuit, zise Pam, cu o 
privire mai rece decât gerul iernii. Pentru sângele 
lui Eric... El e atât de bătrân... 

— Poate 425 de dolari pe flacon? 

— La preţ mediu. 

— Deci, în viu, Eric valorează... 

— Peste patruzeci de mii de dolari. 

Întreaga adunare se holbă la Eric cu un interes 
crescut, cu excepţia lui Pam şi a lui Gerald, care 
împreună cu Eric se întorseseră la contemplarea lui 
Claudine. Părea că se mai apropiaseră de zână. 

— Aşadar, crezi că este un motiv suficient? Eric 
a respins-o. Îl vrea pe el, îi vrea afacerile şi vrea să- 
i vândă sângele. 

— Sunt motive suficiente, fu de acord o femeie- 
vârcolac trecută bine de patruzeci de ani. 

— În plus, Hallow e nebună, zise veselă 
Claudine. 

Nu cred că zâna încetase vreo clipă să 
zâmbească de când apăruse la mine în maşină. 

— De unde ştii, Claudine? am întrebat-o. 

— Am fost la cartierul lor general. 

Am privit-o cu toţii în linişte, dar nu la fel de 
înfometat ca vampirii. 

— Claudine, ai examinat-o? întrebă colonelul 
Flood, cu o voce peste măsură de obosită. 

— James, zise Claudine. Să-ţi fie ruşine! A crezut 

că sunt o vrăjitoare din zonă. 

Poate că nu eram singura care credea că o 
astfel de veselie debordantă este cam ciudată. Cei 
mai mulţi dintre cei cincisprezece sau mai mulţi 
vârcolaci din bar nu păreau să se simtă confortabil 
în preajma zânei. 

— Ne-ar fi scutit de o groază de probleme dacă 
ne-ai fi spus asta ceva mai devreme, Claudine, zise 
colonelul pe un ton îngheţat. 

— O zână adevărată, zise Gerald. Am mai avut 
doar una până acum. 

— Sunt greu de prins, zise Pam cu voce 
visătoare. 

Se apropie încă puţin. 

Chiar şi Eric îşi pierduse aerul inexpresiv şi 
frustrat şi făcu un pas în direcţia lui Claudine. Cei 
trei vampiri păreau ca nişte dependenţi de 
ciocolată în vizită la Hershey”. 

— Ei, ei, zise Claudine, puţin temătoare. Tot ce 
are colţi să facă un pas înapoi. 

Pam păru puţin ruşinată şi încercă să se 
relaxeze. Gerald se supuse împotriva voinţei lui, iar 
Eric continuă să se târască înainte. 

Nici unul dintre vampiri sau dintre vârcolaci nu 
părea dornic să se ocupe de Eric. Mi-am încordat 
mental muşchii abdominali. În fond, Claudine mă 
trezise înainte să am un accident de maşină. 

— Eric, am spus făcând trei paşi rapizi ca să mă 
aşez între Eric şi zână. Termină! 

— Ce? 


21 Cel mai mare producător de ciocolată şi produse din 
zahăr din SUA. 

Eric nu-mi acorda mai multă atenţie decât unei 
muşte care s-ar fi învârtit băzâind în jurul capului 
său. 

— Eric, nu e pentru tine, am spus, iar privirea lui 
Eric a coborât către faţa mea. Salut, îţi mai 
aminteşti de mine? 

l-am pus mâna pe piept ca să-l potolesc. 

— Nu ştiu de ce eşti atât de pornit, dar trebuie 
să te domoleşti, amice. 

— O vreau, zise Eric, privindu-mă cu ochii săi 
albaştri. 

— Păi, e superbă, am spus, încercând să fiu 
rezonabilă, deşi de fapt eram rănită. Dar nu e 
disponibilă. Nu-i aşa, Claudine? am întrebat-o 
peste umăr. 

— Nu sunt disponibilă pentru un vampir, spuse 
zâna. Sângele meu este toxic pentru vampiri. Nu 
vrei să ştii cum ajung după ce au băut din mine. 

Dar încă avea un ton vesel. 

Aşadar, nu fusesem prea departe când 
alesesem metafora cu ciocolata. Probabil de asta 
nu mai întâlnisem nici o zână până acum, stăteam 
prea mult în compania neviilor. 

Când ai gânduri de felul ăsta, ştii că eşti în 
necaz. 

— Claudine, cred că e cazul să ieşi, acum, am 
spus uşor disperată. 

Eric se împingea în mine, nefiind încă foarte 
grav (în cazul ăsta aş fi fost lungită pe jos), dar 
trebuia deja să mă dau un pas mai în spate. 

Voiam să aud ce are Claudine să le spună 
vârcolacilor, dar am realizat că să despart vampirii 

şi zâna era prioritatea priorităţilor. 

— Exact ca o prăjiturică, oftă Pam, uitându-se la 
Claudine care-şi legăna fesele îmbrăcate în alb 
spre uşă, cu colonelul Flood în urma ei. 

Eric păru să-şi revină imediat ce Claudine ieşi 
din raza sa vizuală, iar eu am oftat de uşurare. 

— Vampirilor chiar le plac zânele, nu-i aşa? am 
spus agitată. 

— Oh, da, răspunseră toţi în acelaşi timp. 

— Ştiţi, mi-a salvat viaţa, şi se pare că ne ajută 
cu treaba asta, le-am amintit. 

Păreau morocănoşi. 

— Claudine a fost chiar de folos, a spus 
colonelul Flood intrând şi părând surprins. 

Braţele lui Eric mă cuprinseră şi am putut simţi 
cum o poftă se transformă în alta. 

— De ce a fost la cartierul lor general? întrebă 
Alcide mai furios decât era cazul. 

— Ştii cum sunt zânele. Le place să meargă pe 
muchie de cuţit, le place să pretindă că sunt 
altceva. 

Liderul haitei oftă adânc. 

— Chiar şi Claudine, şi ea e printre cele bune. 
Categoric în ascensiune. lată ce mi-a spus: Hallow 
asta are un grup de vreo douăzeci de vrăjitori. Toţi 
sunt vârcolaci sau teriantropi de talie mare. Toţi 
beau sânge de vampir, poate sunt dependenţi. 

— Wicca or să ne ajute să ne luptăm cu ei? 
întrebă o femeie între două vârste, cu părul vopsit 
roşu şi mai multe rânduri de bărbie. 

— Nu au promis încă. 

Un tânăr cu o tunsoare militară - m-am întrebat 

dacă era încartiruit la Baza Forţelor Aeriene de la 
Barksdale - părea să ştie despre ce e vorba cu 
Wicca. 

— Acţionând la ordinele şefului nostru de haită, 
am sunat sau am contactat prin alte mijloace 
fiecare grup Wicca sau fiecare vrăjitor Wicca din 
zonă, şi cu toţii fac ce le stă în putinţă să se 
ascundă de aceste creaturi. Dar am văzut semne 
că majoritatea dintre ei se îndreaptă spre o 
întâlnire în seara asta, deşi nu ştiu unde. Cred că 
vor discuta situaţia între ei. Dacă vor putea pune şi 
ei la cale un atac, ne-ar ajuta. 

— Bună treabă, Portugal, spuse colonelul Flood, 
şi tânărul păru mulţumit. 

Din moment ce eram cu spatele la zid, Eric se 
simţi liber să-şi lase mâna să alunece pe fesele 
mele. Nu am avut obiecţii legate de senzaţia pe 
care mi-o oferea şi care era foarte plăcută, ci faţă 
de gest, care era făcut în public. 

— Claudine n-a spus nimic despre prizonierii 
care ar fi putut exista acolo? am întrebat, făcând 
un pas mai departe de Eric. 

— Nu, îmi pare rău, domnişoară Stackhouse. Nu 
a văzut pe nimeni care să corespundă descrierii 
fratelui dumneavoastră şi nu l-a văzut nici pe 
vampirul Clancy. 

Nu eram chiar surprinsă, dar eram dezamăgită. 
Sam zise: 

— Îmi pare rău, Sookie. Dacă nu e la Hallow, 
unde ar putea fi? 

— Bineînţeles că dacă ea nu l-a văzut, asta nu 
înseamnă că sigur nu e acolo, zise colonelul. 

Suntem siguri că l-au luat pe Clancy, iar Claudine 
nu l-a zărit. 

— Înapoi la Wicca, sugeră vârcolacul cu părul 
roşu. Ce-ar trebui să facem în legătură cu ei? 

— Portugal, mâine caută din nou toate 
contactele tale Wicca, zise colonelul Flood. la-o pe 
Culpepper să te ajute. 

Culpepper era o tânără cu o faţă puternică şi 
frumoasă şi cu o tunsoare simplă. Părea încântată 
să fie inclusă în ceva de care se ocupa Portugal. Şi 
el părea încântat, dar încerca să ascundă asta sub 
nişte maniere brutale. 

— Da, domnule, zise sec. 

Culpepper găsi şi asta foarte drăguţ; citeam 
totul direct în mintea ei. Oricât de vârcolac o fi 
fost, nu putea să ascundă o admiraţie atât de 
intensă. 

— Aaa, de ce să-i sun din nou? întrebă Portugal 
după un lung moment. 

— Trebuie să ştim ce plănuiesc să facă, dacă ne 
vor împărtăşi acest lucru, zise colonelul Flood. 
Dacă nu sunt cu noi, ar putea cel puţin să nu ne 
stea în cale. 

— Aşadar, pornim la război? 

Întrebarea venea din partea unui bărbat mai în 
vârstă, care părea să facă pereche cu femeia cu 
părul roşu. 

— Vampirii au început, zise femeia cu părul 
roşu. 

— Asta nu este adevărat, am spus, indignată. 

— Târfa vampirilor, zise. 

S-au spus lucruri şi mai rele despre mine, dar nu 

în faţa mea şi nu de către oameni care voiau ca eu 
să le aud. 

Eric se ridicase înainte ca eu să mă hotărăsc 
dacă eram rănită sau furioasă. El optase 
instantaneu pentru furios şi asta îl făcea foarte 
eficient. Era pe podea în spatele ei cu colții scoşi 
înainte ca oricine să apuce măcar să se alarmeze. 
Norocul femeii cu părul roşu a fost că Pam şi 
Gerald erau la fel de iuți, deşi a fost nevoie de 
amândoi ca să-l ridice pe Eric de pe vârcolacul cu 
părul roşu. Sângera doar puţin, dar scheuna fără 
oprire. 

Pentru o clipă, am crezut că întreaga încăpere 
urma să fie transformată într-un câmp de bătălie, 
dar colonelul Flood răcni „LINIŞTE!”, iar unei astfel 
de voci trebuia să-i dai ascultare. 

— Amanda, îi zise femeii cu părul roşu, care 
scâncea ca şi cum Eric i-ar fi smuls un braţ, şi al 
cărei tovarăş era ocupat să-i verifice rănile cu o 
panică nejustificată, vei fi politicoasă cu aliaţii 
noştri, şi-ţi vei păstra afurisitele de păreri pentru 
tine. Ofensa ta anulează sângele pe care el l-a 
vărsat. Fără răzbunare, Parnell! 

Bărbatul-vârcolac îşi arătă colții către colonel, 
dar în final aprobă morocănos. 

— Domnişoară Stackhouse, îmi cer scuze pentru 
proasta-creştere a haitei, îmi zise colonelul Flood. 

Deşi eram încă supărată, m-am forţat să dau 
din cap afirmativ. Nu m-am putut abţine să nu 
remarc că Alcide îşi muta privirile de la mine la Eric 
şi părea, ei bine, părea consternat. Sam avea 
bunul-simţ să nu-şi exteriorizeze nici un gând. Mi- 

am îndreptat spatele şi mi-am trecut o mână peste 
faţă ca să-mi şterg lacrimile. 

Eric se calma, dar cu mare efort. Pam îi 
murmura ceva la ureche, iar Gerald îl apucase 
zdravăn de mână. 

Ca seara mea să fie perfectă, uşa din spate de 
la Merlotte's se deschise şi Debbie Pelt intră. 

— Vă distraţi fără mine. 

Privi ciudata adunare şi ridică sprâncenele. 

— Bună, iubitule! îi spuse direct lui Alcide, apoi 
trecu o mână posesivă peste braţul lui, împletindu- 
şi degetele cu ale lui. 

Alcide avea o expresie ciudată pe faţă. Era ca şi 
cum s-ar fi simţit simultan fericit şi mizerabil. 

Debbie era o femeie frapantă, înaltă şi slabă, cu 
o faţă lungă. Avea părul negru, dar nu ondulat şi 
dezordonat ca al lui Alcide. Era tăiat în şuviţe 
asimetrice, scurte, era drept şi se mişca odată cu 
ea. Era cea mai tâmpită tunsoare pe care o 
văzusem vreodată şi, fără îndoială, costase şi ochii 
din cap. Cumva, bărbaţii nu păreau să fie interesaţi 
de tunsoarea ei. 

Ar fi fost o ipocrizie din partea mea să o salut. 
Debbie şi cu mine trecusem de această fază. Ea 
încercase să mă omoare, fapt pe care Alcide îl ştia; 
şi, cu toate acestea, ea părea să exercite o 
anumită fascinaţie asupra lui. Pentru un bărbat 
practic, deştept şi muncitor, asta însemna o lacună 
uriaşă. Debbie apăruse aici în blugi strâmţi, Cruel 
Girl??, cu un pulover subţire portocaliu, care-i 


22 Marcă de produse vestimentare pentru femei. 

mângâia fiecare centimetru de piele. Ce făcea aici, 
atât de departe de terenul său de luptă? 

Am simţit impulsul brusc să mă întorc către Eric 
şi să-i spun că Debbie atentase la viaţa mea, ca să 
văd ce s-ar fi întâmplat. Dar m-am abținut din nou. 
Devenise dureros să mă tot abţin. Degetele îmi 
erau crispate, stăteam cu pumnii strânşi. 

— O să te anunţăm dacă se mai întâmplă ceva 
în adunarea asta, zise Gerald. 

Mi-a luat un minut să înţeleg că eram pusă pe 
liber, şi asta pentru că trebuia să-l duc pe Eric 
acasă ca nu cumva să izbucnească din nou. După 
expresia de pe chipul său, nu ar mai fi durat mult. 
Ochii albaştri îi ardeau, iar colții îi erau pe jumătate 
scoşi. Era mai mult decât tentant să... nu, mai bine 
nu. O să plec. 

— Adio, târfă, zise Debbie, în timp ce eu mă 
îndreptam spre uşă. 

Am prins o imagine a lui Alcide întorcându-se 
spre ea, cu un aer teribil, dar Pam mă luă de mână 
şi mă zori afară, către parcare. Gerald îl ţinea pe 
Eric, ceea ce era o idee bună. 

În timp ce vampirii ne predau lui Chow, eu 
fierbeam. 

Chow îl împinse pe Eric pe scaunul din dreapta, 
aşa că se părea că eu sunt şoferul desemnat. 
Vampirul asiatic spuse: 

— Te sunăm noi mai târziu, du-te acasă. 

Eu eram pe cale să mă răţoiesc la el, dar am 
aruncat o privire către pasagerul meu şi m-am 
decis să fiu isteaţă şi să plec rapid de acolo. Cheful 
de harţă al lui Eric se transforma în confuzie. Părea 


259 


confuz şi pierdut, asemănându-se mai puţin decât 
v-aţi putea imagina cu răzbunătorul exploziv care 
fusese mai devreme. 

Abia pe la jumătatea drumului spre casă Eric 
vorbi. 

— De ce sunt vampirii atât de urâţi de 
vârcolaci? întrebă el. 

— Nu ştiu, am răspuns, încetinind, pentru că 
două căprioare traversau şoseaua. 

Dacă o vezi pe prima, aştepţi întotdeauna: cel 
mai adesea mai apare încă una. 

— Vampirii simt la fel în legătură cu vârcolacii şi 
teriantropii. Comunitatea supranaturală pare să fie 
unită în faţa oamenilor, dar în afară de aceasta voi 
vă certaţi destul, cel puţin din câte ştiu eu. 

Am tras adânc aer în piept şi am fost atentă la 
exprimare. 

— Hm, Eric, apreciez faptul că mi-ai luat partea, 
când Amanda mi-a vorbit urât. Dar sunt destul de 
obişnuită să mă apăr, când este nevoie. Dacă aş fi 
fost vampir, nu ai fi simţit că trebuie să sari la 
bătaie pentru mine, nu-i aşa? 

— Dar nu eşti la fel de puternică ca un vampir şi 
nici măcar la fel de puternică ca un vârcolac, 
obiectă Eric. 

— Nu că n-ai avea dreptate, iubitule. Dar nici nu 
mi-ar fi trecut prin minte să o lovesc, pentru că 
asta i-ar fi dat un motiv să mă lovească şi ea. 

— Vrei să spui că am început o ceartă când nu 
era nevoie. 

— Exact. 

— Te-am făcut de râs. 

— Nu, am spus imediat. 

Apoi m-am întrebat dacă nu cumva era 
adevărat. 

— Nu, am repetat cu mai multă convingere, nu 
m-ai făcut de râs. De fapt, m-ai făcut să mă simt 
bine, pentru că eşti suficient de atras de mine încât 
să fii furios când Amanda s-a comportat ca şi cum 
aş fi fost ceva lipit de pantoful ei. Dar sunt 
obişnuită cu un astfel de comportament şi pot să-i 
fac faţă. Deşi Debbie l-a dus mult mai departe. 

Noul Eric, mai gânditor, a rumegat cele spuse. 

— De ce eşti obişnuită cu asta? întrebă. 

Nu era reacţia pe care o  aşteptasem. 
Ajunseserăm deja acasă şi am verificat 
împrejurimile înainte să ies din maşină să descui 
uşa din spate. Când eram în siguranţă în casă, cu 
zăvorul tras, am spus: 

— Pentru că sunt obişnuită ca oamenii să nu 
aprecieze prea mult barmaniţele. Barmaniţele fără 
şcoală. Barmaniţele telepatice fără şcoală. Sunt 
obişnuită ca oamenii să creadă că sunt nebună, 
sau cel puţin că nu am toate minţile acasă. Nu 
încerc să par Biata-Pearl-cea-Demnă-de-Milă”, dar 
nu am prea mulţi fani şi sunt obişnuită cu asta. 

— Asta îmi confirmă părerea proastă pe care o 
am în general despre oameni, zise Eric. 

Mă ajută să-mi scot haina, se uită la ea cu 
dispreţ, o agăţă pe spătarul unuia dintre scaune, 
pe care-l împinse sub masa din bucătărie. 


23 Păpuşă din anii '60-'70, având ca model un personaj 
de desene animate creat de William Steig. 


261 


— Eşti foarte frumoasă. 

Nimeni nu m-a privit vreodată-n ochi şi să-mi 
spună asta. Am descoperit că a trebuit să las capul 
în jos. 

— Eşti deşteaptă şi eşti loială, spuse fără să se 
oprească, deşi dădusem din mână ca să-l rog să se 
oprească. Ai simţul umorului şi spirit de aventură. 

— Termină, i-am cerut. 

— Obligă-mă, zise. Ai cei mai frumoşi sâni pe 
care i-am văzut vreodată. Eşti curajoasă. 

I-am pus mâna la gură, iar el a scos limba ca să- 
mi lingă rapid degetele. M-am relaxat, sprijinindu- 
mă de el, simțind fiorul până în vârful degetelor de 
la picioare. 

— Eşti responsabilă şi munceşti din greu, 
continuă. 

Înainte să poată spune că eram bună la 
înlocuitul pungilor de gunoi după ce duceam 
gunoiul, am înlocuit degetele cu buzele. 

— Vezi, zise încet după un moment lung. Eşti şi 
creativă. 

De-a lungul orei următoare, mi-a demonstrat că 
şi el e creativ. 

Era singura oră, dintr-o zi foarte lungă, care nu 
a fost petrecută cu teamă; pentru soarta fratelui 
meu, în legătură cu răutatea lui Hallow, în legătură 
cu îngrozitoarea moarte a lui Adabelle Yancy. 
Probabil că mai erau câteva lucruri care-mi 
provocau teamă, dar într-o zi atât de lungă era 
imposibil să alegi care era cel mai îngrozitor lucru. 

În timp ce zăceam în braţele lui Eric, fredonând 
o melodie fără cuvinte în timp ce-i mângâiam 

conturul umărului cu un deget leneş, i-am fost 
recunoscătoare până-n măduva oaselor pentru 
plăcerea pe care mi-o oferise. Fericirea nu trebuie 
să fie niciodată considerată de la sine înţeleasă. 

— Mulţumesc, i-am spus cu faţa îngropată în 
pieptul său tăcut. 

M-a apucat cu un deget de bărbie, ca să-mi ridic 
ochii către ai lui. 

— Nu, spuse liniştit. M-ai luat de pe şosea şi mă 
ţii în siguranţă. Eşti gata să lupti pentru mine. Pot 
să spun asta despre tine. Nu pot să cred ce noroc 
am. Când vrăjitoarea asta va fi învinsă, o să te iau 
lângă mine. O să împart cu tine tot ce am. Fiecare 
vampir care-mi datorează ascultare te va onora. 

Nu era cam medieval? Din fericire, nimic din 
toate acestea nu se va întâmpla. Cel puţin eram 
suficient de deşteaptă şi de realistă ca să nu mă 
amăgesc nici pentru un minut, deşi era o fantezie 
minunată. Gândea ca un şef de trib, cu sclavi la 
dispoziţie, şi nu ca un şef vampir neîndurător care 
avea un bar pentru turişti în Shreveport. 

— M-ai făcut foarte fericită, i-am spus, ceea ce 
era cu siguranţă adevărat. 

lazul din spatele casei lui Jason fusese deja 
cercetat până m-am trezit eu a doua zi dimineaţă. 
Alcee Beck veni la mine înjur de ora zece şi, din 
moment ce bătu la uşă cu toată forţa, ca un om al 
legii, mi-am pus blugii şi tricoul înainte să mă duc 
să deschid. 

— Nu este în iaz, zise Beck fără nici un 
preambul. 

M-am sprijinit de tocul uşii. 

— Oh, mulţumesc lui Dumnezeu. 

Am închis ochii un minut, ca să fac exact asta. 

— Vă rog, intraţi. 

Alcee păşi peste prag ca un vampir, privind în 
jurul lui în tăcere şi cu o anumită precauţie. 

— Vreţi puţină cafea? l-am întrebat politicos, 
după ce s-a aşezat pe canapeaua veche. 

— Nu, mulţumesc, spuse rigid, uşor stânjenit în 
prezenţa mea. 

Şi eu mă simţeam la fel stând lângă el. Am zărit 
cămaşa lui Eric atârnând de clanţa dormitorului 
meu, dar nu foarte vizibilă de unde stătea 
detectivul Beck. Multe femei poartă cămâşi 
bărbăteşti şi mi-am spus că nu e cazul să fiu 
paranoică dm cauza prezenţei ei acolo. Deşi am 
încercat să nu ascult gândurile detectivului, mi-am 
putut da scama că nu era în largul lui singur, în 
casa unei femei albe şi că spera că Andy Bellefleur 
va ajunge aici. 

— Scuzaţi-mă o clipă, am spus, înainte să cedez 
tentaţiei şi să-l întreb de ce trebuia să vină Andy. 

Asta l-ar fi speriat până-n măduva oaselor. Am 
luat cămaşa în timp ce mă îndreptam spre camera 
mea, am împăturit-o şi am băgat-o într-un sertar, 
asta înainte să mă spăl pe ochi şi pe dinţi. Până 
când m-am întors eu în sufragerie, îşi făcuse 
apariţia şi Andy. Cu el era şi şeful lui Jason, Catfish 
Hennessey. Am putut simţi cum mi se goleşte 
creierul de sânge şi m-am aşezat foarte greu pe 
fotoliul de lângă canapea. 

— Ce? am spus. 

Nu aş fi putut rosti alt cuvânt. 

— Sângele de pe ponton este probabil sânge de 
felină, şi există o urmă în el, în afară de cea a 
ghetei lui Jason, zise Andy. Am păstrat tăcerea 
asupra faptului, pentru că nu voiam ca pădurile să 
înceapă să mişune de idioţi. 

Simţeam că mă latin în bătaia unui vânt 
invizibil. Aş fi râs, dacă nu aveam „darul” 
telepatiei. Nu se gândea că e tigrată sau pătată 
când a spus felină; se gândea la pantere. 

Panterele sunt ceea ce noi numim lei-de-munte. 
Bineînţeles, prin preajmă nu sunt munţi, dar 
panterele trăiesc şi în zonele joase. După ştiinţa 
mea, singurul loc unde panterele puteau fi găsite 
în sălbăticie era Florida, iar numărul lor scădea 
până aproape de dispariţie. Nu exista nici o probă 
solidă care să demonstreze că vreo panteră nativă 
trăise în Louisiana în ultimii cincizeci de ani, plus, 
minus un deceniu. 

Dar, bineînţeles, existau poveşti. lar pădurile şi 

râurile noastre puteau produce aligatori, nutrii, 
oposumi, ratoni şi, ocazional, chiar şi urşi sau pisici 
sălbatice. Dar nu existau fotografii, ori urme, ori 
înregistrări care să demonstreze prezența 
panterelor... până acum. 

Ochii lui Andy ardeau de dorinţă, dar nu pentru 
mine. Orice bărbat cu sânge-n vene care fusese 
vreodată la vânătoare sau chiar şi orice tip care 
fotografia natura, ar fi dat aproape orice pentru a 
vedea o panteră adevărată. In ciuda faptului că 
aceşti prădători de talie mare îşi doreau pe cât se 
poate să evite oamenii, aceştia nu le întorceau 
favoarea. 

— La ce vă gândiţi? am întrebat, ştiind al naibii 
de bine la ce se gândeau. 

Dar, ca să-i păstrez pe linia de plutire, trebuia 
să pretind că nu e aşa; se simțeau mai bine şi 
poate că lăsau să le scape ceva. Catfish se gândea 
că foarte probabil Jason era mort. Cei doi oameni ai 
legii mă fixau cu privirea, dar Catfish, care mă 
cunoştea mai bine decât ei, stătea pe marginea 
vechiului fotoliu al bunicii şi îşi frământa atât de 
tare mâinile mari şi roşii încât i se albiseră 
încheieturile. 

— Poate că Jason a văzut pantera când a ajuns 
acasă în seara aceea, zise Andy cu grijă. Ştii că ar 
fi fugit să-şi ia puşca şi să încerce să-i dea de 
urmă. 

— Sunt protejate, am spus. Crezi că Jason nu 
ştie că panterele sunt protejate? 

Bineînţeles că se gândeau că Jason era atât de 
impulsiv şi de fără minte încât să nu-i pese. 

— Sunteţi sigură că ăsta ar fi primul lucru pe 
care l-ar face? întrebă Alcee Beck, într-o încercare 
de a fi amabil. 

— Aşadar, credeţi că Jason a împuşcat pantera, 
am spus, pronunţând cu greu cuvintele. 


— E o posibilitate. 

— Şi apoi? 

Mi-am încrucişat mâinile la piept. 

Toţi trei bărbaţii schimbară o privire între ei. 

— Poate Jason a urmărit pantera în pădure, zise 
Andy. Poate că pantera nu era chiar atât de rău 
rănită şi până la urmă l-a şi prins. 

— Credeţi că fratele meu ar urmări un animal 
rănit şi periculos în pădure, noaptea şi de unul 
singur. 

Sigur că aşa credeau. O puteam auzi tare şi 
răspicat. Credeau că ar fi fost un comportament 
tipic pentru Jason Stackhouse. Ceea ce nu 
pricepeau era că (aşa nesăbuit şi sălbatic cum era 
fratele meu) cea mai iubită persoană pentru Jason, 
din întregul univers, era Jason Stackhouse, şi că nu 
ar pune niciodată în pericol acea persoană într-un 
mod atât de evident. 

Andy Bellefleur avea ceva îndoieli legate de 
acest comportament, dar, cu siguranţă, Alcee Beck 
nu avea. Credea că am conturat exact 
comportamentul lui Jason din seara respectivă. 
Însă cei doi oameni ai legii nu ştiau, şi nici eu nu le 
puteam spune, că dacă Jason a văzut în acea seară 
o panteră pe lângă casa lui, existau mari şanse ca 
respectiva panteră să fie un teriantrop. Nu spusese 

Claudine că  vrăjitoarele  atrăseseră câțiva 
teriantropi de talie mare în tabăra lor? O panteră 
era un animal valoros să-l ai de partea ta când 
plănuieşti un atac. 

— Jay Stans, din Clarice, m-a sunat în dimineaţa 
asta, zise Andy. 

Faţa sa rotundă se întoarse către mine, iar ochii 
săi căprui mă fixară. 

— Mi-a povestit despre tipa pe care ai găsit-o pe 
marginea drumului azi-noapte. 

Am dat din cap, nevăzând nici o legătură, şi 
fiind mult prea preocupată cu speculaţiile despre 
panteră ca să ghicesc ce va urma. 

— Fata asta are vreo legătură cu Jason? 

— Ce? am întrebat. Despre ce vorbeşti? 

— Ai găsit-o pe fata asta, această Maria-Star 
Cooper, pe marginea drumului. Au căutat, dar nu 
au găsit nici o urmă de accident. 

Am ridicat din umeri. 

— Le-am spus că nu sunt sigură dacă pot găsi 
locul exact, iar ei nu mi-au cerut să merg să-l caut, 
după ce m-am oferit. Nu sunt deloc surprinsă că nu 
pot găsi nici o urmă, necunoscând locul exact. Am 
încercat să-l reperez, dar era noapte şi eram destul 
de speriată. Ar fi putut să fie pur şi simplu aruncată 
unde am găsit-o. Nu mă uit degeaba la Discovery 
Channel. 

— Uite la ce ne gândeam noi, mormăi Alcee 
Beck, poate că fata asta era una dintre tipele de 
care s-a despărţit Jason, şi poate o ţinea undeva, 
într-un loc secret? Dar tu i-ai dat drumul când 
Jason a dispărut. 

— Poftim? 

Era ca şi cum ar fi vorbit în urdu sau ceva de 
genul ăsta. Nu înţelegeam nimic din ce spuneau. 

— Cu arestarea lui Jason ca suspect în cazul 
crimelor de anul trecut, ne-am întrebat dacă nu 
cumva fumul ascunde şi vreun foc. 

— Ştiţi cine a comis acele crime. Este la 
închisoare, asta dacă nu s-a întâmplat ceva ce eu 
nu ştiu. Şi a mărturisit. 

Catfish îmi întâlni privirea, iar a sa era foarte 
jenată. Genul acesta de întrebări îl făcea pe şeful 
fratelui meu să nu se simtă în largul lui. Cu 
siguranţă, fratele meu era puţin mai ciudat la 
capitolul sex (deşi nici una dintre femeile cu care 
avusese de-a face nu părea să fie deranjată), dar 
totuşi ideea că ar fi putut avea o sclavă sexuală, cu 
care eu a trebuit să mă descurc când el a dispărut? 
să fim serioşi! 

— A mărturisit şi este încă la închisoare, zise 
Andy. 

Din moment ce Andy înregistrase mărturisirea, 
speram să fie aşa. 

— Dar dacă Jason era complicele său? 

— la stai puţin, am spus. 

Simţeam că încep să dau pe dinafară. 

— Nu poţi să le ai pe amândouă. Dacă fratele 
meu este mort în pădure după ce a urmărit o 
panteră mitică rănită, cum ar fi putut s-o ia pe... 
cum o cheamă, Maria-Star Cooper, ostatică pe 
undeva? Credeţi că am fost implicată în 
presupusele activităţi cu sclavi ale fratelui meu? 
Credeţi că am lovit-o cu maşina? Şi după aia am 

urcat-o în maşină şi am dus-o la camera de gardă? 

Ne-am holbat unii la alţii pentru un lung 
moment. Bărbaţii emanau valuri de tensiune şi 
confuzie, ca şi cum ar fi fost coliere de Mardi 
Gras??. 

În acel moment, Catfish se ridică de pe 
canapea, ca din puşcă. 

— Nu! răcni el. Mi-aţi cerut să vin cu voi să-i 
dăm lui Sookie vestea despre panteră. Nimeni nu 
mi-a spus nimic despre chestia asta cu o fată lovită 
de maşină! Ea este o fată bună, arătă Catfish către 
mine. Nimeni nu va spune despre ea altceva! Nu 
numai că Jason Stackhouse nu a trebuit să facă 
nimic altceva decât să facă semn unei fete, ca 
aceasta să vină în fugă către el, cu atât mai puţin 
să ia una ostatică şi să-i facă lucruri ciudate, dar 
dacă spuneţi că Sookie a eliberat-o pe fata asta 
Cooper când Jason nu a venit acasă, şi apoi a 
încercat să o calce cu maşina, tot ce am de spus 
este că vă puteţi duce fix la naiba! 

Dumnezeu să-l binecuvânteze pe Catfish 
Hennessey, este tot ce am eu de spus. 

Alcee şi Andy plecară la scurt timp după asta, 
iar Catfish şi cu mine am avut o conversaţie 
incoerentă în care el mai mult i-a înjurat pe 
oamenii legii. Când s-a potolit, s-a uitat la ceas. 

— Hai, Sookie. Tu şi cu mine trebuie să mergem 
acasă la Jason. 


24 Sărbătoare care are loc cu patruzeci şi şapte de zile 
înainte de duminica Paştelui; la sfârşitul serbării se aruncă 
diverse obiecte ieftine, păpuşi sau coliere de plastic. 

— De ce? 

Imi doream şi eu asta, dar eram uimită. 

— Punem la cale o căutare şi ştiu că vei vrea să 
fii acolo. 

M-am holbat la el cu gura căscată, în timp ce 
Catfish spumega pe tema presupunerilor lansate 
de Alcee şi Andy. Am încercat din răsputeri să mă 
gândesc la o metodă de a anula căutarea. 
Detestam să mă gândesc la acei bărbaţi şi femei 
care-şi îmbrăcau hainele de iarnă, ca să intre prin 
tufişurile acum dezgolite şi uscate, ce făceau atât 
de dificil mersul prin pădure. Dar nu exista nici o 
metodă să-i opresc când intenţiile lor erau atât de 
bune; şi aveam toate motivele să mă alătur lor. 

Exista o şansă minimă ca Jason să fie undeva, 
acolo în pădure. Catfish mi-a spus că a adunat cât 
de mulţi oameni a putut, iar Kevin Pryor a acceptat 
să fie coordonator, deşi era în afara serviciului. 
Maxine Fortenberry şi femeile din parohia ei 
aduceau cafele şi gogoşi de la brutăria din Bon 
Temps. Am început să plâng, pentru că era 
copleşitor, iar Catfish se făcu şi mai roşu. Femeile 
plângăcioase erau în capul lungii liste cu lucruri 
care-l făceau pe Catfish să nu se simtă confortabil. 

l-am uşurat situaţia spunându-i că trebuie să 
mă pregătesc. Am făcut patul, mi-am spălat faţa 
de lacrimi şi mi-am strâns părul într-o coadă. Am 
găsit o pereche de căşti de protecţie pentru urechi, 
pe care le foloseam probabil o dată pe an, mi-am 
pus haina veche şi am băgat în buzunar mănuşile 
pe care le foloseam la muncă, prin curte, împreună 
cu un pachet de şerveţele Kleenex în cazul în care 

începeam din nou să plâng. 

Căutarea era cea mai populară activitate a zilei 
în Bon Temps. Nu numai că oamenilor le place să 
se ajute în orăşelul nostru mic, dar inevitabil 
începuseră să circule zvonuri despre urma 
misterioasă de animal. Din câte îmi puteam da 
seama, cuvântul „panteră” nu era încă la ordinea 
zilei; dacă ar fi fost, mulţimea s-ar fi adunat în 
număr şi mai mare. Cei mai mulţi dintre bărbaţi 
veniseră înarmaţi, de fapt, majoritatea bărbaţilor 
erau mereu înarmaţi. Vânătoarea este un mod de 
viaţă pe aici, NRA% oferea cele mai populare 
abţibilduri pentru bara maşinii, iar sezonul de 
vânătoare la căprioare era un fel de sărbătoare 
sfântă. Există perioade speciale pentru vânătoarea 
cu arc şi săgeți, cu arme cu încărcare frontală sau 
cu puşca. (Acum era sezonul în care vânătoarea 
era interzisă, din câte ştiam eu.) Erau probabil în 
jur de cincizeci de persoane acasă la Jason, o 
adevărată petrecere pentru o zi lucrătoare într-o 
comunitate atât de mică. 

Sam era acolo şi am fost atât de bucuroasă să-l 
văd că aproape am început din nou să plâng. Sam 
era cel mai bun şef pe care-l avusesem vreodată, 
şi prieten, care apărea mereu când aveam 
probleme. Părul său roşcat-auriu era acoperit cu o 
căciulă de un portocaliu strălucitor şi purta mănuşi 
tot portocalii. Jacheta sa groasă, maro, părea 
sumbră în contrast cu mănuşile şi căciula şi, ca toți 
ceilalţi bărbaţi, purta bocanci. Nu mergi în pădure, 


235 National Rifle Association - asociaţie similară cu cea 
de vânătoare de la noi. 

nici măcar iarna, fără să-ţi protejezi gleznele. Şerpii 
erau înceţi şi apatici, dar erau acolo şi te atacau 
dacă se întâmpla să calci pe ei. 

Cumva, prezenţa tuturor acestor oameni făcea 
ca dispariția lui Jason să pară şi mai 
înspăimântătoare. Dacă toţi aceşti oameni credeau 
că Jason ar putea fi în pădure, mort sau grav rănit, 
chiar ar putea fi. In ciuda oricărui lucru pe care mi 
l-aş fi putut spune, eram din ce în ce mai speriată. 
Am avut câteva minute în care am pierdut complet 
contactul cu realitatea, în timp ce-mi imaginam, 
pentru a o suta oară, toate lucrurile care i s-ar fi 
putut întâmpla lui Jason. 

Când am putut vedea şi auzi din nou, Sam 
stătea lângă mine. Işi scoase o mănuşă, iar mâna 
sa o găsi pe a mea şi mi-o strânse. Mâna sa era 
caldă şi fermă, şi eram bucuroasă să mă ţin de el. 
Sam, deşi teriantrop, ştia cum să-mi transmită 
gândurile sale, deşi nu le putea „auzi” pe ale mele. 

— Chiar crezi că e în pădure? mă întrebă. 

Am clătinat din cap. Privirile noastre se întâlniră 
şi rămaseră mult timp aşa. 

— Crezi că mai e în viață? 

Asta era mult mai greu. In cele din urmă, doar 
am ridicat din umeri. Continuă să mă ţină de mână 
şi m-am bucurat. 

Arlene şi Tack se grăbiră să coboare din maşina 
lui Arlene şi veniră către noi. Părul lui Arlene era la 
fel de strălucitor şi de roşu ca întotdeauna, dar mai 
ciufulit decât îl purta de obicei, iar bucătarul 
trebuia să se bărbierească. Aşadar, nu îşi adusese 
încă o lamă de ras acasă la Arlene, am interpretat 

eu situaţia. 

— Ai văzut-o pe Tara? întrebă Arlene. 

— Nu. 

Imi arătă cu degetul, cât de discret putu, şi am 
văzut-o pe Tara în blugi şi în cizme de cauciuc 
care-i ajungeau până la genunchi. Nu mi-am putut 
imagina că putea să fie atât de departe de 
imaginea unui proprietar dichisit al unui magazin 
de haine, deşi purta o pălărie adorabilă din blană 
sintetică, alb cu maro, care te făcea să vrei să o 
mângâi pe cap. Haina i se asorta cu pălăria. La fel 
şi mănuşile. Dar de la talie în jos, Tara era gata 
pentru mers în pădure. Prietenul lui Jason, Dago, se 
holba la Tara cu privirea uimită a cuiva pocnit în 
moalele capului. Veniseră şi Holly şi Danielle, şi, 
din moment ce prietenul lui Danielle nu era prin 
preajmă, căutarea ameninţa să aibă o componentă 
socială neaşteptată. 

Maxine Fortenberry şi alte două femei de la 
biserica ei lăsaseră jos partea din spate a vechii 
camionete a soţului lui Maxine, lăsând la vedere 
mai multe termosuri cu cafea, împreună cu căni şi 
linguri de unică folosinţă şi pliculeţe de zahăr. Şase 
duzini de gogoşi abureau din cutiile lungi în care 
fuseseră împachetate. Un container pentru gunoi 
avea deja pusă în el o pungă de plastic neagră. 
Aceste doamne ştiau cum se organizează o 
căutare. 

Nu puteam să cred că toate acestea fuseseră 
organizate în intervalul câtorva ore. A trebuit să-mi 
retrag mâna din cea a lui Sam şi să pescuiesc un 

şerveţel cu care să-mi şterg faţa. Mă aşteptam ca 
Arlene să vină, dar prezenţa lui Holly şi a lui 
Danielle era uimitoare, iar cea a Tarei chiar şi mai 
şi. Nu era genul de femeie care să participe la 
căutări în pădure. Kevin Pryor nu avea prea multă 
treabă cu Jason, dar iată-l aici, cu o hartă, o mapă 
şi un creion, organizând acţiunea. 

Am prins privirea lui Holly şi mi-a zâmbit uşor 
trist, genul de zâmbet pe care-l ai faţă de cineva la 
o înmormântare. 

Chiar atunci, Kevin lovi de câteva ori containerul 
pentru gunoi de marginea camionetei, şi când a 
reuşit să capteze atenţia tuturor, a început să dea 
indicaţii pentru căutări. Nu realizasem cât de 
autoritar putea fi Kevin; de cele mai multe ori, era 
pus în umbră de mama sa posesivă, Jeneen, sau de 
partenera sa supradimensionată, Kenya. N-o s-o 
vezi niciodată pe Kenya în pădure căutându-l pe 
Jason, m-am gândit, dar chiar atunci am zărit-o şi a 
trebuit să-mi revizuiesc propriile gânduri. In haine 
potrivite  împrejurării, stătea sprijinită de 
camioneta lui Fortenberry, cu faţa sa ciocolatie 
lipsită de orice expresie. Poziţia sa sugera că este 
sprijinul lui Kevin, că se va mişca sau va vorbi doar 
dacă el va fi ameninţat în vreun fel. Kenya ştia cum 
să sugereze o ameninţare tăcută; trebuia să-i 
recunosc această calitate. Ar fi aruncat o găleată 
de apă peste Jason dacă acesta ar fi luat foc, dar 
sentimentele ei la adresa fratelui meu nu erau 
dintre cele mai bune. Venise pentru că se oferise 
voluntar Kevin. În timp ce Kevin împărțea oamenii 
în echipe, ochii săi închişi la culoare cercetau feţele 

căutătorilor, inclusiv pe a mea. M-a salutat cu o 
uşoară înclinare a capului şi eu, la rândul meu, am 
făcut acelaşi lucru. 

— Fiecare grup de cinci trebuie să aibă pe 
cineva cu o puşcă, strigă Kevin. Nu poate fi oricine. 
Trebuie să fie cineva care a petrecut ceva timp în 
pădure şi ştie ce înseamnă vânătoarea. 

Nivelul de agitaţie crescu până la punctul de 
fierbere la această directivă. Dar, după aceasta, nu 
am mai ascultat restul instrucţiunilor lui Kevin. În 
primul rând, eram încă obosită după ziua 
precedentă, care fusese copleşitoare. Şi, în acelaşi 
timp, mă măcina şi mă chinuia teama pentru 
fratele meu. Am fost trezită devreme în această 
dimineaţă după o noapte lungă, şi iată-mă stând în 
frig în faţa casei copilăriei mele, aşteptând să 
particip la o agitată vânătoare de iluzii - sau cel 
puţin eu speram să fie o vânătoare de iluzii. Eram 
prea ameţită să mai gândesc. Un vânt rece începu 
să sufle prin luminişul din jurul casei, făcând 
lacrimile de pe obrajii mei insuportabil de reci. 

Sam îşi puse braţele în jurul meu, deşi era 
destul de dificil în hainele noastre de iarnă. Mi s-a 
părut că-i puteam simţi totuşi căldura chiar şi aşa. 

— Ştii că nu-l vom găsi aici, îmi şopti. 

— Sunt destul de sigură că nu, am spus, cu o 
voce care suna oricum, numai sigură nu. 

Sam spuse: 

— L-aş mirosi dacă ar fi aici. 

Asta era într-adevăr ceva realist. 

M-am uitat la el. Nu trebuia să mă uit prea sus, 
pentru că Sam nu este un bărbat înalt. In acest 

moment, avea o faţă foarte serioasă. Sam se 
simţea mai bine cu partea de teriantrop a 
personalităţii sale decât majoritatea celor cu dublă 
natură, dar îmi puteam da seama că intenţia 
fusese să mă scape de frică. Când era în a doua sa 
natură, avea simţul mirosului ascuţit, ca al unui 
câine; când era în forma sa umană, acest simţ era 
oricum superior aceluia al unui om obişnuit. Sam ar 
fi fost capabil să simtă mirosul unui cadavru. 

— Tu mergi în pădure, am spus. 

— Sigur. O să fac tot ce-mi stă în putinţă. Dacă 
e acolo, cred că aş fi ştiut. 

Kevin mi-a spus că şeriful încercase să angajeze 
copoii antrenați de un ofiţer de poliţie din 
Shreveport, dar ofiţerul îi spusese că erau ocupați. 
M-am întrebat dacă era adevărat, sau bărbatul nu 
dorise să-şi pună în pericol câinii trimiţându-i într-o 
pădure în care se afla o panteră. Sincer, nu-l 
puteam învinovăţi. Şi iată că aveam o ofertă mult 
mai bună, chiar în faţa mea. 

— Sam, am spus, cu ochii împăienjeniţi de 
lacrimi. 

Am încercat să-i mulţumesc, dar nu-mi găseam 
cuvintele. Eram norocoasă să am un prieten ca 
Sam, şi o ştiam foarte bine. 

— Sst, Sookie, zise. Nu plânge. O să aflăm ce s- 
a întâmplat cu Jason şi vom găsi o modalitate să-l 
facem pe Eric să-şi revină. 

Îmi şterse lacrimile de pe obraji cu degetul 
mare. 

Nu era nimeni suficient de aproape ca să ne 
audă, dar nu m-am putut abţine să nu arunc o 

privire în jur ca să fiu sigură. 

— Atunci, spuse Sam, cu o notă evidentă de 
încăpățânare în voce, vom putea să-l scoatem din 
casa ta şi să-l trimitem înapoi la Shreveport unde-i 
e locul. 

Am decis să tac din gură, era cea mai bună 
tactică. 

— Care era cuvântul pentru ziua de azi? întrebă, 
dându-se înapoi. 

l-am  zâmbit printre lacrimi. Sam întreba 
întotdeauna despre ce-mi oferea zilnic calendarul 
meu „Un cuvânt pe zi”. 

— Nu am verificat în dimineaţa asta. leri era 
talmeş-balmeş, am spus. 

Ridică din sprâncene întrebător. 

—  Îngrămădire întâmplătoare de lucruri sau 
fiinţe, am spus. 

— Sookie, o să găsim o rezolvare. 

Când căutătorii se împărţiră în grupuri, am 
descoperit că Sam nu era singura creatură cu 
dublă natură care se afla în ziua aceea în curtea lui 
Jason. Am fost uimită să văd un grup din Hotshot. 
Calvin Norris, nepoata sa Crystal, şi un alt bărbat 
care-mi părea vag cunoscut stăteau deoparte. 
După o clipă de răscolit în străfundurile memoriei, 
am realizat că bărbatul era cel pe care-l văzusem 
ieşind din magazia din spatele casei vecine cu a lui 
Crystal. Amintirea mi-a fost trezită de părul său 
deschis la culoare şi des, şi am fost sigură când am 
văzut felul grațios în care se mişca. Kevin îl 
desemnă pe reverendul Jimmy Fullenwilder drept 
omul înarmat responsabil cu trioul lor. In altă 

situaţie, combinaţia de trei vârcolaci şi un reverend 
m-ar fi făcut să râd. 

Din moment ce le lipsea un al cincilea, m-am 
alăturat lor. 

Cei trei vârcolaci din Hotshot mă salutară cu 
mişcări discrete ale capului. Ochii verzi-aurii ai lui 
Calvin mă fixau gânditori. 

— Acesta este Felton Norris, spuse 
prezentându-l. 

Am dat din cap către Felton, iar Jimmy 
Fullenwilder, un bărbat în jur de şaizeci de ani, cu 
părul grizonant, îi strânse mâna. 

— Bineînţeles că o cunosc pe domnişoara 
Sookie, dar nu sunt sigur că şi pe restul. Sunt 
Jimmy  Fullenwilder, pastor al bisericii baptiste 
Marea Dragoste, spuse zâmbind tuturor. 

Calvin înregistra informaţia cu un zâmbet 
politicos, Crystal zâmbi sarcastic, iar Felton Norris 
(oare se terminaseră numele de familie în 
Hotshot?) deveni mai rece. Felton era ciudat chiar 
şi pentru un vârcolac endogam. Ochii săi erau 
foarte întunecaţi, acoperiţi de sprâncene groase 
castanii, care contrastau puternic cu părul său 
deschis la culoare. Faţa îi era lată în dreptul 
ochilor, îngustându-se puţin cam abrupt spre o 
gură cu buze subţiri. Deşi era un bărbat masiv, se 
mişca uşor şi în linişte, şi, în timp ce am pornit prin 
pădure, am realizat că asta era o caracteristică a 
rezidenţilor din Hotshot. În comparaţie cu familia 
Norris, Jimmy Fullenwilder şi cu mine eram nişte 
elefanţi neîndemânatici. 

Cel puţin preotul îşi ţinea puşca sa 30-30 ca şi 
cum ar fi ştiut să o folosească. 

Urmând instrucţiunile primite, ne-am aşezat în 
rând, întinzând braţele la nivelul umerilor astfel 
încât vârfurile degetelor să ni se atingă. Crystal era 
în dreapta mea, iar Calvin în stânga. Celelalte 
grupuri făcură la fel. Am început căutarea în formă 
de evantai, determinată de curba iazului. 

— Amintiţi-vă cine este în grupul vostru, strigă 
Kevin. Nu vrem să lăsăm oameni pe aici. Şi acum, 
start. 

Am început să cercetăm pământul din faţa 
noastră, mişcându-ne în ritm constant. Jimmy 
Fullenwilder era cu câţiva paşi înainte, din moment 
ce era înarmat. A devenit evident imediat că erau 
diferenţe în felul în care ne descurcam în pădure 
între cei din Hotshot, reverend şi mine. Crystal 
părea să plutească prin tufişuri, fără să trebuiască 
să-şi facă loc sau să le dea deoparte, deşi îi 
puteam auzi înaintarea. Jimmy Fullenwilder, un 
vânător avid, ce se simţea în pădure ca acasă şi 
avea experienţă în activităţi în aer liber, obținea 
mai multe informaţii decât mine din ceea ce-l 
înconjura, dar nu era în stare să se mişte ca Felton 
și Calvin. Ei alunecau prin pădure ca nişte stafii, şi 
făcând la fel de mult zgomot ca şi acestea. 

La un moment dat, când am nimerit peste un 
desiş de iederă ţepoasă, am simţit două mâini care 
mi-au cuprins talia şi am fost ridicată peste el 
înainte să am timp să reacţionez. Calvin Norris mă 


2 Calibrul cartuşelor folosite în special la vânătoarea de 
căprioare. 

puse jos cu foarte multă grijă şi se întoarse la locul 
său. Nu cred că a mai observat cineva. Jason 
Fullenwilder, singurul care ar fi fost uimit, o luase 
puţin înainte. 

Echipa noastră nu găsi nimic; nici o urmă de 
haine sau trup, nici o urmă de bocanc sau de 
panteră, nici un miros sau o urmă, sau vreo 
picătură de sânge. Una dintre celelalte echipe 
strigă că a găsit un cadavru de oposum mâncat, 
dar nu exista nici o metodă prin care să se 
stabilească pe loc ce-i provocase moartea. 

Înaintarea deveni mai dificilă. Fratele meu a 
vânat în aceste păduri, le-a permis câtorva prieteni 
să vâneze aici, dar altfel nu a avut treabă deloc cu 
natura pe cei optzeci de mii de metri pătraţi din 
jurul casei. Asta însemnând că nu a curăţat 
crengile căzute şi nu a smuls lăstarii care duceau 
la înaintarea anevoioasă. 

Se întâmplă ca echipa mea să fie cea care a 
găsit foişorul pentru căprioare, pe care-l construise 
împreună cu Hoyt în urmă cu cinci ani. 

Deşi foişorul se afla în faţa unui luminiş natural, 
care se întindea accidentat de la nord spre sud, 
pădurea era atât de deasă în jurul lui, încât eram 
temporar în afara razei vizuale a celorlalți 
căutători, lucru pe care nu l-am fi crezut posibil 
iarna, când ramurile sunt dezgolite. Din când în 
când, câte o voce se auzea strigând la distanţă, 
făcându-și drum printre pini şi tufişuri şi printre 
ramurile  stejarilor şi arborilor de cauciuc. 
Sentimentul de izolare era copleşitor. 

Felton Norris se căţără pe scara foişorului într- 

un fel atât de neomenesc încât a trebuit să-i 
distrag atenţia reverendului Fullenwilder 
întrebându-l dacă ar vrea să se roage în biserică 
pentru întoarcerea fratelui meu. Bineînţeles că-mi 
răspunse că o făcuse deja, şi mai mult, mă anunţă 
că ar fi bucuros să mă vadă la biserică duminică, 
ca să-mi alătur vocea celor înălţând rugăciuni. Deşi 
nu prea mergeam la biserică la slujbă, iar atunci 
când o făceam mergeam la biserica metodistă 
(ceea ce Jimmy Fullenwilder ştia prea bine), am 
fost oarecum obligată să spun da. Chiar atunci, 
Felton strigă că foişorul este gol. 

— Ai grijă când cobori, scara nu este prea 
solidă, îi strigă Calvin, şi am realizat că îl avertiza 
pe Felton să coboare în stilul unui om. 

In timp ce teriantropul cobora încet şi 
neîndemânatic, am întâlnit privirea lui Calvin, care 
părea amuzat. 

Plictisită de aşteptarea la picioarele foişorului, 
Crystal s-a îndepărtat de omul nostru cu puşca, 
reverendul  Fullenwilder, ceea ce Kevin ne 
avertizase să nu facem. Chiar când mă gândeam 
că nu o văd, am auzit-o ţipând. 

În intervalul câtorva secunde, Calvin şi Felton 
au ţâşnit prin luminiş în direcţia din care se auzea 
vocea lui Crystal, iar reverendul Jimmy şi cu mine 
am fost lăsaţi în urmă. Am sperat că agitația 
momentului îi va altera percepţia asupra felului în 
care Felton şi Calvin se mişcau. Mult în faţa 
noastră, am auzit un zgomot de nedescris, un cor 
de schelălăituri puternice şi o agitaţie frenetică în 
tufişuri. Apoi, un strigăt răguşit şi un altul înalt 

ajunseră la noi amortizate de desimea pădurii. 

Am auzit strigăte din toate părţile, în timp ce 
ceilalţi căutători răspundeau, grăbindu-se către 
sunetele îngrijorătoare. 

Tocul mi se prinse într-o adunătură de iederă şi 
ani căzut cu picioarele în sus. Deşi m-am ridicat şi 
am început din nou să fug, Jimmy Fullenwilder mi-a 
luat-o înainte, şi în timp ce plonjam printr-un desiş 
de pini scunzi, am auzit o împuşcătură. 

Oh, Doamne, m-am gândit. Oh, Doamne. 

Mica poieniţă era plină de sânge şi agitaţie. Un 
animal uriaş se zbătea pe frunzele moarte, 
împrăştiind stropi sângerii pe tot ce se afla în 
apropierea sa. Dar nu era o panteră. Pentru a doua 
oară în viaţă vedeam un porc sălbatic, un mistreţ 
feroce ajuns la dimensiuni uriaşe. 

În intervalul care mi-a fost necesar să-mi dau 
seama ce aveam în faţa mea, scroafa a murit. 
Mirosea a porc şi a sânge. Zgomote de lemn 
sfărâmat şi guiţături în tufişurile din jurul nostru ne 
indicau că scroafa nu fusese singură când Crystal 
dăduse peste ea. 

Dar nu tot sângele era al scroafei. 

Crystal Norris înjura ca un birjar stând cu 
spatele lipit de un stejar bătrân, cu mâinile 
strângând coapsa sfâşiată. Blugii îi erau pătaţi de 
propriul sânge, iar unchiul ei şi - ei bine, nu prea 
ştiam ce relaţie îl lega pe Felton de Crystal, dar 
eram sigură că există una - ruda sa erau aplecaţi 
peste ea. Jimmy Fullenwilder încă mai stătea cu 
puşca aţintită asupra fiarei, cu o expresie pe faţă 
care putea fi descrisă drept şocată dincolo de orice 

limită. 

— Cum se simte? i-am întrebat pe cei doi 
bărbaţi, şi doar Calvin s-a uitat în sus. 

Ochii săi erau foarte ciudaţi şi am realizat că 
erau mai galbeni şi mai rotunzi. A aruncat 
animalului mort o privire de pură plăcere. În jurul 
gurii avea sânge. Pe dosul mâinii lui am zărit un 
petic de blană galben-maroniu. Probabil că era un 
lup care arăta cam ciudat. l-am arătat în tăcere 
această dovadă a naturii sale şi s-a înfiorat de 
dorinţă în timp ce dădea din cap în semn de 
mulţumire. Mi-am scos o batistă din buzunar, am 
scuipat pe ea, şi l-am şters pe faţă, înainte ca 
Jimmy Fullenwilder să iasă din starea de fascinaţie 
pe care i-o provoca prada sa şi să-şi observe 
ciudaţii tovarăşi. Când gura lui Calvin nu mai avea 
urme de sânge, i-am înnodat batista în jurul mâinii 
ca să ascund urma de blană. 

Felton părea să fie normal, până am observat ce 
avea în loc de mâini. Nu mai erau braţe omeneşti, 
dar nu erau nici labe de lup. Erau ceva foarte 
ciudat, ceva mare şi plat şi cu gheare. 

Nu am putut citi gândurile bărbaţilor, dar le-am 
putut simţi dorinţele, şi cele mai multe dintre 
aceste dorinţe aveau legătură cu carnea crudă, 
roşie a porcului, şi cu o cantitate foarte mare din 
ea. Felton chiar se clătină o dată sau de două ori 
sub forţa dorinţei sale. Lupta lor tăcută era greu de 
îndurat, chiar şi la mâna a doua. Am simţit 
schimbarea când cei doi bărbaţi au început să-şi 
împingă din nou creierele în tipare umane. Calvin 
reuşi să vorbească. 

— Pierde rapid sânge, dar dacă reuşim să o 
ducem la spital va fi bine. 

Vocea sa era groasă şi vorbea cu greutate. 
Felton, cu privirea încă îndreptată în jos, începu să- 
şi sfâşie cămaşa de flanel. Cu mâinile sale 
deformate nu reuşea să o facă şi l-am ajutat eu. 
Când rana lui Crystal a fost legată strâns pe cât se 
putea cu bandajul improvizat, cei doi bărbaţi o 
luară pe sus pe acum palida şi tăcuta Crystal şi 
porniră să o scoată rapid din pădure. Poziţia în care 
Felton îşi ţinea mâinile le ascundea din fericire 
vederii. 

Totul se derulase atât de repede, încât ceilalţi 
căutători care se strângeau în poieniţă abia 
începeau să-şi dea seama ce s-a întâmplat şi să 
reacționeze. 

— Am împuşcat un mistreţ, o scroafă, spunea 
Jimmy Fullenwilder, clătinând din cap, în timp ce 
Kevin şi Kenya ţâşneau în poieniţă venind dinspre 
est. Nu pot să cred. După ce am tras, celelalte 
scroafe şi godacii s-au răspândit, iar apoi cei doi 
bărbaţi mai întâi s-au repezit la ea, după care s-au 
dat din drum şi am împuşcat-o în gât. 

Nu prea ştia dacă este un erou sau are necazuri 
cu Departamentul de Protecţie Naturală. Avusese 
mai multe lucruri de care să se teamă decât o să-şi 
dea vreodată seama. Felton şi Calvin aproape că 
se transformaseră în vârcolaci la strigătul lui 
Crystal şi la creşterea instinctelor lor de vânătoare, 
iar faptul că se dăduseră la o parte de pe porc în 
loc să se transforme complet demonstra că erau 
într-adevăr foarte puternici. Dar faptul că 

începuseră să se transforme şi nu au fost capabili 
să oprească procesul era un argument care 
demonstra contrariul. Granița între cele două 
naturi a unora dintre locuitorii din Hotshot părea să 
devină foarte ceţoasă. 

De fapt, pe mistreţ chiar erau urme de 
muşcături. Eram atât de copleşită de anxietate, 
încât n-am putut să-mi păstrez scuturile ridicate şi 
toată agitația căutătorilor îmi pătrunse în creier - 
toată panica la vederea sângelui, ştirea că un 
căutător fusese serios rănit şi invidia celorlalţi 
vânători pe reuşita lui Jimmy Fullenwilder. Totul 
era o nebunie prea mare şi am vrut să scap mai 
mult decât mi-am dorit vreodată ceva. 

— Să mergem. Asta va fi sfârşitul căutării, cel 
puţin azi, zise Sam care acum stătea lângă mine. 

Am ieşit din pădure împreună, foarte încet. l-am 
povestit lui Maxine ce s-a întâmplat şi după ce i-am 
mulţumit pentru minunata ei contribuţie şi am 
acceptat o cutie cu gogoşi, am condus spre casă. 
Sam m-a urmat. Până am ajuns, îmi mai revenisem 
puţin. 

In timp ce descuiam uşa, m-am simţit ciudat 
ştiind că de fapt mai e cineva în casă. Era oare Eric 
conştient în vreun fel de paşii mei pe podeaua de 
deasupra capului său, sau era mort ca orice mort 
obişnuit? Dar gândul îmi zbură din minte, căci 
eram prea  supraîncărcată ca să-l iau în 
considerare. 

Sam începu să facă o cafea. Se simţea oarecum 
acasă în bucătărie, căci mai fusese aici o dată sau 
de două ori când trăia bunica, şi venise şi cu alte 

ocazii. 

În timp ce agăţăm hainele în cuier, am spus: 

— A fost un dezastru. 

Sam nu mă contrazise. 

— Nu numai că nu l-am găsit pe Jason, ceea ce 
sincer nici nu mă gândisem că se va întâmpla, dar 
tipii din Hotshot aproape că s-au dat de gol, iar 
Crystal a fost rănită. Sincer, nici măcar nu ştiu de 
ce au crezut că trebuie să fie prezenţi aici. 

Ştiu că nu era frumos din partea mea să spun 
asta, dar eram cu Sam, care văzuse destul din 
partea mea rea, ca să nu-şi mai facă iluzii. 

— Am vorbit cu ei înainte să apari tu. Calvin 
voia să-ţi arate că vrea să-ţi facă curte, în stilul din 
Hotshot, spuse Sam cu voce liniştită şi egală. 
Felton este cel mai bun urmăritor al lor, aşa că l-a 
pus să vină, iar Crystal pur şi simplu voia să-l 
găsească pe Jason. 

Brusc m-am simţit ruşinată. 

— Îmi pare rău, am spus luându-mi capul în 
mâini şi lăsându-mă să cad pe un scaun. Imi pare 
rău. 

Sam îngenunche în faţa mea şi îşi puse mâinile 
pe genunchii mei. 

— Ai tot dreptul să fii morocănoasă, zise. 

M-am aplecat şi l-am sărutat pe creştet. 

— Nu ştiu ce m-aş face fără tine, am spus fără 
să mă gândesc. 

Se uită în sus la mine, şi a urmat un moment 
lung şi ciudat, când lumina din încăpere păru să 
danseze şi să tremure. 

— Ai suna-o pe Arlene, spuse cu un zâmbet. Ea 

ar veni cu copiii şi ar încerca să-ţi îndoaie cafeaua 
cu alcool, şi ţi-ar spune despre penisul strâmb al lui 
Tack, şi te-ar face să râzi şi te-ai simţi mai bine. 

L-am binecuvântat pentru că n-a dat importanţă 
momentului. 

— Ştii, oarecum mă face curioasă informaţia 
despre Tack, dar probabil că intră la categoria 
„prea multă informaţie”, am spus. 

— Şi eu am crezut la fel, dar asta nu m-a 
împiedicat să aud când i-o împărtăşea lui Charlsie 
Tooten. 

Am turnat fiecăruia dintre noi o cană de cafea şi 
am pus o zaharniţă pe jumătate goală şi o linguriţă 
la îndemâna lui Sam. Am privit peste barul din 
bucătărie ca să văd cât zahăr mai era în borcanul 
transparent şi am observat că beculeţul de pe 
robotul telefonic clipea. Trebuia doar să mă ridic şi 
să fac un pas ca să apăs butonul. Mesajul fusese 
înregistrat la ora cinci şi un minut dimineaţa. Oh! 
Oprisem soneria telefonului când m-am dus 
extenuată în pat. Aproape invariabil mesajele mele 
erau banale - Arlene întrebându-mă dacă am auzit 
o bârfa, Tara omorându-şi timpul într-o perioadă în 
care nu avea treabă la magazin, dar acesta era cu 
adevărat extraordinar. Vocea limpede a lui Pam 
spunea: 

— În seara aceasta, atacăm vrăjitoarea şi grupul 
ei. Vârcolacii i-au convins pe Wicca din local să ni 
se alăture. Avem nevoie de tine să-l aduci pe Eric. 
Poate lupta, chiar dacă nu ştie cine este. Oricum va 
deveni inutil, dacă nu reuşim să rupem vraja. 

Aceeaşi Pam, mereu practică. Voia să-l 

folosească pe Eric drept carne de tun, din moment 
ce era posibil să nu-l mai putem face să-şi revină 
ca şef. După o scurtă pauză, continuă: 

— Vârcolacii din Shreveport se aliază cu 
vampirii pentru bătălie. Poţi să vezi cum se face 
istoria, prietena mea telepată. 

Sunetul telefonului pus la loc în furcă. Sunetul 
care anunţa al doilea mesaj, care venise la două 
minute după primul. 

— Că tot vorbeam de asta, spuse Pam, ca şi 
cum nu ar fi închis niciodată, a apărut ideea că 
abilitatea ta neobişnuită ne-ar putea ajuta, şi am 
vrea să cercetăm asta. Nu e ăsta cuvântul cel mai 
potrivit? A cerceta? Aşa că vino aici imediat ce se 
lasă întunericul. 

Închise din nou. 

Clic. 

— Aici înseamnă 714 Parchman Avenue, zise 
Pam. 

Închise. 

— Cum să fac asta dacă încă nu l-am găsit pe 
Jason? am întrebat când a devenit clar că Pam nu a 
mai sunat. 

— Acum te duci la culcare, zise Sam. Hai. Mă 
ridică în picioare, mă conduse spre camera mea. 

— O să-ţi scoţi ghetele şi blugii, o să te urci în 
pat şi o să dormi. Când o să te trezeşti, o să te 
simţi mai bine. Îmi laşi numărul lui Pam ca să pot 
da de tine. Spune-le poliţiştilor să sune la bar dacă 
află ceva şi eu te voi suna dacă am vreo veste de 
la Bud Dearborn. 

— Aşadar crezi că ar trebui să fac asta? 

Eram uimită. 

— Nu, aş da orice să nu o faci. Dar cred că 
trebuie. Nu e lupta mea; nu am fost invitat. 

Sam mă sărută pe frunte şi plecă, întorcându-se 
la Merlotte's. 

Atitudinea sa era destul de interesantă, după 
toată insistența (şi a lui Bill şi a lui Eric) cum că 
eram o posesie care trebuia apărată. M-am simţit 
puternică şi plină de elan, vreo treizeci de secunde, 
până mi-am amintit hotărârea mea de Anul Nou: să 
nu iau bătaie. Dacă mă duceam la Shreveport cu 
Eric, atunci eram sigură că voi vedea lucruri pe 
care nu voiam să le văd, voi afla lucruri pe care nu 
voiam să le ştiu şi o să mai încasez şi bătaie. 

Pe de altă parte, fratele meu Jason făcuse o 
înţelegere cu vampirii, şi eu trebuia să o păstrez. 

Uneori, simţeam că întreaga mea viaţă se 
desfăşura între ciocan şi nicovală. Dar o groază de 
lume avea vieţi complicate. 

M-am gândit la Eric, un vampir puternic, a cărui 
identitate îi fusese ştearsă din minte. M-am gândit 
la carnajul pe care-l văzusem la magazinul pentru 
mirese, la dantela albă şi la brocartul stropite cu 
sânge uscat şi carne. M-am gândit la biata Maria- 
Star, în spitalul din Shreveport. Aceste vrăjitoare 
erau rele, iar răul trebuia oprit; răul trebuia învins. 
Acesta este modelul american. 

Părea destul de ciudat dacă stăteai să te 
gândeşti că eram de partea vampirilor şi 
vârcolacilor, şi că asta era partea bună. Asta m-a 
făcut să râd puţin în sinea mea. Oh, da, noi, tipii 
cei buni, trebuie să salvăm lumea. 

Uimitor, chiar am dormit. M-am trezit cu Eric 
lângă mine în pat. Mă mirosea. 

— Sookie, ce se întâmplă? m-a întrebat cu voce 
foarte liniştită. 

Ştia, bineînţeles, când m-am trezit. 

— Miroşi a pădure, şi miroşi a teriantrop. Şi a 
ceva chiar şi mai sălbatic. 

Am presupus că teriantropul pe care-l mirosise 
era Sam. 

— Şi a vârcolac, am răspuns, pentru că nu 
voiam să-i ascund nimic. 

— Nu, nu e vârcolac, zise. 

Eram uimită. Calvin mă ridicase peste tufişuri, 
iar mirosul lui ar fi trebuit încă să mai fie pe pielea 
mea. 

— Mai multe feluri de teriantrop, spuse Eric în 
camera aproape întunecată. Ce ai făcut, iubito? 

Nu părea chiar furios, dar nici fericit nu era. 
Vampirii. Erau specialişti în a fi posesivi. 

— Am participat la căutarea fratelui meu, în 
pădurea din spatele casei lui, am răspuns. 

Eric rămase tăcut un minut. Apoi, mă luă în 
braţe şi mă trase la pieptul lui. 

— Imi pare rău, spuse. Ştiu că eşti îngrijorată. 

— Vreau să te întreb ceva, am spus vrând să-mi 
testez o teorie. 

— Bineînţeles. 

— Priveşte în adâncul tău, Eric. Chiar îţi pare cu 
adevărat rău? Eşti îngrijorat pentru Jason? 

Pentru că lui Eric cel adevărat, cel în toate 
minţile, nu i-ar fi păsat deloc. 

— Bineînţeles, protestă. 

Apoi, după un moment - aş fi vrut să-i văd faţa - 
zise: 

— Nu chiar. 

Părea surprins. 

— Ştiu că ar trebui să-mi pară. Ar trebui să fiu 
îngrijorat pentru fratele tău, pentru că îmi place să 
fac sex cu tine, şi ar trebui să-mi doresc să 
gândeşti bine despre mine ca să vrei şi tu să faci 
sex. 

Că tot vorbeam de onestitate. Asta era cea mai 
apropiată variantă de Eric cel real pe care o 
văzusem de zile bune. 

— Dar o să mă asculţi, nu-i aşa? Dacă am 
nevoie să vorbesc? Din acelaşi motiv? 

— Sigur, iubita mea. 

— Pentru că vrei să facem sex. 

— Şi asta, bineînţeles. Dar şi pentru că descopăr 
că am... 

Făcu o pauză, ca şi cum ar fi fost pe cale să 
spună ceva îngrozitor. 

— Am descoperit că am anumite sentimente 
faţă de tine. 

— Oh, am spus cu faţa în pieptul lui, cu o voce 
la fel de uimită pe cât fusese şi a lui Eric. 

Pieptul său era gol, la fel cum bănuiam că era şi 
restul corpului său. Am simţit gâdilatul uşor al 
părului blond ondulat pe obrazul meu. 

— Eric, am spus după o lungă pauză, aproape 
că detest să spun asta, dar şi eu simt ceva pentru 

tine. 

Aveam o mulţime de lucruri să-i spun lui Eric şi 
ar fi trebuit să fim deja în maşină, în drum spre 
Shreveport. Dar profitam de acest moment să mă 
bucur de o frântură de fericire. 

— Nu chiar dragoste, zise. 

Degetele îi erau ocupate să găsească cea mai 
bună metodă să-mi dea hainele jos. 

— Nu, dar ceva apropiat. 

L-am ajutat. 

— Nu avem prea mult timp, Eric, i-am spus, 
întinzându-mă, atingându-l, făcându-l să geamă. 
Hai să o facem cum trebuie. 

— Sărută-mă, zise, şi nu vorbea despre buzele 
sale. Întoarce-te, şopti. Vreau şi eu să te sărut. 

În cele din urmă, nu ne-a luat prea mult până la 
clipa în care ne ţineam în braţe satisfăcuţi şi 
fericiţi. : 

— Ce s-a întâmplat? întrebă. Imi pot da seama 
că te înspăimântă ceva. 

— Acum trebuie să mergem la Shreveport, am 
spus. Deja am depăşit ora pe care mi-a spus-o Pam 
la telefon. În seara asta, o vom înfrunta pe Hallow 
şi pe vrăjitorii ei. 

— Atunci tu trebuie să stai aici, zise imediat. 

— Nu, am răspuns blând, punându-mi mâna pe 
obrazul lui. Nu, iubitule, trebuie să merg cu tine. 

Nu i-am spus că Pam considera că e o idee bună 
să mă folosească în luptă. Nu i-am spus că urma să 
fie folosit drept maşinărie de luptă. Nu i-am spus 
că eram sigură că cineva va muri în noaptea 
aceasta; poate chiar mai mulţi, oameni, şi 

vârcolaci, şi vampiri. Era probabil ultima oară când 
îl dezmierdam pe Eric. Era probabil ultima oară 
când Eric se trezise în casa mea. Era posibil ca 
unul dintre noi să nu supravieţuiască acestei nopţi, 
şi dacă o făceam, nu puteam şti cum ne 
schimbam. 

Drumul până la Shreveport l-am făcut în tăcere. 
Ne-am spălat şi ne-am îmbrăcat fără să vorbim 
prea mult. De cel puţin şapte ori m-am gândit să 
mă întorc în Bon Temps, cu sau fără Eric. 

Dar nu am făcut-o. 

Printre talentele lui Eric nu se numără şi citirea 
hărților, aşa că a trebuit să trag pe dreapta ca să- 
mi verific harta şi să stabilesc traseul nostru până 
la Parchman 714, ceva la care nu mă gândisem 
până nu am ajuns în oraş. (M-am aşteptat oarecum 
ca Eric să-şi amintească pe unde trebuie s-o luăm, 
dar bineînţeles că nu şi-a amintit.) 

— Cuvântul pentru ziua de azi era „a anihila”, 
îmi spuse vesel. 

— Oh, mulţumesc că ai verificat. 

Probabil că nu aveam un ton prea recunoscător. 

— Pari destul de încântat de toate astea. 

— Sookie, nimic nu se compară cu o luptă bună, 
spuse apărându-se. 

— Aş zice că asta depinde de cine câştigă. 

Asta îl făcu să rămână tăcut câteva minute, 
ceea ce era foarte bine. Aveam probleme în a mă 
descurca pe străzi necunoscute în întuneric, cu 
atât de multe pe cap. Dar, în cele din urmă, am 
ajuns la strada care trebuia şi la casa respectivă de 
pe acea stradă. Mi-i imaginasem întotdeauna pe 

Pam şi Chow trăind într-un conac, dar vampirii 
aveau o casă mare în stil ranch, într-o suburbie 
pentru pătura medie înstărită. Din câte îmi dădeam 
seama, era o stradă pe care să te plimbi cu 
bicicleta, cu gazon îngrijit şi aspersoare. 

Lumina de pe alee era aprinsă la numărul 714, 
iar garajul pentru trei maşini din spate era plin. Am 
condus pe panta care ducea la zona de parcare 
betonată care fusese prevăzută pentru cazuri 
speciale. Am recunoscut camioneta lui Alcide şi 
maşina pe care o văzusem în garajul colonelului 
Flood. 

Inainte să ieşim din vechea mea maşină, Eric se 
aplecă să mă sărute. Ne-am uitat unul la celălalt. 
Avea ochii atât de mari şi albaştri, iar albul lor era 
atât de alb, încât cu greu te-ai fi putut uita în altă 
parte. Părul auriu îi era frumos pieptănat. Îi 
strânsese la spate cu un elastic de-al meu, unul 
albastru strălucitor. Purta o pereche de blugi şi o 
cămaşă nouă de flanel. 

— Ne putem întoarce, spuse. 

In lumina slabă din maşină, faţa îi părea la fel 
de dură ca o stâncă. 

— Ne putem întoarce la tine acasă. Pot rămâne 
mereu cu tine. Ne putem cunoaşte trupurile în 
feluri diferite nopţi la rând. Aş putea să te iubesc. 

Nările îi tremurară şi brusc declară cu mândrie: 

— Aş putea munci. Nu vei fi săracă. O să te ajut. 

— Sună a căsătorie, am spus, încercând să 
înveselesc atmosfera. 

Dar vocea îmi tremura prea tare. 

— Da, spuse. 

Şi el nu va mai fi niciodată el însuşi. Ar fi o falsă 
versiune a lui Eric, un Eric căruia i s-a furat viaţa sa 
adevărată. Probabil că dacă relaţia noastră (aşa 
cum era) ar fi durat, el ar fi rămas acelaşi; dar eu 
nu. 

Destul cu gândurile negative, Sookie, mi-am 
spus. Aş fi o idioată absolută să renunţ să trăiesc 
cu această superbă creatură. Chiar ne simţeam 
bine împreună, îmi plăcea simţul umorului pe care 
îl avea Eric şi compania sa, ca să nu mai vorbim de 
stilul său de a face dragoste. Acum, că-şi pierduse 
memoria, era foarte distractiv şi fără complicaţii. 

Şi iată ghimpele din inimă. Am avea o relaţie 
falsă, pentru că acesta era un fals Eric. Ajunsesem 
de unde plecasem. 

Am ieşit din maşină oftând: 

— Sunt o idioată, am spus când el ocoli maşina 
ca să mergem împreună către casă. 

Eric nu comentă nimic. Bănuiesc că era de 
acord cu mine. 

— Hello, am strigat împingând uşa, după ce nu 
răspunse nimeni ciocănitului meu. 

Uşa garajului dădea în spălătorie şi de acolo în 
bucătărie. 

Aşa cum te-ai fi aşteptat într-o casă de vampiri, 
bucătăria era perfect curată, pentru că nu era 
folosită. Bucătăria aceasta era mică pentru o casă 
eu astfel de dimensiuni. Cred că agentul imobiliar 
şi-a spus că e ziua lui norocoasă - noaptea lui 
norocoasă - când a prezentat-o vampirilor, din 
moment ce o familie reală, care gătea acasă, ar fi 
avut probleme să se descurce într-o bucătărie de 


296 


dimensiunile unui pat ceva mai mare. Casa era 
deschisă, aşa că puteai vedea peste barul din 
bucătărie în camera „familiei”, în acest caz, 
camera principală pentru o familie destul de 
ciudată. Erau trei arcade care dădeau probabil în 
living, în sufragerie şi în dormitor. 

Chiar în acest moment, această cameră era 
plină ochi cu persoane. Am avut impresia, zărind 
multe mâini şi picioare, că mai stăteau persoane şi 
sub arcadele care duceau în celelalte camere. 

Vampirii erau acolo: Pam, Chow, Gerald, şi cel 
puţin încă doi pe care-i recunoşteam de la 
Fangtasia. Cei cu dublă natură erau reprezentaţi 
de colonelul Flood, Amanda cea cu părul roşu 
(marele meu fan), adolescentul cu părul tepos 
(Sid), Alcide, Culpepper şi (spre dezgustul meu) 
Debbie Pelt. Debbie era îmbrăcată după ultima 
modă, sau cel puţin la modă după gustul ei, ceea 
ce părea cam deplasat pentru o astfel de întâlnire. 
Poate voia să-mi amintească că avea o slujbă bună 
la o agenţie de publicitate. 

Oh, grozav! Prezenţa lui Debbie făcea noaptea 
aproape perfectă. 

Prin eliminare, grupul pe care nu-l recunoşteam 
am bănuit că trebuie să fi fost vrăjitoarele locale. 
Am presupus că femeia respectabilă care stătea pe 
canapea era liderul lor. Nu ştiu care era titlul 
corect - şefa adunării? Stăpâna? Avea în jur de 
şaizeci de ani şi părul argintiu ca oţelul. Era de 
origine afro-americană, cu pielea de culoarea 
cafelei, avea ochi căprui care păreau infinit de 
înţelepţi şi la fel de sceptici. Adusese un bărbat 


297 


palid, cu ochelari, care purta pantaloni de doc 
călcaţi, o cămaşă în dungi şi mocasini lustruiţi. Ar fi 
putut lucra la Office Depot sau la Super One 
Foods”, în vreun post de conducere, iar copiii lui 
probabil credeau că, pe o astfel de noapte 
friguroasă, ieşise la bowling sau la vreo întâlnire a 
enoriaşilor din parohie. În loc de asta, el şi tânăra 
vrăjitoare de lângă el erau pe cale să se angajeze 
într-o luptă pe viaţă şi pe moarte. 

Cele două scaune rămase goale erau, în mod 
evident, pentru Eric şi pentru mine. 

— Vă aşteptam mai devreme, zise aspru Pam. 

— Bună, îmi pare bine să te văd, mă bucur că tu 
ai venit atât de repede, am bombănit. 

Pentru un moment, toată lumea din cameră se 
uită la Eric, aşteptându-se ca el să ia iniţiativa, aşa 
cum o făcuse ani în şir. lar Eric se uita la ei fără nici 
o expresie. Pauza lungă începea să devină ciudată. 

— Bine, hai să ne pregătim, zise Pam. 

Toate fiinţele supranaturale adunate acolo se 
întoarseră cu faţa către ea. Pam părea să fi preluat 
conducerea şi era gata să ducă treaba la capăt. 

— Mulțumită vârcolacilor urmăritori, am găsit 
clădirea pe care Hallow o foloseşte drept cartier 
general, îmi spuse Pam. 

Părea să-l ignore pe Eric, dar mi-am dat seama 
că era din cauză că nu ştia ce altceva să facă. Sid 
îmi zâmbi larg. Mi-am amintit că el şi Emilio au 
urmărit ucigaşii de la magazinul pentru mirese, 
până acasă. Apoi, am realizat că-şi ascuţise dinţii 


27 Lant de magazine de mobilier pentru birou, respectiv 
de alimente. 

ca nişte ace. Bleah! 

Puteam înțelege prezența vampirilor, a 
vrăjitoarelor, a vârcolacilor, dar de ce venise 
Debbie Pelt la această întâlnire? Ea era un 
teriantrop, nu un vârcolac. Vârcolacii erau mereu 
atât de snobi în ceea ce priveşte teriantropii, şi iată 
acum unul, şi pe deasupra şi în afara teritoriului 
său. O detestam şi nu aveam încredere în ea. 
Probabil că insistase să fie aici, iar asta mă făcea 
să am şi mai puţină încredere în ea, dacă e posibil 
aşa ceva. 

Dacă era atât de hotărâtă să ni se alăture, 
atunci puneţi-o pe Debbie în prima linie, ar fi sfatul 
meu. Aşa nu va trebui să-ţi faci griji în legătură cu 
ce face pe la spatele tău. 

Bunica mea ar fi fost cu siguranţă ruşinată de 
ranchiuna mea; dar ea (ca şi Alcide) nu ar fi putut 
crede că Debbie chiar a încercat să mă omoare. 

— O să ne strecurăm în vecinătate, încet, zise 
Pam. 

M-am întrebat dacă citise un manual de 
comando. 

— Vrăjitoarele au folosit o groază de magie în 
zonă, aşa că nu sunt prea mulţi oameni pe străzi. 
Câţiva dintre vârcolaci sunt deja la locul lor. Nu 
vom ieşi în evidenţă. Sookie va merge prima. 

Vârcolacii adunaţi îşi întoarseră privirile către 
mine în aceeaşi clipă. Era destul de tulburător: ca 
şi cum ai fi într-un cerc de camionete, noaptea, 
când toate îşi aprind farurile ca să lumineze 
interiorul cercului. 

— De ce? întrebă Alcide. 

Mâinile sale uriaşe îi cuprinseseră genunchii. 
Debbie, care se lăsase pe jos, lângă canapea, îmi 
zâmbi, ştiind că Alcide nu o poate vedea. 

— Pentru că Sookie este o fiinţă umană, explică 
Pam, şi ea reprezintă mai mult un fenomen natural 
decât un vârcolac. Nu o vor descoperi. 

Eric mă luase de mână. Mă strângea atât de 
tare încât am crezut că-mi pot auzi oasele trosnind. 

Inainte să fie fermecat, probabil că ar fi înăbuşit 
planul lui Pam în faşă, sau l-ar fi acceptat cu 
entuziasm. Acum era prea intimidat ca să mai 
comenteze ceva. 

— Ce trebuie să fac când ajung acolo? 

Eram mândră de mine că aveam un ton atât de 
calm şi practic. Mai degrabă aş fi luat o comandă 
foarte complicată de la masa unor tăietori de 
lemne beţi în loc să mă aflu în prima linie a luptei. 

— Citeşti minţile vrăjitoarelor care se află 
înăuntru, în timp ce noi ne ocupăm poziţiile. Dacă 
ne descoperă când ne apropiem, pierdem efectul 
surprizei şi există şanse mai mari să suferim 
pierderi grave. 

Când era agitată, Pam avea un vag accent, care 
însă nu am reuşit nici o clipă să-mi dau seama de 
unde provine. Mă gândeam că putea să provină 
pur şi simplu din engleză, aşa cum era ea vorbită 
în urmă cu trei sute de ani. Sau de oriunde. 

— Le poţi număra? E posibil? 

M-am gândit o secundă: 

— Da, pot face asta. 

— Şi asta ne-ar fi de mare ajutor. 

— Ce facem când intrăm în clădire? întrebă Sid. 

Nervos din cauza agitaţiei, zâmbea larg, 
arătându-şi dinţii ascuţiţi. Pam păru uşor uimită: 

— Îi omoram pe toţi, zise. 

Zâmbetul lui Sid păli. Eu am tresărit. Nu am fost 
singura. 

Pam păru să realizeze că a spus ceva greu de 
digerat. 

— Ce altceva putem face? întrebă uimită sincer. 

Asta era o problemă. 

— Ei vor face tot ce le stă în putinţă ca să ne 
ucidă pe noi, puse Chow punctul pe i. Ei au făcut o 
singură încercare de negociere şi l-a costat pe Eric 
memoria, iar pe Clancy viaţa. Au trimis hainele lui 
Clancy în dimineaţa asta la Fangtasia. 

Oamenii îşi mutară privirea de la Eric, jenaţi. El 
părea copleşit, iar eu l-am bătut uşor pe braţ cu 
mâna mea liberă. Strânsoarea mâinii sale se mai 
relaxă puţin. Sângele reîncepu să circule şi mă 
furnica. Asta era o uşurare. 

— Cineva trebuie să meargă cu Sookie, zise 
Alcide. 

Îi aruncă o privire lui Sam. 

— Nu poate merge singură lângă casa aceea. 

— Merg eu cu ea, spuse o voce familiară din 
colţul camerei şi m-am aplecat în faţă privind 
feţele din jur. 

— Bubba! am exclamat, încântată să-l văd pe 
vampir. 

Eric se holba uimit la celebrul chip. Părul negru 
strălucitor era pieptănat spre spate, iar buza de 
jos, bosumflată, era întinsă în zâmbetul său 
renumit. Cel care avea acum grijă de el îl 

îmbrăcase special pentru această seară, căci în loc 
de salopeta cu strasuri, sau blugi şi tricou, Bubba 
purta haine de camuflaj. 

— Mă bucur să vă văd, don'şoara Sookie, zise 
Bubba. Port hainele mele din armată. 

— Am văzut. Arăţi bine, Bubba. 

— Mulţumesc, doamnă. 

Pam se gândi. 

— Ar putea fi o idee bună, zise. Ah - calităţile ei, 
transmisia mentală, înţelegeţi cu toţii ce vă spun? - 
este atât de, ah, atipică, că nu vor descoperi că un 
vampir este atât de aproape. 

Pam era plină de tact. 

Bubba era un vampir îngrozitor. Deşi discret şi 
ascultător, nu putea gândi foarte clar şi prefera 
mai degrabă sângele de pisică celui de om. 

— Unde-i Bill, domnişoară Sookie? întrebă, aşa 
cum aş fi putut paria că va face. 

Bubba fusese întotdeauna foarte ataşat de Bill. 

— E în Peru, Bubba. Asta-i tocmai în America de 
Sud. 

— Nu, nu sunt, spuse o voce rece, iar inima îmi 
tresări. 

M-am întors. Dinspre o arcadă, se ivi fosta mea 
iubire. 

Aceasta era o seară a surprizelor. Speram ca 
vreo câteva dintre ele să fie plăcute. 

să-l văd pe Bill aşa, pe neaşteptate, îmi provocă 
un şoc mai puternic decât mă aşteptasem. Nu mai 
avusesem niciodată un fost prieten, viaţa mea fiind 
de altfel destul de lipsită de prieteni, aşa că nu 
aveam prea multă experienţă în a-mi controla 

emoţiile generate de prezenţa sa, mai ales cu Eric 
agăţat de mâna mea, ca şi cum eu aş fi fost Mary 
Poppins, iar el ar fi fost în grija mea. 

Bill arăta bine în pantalonii de doc. Purta o 
cămaşă Calvin Klein, pe care i-o alesesem eu, şi o 
haină din stofă în carouri maro cu auriu. Nu că aş fi 
remarcat în mod special. 

— Bine, avem nevoie de tine în seara asta, zise 
Pam. 

Domnişoara „femeie de afaceri”. 

— Va trebui să-mi spui cum sunt ruinele, cele 
despre care vorbeşte toată lumea. Cunoşti restul 
lumii care se află aici? 

Bill privi în jur. 

— Colonele Flood, spuse salutându-l cu o 
înclinare a capului. Alcide. 

Salutul său pentru Alcide era mult mai puţin 
cordial. 

— Nu-i cunosc pe noii noştri aliaţi, spuse 
arătând spre vrăjitoare. 

Bill aşteptă să se facă prezentările, apoi întrebă: 

— Ce face aici Debbie Pelt? 

Am încercat să nu rămân cu gura căscată, când 
gândurile mele fură rostite cu voce tare. Exact 
întrebarea mea! Şi cum de Bill o ştia pe Debbie? 
Am încercat să-mi amintesc dacă drumurile li se 
încrucişaseră în Jackson, dacă se  întâlniseră 
vreodată faţă în faţă; şi nu mi-am putut aminti o 
astfel de întâlnire, deşi bineînţeles Bill ştia ce 
făcuse. 

— Este femeia lui Alcide, răspunse Pam cu 
multă precauţie, oarecum uimită. 

Am ridicat din sprâncene, uitându-mă la Alcide, 
iar acesta se făcu purpuriu. 

— E aici în vizită şi a decis să-l însoţească, 
continuă Pam. Ai vreo obiecţie legată de prezenţa 
ei? 

— S-a alăturat şi ea celor care mă torturau la 
reşedinţa regelui din Mississippi, spuse Bill. S-a 
bucurat de durerea mea. 

Alcide se ridică. Avea cea mai şocată figură pe 
care i-o văzusem vreodată. 

— Debbie, este adevărat? 

Debbie încercă să-şi păstreze calmul, acum, că 
toate privirile era aţintite asupra ei şi toate erau 
neprietenoase. 

— S-a întâmplat să fiu în vizită la un prieten 
vârcolac care lucra acolo, unul dintre gardieni, 
spuse. 

Vocea ei nu era suficient de calmă ca să se 
potrivească cu vorbele. 

— Era evident că nu puteam face nimic ca să te 
eliberez. Aş fi fost sfâşiată în bucăţi. Nu pot să cred 
că îţi aminteşti de mine foarte clar. Cu siguranţă 
pierduseşi contactul cu realitatea. 

În vorbele ei se simţea o urmă de dispreţ. 

— Te-ai implicat în tortură, spuse Bill cu voce 
impersonală şi cu atât mai convingătoare. Cleştii îţi 
plăceau cel mai mult. 

— Nu ai spus nimănui că era acolo? o întrebă 
Alcide pe Debbie. 

Tonul acestuia nu era deloc indiferent. Exprima 
durere, şi furie, şi trădare. 

— Ştiai că cineva din alt regat era torturat 

acasă la Russell şi nu ai făcut nimic? 

— Este un vampir, pentru numele lui 
Dumnezeu, spuse Debbie, cu o voce iritată. Când 
am aflat mai târziu că porniseşi împreună cu 
Sookie în căutarea lui, ca să-ţi poţi scoate tatăl din 
mâna vampirilor, m-am simţit îngrozitor. Dar, în 
acel moment, era doar treaba vampirilor. De ce ar 
fi trebuit să mă amestec? 

— Dar de ce o persoană decentă ar participa la 
tortură? 

Vocea lui Alcide era tensionată. Urmă o lungă 
tăcere. 

— Şi, bineînţeles, a încercat să o omoare pe 
Sookie, zise Bill. 

Reuşea încă să nu pună patos în cuvinte. 

— Nu am ştiut că eşti în portbagajul maşinii 
când am împins-o în el! Nu ştiam că o închid cu un 
vampir înfometat! protestă Debbie. 

Nu ştiu ce credeau ceilalţi, dar eu nu am fost 
convinsă nici o secundă. 

Alcide îşi aplecă capul brunet şi îşi privi palmele, 
ca şi cum acolo ar fi existat un oracol. Işi ridică 
apoi faţa să o privească la Debbie. Era un bărbat 
care nu mai putea ocoli adevărul. Mi-a părut mai 
rău pentru el decât mi-a părut pentru orice de 
foarte, foarte multă vreme. 

— Mă lepăd de tine, spuse Alcide. 

Colonelul Flood tresări, iar tânărul Sid, Amanda 
şi Culpepper păreau uimiţi şi impresionați, ca şi 
cum ar fi fost o ceremonie la care nu crezuseră 
vreodată că vor asista. 

— Nu te voi mai vedea. Nu voi mai vâna cu tine. 

Nu voi mai împărţi carnea cu tine. 

Acesta era, evident, un ritual cu o adâncă 
semnificaţie printre cei cu dublă natură. Debbie se 
holba la Alcide, înspăimântată de cuvintele sale. 
Vrăjitoarele murmurau între ele, dar altfel camera 
rămase tăcută. Chiar şi Bubba privea cu ochi mari. 

— Nu, spuse Debbie cu voce sufocată, agitând o 
mână în faţa ei, ca şi cum ar fi putut şterge ceea 
ce se întâmplase. Alcide, nu! 

Dar el privea prin ea. Nu o mai vedea. 

Deşi o detestam pe Debbie, era dureros să-i 
priveşti chipul. Ca majoritatea celor prezenţi, de 
îndată ce am putut, m-am uitat oriunde în altă 
parte, mai puţin la teriantrop. Să înfrunţi grupul lui 
Hallow părea floare la ureche faţă de acest episod. 

Pam păru să fie de acord: 

— În ordine atunci, spuse abrupt. Bubba va 
deschide drumul cu Sookie. Ea se va strădui să 
facă bine... ceea ce ştie - şi ne va face semn. 

Pam cumpăni o clipă. 

— Sookie, să recapitulăm: trebuie să ştim 
numărul de oameni din casă, indiferent dacă sunt 
sau nu vrăjitori, şi orice alt amănunt pe care-l poţi 
prinde. Trimite-l pe Bubba la noi cu informaţia pe 
care o afli şi stai de pază pentru cazul în care 
situaţia se schimbă în timp ce noi ne mişcăm. 
Odată ce ne-am ocupat poziţiile, te poţi retrage la 
maşini, unde vei fi în siguranţă. 

Nu aveam nici o problemă cu asta. Oricum, într- 
o grămadă de vrăjitori, vampiri şi vârcolaci nu 
eram cine ştie ce luptător. 

— Mi se pare în regulă, dacă tot trebuie să fiu 

implicată, am spus. 

O smucitură a mâinii mă făcu să-mi ridic ochii 
către Eric. Părea încântat la ideea luptei, dar încă 
mai era nesiguranţă pe chipul şi în atitudinea sa. 

— Dar ce se va întâmpla cu Eric? 

— Ce vrei să spui? 

— Dacă omorâţi pe toată lumea, cine-l va scăpa 
de vrajă? 

M-am întors uşor cu faţa către experţi, 
contingentul Wicca. 

— Dacă grupul lui Hallow moare, dispar odată 
cu el şi vrăjile? Sau Eric va rămâne tot fără 
memorie? 

— Vraja trebuie înlăturată, spuse vrăjitoarea cea 
mai în vârstă, femeia afro-americană calmă. Dacă 
este înlăturată de cel care a făcut-o, cu atât mai 
bine. Poate fi ridicată şi de altcineva, dar va lua 
mai mult timp şi va însemna un efort mai mare, din 
moment ce noi nu ştim ce s-a folosit la facerea 
vrăjii. 

Încercam să evit să mă uit la Alcide, pentru că 
încă mai tremura din cauza violenţei emoţiilor 
care-l determinaseră să o renege pe Debbie. Deşi 
nu ştiam că o astfel de acţiune este posibilă, prima 
mea reacţie a fost să mă simt puţin tristă pentru că 
nu a renegat-o imediat după ce i-am spus, acum o 
lună, că a încercat să mă omoare. Oricum şi-ar fi 
putut spune că mă înşel, că nu era Debbie cea pe 
care am simţit-o lângă mine înainte să mă împingă 
în portbagajul Cadillacului. 

Din câte ştiam eu, era prima dată când Debbie 
recunoscuse că o făcuse. Şi protestase că nu ştiuse 

că Bill era în portbagaj, inconştient. Dar să arunci o 
persoană în portbagaj şi să trânteşti capacul nu-i o 
farsă prea amuzantă, nu-i aşa? 

Probabil că puţin Debbie se minţise şi pe sine. 

Trebuia să ascult ce se întâmpla acum. Dacă voi 
supravieţui nopţii, o să am destul timp să mă 
gândesc la capacitatea ego-ului uman să se 
amăgească singur. 

Pam spunea: 

— Aşadar, crezi că trebuie să o salvăm pe 
Hallow? Ca să-l scape pe Eric de vrajă? 

Nu părea prea veselă la această perspectivă. 
Mi-am înghiţit sentimentele dureroase şi m-am 
străduit să ascult. Nu era momentul să mă las 
pradă deprimării. 

— Nu, spuse imediat vrăjitoarea. Pe fratele ei, 
Mark. E mult prea periculos s-o laşi pe Hallow în 
viaţă. Trebuie să moară cât de repede putem pune 
mâna pe ea. 

— Voi ce veţi face? întrebă Pam. Cum ne veţi 
ajuta în acest atac? 

— Vom fi afară, două străzi mai încolo, spuse 
bărbatul palid. O să aruncăm vrăji în jurul clădirii 
ca să facă vrăjitoarele slabe şi nehotărâte. Şi mai 
avem şi câţiva aşi în mânecă. 

El şi cu tânăra femeie, care avea o cantitate 
uriaşă de machiaj negru în jurul ochilor, păreau 
destul de încântați de ocazia de a folosi aceste 
trucuri. 

Pam dădu din cap, ca şi cum vrăjile aruncate ar 
fi fost un ajutor suficient. Eu mă gândeam că să 
aştepte afară cu un aruncător de flăcări ar fi fost 


308 


mult mai bine. 

În tot acest timp, Debbie Pelt a stat ca şi cum ar 
fi fost paralizată. Acum începuse să-şi croiască 
drum spre uşa din spate. Bubba sări să o apuce de 
mână. Ea şuieră la el, dar el nu tresări, deşi eu aş fi 
făcut-o. 

Nici unul dintre vârcolaci nu reacţionă. Era ca şi 
cum le-ar fi fost cu adevărat invizibilă. 

— Lasă-mă să plec. Nu sunt dorită, îi spuse lui 
Bubba, furie şi durere citindu-se pe rând pe chipul 
ei. 

Bubba ridică din umeri. Pur şi simplu o ţinu în 
continuare, aşteptând judecata lui Pam. 

— Dacă te lăsăm să pleci, te-ai putea duce la 
vrăjitoare să le anunţi că venim, zise Pam. Asta s- 
ar potrivi perfect cu caracterul tău, se pare. 

Debbie avu tupeul să pară ultragiată. Alcide 
arăta ca şi cum s-ar fi uitat la ştirile meteo. 

— Bill, ai tu grijă de ea, sugeră Chow. Dacă se 
întoarce împotriva noastră, omoar-o. 

— Sună minunat, spuse Bill zâmbind într-un 
mod care-i evidenția colții. 

După încă vreo câteva aranjamente privind 
transportul şi încă nişte consultări liniştite între 
vrăjitoare, care aveau de dus o cu totul altfel de 
luptă, Pam zise: 

— OK, să mergem. 

Pam, care semăna mai mult ca niciodată cu 
Alice în Ţara Minunilor, în puloverul ei roz-deschis, 
cu pantaloni roz-închis, se ridică, îşi verifică rujul în 
oglinda de pe peretele cel mai apropiat de locul 
unde stăteam. Îi oferi chipului ei reflectat un 

zâmbet folosit adesea, aşa cum văzusem femei 
făcând de o mie de ori. 

— Sookie, prietena mea, spuse, întorcându-se şi 
îndreptându-şi zâmbetul către mine. Aceasta este 
o seară importantă. 

— Serios? 

— Da. 

Pam îşi puse braţul în jurul umerilor mei. 

— Apărăm ce este al nostru! Luptăm pentru 
revenirea liderului nostru! 

Zâmbi peste mine, către Eric. 

—Mâine, şerifule, vei fi în spatele biroului tău la 
Fangtasia. Vei putea să mergi la tine acasă, în 
dormitorul tău. L-am păstrat curat pentru tine. 

Am studiat reacţia lui Eric. Nu o mai auzisem pe 
Pam niciodată adresându-i-se eu acest titlu. Deşi 
vampirul-şef pentru fiecare zonă era numit șerif, şi 
ar fi trebuit să fiu obişnuită cu asta până acum, nu 
m-am putut abţine să nu mi-l imaginez pe Eric în 
haine de cowboy, cu o stea prinsă-n piept, sau 
(ţinuta mea favorită) în colanţi negri, ca răul şerif 
din Nothingam?. Mi s-a părut interesant şi că nu 
trăia aici cu Pam şi Chow. 

Eric îi aruncă lui Pam o privire atât de serioasă, 
încât zâmbetul începu să i se şteargă de pe faţă. 

— Dacă mor în seara aceasta, spuse, plăteşte-i 
acestei femei banii care i-au fost promişi. 

Mă apucă de umăr. Eram pur şi simplu drapată 
în vampiri. 

— Jur, zise Pam. Chow şi Gerald vor afla şi ei. 

Eric adăugă: 

— Ştii unde e fratele ei? 

Uimită, m-am îndepărtat de Pam. 

Pam păru la fel de luată prin surprindere. 

— Nu, şerifule. 

— M-am gândit că aţi fi putut să-l luaţi ostatic 
ca ea să nu mă trădeze. 

Această idee nu-mi trecuse prin cap, dar ar fi 
trebuit. Evident, mai aveam o groază de învăţat 
despre cum să o iei pe căi lăturalnice. 

— Aş vrea să mă fi gândit la asta, spuse Pam 
admirativ, transformându-se în ecoul gândurilor 
mele, dar cu o notă personală. Nu m-ar fi deranjat 
să petrec ceva timp cu Jason pe post de ostatic. 

Nu puteam înţelege: Jason părea să aibă succes 
peste tot. 

— Dar nu l-am luat, zise Pam. Dar, dacă trecem 
de asta, Sookie, îl voi căuta chiar eu. E posibil să-l 
fi luat grupul lui Hallow? 

— E posibil, am spus. Claudine mi-a spus că nu 
a văzut nici un ostatic, dar a recunoscut şi că au 
fost camere în care nu s-a uitat. Deşi nu înţeleg de 
ce l-ar fi luat pe Jason, doar dacă Hallow ştia că îl 
am pe Eric? Dar atunci l-ar fi folosit ca să mă facă 
să vorbesc, exact cum voi l-aţi fi folosit ca eu să 
păstrez secretul. Dar nu m-au abordat. Nu poţi să 
şantajezi pe cineva care nu ştie că îl ai la mână. 

— Totuşi, le reamintesc celor ce vor intra în 
clădire să se uite după el, zise Pam. 

— Cum se simte Belinda? am întrebat. Aţi făcut 
aranjamentele să-i plătiţi spitalizarea? 

Mă privi ca şi cum nu ar fi înţeles. 

— Chelneriţa care a fost rănită apărând 

Fangtasia, i-am amintit, puţin cam sec. ţi 
aminteşti? Prietena lui Ginger, cea care a murit. 

— Bineînţeles, spuse Chow, de la locul său de 
lângă perete. Işi revine. l-am trimis flori şi 
bomboane, îi spuse lui Pam. 

Apoi se concentră asupra mea. 

— Avem asigurare pentru toată lumea. 

Era mândru de asta ca un proaspăt tătic. 

Pam păru încântată de raportul lui Chow. 

— Bine, zise. Trebuie să ai grijă să fie fericiţi. 
Suntem gata de plecare? 

Am ridicat din umeri. 

— Cred că da. Nu mai are nici un rost să 
aşteptăm. 

Bill păşi în faţa mea, în timp ce Pam şi Chow se 
consultau asupra maşinii pe care să o ia. Gerald 
ieşise ca să se asigure că toată lumea era la curent 
cu planul bătăliei. 

— Cum a fost în Peru? l-am întrebat pe Bill. 

Eram foarte conştientă de Eric, umbră mare şi 
blondă lângă umărul meu. 

— Am făcut o groază de însemnări pentru 
cartea mea, spuse Bill. America de Sud în 
ansamblu nu a fost prea bună pentru vampiri, dar 
Peru nu este la fel de ostil ca alte ţări, şi am putut 
vorbi cu câţiva vampiri de care nu mai auzisem 
niciodată. 

De luni de zile, Bill încerca să alcătuiască o listă 
a vampirilor, la cererea reginei din Louisiana, care 
credea că aceasta îi va fi foarte utilă. Părerea ei nu 
coincidea cu cea a comunităţii vampirilor, unii 
dintre membrii acesteia având mari obiecţii în a fi 

expuşi, chiar şi printre cei de acelaşi fel cu ei. Cred 
că e aproape imposibil să renunţi la secret când l- 
ai păstrat secole. 

Mai existau încă vampiri care trăiau în cimitire, 
care vânau noaptea şi care refuzau să accepte 
schimbarea de statut; erau ca poveştile despre 
soldaţii japonezi care mai luptau în insulele din 
Pacific mult timp după ce Al Doilea Război Mondial 
se sfârşise. 

— Ai ajuns să vezi ruinele despre care vorbeai? 

— Machu Pichu? Da, am urcat acolo. A fost o 
experienţă grozavă. 

Am încercat să mi-l imaginez pe Bill urcând pe 
munte noaptea, văzând ruinele unei vechi civilizaţii 
la lumina lunii. Nici măcar nu-mi pot imagina cum 
trebuie să fi fost. Nu ieşisem niciodată din ţară. De 
fapt, n-am ieşit prea mult nici dintre graniţele 
statului. 

— Acesta este Bill, fostul tău partener? 

Vocea lui Eric părea puţin... încordată. 

— Ah, acesta este... păi, da, oarecum, am spus 
nefericită. 

„Fost” era corect, „partener” era puţin cam 
mult spus. 

Eric îşi puse ambele mâini pe umerii mei şi se 
trase mai aproape. Nu aveam nici o îndoială că se 
holba peste creştetul meu la Bill, care-i întorcea 
aceeaşi privire fixă. Eric ar fi putut la fel de bine să 
fixeze o plăcuţă cu „E a mea” în creştetul meu. 
Arlene îmi spusese că îi plăceau la nebunie 
momentele astea, când „fostul” ei vedea că 
altcineva o apreciază, chiar dacă el nu o face. Tot 

ce puteam spune era că gusturile mele erau 
diferite. Le detestam. Mă simţeam ciudat şi ridicol. 

— Chiar nu-ţi aminteşti de mine, îi spuse Bill lui 
Eric, ca şi cum s-ar fi îndoit de asta până în acel 
moment. 

Suspiciunile îmi fură confirmate când îmi spuse, 
ca şi cum Eric nu ar fi fost acolo: 

— Sincer, credeam că este un plan elaborat de- 
al lui Eric, ca să stea la tine acasă şi să-şi croiască 
drum în patul tău. 

Din moment ce acest gând îmi trecuse şi mie 
prin minte, deşi renunţasem la el destul de repede, 
nu am putut protesta; dar am simţit că mă 
înroşesc. 

— Trebuie să ne urcăm în maşină, i-am spus lui 
Eric, întorcându-mă ca să-i zăresc faţa. 

Era ca de piatră, lipsită de expresie, ceea ce de 
obicei semnala că este într-o dispoziţie 
periculoasă. Dar veni cu mine când am pornit spre 
uşă, iar casa începu să-şi golească încet ocupanţii 
în îngusta stradă de suburbie. M-am întrebat ce 
gândeau vecinii. Bineînţeles, ştiau că e o casă 
locuită de vampiri, nimeni prin preajmă în timpul 
zilei, toată munca din grădină făcută de angajaţi 
umani, oameni care veneau şi plecau noaptea şi 
care erau foarte palizi. Această activitate bruscă 
probabil că suscita curiozitatea vecinilor. 

Am condus în tăcere, cu Eric alături de mine, pe 
scaunul din faţă. Din când în când, se întindea să 
mă atingă. Nu ştiu cu cine mergea Bill, dar am fost 
fericită că nu cu mine. Nivelul de testosteron ar fi 
fost prea mare în maşină şi m-aş fi sufocat. 

Bubba stătea pe bancheta din spate, fredonând 
pentru sine. Părea să fie „Love Me Tender”. 

— Asta este o rablă de maşină, zise Eric, pe 
neaşteptate, cel puţin pentru mine. 

— Da, am fost de acord. 

— Ţi-e teamă? 

— Da. 

— Dacă se rezolvă toată treaba, o să ne mai 
vedem? 

— Sigur, am răspuns ca să-l fac fericit. 

Eram convinsă că după această confruntare 
nimic nu va mai fi la fel. Dar fără convingerea 
absolută a lui Eric în propriul curaj, inteligenţă şi 
cruzime, acest Eric era destul de fragil. Va fi gata 
pentru bătălie, dar în acest moment avea nevoie 
de un impuls. 

Pam stabilise unde trebuia să parcheze fiecare, 
pentru ca grupul lui Hallow să nu se alarmeze din 
cauza apariţiei unui număr mare de maşini. 

Aveam o hartă cu locul nostru marcat pe ea. 
Acesta se dovedi a fi un E-Z Mart la colţul a două 
străzi ceva mai mari, într-o zonă care cobora uşor 
şi care se transforma din  rezidenţială în 
comercială. Am parcat în cel mai retras colţ pe 
care ni-l permitea E-Z Mart. Fără alte discuţii, ne- 
am îndreptat către locaţiile stabilite. 

Aproape jumătate din casele de pe strada 
liniştită aveau în faţă panouri ale unor agenţii 
imobiliare, iar cele care rămăseseră nevândute nu 
erau prea bine întreţinute. Maşinile erau la fel de 
rablagite ca şi a mea, iar petice mari şi goale 
arătau că gazonul nu era udat sau fertilizat în 

timpul verii. În fiecare fereastră luminată se zărea 
lumina tremurătoare a unui televizor. 

Eram bucuroasă că e iarnă şi că oamenii care 
trăiau aici erau toţi în casă. Doi vampiri albi şi o 
femeie blondă ar fi suscitat comentarii, dacă nu 
chiar ar fi fost agresaţi în acest cartier. Plus că unul 
dintre vampiri era destul de uşor de recunoscut în 
ciuda schimbărilor pe care le implica 
transformarea sa, acesta fiind şi motivul pentru 
care Bubba era ascuns. 

Curând am ajuns la colţul la care Eric trebuia să 
se despartă de noi, ca să se poată întâlni cu ceilalţi 
vampiri. Eu aş fi continuat către postul desemnat 
fără o vorbă; ajunsesem deja într-o aşa stare de 
tensiune, încât simţeam că aş fi vibrat dacă eram 
atinsă fie şi cu un deget. Dar Eric nu era mulţumit 
cu o despărţire tăcută. Mă apucă de braţe şi mă 
sărută până nu mai putu, şi, credeţi-mă, rezistă 
destul. 

Bubba scoase un sunet de dezaprobare. 

— Nu ar trebui să săruţi pe nimeni altcineva, 
domnişoară Sookie, spuse. Bill a zis că e în regulă, 
dar mie nu-mi place. 

După încă o secundă, Eric îmi dădu drumul. 

— Îmi pare rău dacă te-am supărat, spuse rece. 

Privi apoi din nou în jos, la mine. 

— Ne vedem mai târziu, iubita mea, spuse 
foarte liniştit. 

Mi-am pus palma pe obrazul lui. 

— Mai târziu, am spus şi m-am întors, plecând 
cu Bubba pe urmele mele. 

— Nu sunteţi supărată pe mine, nu-i aşa, 

don'şoară Sookie? mă întrebă temător. 

— Nu sunt, am spus. 

M-am străduit să-i zâmbesc, din moment ce 
ştiam că el mă vede mult mai bine decât îl văd eu. 
Era o noapte rece şi, deşi aveam haina, aceasta nu 
mi s-a mai părut la fel de călduroasă cum ar fi 
trebuit să fie. Mâinile îmi tremurau de frig, iar nasul 
îmi era amorţit. Puteam simţi o adiere de fum de la 
un foc cu lemne dintr-un şemineu, gaze de 
eşapament, şi benzină, şi ulei, şi toate celelalte 
mirosuri provenind de la maşini care se combină 
pentru a da Mirosul Oraşului. 

Dar mai era un miros care pătrunsese în cartier, 
un miros care indica o contaminare a cartierului cu 
ceva mai mult decât nenorocirile urbane. Am 
adulmecat, iar mirosul se învărti prin aer în volute 
aproape vizibile. După un moment de gândire, mi- 
am dat seama că trebuie să fie mirosul magiei, 
consistent şi care-ţi dă un nod în stomac. Magia 
miroase aşa cum îmi imaginez că ar trebui să 
miroasă un bazar într-o ţară exotică. Miroase a 
ciudat şi a diferit. Parfumul unei cantităţi mari de 
magie poate fi de-a dreptul copleşitor. De ce nu se 
plângeau poliţiei oamenii din cartier? Nu putea 
toată lumea să simtă acest miros? 

— Bubba, îţi miroase a ceva neobişnuit? am 
întrebat cu voce foarte scăzută. 

Un câine sau doi lătrară când trecurăm de ei, în 
noapte, dar renunţară imediat ce simţiră mirosul 
de vampir. (Pentru ei, cred că Bubba era ceva 
neobişnuit.) Câinii sunt aproape întotdeauna 
speriaţi de vampiri, deşi reacţia lor la vârcolaci şi 

teriantropi este mult mai imprevizibilă. 

Mi-am dat seama că sunt convinsă că nu-mi 
doresc altceva decât să mă întorc la maşină şi să 
plec. Trebuia să depun un efort conştient să-mi fac 
picioarele să se mişte în direcţia corectă. 

— Da, sigur că simt, îmi şopti şi el. Cineva a 
făcut nişte vrăji. Magie de ţinut la distanţă. 

Nu ştiam dacă responsabili de această operă de 
îndemânare care se împrăştia peste tot erau 
vrăjitoarele lui Hallow sau vrăjitorii Wicca ce se 
aflau de partea noastră, dar era eficientă. 

Noaptea părea aproape nenatural de tăcută. 
Cred că vreo trei maşini ne depăşiră în timp ce 
înaintam prin labirintul de străzi ale suburbiei. 
Bubba şi cu mine nu văzurăm alţi pietoni, iar 
sentimentul de izolare de rău augur crescu. 

Vrăjile de ţinere la distanţă se intensificară pe 
măsură ce ne apropiam de ceea ce se presupunea 
că trebuie să ne ţinem la distanţă. 

Întunericul dintre petele de lumină de sub 
lămpile de pe stradă părea mai adânc, iar lumina 
părea să nu mai ajungă prea departe. Când Bubba 
mă luă de mână, nu l-am refuzat. Picioarele mele 
păreau să se târască la fiecare pas. 

Mai simţisem acest miros la Fangtasia, poate că 
vârcolacul urmăritor avusese o misiune mai uşoară 
decât credeam. 

— Am ajuns, domnişoară Sookie, zise Bubba, cu 
vocea ca o şoaptă în noapte. 

Am trecut de un colţ. Din moment ce ştiam că e 
o vrajă şi pentru că ştiam că pot merge mai 
departe, am făcut-o. Dar, dacă aş fi fost un locuitor 

din zonă, aş fi găsit un alt drum, şi asta fără să mă 
gândesc prea mult. Impulsul să evit acest loc era 
atât de puternic, încât m-am întrebat dacă oamenii 
care locuiau pe acea stradă fuseseră în stare să se 
întoarcă de la serviciu. Poate că mâncau în oraş, 
mergeau la film sau beau prin baruri, orice ca să 
evite să se întoarcă acasă. Fiecare casă de pe 
stradă părea suspect de întunecată şi goală. 

Peste drum şi la celălalt capăt al străzii era 
centrul magiei. 

Grupul lui Hallow a găsit un loc bun unde să se 
ascundă: un spaţiu comercial de închiriat, o clădire 
mare care adăpostise o combinaţie de florărie şi 
brutărie. Minnie Flori şi Prăjituri avea o poziţie 
izolată, cel mai mare magazin dintr-un şir de trei, 
care rând pe rând s-au stins ca lumânările dintr-un 
sfeşnic. Aparent, clădirea era goală de ani buni. 
Vitrinele mari erau acoperite cu afişe pentru 
evenimente de mult petrecute şi pentru candidaţi 
politici de mult învinşi. Placajul bătut în locul uşilor 
era un indiciu că vandalii intraseră nu numai o 
dată. 

Chiar şi în gerul iernii, ierburi creşteau în 
crăpăturile din zona parcării. Un tomberon uriaş se 
afla în partea dreaptă a parcării. L-am văzut de pe 
cealaltă parte a străzii, încercând să-mi întipăresc 
pe cât posibil în minte exteriorul, înainte de a 
închide ochii şi de a mă concentra asupra celorlalte 
simţuri. Mi-am rezervat un moment să fiu tristă. 

Dacă mă întrebaţi, mi-ar fi fost greu să 
urmăresc paşii care m-au adus în acest loc 
periculos, în acest moment periculos. Eram 

înaintea unei bătălii în care ambele tabere erau 
destul de dubioase. Dacă aş fi întâlnit mai întâi 
tabăra lui Hallow, probabil că aş fi fost convinsă că 
vârcolacii şi vampirii merită să fie eradicaţi. 

La aceeaşi vreme, cu un an în urmă, nimeni din 
lumea asta nu înţelegea ce sunt, şi nu-i păsa 
nimănui. Eram doar Nebuna Sookie, cea cu un 
frate dezmăţat, o femeie căreia ceilalţi îi plângeau 
de milă, şi pe care o evitau mai mult sau mai puţin. 
Şi acum iată-mă, pe o stradă îngheţată din 
Shreveport, ţinând de mână un vampir cu o faţă 
legendară şi creierul varză. Era o îmbunătăţire? 

Şi eram aici nu ca să mă amuz sau să îmi 
îmbunătăţesc situaţia, ci în recunoaştere pentru o 
adunătură de creaturi supranaturale, strângând 
informaţii despre un grup de vrăjitoare criminale, 
care beau sânge şi-şi schimbau forma. 

Am oftat, neauzit speram eu. Ei bine, cel puţin 
nu m-a lovit nimeni. 

Am închis ochii şi am renunţat la scuturi şi mi- 
am întins mintea până la clădirea de peste stradă. 

Creiere, ocupate, ocupate, ocupate. Eram 
uimită de grămada de informaţii pe care o 
primeam. Poate absenţa oamenilor din vecinătate, 
sau infiltrarea  copleşitoare a magiei erau 
responsabile, dar ceva tăcuse ca simţul meu să se 
ascută până la limita durerii. Aproape uimită de 
fluxul de informaţii, am realizat că trebuie să le 
sortez şi să le organizez. Mai întâi, am numărat 
creierele. Nu în sens propriu (un lob temporal, doi 
lobi temporali...), ci ca mulţime de gânduri. Am 
numărat cincisprezece. Cinci erau în camera din 


320 


faţă, care fusese magazinul propriu-zis, 
bineînţeles. Una era în cel mai mic spaţiu, care era 
cel mai probabil baia, iar restul erau în cea de-a 
treia şi cea mai mare cameră, care se afla în spate. 
Mi-am imaginat că era atelierul de producţie. 

Toată lumea din clădire era trează. Un creier 
adormit îmi poate oferi mormăitul unui gând, două, 
în vis, dar nu este la fel ca un creier treaz. E ca 
diferenţa dintre un căţel care se agită în somn şi 
un căţeluş vioi. 

Ca să obţin cât mai multă informaţie cu putinţă, 
a trebuit să mă apropii. Nu am încercat niciodată 
să culeg gânduri dintr-un grup, ca să obţin detalii 
specifice ca sentimentul de vinovăţie sau opusul 
lui, şi nici măcar nu eram sigură că e cu putinţă. 
Dar, dacă unii dintre oamenii din clădire nu erau 
vrăjitoare rele, nu voiam să fie în mijlocul a ceea ce 
urma să se întâmple. 

— Mai aproape, i-am şoptit lui Bubba. Dar sub 
acoperire. 

— Înî, îmi răspunse. O să continui să ţii ochii 
închişi? 

Am dat din cap afirmativ, iar el m-a condus cu 
atenţie peste stradă, la umbra tomberonului care 
se afla la circa cinci metri la sud de clădire. Eram 
bucuroasă că e frig, pentru că astfel mirosul 
gunoiului rămânea la un nivel acceptabil. 
Fantomele mirosurilor de gogoşi şi flori dominau 
grămada de lucruri deteriorate şi scutece folosite, 
pe care trecătorii le îndesaseră în containerul 
încăpător. Nu se amestecau fericit cu mirosul 
magiei. 

M-am adaptat, blocând asaltul asupra nasului 
meu, şi am început să ascult. Deşi eram din ce în 
ce mai bună la asta, în continuare era ca şi cum aş 
fi ascultat douăsprezece conversații în acelaşi 
timp. Unii dintre ei erau vârcolaci, ceea ce 
complica lucrurile. Puteam obţine doar frânturi. 

„sper că ceea ce simt nu e o infectie 
vaginală... 

Nu o să mă asculte, nu crede că bărbații se pot 
descurca. 

Dacă aş transforma-o într-o broască râioasă, 
cine şi-ar da seama? 

... Vrut să fi avut nişte Cola Light... 

O să găsesc vampirul ăla nemernic şi o să-l 
omor... 

Maică Pământ, ascultă-mi rugile. 

Sunt prea adânc... 

Mai bine aş face rost de o nouă pilă de unghii. 

Nu era relevant, dar nimeni nu gândise: „Ah, 
vrăjitoarele astea rele m-au prins, mă va ajuta oare 
cineva?” sau „Aud vampirii apropiindu-se!” sau 
altceva la fel de dramatic. Părea un grup de 
oameni care se cunoşteau între ei, erau cel puţin 
relaxaţi unii în compania celorlalţi, şi aveau 
aceleaşi scopuri. Chiar şi cel care se ruga nu era 
într-o situaţie urgentă sau de necesitate. Am 
sperat că Hallow nu va simţi intruziunea minţii 
mele, dar toţi cei pe care-i atinsesem păruseră 
preocupaţi. 

— Bubba, am spus, doar puţin mai tare decât 
un gând, du-te şi spune-i lui Pam că acolo sunt 
cincisprezece oameni, şi că, din câte îmi dau eu 

seama, sunt vrăjitori cu toţii. 


— Îhî. 

— Îţi aminteşti cum să ajungi la Pam? 

— ni. 

— Acum poţi să-mi dai drumul la mână, bine? 
— Oh, bine. 


— Fii tăcut şi ai grijă, am şoptit. 

Apoi a dispărut. M-am ghemuit în umbra care 
era mai neagră decât noaptea, alături de mirosuri 
şi de metalul rece, ascultând vrăjitoarele. 

Trei creiere erau bărbăteşti, restul de femeie. 
Hallow era acolo, pentru că una dintre femei o 
privea şi se gândea la ea... temându-se de ea, 
ceea ce oarecum mă făcu să mă simt prost. M-am 
întrebat unde-şi parcau maşinile, asta dacă nu 
zburau pe cozi de mătură, ha, ha. Apoi, m-am 
întrebat ceva ce ar fi trebuit să-mi treacă de mult 
prin minte. 

Dacă erau atât de circumspecte şi periculoase, 
unde le erau paznicii? 

În acea clipă, am fost prinsă pe la spate. 

— Cine eşti? întrebă o voce subţirică. 

Din moment ce îmi acoperise gura cu o mână, 
iar cu cealaltă îmi ţinea un cuţit la gât, nu puteam 
răspunde. Păru să-şi dea seama de asta după o 
secundă, pentru că-mi spuse: 

— Mergem înăuntru, şi începu să mă împingă 
către spatele clădirii. 

Nu puteam face asta. Dacă ar fi fost una dintre 
vrăjitoarele din clădire, una dintre vrăjitoarele 
băutoare de sânge, nu aş fi putut scăpa, dar era 
pur şi simplu o vrăjitoare bătrână, şi nu-l văzuse pe 
Sam oprind lupte în bar, cum îl văzusem eu. Cu 
ambele mâini, am apucat-o de încheietura mâinii 
cu care ţinea cuțitul şi am răsucit cât de tare am 
putut, în timp ce o loveam tare cu partea de josa 
corpului meu. A zburat peste mine, pe pavajul rece 
şi murdar, iar eu am aterizat chiar deasupra ei, 
lovindu-i mâna de asfalt până când a dat drumul 
cuţitului. Suspina, iar voinţa o părăsea. 

— Eşti o santinelă groaznică, i-am spus cu voce 
scăzută lui Holly. 

— Sookie? 

Ochii mari ai lui Holly se holbară de sub o 
cagulă. Se îmbrăcase adecvat cu misiunea ei în 
seara asta, dar tot era dată cu ruj roz aprins. 

— Ce naiba faci aici? 

— Mi-au spus că-mi vor lua băiatul, dacă nu-i 
ajut. 

Mi s-a făcut rău. 

— De când îi ajuţi? Dinainte să vin la tine acasă 
să-ţi cer ajutorul? De când? 

O scuturam cât de tare puteam. 

— Când a venit la bar cu fratele ei şi-a dat 
seama că mai e o vrăjitoare acolo. Şi ştia că nu e 
vorba de tine sau de Sam, după ce a vorbit cu voi. 
Hallow poate face orice. Ştie tot. Mult mai târziu în 
seara aceea, ea şi cu Mark au venit la apartament. 
Fuseseră implicaţi într-o luptă; erau daţi peste cap 
şi erau furioşi. Mark m-a ţinut, iar Hallow m-a lovit. 
li plăcea asta. A văzut o fotografie a fiului meu; a 
luat-o şi a spus că îl poate blestema de la distanţă, 
până la Shreveport, că-l poate face să fugă în 
stradă, sau să încarce arma tatălui său... 

Holly plângea. Nu o puteam învinovăţi. Mi se 
făcea rău când mă gândeam la lucrurile astea şi 
nici măcar nu era copilul meu. 

— A trebuit să spun că o ajut, scânci Holly. 

— Mai sunt şi alţii ca tine acolo? 

— Forţaţi să facă asta? Vreo câţiva. 

Asta m-a făcut să înţeleg mai bine câteva din 
gândurile pe care le auzisem. 

— Şi Jason? E acolo? 

Deşi mă uitasem la toate cele trei creiere 
bărbăteşti din clădire, trebuia să întreb. 

— Jason e Wicca? Serios? 

Işi scoase căciula şi-şi trecu degetele prin păr. 

— Nu, nu, nu. Îl ţine ostatic? 

— Nu l-am văzut. De ce naiba l-ar lua Hallow pe 
Jason? 

Mă amăgisem tot timpul. Un vânător îi va găsi 

într-o zi rămăşiţele; întotdeauna e un vânător sau 
cineva care-şi plimbă câinele, nu-i aşa? Am simţit 
cum cad din picioare, ca şi cum pământul ar fi fugit 
de sub mine, dar m-am adunat, departe de 
emoţiile pe care nu-mi puteam permite să le simt 
până ce nu ajungeam într-un loc mai sigur. 

— Trebuie să pleci de aici, am spus cât de încet 
am putut. Trebuie să pleci din zona asta, acum. 

— O să-mi ia copilul! 

— lţi garantez că nu o va face. 

Holly păru să citească ceva în cât de puţin 
vedea din faţa mea. 

— Sper să-i omorâţi pe toţi, spuse cu pasiune, 
câtă încăpea într-o şoaptă. Singurii care merită 
salvaţi sunt Parton, Chelsea şi Jane. Şi ei au fost 
şantajaţi să facă asta, ca şi mine. În mod normal, 
sunt doar Wicca, cărora le place să trăiască liniştit, 
aşa cum îmi place şi mie. Noi nu vrem să facem 
nimănui nici un rău. 

— Cum arată? 

— Parton e un tip în jur de douăzeci şi cinci de 
ani, cu părul castaniu, scurt, cu un semn din 
naştere pe obraz. Chelsea are în jur de 
şaptesprezece ani, cu părul vopsit în roşul ăla 
strălucitor. Jane, păi Jane este doar o femeie în 
vârstă, ştii? Păr alb, pantaloni, bluză cu flori. 
Ochelari. 

Bunica ar fi luat-o la trei păzeşte pe Holly pentru 
că băga toate femeile în vârstă în aceeaşi oală, dar 
Dumnezeu s-o ierte, nu mai era prin preajmă, iar 
eu nu aveam timp. 

— De ce nu a pus Hallow de pază unul dintre 

oamenii mai puternici? am întrebat din pură 
curiozitate. 

— Au un mare ritual programat pentru seara 
asta. Nu pot să cred că vraja de ţinere la distanţă 
nu a funcţionat asupra ta. Probabil că eşti 
rezistentă. 

Apoi, Holly şopti cu o urmă de râs în voce: 

— Plus că nici unul dintre ei nu voia să 
răcească. 

— Gata, pleacă de aici, am spus aproape 
neauzit şi am ajutat-o să se ridice. Nu contează 
unde ţi-ai parcat maşina, pleacă spre nord. 

Pentru cazul în care nu ştia care e nordul, i-am 
arătat cu degetul. 

Holly plecă, pantofii ei sport Nike nefăcând 
aproape nici un zgomot pe trotuarul crăpat. Părul 
ei vopsit negru, lipsit de strălucire, părea să 
absoarbă lumina de la lămpile de pe stradă în timp 
ce trecea pe sub ele. Mirosul din jurul casei, 
mirosul de magie păru să se intensifice. M-am 
întrebat ce să fac acum. Cumva trebuia să mă 
asigur că cei trei Wicca locali din clădirea 
dărăpănată, cei care fuseseră obligaţi să o 
slujească pe Hallow, nu vor fi răniţi. Nu reuşeam să 
mă gândesc la o metodă de a face asta. Aş putea 
salva măcar unul dintre ei? 

În următoarele şaizeci de secunde am avut o 
întreagă colecţie de jumătăţi de gânduri şi de 
intenţii abandonate. Toate duceau către un punct 
mort. 

Dacă alergam înăuntru şi strigam: Parton, 
Chelsea, Jane, afară! asta ar fi alertat grupul 

asupra iminentului atac. Unii dintre prietenii mei 
sau aliaţi ar fi murit. 

Dacă rămâneam prin preajmă şi le spuneam 
vampirilor că trei din oamenii din clădire erau 
inocenți, (cel mai probabil) m-ar fi ignorat. Sau 
dacă îi apuca vreun elan milos, ar fi trebuit să 
salveze toate vrăjitoarele şi apoi să le scoată pe 
cele inocente, ceea ce i-ar fi oferit grupului prilejul 
să contraatace. Vrăjitoarele nu au nevoie de arme 
fizice. 

Prea târziu am realizat că ar fi trebuit să o ţin de 
mână pe Holly şi să o folosesc drept tichet de 
intrare în clădire. Dar să pun în pericol o mamă 
speriată, nici asta nu era o opţiune. 

Ceva mare şi cald se lipi de mine. Ochi şi dinţi 
sclipiră în luminile nocturne ale oraşului. 

Aproape că ani ţipat până să-l recunosc pe lup 
drept Alcide. Era foarte mare. Blana argintie din 
jurul ochilor făcea ca restul blănii să pară şi mai 
întunecată. 

Am pus un braţ peste spatele lui. 

— înăuntru sunt trei care nu trebuie să moară, 
am spus. Nu ştiu ce să fac. 

Din moment ce era lup, nici Alcide nu ştia ce să 
facă. Se uită la faţa mea. Scânci puţin. Trebuia ca 
până acum să fiu înapoi la maşini; dar iată-mă 
drept în zona periculoasă. Am putut simţi mişcare 
în întuneric, pe lângă mine. Alcide porni spre 
poziţia ce-i fusese desemnată, la uşa din spatele 
clădirii. 

— Ce faci aici? spuse Bill furios, deşi suna ciudat 
fiind rostit în şoaptă. Pam ţi-a spus să pleci după 

ce-i numeri. 

— Trei de acolo sunt nevinovaţi, i-am şoptit. 
Sunt localnici, au fost forţaţi. 

Bill spuse ceva în barbă şi nu era ceva vesel. 

l-am oferit descrierile sumare pe care mi le 
dăduse Holly. 

Am putut simţi tensiunea în corpul lui Bill şi apoi 
Debbie ni se alătură în ascunzătoare. La ce se 
gândea oare, ca să vină atât de aproape de 
vampirul şi de omul care o urau cel mai mult? 

— Ţi-am spus să stai acolo, spuse Bill, iar vocea 
îi era înspăimântătoare. 

— Alcide s-a lepădat de mine, mi-a spus, ca şi 
cum eu nu aş fi fost acolo când se întâmplase. 

— La ce te aşteptai? 

Eram  exasperată de sincronizarea şi de 
atitudinea sa rănită. Nu auzise de consecinţe? 

— Trebuie să fac ceva să-i recâştig încrederea. 

Venise la magazinul greşit, dacă voia să 
cumpere nişte respect de sine. 

— Atunci ajută-mă să-i salvez pe cei trei 
nevinovaţi, mi-am repus problema pe tapet. De ce 
nu te-ai transformat în animal? 

— Oh, nu pot, spuse cu amărăciune. Am fost 
renegată. Nu pot să mă mai transform cu haita lui 
Alcide. Au voie să mă ucidă, dacă o fac. 

— Oricum, în ce te transformai? 

— Linx. 

Era foarte potrivit. 

— Haide, am spus. 

Am început să mă strecor spre clădire. O 
dispreţuiam pe această femeie, dar dacă-mi putea 

fi de folos, trebuia să mă aliez cu ea. 

— Stai, trebuie să mă duc la uşa din spate cu 
vârcolacul, şuieră Bill. Eric este deja acolo. 

— Păi du-te! 

Am simţit că în spatele meu mai era cineva şi 
am riscat să arunc o privire, ca să văd că era Pam. 
Îmi zâmbi, iar colții îi erau scoşi, ceea ce era puţin 
iritant. 

Poate că, dacă vrăjitoarele din clădire nu ar fi 
fost implicate într-un ritual şi nu s-ar fi bazat pe 
santinela lor care, oricum, numai dedicată nu era, 
şi pe magie, nu am fi ajuns până la uşă nedepistaţi. 
Dar soarta ne-a fost favorabilă pentru acele câteva 
minute. Am ajuns la uşa din faţă a clădirii, Pam, cu 
Debbie şi cu mine, şi acolo ne-am întâlnit cu 
tânărul vârcolac, Sid. L-am recunoscut chiar şi sub 
aspectul său de lup. Bubba era cu el. 

Brusc, am fost lovită de inspiraţie. M-am 
depărtat puţin cu Bubba. 

— Poţi să fugi înapoi la Wicca, la cei de partea 
noastră? Ştii unde se află? am şoptit. 

Bubba dădu energic din cap. 

— Spune-le că sunt trei Wicca locali, care au 
fost obligaţi să facă asta. Întreabă-i dacă pot face 
vreo vrajă, astfel încât cei trei inocenți să iasă în 
evidenţă. 

— O să le spun, domnişoară Sookie. Sunt foarte 
drăguţi cu mine. 

— Bun băiat. Grăbeşte-te şi nu face zgomot. 

Dădu din cap şi dispăru în întuneric. 

Mirosul din jurul clădirii devenise atât de intens, 
încât aveam probleme să respir. Aerul era atât de 

saturat de arome, încât îmi amintea de intrarea 
într-un magazin cu lumânări, în mall. 

Pam întrebă: 

— Unde l-ai trimis pe Bubba? 

— Înapoi la aliaţii noştri Wicca. Trebuie să facă 
în aşa fel încât trei oameni nevinovaţi să iasă în 
evidenţă, astfel încât să nu-i ucidem. 

— Dar trebuie să se întoarcă acum. Trebuie să 
spargă uşa pentru mine. 

— Dar... eram tulburată de reacţia lui Pam. Nu 
poate intra fără invitaţie, la fel ca şi tine. 

— Bubba are probleme cu creierul, este 
degradat. Una peste alta nu este un adevărat 
vampir. Poate intra fără invitaţie. 

Am rămas cu gura căscată la Pam. 

— De ce nu mi-ai spus? 

Pam ridică pur şi simplu din sprâncene. Dacă 
mă gândeam mai bine, era adevărat că-mi puteam 
aminti cel puţin două ocazii în care Bubba intrase 
fără invitaţie. Nu fusesem în stare să pun lucrurile 
cap la cap. 

— Aşadar, trebuie să intru eu prima, am spus 
mai realist decât mi-aş fi dorit. Apoi vă invit pe toţi 
înăuntru. 

— Da. Invitaţia ta va fi suficientă. Clădirea nu le 
aparţine. 

— Trebuie să facem asta, acum? 

Pam pufni aproape neauzit. Zâmbea în lumina 
felinarelor, brusc amuzată: 

— Aştepţi invitaţie scrisă? 

Doamne, apără-mă de vampiri sarcastici! 

— Crezi că Bubba a avut suficient timp să 

ajungă la Wicca? 

— Sigur. Hai să tăbăcim câteva funduri de 
vrăjitoare, spuse veselă. 

Îmi puteam da seama că destinul vrăjitorilor 
Wicca locali era foarte jos pe lista ei de priorităţi. 
Toată lumea, în afară de mine, părea să aştepte cu 
nerăbdare bătălia. Chiar şi tânărul vârcolac îşi tot 
arăta colții. 

— Eu lovesc, tu intri, zise Pam. 

Îmi dădu un sărut rapid pe obraz, surprinzându- 
mă. 

M-am gândit: Aşa nu vreau să fiu aici. 

Apoi m-am ridicat, m-am aşezat în spatele lui 
Pam şi am privit cu uimire cum ridică un picior şi 
loveşte cu forţa a patru sau cinci catâri. Broasca 
sări, uşa se deschise spre interior în timp ce lemnul 
vechi bătut peste ea crăpa şi se sfărâma, iar eu am 
sărit înăuntru şi am strigat: Intraţi! către vampirii 
din spatele meu şi către cei de la uşa din spate. 
Pentru un moment ciudat, am fost singură în 
bârlogul vrăjitoarelor, şi toate se întoarseră să se 
uite la mine cu uimire sinceră. 

Camera era plină cu lumânări şi cu oameni care 
stăteau pe perne, pe podea; în timpul în care am 
aşteptat afară, toţi cei din clădire păreau să fi venit 
în această cameră, şi toţi stăteau în cerc cu 
picioarele încrucişate, fiecare cu o lumânare 
arzând în faţă, un castron şi un cuţit. 

Dintre cei trei pe care trebuia să-i salvez, 
„femeia în vârstă” era cel mai uşor de recunoscut. 
În cerc era o singură femeie cu părul alb. Purta ruj 
roz aprins, dat puţin aiurea şi întins, şi avea sânge 

uscat pe obraz. Am apucat-o de mână şi am 
împins-o într-un colţ, în timp ce în jurul nostru 
începuse haosul. Erau doar trei bărbaţi umani în 
cameră. Fratele lui Hallow, Mark, acum atacat de o 
haită de lupi, era unul dintre ei. Al doilea bărbat 
era de vârstă mijlocie, cu obraji concavi şi păr 
suspect de negru, şi nu numai că mormăia o vrajă, 
dar scotea din jacheta aflată alături pe podea un 
cuţit. Era prea departe de mine ca să pot face 
ceva; trebuia să mă bazez pe ceilalţi că se vor 
apăra. Apoi, l-am zărit pe cel de-al treilea bărbat cu 
semnul din naştere pe obraz - trebuia să fie 
Parton. Işi pusese mâinile deasupra capului ca să 
se apere. Ştiam cum se simte. 

L-am apucat de mână şi l-am tras în sus, iar el 
bineînţeles că s-a ridicat lovind. Dar nu eram 
dispusă să suport asta, nimeni nu avea să mă 
lovească, aşa că mi-am strecurat pumnul prin 
apărarea sa ineficientă şi l-am lovit în nas. Ţipă, 
făcând să crească zgomotul din camera şi aşa 
cacofonică, iar eu l-am aruncat în acelaşi colţ în 
care o pusesem şi pe Jane. Apoi, am văzut că 
femeia în vârstă şi tânărul străluceau. Bine, Wicca 
au găsit o vrajă şi funcţiona, deşi o idee cam târziu. 
Acum trebuia să găsesc o tânără strălucitoare cu 
părul vopsit, cel de-al treilea localnic. 

Dar atunci mă părăsi norocul; pe ea o părăsise 
mai de mult. Strălucea, dar era moartă. Gâtul îi 
fusese sfâşiat de unul dintre lupi: că era unul de-al 
nostru sau unul de-al lor chiar nu mai conta. M-am 
strecurat prin adunare înapoi în colţ şi i-am apucat 
pe cei doi Wicca supraviețuitori de braţ. Debbie 

Pelt apăru grăbită. 

— Plecaţi de aici, le-am spus. Găsiţi-i pe ceilalţi 
Wicca de afară sau plecaţi acasă. Luaţi-o pe jos 
sau cu taxiul, nu contează. 

— E un cartier periculos, scânci Jane. 

M-am holbat la ea. 

— Şi aici nu este? 

Ultimul lucru pe care l-am văzut a fost că 
Debbie le arăta şi le dădea instrucţiuni. leşise pe 
uşă cu ei. Eram pe cale să plec după ei, din 
moment ce se presupunea oricum că nu trebuie să 
fiu acolo, când una dintre vrăjitoarele vârcolac s-a 
repezit la piciorul meu. Nu a apucat carnea, dar s-a 
agăţat de pantalonii mei, şi asta a fost de ajuns ca 
să mă tragă spre spate. M-am împiedicat şi 
aproape am căzut pe podea, dar am reuşit să mă 
apuc de tocul uşii la timp, pentru a rămâne în 
picioare. In acel moment, un al doilea val de 
vârcolaci şi vampiri îşi făcu drum din camera din 
spate, iar lupul mă lăsă în pace ca să înfrunte noul 
asalt. 

Camera era plină de corpuri care zburau, de 
sânge care ţâşnea şi de strigăte. 

Vrăjitoarele se luptau din răsputeri, iar cele care 
se putuseră schimba o făcuseră. Hallow se 
schimbase şi devenise o masă mârâitoare de dinţi 
care clănţăneau. Fratele ei încerca să facă un fel 
de vrajă, care-i cerea să-şi păstreze forma umană, 
şi se lupta să scape de vampiri şi vârcolaci 
suficient cât să poată completa vraja. 

Mormăia nişte incantaţii, el şi cu bărbatul cu 
obraji supţi, chiar şi când Mark Stonebrook îşi 

înfipse pumnul în stomacul lui Eric. 

O ceaţă groasă începu să se târască prin 
cameră. Vrăjitoarele care luptau cu cuțite sau dinţi 
de lup prinseră ideea, iar cele care puteau vorbi se 
alăturară la ceea ce spunea Mark. Norul de ceaţă 
din cameră începu să devină tot mai dens, până 
deveni imposibil să  deosebeşti prietenii de 
duşmani. 

Am fugit spre uşă să scap de norul sufocant. 
Chestia asta făcea ca respiraţia să devină un 
adevărat efort. Era ca şi cum ai fi încercat să inspiri 
şi să expiri mingi de bumbac. Am întins mâna, dar 
bucata de perete pe care o atinsesem nu includea 
şi o uşă. Fusese chiar acolo! Am simţit un nod de 
panică în stomac, în timp ce dădeam din mâini 
încercând să găsesc direcţia ieșirii. 

Nu numai că nu am găsit tocul uşii, dar am şi 
pierdut contactul cu peretele la următorul pas în 
lateral. M-am împiedicat de corpul unui lup. Nu se 
zărea nici o rană, aşa că l-am ţinut de umeri şi am 
încercat să-l trag din fumul dens. 

Lupul începu să se zvârcolească şi să se 
transforme în mâinile mele, ceea ce era destul de 
tulburător. Mai rău era că se transforma în Hallow, 
dezbrăcată. Nu ştiam că cineva se poate schimba 
atât de repede. Ingrozită, i-am dat drumul imediat 
şi am intrat înapoi în nor. Încercasem să fac pe 
bunul samaritean cu victima greşită. O femeie fără 
nume, una dintre vrăjitoare, mă apucă pe la spate 
cu o forţă supraomenească. A încercat să mă 
apuce de gât cu o mână şi să mă ţină de braţe cu 
cealaltă, dar mâna-i tot aluneca, iar eu am muşcat- 

o cât de tare am putut. Poate că era vrăjitoare şi 
poate că băuse litri de sânge de vampir, dar nu era 
o luptătoare. Ţipă şi îmi dădu drumul. 

Acum eram complet dezorientată. Încotro era 
ieşirea? Tuşeam şi mă usturau ochii. Singurul lucru 
de care eram sigură era gravitația. Văz, auz, pipăit, 
toate erau afectate de ceața albă şi deasă, care 
devenea şi mai densă. Vampirii erau în avantaj în 
această situaţie: ei nu trebuie să respire. Noi toţi 
ceilalţi trebuia. Comparativ cu atmosfera tot mai 
densă din vechea brutărie, aerul poluat al oraşului 
fusese pur şi delicios. 

Gemând şi scâncind, am dat din mâini în faţa 
mea încercând să găsesc un perete sau o ieşire, 
orice punct de reper. O cameră care nu păruse 
mare acum părea uriaşă. Am simţit că m-am 
clătinat prin metri de vid, dar asta nu era posibil 
decât dacă vrăjitoarele schimbaseră dimensiunile 
camerei, iar mintea mea prozaică nu putea să 
accepte această posibilitate. Împrejurul meu 
auzeam ţipete şi sunete estompate în nor, dar nu 
mai puţin înspăimântătoare. Brusc, o pată de 
sânge apăru pe poalele hainei mele. Am simţit 
stropi care-mi atingeau faţa. Am făcut un gest de 
neputinţă, pe care n-am putut s-o exprim în 
cuvinte. Ştiam că nu e sângele meu şi ştiam că nu 
fusesem rănită, dar cumva era greu pentru mine 
să cred asta. 

Apoi, ceva căzu pe lângă mine, şi în drumul său 
spre podea, am zărit o faţă. Era faţa lui Mark 
Stonebrook şi acesta era pe cale să moară. Fumul 
se închise în jurul lui şi ar fi putut la fel de bine să 

fie într-un alt oraş. 

Poate că ar trebui să mă las şi eu în jos? Aerul 
ar putea fi mai bun aproape de podea. Dar corpul 
lui Mark era acolo şi la fel alte lucruri. Cam atât 
despre Mark îndepărtând vraja lui Eric, m-am 
gândit nebuneşte. Acum o să avem nevoie de 
Hallow. „Socoteala de acasă...” Unde o fi găsit 
bunica mea vorba asta? Gerald mă împinse într-o 
parte, în timp ce trecea în urmărirea a ceva ce nu 
puteam vedea. 

Mi-am spus că sunt curajoasă şi plină de 
resurse, dar cuvintele părură goale. Am bâjbâit 
înainte, încercând să nu mă împiedic de resturile 
de pe podea. Arsenalul vrăjitoarelor, vase şi cuțite, 
bucăţi de oase şi vegetale pe care nu le puteam 
identifica fuseseră împrăştiate în încăierare. O 
zonă fără fum se deschise în faţa mea şi am putut 
vedea un vas răsturnat şi unul dintre cuțite, pe 
podea, la picioarele mele. Am apucat cuțitul chiar 
înainte ca norul să se închidă la loc peste el. Eram 
sigură că era un cuţit folosit pentru cine ştie ce 
ritual, dar eu nu eram vrăjitoare şi trebuia să mă 
apăr. M-am simţit mai bine după ce am luat cuțitul, 
care era foarte frumos şi pe care-l simţeam foarte 
ascuţit. 

M-am întrebat ce făceau Wicca, aliaţii noştri. 
Puteau fi ei responsabili pentru nor? Aş fi vrut să 
mi se fi cerut părerea. 

S-a dovedit că vrăjitoarele noastre primeau 
informaţii în direct de la locul faptei, de la una 
dintre surorile lor de grup, care era o 
clarvăzătoare. (Deşi era fizic cu ei, putea vedea tot 

ce se întâmplă privind suprafaţa unui bol cu apă.) 
Putea afla mai multe decât noi prin această 
metodă, deşi nu înţelegeam de ce nu vedea la 
suprafaţa apei doar un nor de fum alb. 

Oricum, vrăjitoarele noastre porniră ploaia... în 
clădire. Cumva, ploaia mai alungă încet din nor, şi, 
deşi mă simţeam udă şi mi-era cumplit de frig, am 
descoperit şi că eram aproape de uşa interioară, 
cea care ducea în cea de-a doua cameră mare. 
Treptat, mi-am dat seama că puteam vedea; în 
cameră începuse să strălucească o lumină şi 
puteam distinge formele. Una sări spre mine pe 
nişte picioare care nu păreau pe de-a-ntregul 
umane şi faţa lui Debbie Pelt mâărâi la mine. Ce 
făcea aici? leşise pe uşă ca să le arate vrăjitorilor 
Wicca pe unde să o ia ca să fie în siguranţă, iar 
acum era din nou în cameră. 

Nu ştiu dacă se putuse abţine sau nu, ori dacă 
fusese atrasă în nebunia bătăliei, dar Debbie se 
schimbase parţial. Pe faţă îi apăruse blană, iar 
dinţii i se lungiseră şi i se ascuţiseră. Clănţăni spre 
gâtul meu, dar o convulsie din cauza transformării 
o făcu să rateze. Am încercat să fac un pas în 
spate, dar m-am împiedicat de ceva pe podea şi 
am pierdut una sau două secunde preţioase ca să- 
mi regăsesc echilibrul. Incercă din nou să sară, 
intenţiile fiindu-i evidente, iar eu mi-am amintit că 
am un cuţit în mână. L-am fluturat către ea şi a 
ezitat. 

Voia să se folosească de confuzie ca să egaleze 
scorul. Nu eram suficient de puternică pentru un 
teriantrop. Va trebui să folosesc cuțitul, deşi în 

mine ceva se temea la acest gând. Apoi, dintre 
rămăşiţele de ceaţă ieşi o mână mare pătată de 
sânge, iar acea mână o apucă pe Debbie de gât şi 
strânse. Şi strânse. Înainte să pot urmări mâna, în 
sus către braţ şi apoi către faţa posesorului, un lup 
sări de pe podea şi mă trânti la pământ. Şi-mi 
mirosi faţa. 

Bine, asta era... apoi lupul de pe mine fu dat la 
o parte şi se rostogoli pe podea, arătându-şi colții 
şi clănţănind la un alt lup. Nu puteam ajuta, pentru 
că cei doi se mişcau atât de repede încât nu 
puteam fi sigură că ajut tabăra potrivită. 

Acum ceața se dispersa rapid şi am putut vedea 
camera în întregul ei, cu toate că mai existau încă 
petice de ceaţă opacă. Deşi aşteptasem cu 
disperare acest moment, acum că venise îmi părea 
rău. Corpuri, moarte sau rănite, zăceau pe podea 
printre obiectele din arsenalul grupului, iar sângele 
împroşcase pereţii. Portugal, tânărul vârcolac 
chipeş de la baza forţelor aeriene, zăcea întins pe 
podea, în faţa mea. Era mort. Culpepper, ghemuită 
lângă el, plângea. Era o imagine de război şi am 
detestat-o. 

Hallow încă era în picioare, în forma sa umană, 
goală şi stropită cu sânge. Apucă un lup şi-l izbi de 
perete chiar când mă uitam eu. Era magnifică şi 
oribilă. Pam se strecură în spatele ei, iar Pam era 
răvăşită şi murdară. Nu mai văzusem niciodată un 
vampir atât de ciufulit şi era să nu o recunosc. Pam 
se aruncă, apucând-o pe Hallow de şolduri şi 
izbind-o de podea. Era un atac la fel de bun ca 
acelea pe care le vedeam de ani de zile în 

meciurile de vineri seara?%, şi dacă Pam ar fi 
apucat-o puţin mai sus şi ar fi reuşit s-o ţină, totul 
s-ar fi terminat. Dar Hallow era alunecoasă din 
cauza ploii şi a sângelui, iar braţele îi erau libere. 
S-a răsucit în braţele lui Pam şi a apucat-o cu 
ambele mâini de părul lung şi drept şi a tras, iar 
smocuri de păr s-au smuls împreună cu o bună 
bucată de scalp. 

Pam scoase un zgomot de parcă era un ceainic 
uriaş. Nu mai auzisem niciodată un sunet atât de 
înalt ieşind dintr-un gât - în acest caz un gât non- 
uman, dar totuşi un gât. Trebuia să echilibreze 
scorul şi o ţintui pe Hallow la podea, apucând-o de 
ambele mâini şi apăsând, apăsând până ce Hallow 
a fost aplatizată. Din moment ce vrăjitoarea era 
atât de puternică, lupta devenise teribilă, iar Pam 
era împiedicată de sângele care-i curgea pe faţă. 
Dar Hallow era o fiinţă umană, iar Pam nu era. Pam 
câştigă până ce unul dintre vrăjitori, bărbatul cu 
obraji scobiţi, se târî spre cele două femei şi o 
muşcă pe Pam de gât. Având ambele mâini 
ocupate, nu-l putu opri. Bărbatul nu muşcă pur şi 
simplu, ci bău, şi în timp ce bea, îi creştea şi 
puterea, ca şi cum şi-ar fi încărcat bateriile. Bea 
direct de la sursă. Nu părea să vadă nimeni ce se 
întâmpla în afară de mine. M-am târât peste corpul 
îmblănit şi fără vlagă al unui lup şi al unuia dintre 
vampiri, ca să-i car pumni bărbatului cu obrajii 
scobiţi, care pur şi simplu mă ignora. 

Trebuia să folosesc cuțitul. Nu mai făcusem 
niciodată aşa ceva; când am lovit odată pe cineva 

a fost o situaţie de viaţă şi de moarte, iar viaţa şi 
moartea erau ale mele. Acum era diferit. Am ezitat, 
dar trebuia să fac rapid ceva. Pam devenea slăbită 
sub ochii mei şi nu mai putea să o reţină mult pe 
Hallow. Am apucat cuțitul cu lamă neagră de 
mânerul său negru şi i l-am pus la gât; l-am împins 
puţin. 

— Dă-i drumul, am spus. 

M-a ignorat. 

L-am împins mai tare şi un pârâiaş de sânge 
roşu se scurse pe pielea gâtului. li dădu drumul lui 
Pam. Gura îi era acoperită în întregime cu sânge. 
Dar înainte să mă pot bucura că-i dăduse drumul, 
se răsuci, în timp ce mai era încă sub mine şi porni 
în urmărirea mea, cu privirea absolut nebună şi cu 
gura deschisă, ca să bea şi din sângele meu. 
Puteam simţi văicărelile din creierul său, vreau, 
vreau, vreau. l-am pus din nou cuțitul la gât şi, 
chiar în timp ce mă încordam, se aplecă în faţă şi 
lama îi pătrunse adânc în gât. 

Ochii îi deveniră lipsiţi de viaţă aproape imediat. 

Se sinucisese prin intermediul meu. Nici măcar 
nu cred că a realizat vreo clipă că acolo era un 
cuţit. 

Aceasta era o moarte care se produsese 
aproape, o moarte care se derulase chiar în faţa 
mea, iar eu am fost instrumentul morţii, chiar dacă 
din întâmplare. 

Când am putut privi în sus, Pam stătea pe 
pieptul lui Hallow, cu genunchii ţinându-i braţele 
acesteia, şi zâmbea. Era atât de ciudat, încât am 
privit împrejurul camerei să văd motivul şi am 

văzut că bătălia părea să se fi terminat. Nu mi-am 
putut imagina cât durase acea zgomotoasă dar 
invizibilă zvârcoleală în ceața deasă, dar acum 
puteam vedea rezultatele mult prea limpede. 

Vampirii nu omoară curat, fac mizerie. Nici lupii 
nu sunt cunoscuţi pentru manierele lor la masă. 
Vrăjitoarele păreau să se descurce să împrăştie 
mai puţin sânge, dar rezultatul final era cu 
adevărat oribil, ca un film foarte prost, genul de 
care ţi-e ruşine că ai plătit să-l vezi. 

Se pare că noi câştigasem. 

Pe moment, nu prea mi-a păsat. Eram cu 
adevărat obosită, atât fizic, cât şi mental, iar asta 
însemna că toate gândurile oamenilor şi unele 
dintre gândurile vârcolacilor se învârteau în capul 
meu, ca hainele în uscător. Nu puteam face nimic, 
aşa că am lăsat rămăşiţele să se învârtă în capul 
meu, în timp ce, folosind ultimele puteri, am dat la 
o parte cadavrul. M-am întins pe spate şi m-am 
uitat la tavan. Din moment ce nu aveam gânduri, 
mi-am umplut mintea cu ale tuturor. Aproape toată 
lumea se gândea la acelaşi lucru: cât de obosiţi 
erau, cât de plină de sânge era camera, cât de 
greu de crezut era că trecuseră printr-o bătălie ca 
asta şi supravieţuiseră. Băiatul cu părul ţepos îşi 
revenise la forma umană şi se gândea că îi plăcuse 
mai mult decât crezuse. De fapt, corpul său 
dezbrăcat expunea dovada clară a cât de mult îi 
plăcuse, iar el încerca să pară ruşinat. Cel mai mult 
îşi dorea să o găsească pe tânăra vrăjitoare Wicca 
şi să caute un colţ liniştit. Hallow o ura pe Pam, mă 
ura pe mine, îl ura pe Eric, ura pe toată lumea. 

Începu să mormăie o vrajă să ne îmbolnăvească pe 
toţi, dar Pam îi arse un cot în ceafă, şi asta a făcut- 
o să tacă imediat. 

Debbie Pelt se ridicase de pe podea şi urmărea 
scena. Părea surprinzător de imaculată şi de 
energică, ca şi cum nu ar fi avut niciodată o faţă 
furioasă şi nu ar fi ştiut niciodată cum să omori pe 
cineva. Îşi croi drum printre corpurile împrăştiate 
pe podea, unele în viaţă, altele nu, până îl găsi pe 
Alcide, încă sub forma sa de lup. Se aplecă să-l 
caute de răni, iar el mârâi la ea, evident 
ameninţător. Poate nu a crezut că va ataca, sau 
poate doar se amăgea singură că nu o va face, dar 
îşi lăsă mâna pe umărul lui, iar el a muşcat-o 
suficient de sălbatic încât să-i dea sângele. Ea ţipă 
şi se dădu înapoi. Pentru câteva secunde, se 
ghemui acolo, ţinându-se de mâna rănită şi 
plângând. Privirea sa o întâlni pe a mea şi aproape 
că strălucea de ură. Nu mă va ierta niciodată. Va 
da vina pentru tot restul vieţii pe mine, pentru că 
Alcide i-a descoperit adevărata natură întunecată. 
Se jucase cu el timp de doi ani, atrăgându-l către 
ea, respingându-l, anulând elementele firii ei pe 
care el nu le-ar fi acceptat niciodată, dar cu toate 
acestea vrându-l alături de ea. Acum totul se 
terminase. 

Şi era vina mea? 

Dar eu nu gândeam în termenii lui Debbie, eu 
gândeam ca o fiinţă umană raţională, ceea ce 
evident Debbie Pelt nu era. Mi-am dorit ca mâna 
care o apucase de gât în zvârcoleala din nor să o fi 
strâns până murea. Am urmărit-o cum a deschis 

uşa şi a ieşit în noapte şi am ştiut că Debbie Pelt va 
fi pe urmele mele pentru tot restul vieţii ei. Poate 
că muşcătura lui Alcide se va infecta şi va face 
septicemie? 

Din reflex m-am admonestat: ăsta era un gând 
rău; Dumnezeu nu vrea ca noi să dorim răul 
nimănui. Speram că ascultă totuşi şi gândurile lui 
Debbie, în felul în care speri că polițistul care te-a 
oprit să te amendeze îl va opri şi pe cel care 
încerca să te depăşească pe linia continuă. 

Vârcolacul cu părul roşu, Amanda, veni către 
mine. Fusese muşcată pe ici, colo şi avea un cucui 
umflat în frunte, dar zâmbea tăcută. 

— Dacă tot sunt în toane bune, vreau să-mi cer 
scuze că te-am insultat, îmi spuse fără altă 
introducere. Ai trecut prin această luptă. Chiar 
dacă poţi tolera vampirii, nu o să te mai acuz de 
acum încolo de asta. Poate te vei lumina. 

Am dat din cap şi a plecat mai departe să-şi 
verifice tovarăşii de haită. 

Pam o legase pe Hallow, iar Pam, Eric şi Gerald 
se duseseră să îngenuncheze lângă cineva de 
cealaltă parte a camerei. M-am întrebat vag ce se 
întâmplase acolo, dar Alcide îşi revenea la forma 
umană şi, când începu să se orienteze, se târî spre 
mine. Eram prea epuizată ca să-mi pese că e 
dezbrăcat, dar am avut o idee trecătoare că ar 
trebui să încerc să rețin priveliştea, din moment 
ce-mi doream să mi-o pot reaminti într-un moment 
de relaxare. 

Avea câteva zgârieturi şi locuri sângerânde, şi o 
tăietură mai adâncă, dar în ansamblu arăta destul 

de bine. 

— Ai sânge pe faţă, spuse cu un efort. 

— Nu-i al meu. 

— Slavă Domnului, zise şi se întinse pe podea 
lângă mine. Cât de rău eşti rănită? 

— Nu sunt rănită, nu cu adevărat, am răspuns. 
Adică am fost împinsă de colo, colo, şi poate 
strangulată, şi am fost aproape să fiu muşcată, dar 
nimeni nu m-a lovit! 

La naiba, chiar avea să devină realitate dorinţa 
mea de Anul Nou. 

— Îmi pare rău că nu l-am găsit pe Jason aici, 
zise. 

— Eric i-a întrebat pe Pam şi pe Gerald dacă 
vampirii îl ţineau ostatic, şi ei au zis că nu, am 
spus. El se gândise la un motiv foarte bun pentru 
vampiri să-l reţină, dar nu şi ei. 

— Chow a murit. 

— Cum? am întrebat, cu calm, ca şi cum nu ar fi 
contat. 

Sincer vorbind, nu fusesem niciodată prea 
apropiată de barman, dar aş fi arătat o îngrijorare 
civilizată, dacă nu aş fi fost atât de obosită. 

— Cineva din grupul lui Hallow avea un cuţit de 
lemn. 

— Nu am mai văzut unul până acum, am spus 
după un moment, şi asta a fost tot ceea ce am 
putut gândi în legătură cu moartea lui Chow. 

— Nici eu. 

După un lung moment, am spus: 

— Îmi pare rău pentru Debbie. 

Ceea ce voiam să spun era că-mi părea rău că 

Debbie îl rănise atât de rău, că se dovedise a fi o 
persoană atât de îngrozitoare încât a trebuit să 
facă acest pas dramatic şi să o scoată din viaţa lui. 

— Care Debbie? întrebă, apoi se răsuci şi-şi croi 
drum peste podeaua murdară, plină de sânge, 
cadavre şi resturi supranaturale. 

După o bătălie urmează melancolia şi jena. Cred 
că aţi putea numi ceea ce s-a întâmplat o bătălie... 
sau poate, mai degrabă, o  vânzoleală 
supranaturală? Răniţii trebuiau îngrijiţi, sângele 
trebuia curăţat, cadavrele îngropate. Sau, în acest 
caz, trebuia scăpat de ele - Pam a decis să ardă 
magazinul din temelii, lăsând cadavrele grupului 
lui Hallow înăuntru. 

Nu muriseră cu toţii. Hallow, bineînţeles, era 
încă în viaţă. O altă vrăjitoare supravieţuise, deşi 
era grav rănită şi pierduse mult sânge. Dintre 
vârcolaci, colonelul Flood era grav rănit; Portugal 
fusese ucis de Mark Stonebrook. Ceilalţi erau mai 
mult sau mai puţin în regulă. Doar Chow murise din 
grupul vampirilor. Ceilalți aveau răni, unele 
îngrozitoare, dar vampirii se vindecă. 

Am fost surprinsă că vrăjitoarele nu făcuseră 
faţă mai bine. 

— Erau probabil vrăjitoare bune, dar nu erau 
luptători buni, zise Pam. Au fost alese pentru 
abilităţile lor magice şi pentru dorinţa de a o urma 
pe Hallow, nu pentru capacităţile lor de luptă. Nu 
ar fi trebuit să încerce să cucerească orăşelul 
Shreveport cu aşa nişte acoliţi. 

— De ce Shreveport? am întrebat-o pe Pam. 

— O să aflu, răspunse aceasta zâmbind. 

Am ridicat din umeri. Nu voiam să mă gândesc 
la metodele lui Pam. 


347 


— Cum poţi să o împiedici să arunce o vrajă 
asupra ta în timp ce îi pui întrebări? 

Pam răspunse: 

— O să mă gândesc la ceva. 

Incă mai zâmbea. 

— Imi pare rău pentru Chow, am spus ezitând 
puţin. 

— Slujba de barman la Fangtasia nu pare să fie 
una aducătoare de noroc, recunoscu ea. Nu ştiu 
dacă o să pot găsi pe cineva să-l înlocuiască pe 
Chow. În fond, şi el şi Umbră Lungă au murit la mai 
puţin de un an de când au început munca. 

— Ce o să faci ca să-l scapi pe Eric de vrajă? 

Pam părea destul de bucuroasă să vorbească cu 
mine, chiar dacă eram doar o fiinţă umană, din 
moment ce-şi pierduse adjunctul. 

— Mai devreme sau mai târziu, o să o 
determinăm pe Hallow să rezolve vraja. Şi ne va 
spune de ce a făcut-o. 

— Dacă Hallow trasează vraja doar în linii mari, 
e suficient? Sau va trebui să o facă chiar ea? 

Am încercat să reformulez asta în gând, ca să 
fie mai clar, dar Pam păru să înţeleagă. 

— Nu ştiu. Va trebui să-i întrebăm pe prietenii 
noştri Wicca. Cei pe care i-ai salvat ar trebui să fie 
suficient de recunoscători încât să ne ofere orice 
ajutor de care am avea nevoie, spuse Pam în timp 
ce împrăştia şi mai multă benzină în jurul camerei. 

Deja verificase clădirea pentru a scoate cele 
câteva lucruri pe care le voia, iar vrăjitoarele locale 
adunaseră obiectele magice, pentru cazul în care 
vreunul dintre poliţiştii care ar fi venit să 

investigheze incendiul le-ar fi putut recunoaşte 
rămăşiţele. 

M-am uitat la ceas. Speram că Holly ajunsese cu 
bine acasă până acum. O să-i spun că fiul ei e în 
siguranţă. 

Nu m-am uitat la ceea ce făcea cea mai tânără 
vrăjitoare piciorului stâng al colonelului Flood. 
Avea o tăietură urâtă pe cvadriceps. Era o rană 
serioasă. După ce o curăţă şi după ce Alcide le 
aduse hainele, colonelul o porni şchiopătând, cu un 
zâmbet pe faţă. Dar când sângele ieşi prin bandaj, 
liderul haitei trebui să le permită vârcolacilor săi 
să-l ducă la un doctor care se întâmplă să aibă 
dublă natură şi care era dispus să-i trateze fără să-i 
înregistreze, căci nimeni nu ar fi putut găsi o 
poveste bună care să explice o astfel de rană. 
Inainte să plece, colonelul strânse ceremonios 
mâna şefei vrăjitoarelor şi lui Pam, deşi îi puteam 
vedea sudoarea de pe frunte, chiar şi în aerul rece 
al vechii clădiri. 

L-am întrebat pe Eric dacă se simte altfel, dar 
trecutul său încă-i era străin. Părea supărat şi în 
pragul panicii. Moartea lui Mark Stonebrook nu 
adusese nici o schimbare, aşa că Hallow urma să 
aibă câteva ore groaznice, mulţumită lui Pam. Am 
acceptat asta pur şi simplu. Nu voiam să mă 
gândesc la ea prea mult. Chiar deloc. 

Cât despre mine, eu mă simţeam complet 
derutată. Trebuia să plec acasă în Bon Temps şi să- 
| iau pe Eric cu mine? Trebuia să găsesc aici în oraş 
un loc unde să-mi petrec restul nopţii? Shreveport 
era oraşul de domiciliu al tuturor, cu excepţia lui 

Bill şi a mea, iar Bill plănuia, la sugestia lui Pam, să 
folosească patul (sau ce era) gol al lui Chow pentru 
ziua următoare. 

M-am învârtit nehotărâtă câteva minute, 
încercând să mă decid. Dar nimeni nu părea să 
aibă nevoie de mine pentru nimic special şi nimeni 
nu mă căută să stea de vorbă cu mine. Aşa că, 
atunci când Pam începu să dea indicaţii altor 
vampiri despre transportul lui Hallow, am plecat 
pur şi simplu. Noaptea era la fel de liniştită ca şi 
până atunci, dar câţiva câini lătrară, când am 
trecut pe stradă. Mirosul magiei se mai estompase. 
Noaptea era la fel de întunecată şi chiar mai rece, 
iar eu eram prost dispusă. Nu ştiam ce voi spune 
dacă eram oprită de un poliţist; eram stropită cu 
sânge şi zdrenţuită, şi nu aveam nici o explicaţie 
pregătită. În acel moment, nu prea mi-a păsat. 

Eric m-a prins din urmă după ce depăşisem un 
lot de case. Era anxios, aproape îngrozit. 

— Nu erai acolo. M-am uitat înjur şi nu erai 
acolo, spuse acuzator. Unde te duci? De ce nu mi- 
ai spus? 

— Te rog, am spus şi am ridicat o mână să-l fac 
să tacă. Te rog. 

Eram prea obosită ca să fiu puternică pentru el 
şi trebuia să mă lupt cu o depresie copleşitoare, 
deşi nu aş fi putut spune exact de ce; în fond, 
nimeni nu mă lovise. Ar fi trebuit să fiu fericită, nu-i 
aşa? Scopurile serii fuseseră atinse. Hallow fusese 
învinsă şi era în captivitate; deşi Eric nu-şi 
revenise, avea să o facă în curând, pentru că Pam 
era sigură că o va determina pe Hallow să 

gândească în maniera vampirilor, într-un mod 
dureros şi necruţător. 

Fără îndoială, Pam va descoperi de ce Hallow a 
început totul. lar Fangtasia va angaja un nou 
barman, vreun colţos mascul atrăgător, care va 
face banii turiştilor să le intre în casă. Ea şi cu Eric 
vor deschide clubul de striptease la care se 
gândeau, sau curăţătoriile non-stop, sau serviciul 
de pază şi protecţie. 

Fratele meu va fi în continuare dispărut. 

— Lasă-mă să merg cu tine acasă. Pe ei nu-i 
cunosc, spuse Eric cu voce scăzută şi aproape 
implorând. 

Mă durea sufletul când Eric spunea ceva care 
era atât de diferit de personalitatea sa normală. 
Sau vedeam adevărata natură a lui Eric? 
Strălucirea şi siguranţa sa erau oare ceva asumat, 
ca o a doua natură, de-a lungul anilor? 

— Sigur, hai, am spus, la fel de disperată ca şi 
Eric, dar în stilul meu. 

Voiam doar să fie tăcut şi puternic. 

Mă mulţumeam şi cu tăcut. 

În cele din urmă, am beneficiat de puterea sa 
fizică. Mă luă pe sus şi mă duse înapoi la maşină. 
Am fost surprinsă să descopăr că obrajii îmi erau 
uzi de lacrimi. 

— Ai sânge peste tot, îmi spuse la ureche. 

— Da, dar nu te bucura prea tare, l-am 
avertizat. Nu are nici o importanţă pentru mine. 
Vreau doar să fac un duş. 

Eram la stadiul final al plânsului, cel cu 
sughiţuri. 

— Acum va trebui să scapi de haina asta, spuse 
destul de încântat. 

— O dau la curăţat. 

Eram prea obosită ca să răspund la comentarii 
dispreţuitoare legate de haina mea. 

Să scap de greutatea şi mirosul magiei era 
aproape la fel de plăcut ca băutul unei ceşti mari 
de cafea şi o gură de oxigen. Până când am ajuns 
aproape de Bon Temps, nu mă mai simţeam atât 
de rău, iar când am ajuns la uşa din spate eram 
calmă. Eric veni în spatele meu şi făcu un pas la 
dreapta ca să ocolească masa din bucătărie, în 
timp ce eu mă înclinam către stânga, să ajung la 
întrerupător. 

Când am aprins lumina, Debbie Pelt îmi zâmbi. 
Stătuse în întuneric, la masa din bucătăria mea, cu 
o armă în mână. 

Fără o vorbă, trase în direcţia mea. 

Dar nu-l pusese la socoteală pe Eric, care era 
rapid, mai rapid decât orice fiinţă umană. Glonţul 
destinat mie îl nimeri pe el, chiar în piept. Se 
prăbuşi în faţa mea. 

Norocul meu că nu avusese timp să 
percheziţioneze casa. Din spatele boilerului, am 
scos puşca pe care o luasem de acasă de la Jason. 
Am  încărcat-o - unul dintre cele mai 
înspăimântătoare zgomote din lume - şi am 
împuşcat-o pe Debbie Pelt, în timp ce încă se mai 
holba, şocată, la Eric, care era în genunchi şi tuşea 
înecându-se cu sânge. Am încărcat încă un cartuş, 
dar nu a mai fost nevoie să trag în ea. Degetele i 
se relaxară, iar arma îi căzu pe podea. 

M-am aşezat şi eu pe podea, pentru că nu mai 
puteam sta în picioare. 

Eric era acum complet întins pe podea, gâfâind 
şi contorsionându-se într-o baltă de sânge. 

Nu prea mai rămăsese mare lucru din partea 
superioară a pieptului şi din gâtul lui Debbie. 

Bucătăria mea arăta ca şi cum aş fi tranşat 
porci, porci care opuseseră ceva rezistenţă. 

Am încercat să apuc telefonul de la capătul 
barului. Mâna îmi căzu înapoi pe podea când m-am 
întrebat pe cine să sun. 

Oamenii legii? Ha. 

Sam? Şi să-l implic şi mai mult în necazurile 
mele? Nu cred. 

Pam? Şi să o las să vadă cât de aproape fusese 
de moarte cel pe care-l aveam în grijă? Oho. 

Alcide? Sigur, avea să-i placă la nebunie ce-i 
făcusem logodnicei sale, renegate sau nu. 

Arlene? Avea propria-i viaţă şi doi copii mici. Nu 
trebuia să fie implicată în ceva ilegal. 

Tara? Prea sensibilă. 

Într-un astfel de moment, l-aş fi sunat pe fratele 
meu, dacă aş fi ştiut unde este. Dacă trebuie să 
cureţi bucătăria de sânge, îţi doreşti să ai lângă 
tine familia. 

Trebuia să mă descurc singură. 

Eric era prioritar. M-am târât către el şi m-am 
sprijinit într-un cot ca să mă ridic. 

— Eric! am spus tare. 

Ochii săi albaştri se deschiseră. Străluceau din 
cauza durerii. 

Sângele bolborosea în gaura din pieptul său. 

Detestam să mă gândesc la cum arăta rana de 
ieşire. Fusese poate un cartuş de calibrul douăzeci 
şi doi? Oare glonţul era încă în interior? M-am uitat 
la peretele lângă care stătuse cu spatele şi nu am 
putut vedea stropi de sânge sau vreo urmă de 
glonţ. De fapt, am realizat că, dacă glonţul ar fi 
trecut prin el, m-ar fi lovit pe mine. M-am uitat la 
mine  însămi,  deschizându-mi  neîndemânatică 
haina. Nu, nu erau urme de sânge proaspăt. 

În timp ce-l priveam pe Eric, acesta începu să 
arate ceva mai bine. 

— Vreau să beau, şopti cu greu, şi eram gata 
să-mi apropii încheietura mâinii de buzele sale, dar 
m-am gândit mai bine. 

Am reuşit să iau nişte SângeAdevărat din 
frigider şi să-l încălzesc, deşi uşa cuptorului cu 
microunde numai curată nu era. 

Am îngenuncheat şi i l-am dat. 

— De ce nu tu? întrebă cu greutate. 

— Îmi pare rău, m-am scuzat. Ştiu că meriţi, 
iubitule, dar trebuie să-mi economisesc energia. 
Am multă treabă. 

Eric îşi termină băutura din câteva înghiţituri. l- 
am descheiat haina şi cămaşa, şi, în timp ce mă 
uitam la pieptul lui ca să văd dacă mai sângerează, 
am remarcat un lucru uimitor. Glonţul care-l lovise 
ieşi din rană. După alte trei minute, sau mai puţin, 
gaura se închise. Sângele încă i se mai usca în 
părul de pe piept, iar rana de glonţ dispăruse. 

— Încă o sticlă? întrebă Eric. 

— Sigur. Cum te simţi? 

Eram amorţită. 

Zâmbetul său era forţat. 

— Slăbit. 

l-am mai adus sânge, iar el bău această sticlă 
mai încet. Tresărind de durere, se ridică în şezut. 
Privi dezastrul existent de cealaltă parte a mesei. 

Apoi se uită la mine. 

— Ştiu, ştiu, nu m-am descurcat prea bine! am 
spus. Imi pare rău! 

Puteam simţi din nou lacrimile curgându-mi pe 
obraji. Cu greu m-aş fi putut simţi mai îngrozitor. 
Făcusem un lucru teribil. Dădusem greş în 
misiunea mea. Aveam o groază de curăţat. ŞI 
arătam îngrozitor. 

Eric păru uşor surprins de izbucnirea mea. 

— Tu ai fi murit din cauza glonţului şi ştiam că 
eu nu, explică. Am oprit glonţul în cel mai rapid 
mod, iar apoi tu m-ai apărat cu adevărat. 

Era un mod ciudat de a privi lucrurile, dar 
auzindu-l, în mod destul de bizar, m-am simţit mai 
puţin îngrozitor. 

— Am omorât o altă fiinţă umană, am spus. 
Aceasta însemna că ajunsesem la două în această 
noapte; dar, după părerea mea, bărbatul cu obrajii 
supţi se sinucisese împingându-se în cuțitul meu. 

Categoric, cu arma trăsesem de una singură. 

Am simţit un fior şi mi-am întors privirea de la 
grămada de carne şi oase care fusese odată 
Debbie Pelt. 

— Nu, spuse tăios. Ai ucis un teriantrop, care 
era o căţea, trădătoare şi ucigaşă, un teriantrop 
care a încercat deja de două ori să te omoare. 

Aşadar, a lui Eric fusese mâna care o strânsese 

de gât şi o făcuse să mă lase în pace. 

— Ar fi trebuit să-mi termin treaba când am pus 
mâna pe ea, mai devreme, spuse, în loc de 
confirmare. Ne-ar fi scutit pe amândoi să ajungem 
în pragul unui atac de cord; pe mine la modul 
propriu. 

Aveam sentimentul că reverendul Fullenwilder 
nu ar fi spus acelaşi lucru. Am mormăit ceva în 
acest sens. 

— Nu am fost niciodată creştin, spuse Eric. Ei, 
asta nu era o surpriză. Dar nu-mi pot imagina o 
religie care să-ţi ceară să stai pur şi simplu şi să 
aştepţi să fii masacrat. 

Am clipit, întrebându-mă dacă nu cumva asta 
era ce te învaţă creştinismul. Dar nu sunt teolog 
sau vreun învățăcel într-ale Bibliei, aşa că va trebui 
să las în seama lui Dumnezeu, care nici elnue 
teolog, judecarea faptelor mele. 

Cumva m-am simţit mai bine şi eram chiar 
bucuroasă să fiu în viaţă. 

— Mulţumesc, Eric, i-am spus. 

L-am sărutat pe obraz. 

— Acum te poţi duce să te speli la baie, iar eu o 
să fac curat aici. 

Dar nu făcu aşa ceva. Dumnezeu să-l 
binecuvânteze, mă ajută cu mult zel. Din moment 
ce putea manevra cele mai dezgustătoare lucruri 
aparent fără probleme, am fost încântată să-l las 
pe el. 

Nu vreţi să ştiţi cât de îngrozitor a fost, sau 
toate detaliile. Dar am adunat-o pe Debbie şi am 
pus-o într-un sac, iar în timp ce eu făceam curat, 

Eric a dus-o în pădure şi a îngropat-o, jurând că a 
şters urmele. A trebuit să dau jos perdelele de 
deasupra chiuvetei şi să le las la înmuiat în maşina 
de spălat, în apă rece. Am pus şi haina mea cu ele, 
deşi fără prea mari speranţe că o voi putea purta 
din nou. Mi-am pus mănuşi de cauciuc şi am folosit 
şerveţele cu dezinfectant pentru a şterge de mai 
multe ori scaunul şi masa şi podeaua, şi am dat 
feţele dulapurilor cu spray pentru lemn şi le-am 
frecat, iar şi iar. 

Nu vreţi să ştiţi până unde ajunseseră stropii de 
sânge. 

Am realizat că atenţia acordată acestor detalii 
îmi era de folos, distrăgându-mă de la evenimentul 
principal, şi că, cu cât evitam mai mult să mă 
gândesc la el, cu cât lăsam cuvintele practice ale 
lui Eric să-mi pătrundă în mine, cu atât îmi va fi 
mai bine. Nu mai puteam întoarce lucrurile. Nu mai 
puteam desface ce făcusem. Aveam un număr 
limitat de opţiuni şi trebuia să trăiesc cu alegerea 
făcută. Bunica mea îmi spunea întotdeauna că 
orice femeie - orice femeie de nădejde - poate 
face orice are de făcut. Dacă aţi fi spus despre 
bunica mea că este liberală, ar fi negat din 
răsputeri, dar era cea mai puternică femeie pe 
care am cunoscut-o vreodată, şi dacă ea credea că 
pot îndeplini această sarcină îngrozitoare doar 
pentru că trebuie, o voi face. 

Când am fost gata, bucătăria mirosea a produse 
de curăţat şi era fără pată la prima vedere. Eram 
sigură că un expert criminalist ar fi fost capabil să 
găsească urme (un sfat de pe Canalul Educaţional), 

dar nu credeam că un expert criminalist va avea 
vreodată motive să intre în bucătăria mea. 

Forţase uşa de la intrare. Nu-mi trecuse prin 
minte să o verific înainte să intru prin spate. Cam 
atât despre cariera mea de bodyguard. Am fixat un 
scaun sub clanţă, ca să o păstrez blocată pentru 
restul nopţii. 

Eric, care se întorsese de la înmormântarea pe 
care trebuise să o facă, părea foarte încântat, aşa 
că l-am rugat să plece să caute maşina lui Debbie. 
Avea o Mazda Miata şi o ascunsese pe un drum 
forestier chiar peste drum de şoseaua regională, 
de unde se făcea curba către casa mea. Eric 
avusese prevederea să păstreze cheile şi se oferi 
voluntar să-i ducă maşina în altă parte. Ar fi trebuit 
să-l urmez, ca să-l aduc înapoi acasă, dar a insistat 
că se putea descurca singur, iar eu eram mult prea 
obosită ca să mă ţin după el. Cât a fost el plecat, 
am intrat sub un jet de apă şi m-am spălat. Eram 
bucuroasă să fiu singură şi m-am spălat, iar şi iar. 
Când am fost cât de curată se putea, mi-am pus o 
cămaşă de noapte din nailon roz şi m-am vârât în 
pat. Era aproape de ivirea zorilor şi speram că Eric 
se va întoarce repede. Deschisesem ascunzătoarea 
pentru el şi mai pusesem înăuntru o pernă. 

L-am auzit venind chiar când adormeam. M-a 
sărutat pe obraz. 

— S-a rezolvat, spuse. 

lar eu am mormăit: 

— Mulţumesc, iubitule. 

— Pentru tine orice, spuse cu voce blândă. 
Noapte bună, iubirea mea. 

Mi-a trecut prin minte că eram letală pentru 
fostele iubite. Făcusem praf marea dragoste a lui 
Bill; acum o omorâsem pe iubita cu intermitențe a 
lui Alcide. Ştiam sute de bărbaţi. Nu aveam 
niciodată tendinţe criminale faţă de fostele iubite 
ale acestora. Dar lucrurile păreau să stea altfel în 
ceea ce priveşte creaturile faţă de care aveam 
sentimente. M-am întrebat dacă Eric avea prin 
preajmă vreo fostă prietenă. Probabil vreo sută sau 
mai multe. Păi, ar trebui să se ferească de mine. 

După aceste gânduri, cu sau fără voia mea, am 
fost absorbită într-o gaură neagră de epuizare. 


14 


Cred că Pam a muncit cu Hallow până ce 
primele sclipiri ale zorilor apăreau la orizont. Eu am 
dormit atât de profund, simțind nevoia unei 
vindecări fizice şi mentale, încât nu m-am trezit 
până la patru după-amiaza. Era o zi întunecată de 
iarnă, genul care te face să dai drumul la radio, să 
vezi dacă vine o furtună de zăpadă. Am verificat să 
fiu sigură că aveam o rezervă de lemne de foc 
pentru trei, patru zile pe veranda din spate. 

Eric se va trezi devreme azi. 

M-am îmbrăcat şi am mâncat cu viteza 
melcului, încercând să mă descurc cu starea în 
care eram. 

Fizic, eram bine. Câte o zgârietură pe ici, pe 
colo, o mică durere musculară - astea nu însemnau 
nimic. Era a doua săptămână din ianuarie şi eu îmi 

respectam hotărârea luată de Anul Nou. 

De cealaltă parte, căci există întotdeauna o 
cealaltă parte, mental, sau poate emoţional, nu 
prea eram tare ca o stâncă. Indiferent cât de 
pragmatic eşti, indiferent cât de tare ai stomacul, 
nu poţi face ce am făcut eu fără să suferi nişte 
consecinţe. 

Aşa trebuie să fie. 

Când m-am gândit că Eric se va scula, am 
sperat că poate voi avea parte de puţin alint 
înainte să plec la muncă. Şi am savurat în gând 
plăcerea de a fi cu cineva care crede că sunt 
importantă. 

Nu anticipasem că vraja va fi fost deja ruptă. 

Eric s-a trezit la cinci şi jumătate. Când am auzit 
mişcare în dormitorul de oaspeţi, am bătut la uşă şi 
am deschis-o. S-a răsucit spre mine cu colții scoşi 
şi cu mâinile ca nişte gheare întinse în faţă. 

Eram gata să spun „Bună, iubitule”, dar 
precauţia m-a făcut să tac. 

— Sookie, spuse încet. Sunt la tine acasă? 

Eram bucuroasă că mă îmbrăcasem. 

— Da, am răspuns, adunându-mă rapid. Eşti aici 
pentru siguranţa ta. Ştii ce s-a întâmplat? 

— M-am dus la o întâlnire cu nişte oameni noi, 
spuse cu îndoială în voce. Nu-i aşa? 

Se uită în jos, cu surprindere, la hainele sale de 
la Wal-Mart. 

— Când le-am cumpărat pe astea? 

— Eu ţi le-am luat, am spus. 

— M-ai şi îmbrăcat? întrebă  plimbându-şi 
mâinile pe piept şi mai jos. 

Îmi aruncă un zâmbet tipic Eric. Nu-şi amintea. 
Nimic. 

— Nu, am spus. 

Apoi am avut viziunea lui Eric sub duş, cu mine. 
Masa din bucătărie. Patul. 

— Unde este Pam? întrebă. 

— Ar trebui să o suni, am spus. Îți aminteşti 
ceva despre ziua de ieri? 

— leri am avut întâlnirea cu vrăjitoarele, spuse, 
ca şi cum asta nu putea fi contrazis. 

Am clătinat din cap. 

— Asta a fost cu zile în urmă, i-am spus, 
incapabilă să fac socoteala lor în minte. 

Inima mi se frânse şi mai tare. 

— Nu-ţi aminteşti noaptea trecută, după ce ne- 
am întors de la Shreveport? am insistat, brusc 
zărind o rază de lumină în toată povestea asta. 

— Am făcut dragoste? întrebă plin de speranţă. 
Mi-ai cedat în cele din urmă, Sookie? E doar o 
chestiune de timp, bineînţeles. 

Îmi zâmbi larg. 

Nu, azi-noapte am scăpat de un cadavru, m-am 
gândit. 

Eram singura care ştiam. Şi nici chiar eu nu 
aflasem unde fuseseră îngropate rămăşiţele lui 
Debbie sau ce s-a întâmplat cu maşina ei. 

M-am aşezat pe marginea vechiului meu pat de 
o persoană. Eric mă privi cu atenţie. 

— E ceva în neregulă, Sookie? Ce s-a întâmplat 
cât am fost... De ce nu-mi amintesc ce s-a 
întâmplat? 

Dacă nu pomenim, nu s-a întâmplat. 

Totul e bine când se termină cu bine. 

Ochii care nu se văd se uită. (Oh, cât aş vrea ca 
asta să fie adevărat.) 

— Pun pariu că Pam va apărea aici cât de 
curând, am spus. Cred că o voi lăsa pe ea să-ți 
povestească asta. 

— Şi Chow? 

— Nu, nu va fi aici. A murit scara trecută. 
Fangtasia pare să aibă un efect neplăcut asupra 
barmanilor. 

— Cine l-a ucis? O să mă răzbun. 

— Ai făcut-o deja. 

— Ceva nu e în regulă cu tine, spuse Eric. 

Întotdeauna ai fost isteţ. 

— Da, o groază de lucruri sunt în neregulă cu 
mine. 

Mi-ar fi plăcut să-l îmbrăţişez chiar atunci, dar 
asta ar fi complicat totul. 

— Şi cred că o să ningă. 

— Zăpadă, aici? 

Eric era la fel de încântat, ca un copil. 

— Îmi place zăpada! 

De ce nu eram surprinsă? 

— Poate o să rămânem blocaţi de zăpadă 
împreună, spuse sugestiv, ridicând de câteva ori 
din sprâncenele sale blonde. 

Am râs. Pur şi simplu nu m-am putut abţine. 

Şi era mult mai bine decât să plâng, ceea ce 
făcusem destul în ultima vreme. 

— De parcă ai lăsat vreodată vremea să te 
oprească să faci ce ai de făcut, am spus şi m-am 
ridicat. Vino, îţi încălzesc nişte sânge. 

Deşi avusesem parte doar de câteva nopţi de 
intimitate, acestea mă marcaseră suficient ca să 
trebuiască să-mi supraveghez acţiunile. La un 
moment dat, aproape l-am mângâiat pe păr când 
am trecut pe lângă el; apoi, m-am aplecat să-i dau 
un sărut şi a trebuit să mă prefac că am scăpat 
ceva pe jos. 

Când Pam a bătut la uşă, treizeci de minute mai 
târziu, eu eram gata să plec la muncă, iar Eric 
stătea ca pe ace. 

Pam nici nu se aşezase bine în faţa lui, că 
începu s-o bombardeze cu întrebări. Le-am spus 
liniştită că plec şi nici nu cred că au observat când 
am ieşit pe uşa bucătăriei. 

Merlotte's nu era foarte aglomerat în noaptea 
aceea, tocmai bine pentru mine, după ce am avut 
de-a face cu atâta lume. Câţiva fulgi de zăpadă i- 
au convins pe majoritatea obişnuiţilor casei că era 
o idee bună să meargă acasă treji. Rămăseseră 
destui clienţi să ne dea de lucru moderat mie şi lui 
Arlene. Sam mă abordă când puneam pe tavă 
şapte beri, vrând să fie pus la curent cu 
evenimentele de noaptea trecută. 

— O să-ţi spun mai târziu, i-am promis, 
gândindu-mă că va trebui să-mi formulez cu mare 
grijă povestirea. 

— Vreo veste despre Jason? întrebă. 

— Nu, am spus şi m-am simţit mai tristă ca 
niciodată. 

Dispecerul poliţiei a fost aproape dur când am 
sunat să întreb dacă există ceva noutăţi. 

Kevin şi Kenya trecură pe la bar, seara, după ce 

scăpară de la muncă. Când le-am dus băuturile la 
masă (un bourbon cu cola şi un gin tonic), Kenya 
spuse: g 

— L-am căutat pe fratele tău, Sookie. Imi pare 
rău. 

— Ştiu că aţi încercat, am răspuns. Vă 
multumesc mult că ați organizat căutarea! Aş vrea 
doar... 

Şi apoi nu m-am mai putut gândi la nimic 
altceva ce puteam spune. Mulțumită handicapului 
meu, ştiam ceva despre fiecare dintre ei, ce 
celălalt nu ştia. Se iubeau. Dar Kevin ştia că mama 
lui mai degrabă şi-ar băga capul în cuptor decât să- 
| vadă căsătorit cu o negresă, iar Kenya ştia că 
fraţii ei mai degrabă l-ar trece pe Kevin printr-un 
zid decât să-l vadă conducând-o spre altar. 

Şi ştiam asta, în ciuda faptului că nici unul 
dintre ei nu o ştia; şi detestam această informaţie, 
această informaţie intimă, pe care nu aveam cum 
să nu o ştiu. 

Mai rău decât faptul că o ştiam era dorinţa de a 
mă amesteca în problemă. Mi-am spus foarte sever 
că aveam eu destule probleme, nu mai era nevoie 
să le fac şi altora. Din fericire, am fost destul de 
ocupată pentru restul serii ca să-mi scot tentaţia 
din minte. Deşi nu am putut să dezvălui aceste 
secrete, mi-am amintit că le datorez mult celor doi 
ofiţeri. Dacă auzeam ceva ce le puteam spune, îi 
voi anunţa. 

Când barul s-a închis, l-am ajutat pe Sam să 
pună scaunele pe mese, astfel încât Terry 
Bellefleur să poată veni să spele pe jos şi să curețe 

toaletele dimineața devreme. Arlene şi Tack 
plecaseră, cântând „Let It Snow”%, în timp ce 
ieşeau pe uşa din spate. După cum era de 
aşteptat, afară cădeau fulgi, deşi nu credeam că se 
va aşeza zăpada până dimineaţă. M-am gândit la 
creaturile din pădure care încercau să se 
încălzească şi să rămână uscate. Ştiam că undeva 
în pădure, Debbie Pelt zăcea într-o groapă, rece 
pentru totdeauna. 

M-am întrebat câtă vreme mă voi gândi la ea 
aşa şi am sperat că îmi voi putea aminti foarte clar 
ce persoană îngrozitoare fusese, ce răzbunătoare 
şi ucigaşă. 

De fapt, mă uitam fix pe fereastră de câteva 
minute, când Sam a venit în spatele meu. 

— La ce te gândeşti? întrebă. 

Mă apucă de cot şi am putut simţi strânsoarea 
degetelor sale. 

Am oftat, şi nu pentru prima oară. 

— Mă gândeam la Jason, am spus. 

Era destul de aproape de adevăr. Mă bătu pe 
mână consolator. 

— Spune-mi despre seara trecută, zise, şi 
pentru o clipă m-am gândit că mă întreabă despre 
Debbie. 

Apoi, bineînţeles, mi-am dat seama că se 
referea la bătălia cu vrăjitoarele şi am fost în stare 
să-i povestesc. 

— Aşadar, Pam a venit în seara asta la tine 
acasă. 

Sam părea încântat de idee. 


30 Popular cântec de Crăciun. 
365 


— Probabil că a făcut-o pe Hallow să cedeze şi 
să dezlege vraja. Eric era din nou el însuşi? 

— Da, din câte mi-am putut da eu seama. 

— Ce are de spus despre această experienţă? 

— Nu-şi aminteşte nimic despre ea, am spus 
încet. Nu pare să aibă nici cea mai vagă idee. 

Sam privi în altă parte când mă întrebă: 

— Şi ce simţi legat de asta? 

— Cred că aşa e cel mai bine, i-am răspuns. 
Categoric. 

Dar mă voi întoarce din nou într-o casă goală. 
Am fost conştientă de această idee, dar am 
preferat să nu mă gândesc la ea acum. 

— Păcat că nu ai lucrat în schimbul de după- 
amiază, spuse urmărind oarecum un fir al 
gândurilor similar. Calvin Norris a fost aici. 

— Şi? 

— Cred că a venit sperând să te vadă. 

M-am uitat cu scepticism la Sam. 

— Sigur. 

— Cred că are intenţii serioase, Sookie. 

— Sam, am spus simţindu-mă îngrozitor de 
rănită, sunt într-adevăr singură şi uneori asta nu e 
distractiv deloc, dar asta nu înseamnă că trebuie 
să accept un vârcolac doar pentru că acesta se 
oferă. 

Sam păru oarecum uimit. 

— Nici nu trebuie. Oamenii din Hotshot nu sunt 
vârcolaci. 

— El a spus că sunt. 

— Nu, nu vârcolaci cu V mare. Sunt prea mândri 
să-şi spună teriantropi, dar asta sunt. Sunt 

vârcolaci-pantere. 

— Ce? 

Jur că am văzut puncte negre jucându-mi în faţa 
ochilor. 

— Sookie? Ce s-a întâmplat? 

— Pantere? Nu ştiai că urma găsită pe pontonul 
lui Jason era urma unei pantere? 

— Nu, nimeni nu mi-a spus de nici o urmă! Eşti 
sigură? 

l-am aruncat o privire exasperată. 

— Bineînţeles că sunt sigură. Şi a dispărut în 
noaptea în care Crystal Norris îl aştepta acasă la el. 
Eşti singurul barman din lume care nu ştie toate 
bârfele oraşului. 

— Crystal - ea e fata din Hotshot cu care era de 
Revelion? Fata subţire, cu părul negru care a venit 
la căutare? 

Am dat din cap în semn că da. 

— Cea pe care Felton o iubeşte atât de mult? 

— Ce face? 

— Felton, ştii, cel care a venit în căutare. Ea 
este marea iubire a vieţii lui. 

— De unde ştii tu asta? 

Căci cu, care puteam citi gândurile, nu ştiam, şi 
aveam orgoliul serios rănit. 

— Mi-a spus într-o seară când a băut prea mult. 
Tipii ăştia din Hotshot nu prea vin pe aici, dar când 
o fac, beau serios. 

— Atunci de ce ar veni la căutare? 

— Cred că mai bine mergem să punem câteva 
întrebări. 

— Aşa de târziu? 

— Ai altceva mai bun de făcut? 

Avea dreptate, iar eu cu siguranţă voiam să ştiu 
dacă îl aveau pe fratele meu, sau dacă îmi puteau 
spune ce s-a întâmplat cu el. Dar, într-un fel, eram 
îngrozită că voi afla. 

— Haina mea e la curăţat, am spus. 

De fapt, nu avusesem timp s-o pun în uscător, 
sau măcar să verific să văd dacă ieşiseră toate 
petele de sânge. Şi avea şi găuri. 

— Hm, fu tot ce spuse Sam, înainte să-mi 
împrumute un pulover verde ca să-l îmbrac pe sub 
jachetă. 

Am luat camioneta lui Sam, pentru că începuse 
să ningă de-a binelea şi, ca toţi bărbaţii, Sam era 
convins că poate conduce pe zăpadă, deşi nu 
făcuse aproape niciodată aşa ceva. 

Drumul către Hotshot păru şi mai lung pe 
întuneric, cu fulgii ce dansau în lumina farurilor. 

— Îţi mulţumesc că mă aduci aici, dar încep să 
cred că suntem nebuni, am spus când ajunsesem 
la jumătatea drumului. 

— Ţi-ai pus centura? întrebă Sam. 

— Sigur. 

— Bine, spuse, şi ne continuarăm drumul. 

În cele din urmă, am ajuns. Nu era lumină pe 
străzi, evident, dar câţiva dintre rezidenţi plătiseră 
ca să aibă lumini de securitate puse pe stâlpi 
electrici. Prin ferestrele câtorva case se vedea 
lumină. 

— Unde crezi că ar trebui să mergem? 

— La Calvin. Este cel care are puterea, spuse 
Sam părând foarte sigur pe el. 

Mi-am amintit cât de mândru fusese Calvin de 
casa lui şi eram puţin curioasă să-i văd interiorul. 
Luminile erau aprinse, iar camioneta era parcată în 
faţa casei. Să cobor din maşina încălzită în noaptea 
înzăpezită ca să ajung la uşă era ca şi cum aş fi 
mers printr-o perdea îngheţată şi udă. Am bătut şi, 
după o pauză lungă, uşa se deschise. Calvin păru 
încântat până ce-l văzu pe Sam lângă mine. 

— Intraţi, spuse nu prea călduros şi se dădu 
într-o parte. 

Ne-am şters politicos pe picioare înainte să 
intrăm. 

Casa era simplă şi curată, decorată cu mobilă şi 
fotografii ieftine, dar alese cu grijă. Nici una dintre 
imagini nu avea oameni în ea, ceea ce mi s-a părut 
interesant. Peisaje. Faună. 

— Nu este o noapte bună să conduci, observă 
Calvin. 

Ştiam că trebuie să am grijă, oricât de mult îmi 
doream să-l apuc de guler şi să-i strig în faţă. Omul 
acesta era un suveran. Mărimea regatului chiar nu 
conta. 

— Calvin, am spus cât de calm am putut, ştii că 
poliţia a găsit o urmă de panteră pe ponton, lângă 
urma de bocanc a lui Jason? 

— Nu, spuse după un lung moment. 

Puteam să văd cum creşte furia în ochii săi. 

— Nu prea auzim multe bârfe din oraş, pe aici. 
M-am întrebat de ce căutarea avea nevoie de 
oameni înarmaţi, dar oamenii devin cam nervoşi în 
preajma noastră, şi nimeni nu a vorbit prea mult cu 
noi. Urmă de panteră. Aha. 

— Nu ştiam care este cealaltă identitate a 
voastră până în seara asta. 

Mă privi fix. 

— Crezi că unul dintre noi s-a luat de fratele 
tău. 

Am rămas tăcută, fără să încetez să-l privesc în 
ochi. Sam stătea şi el încremenit. 

— Crezi că Crystal s-a supărat pe fratele tău şi |- 
a rănit? 

— Nu, am spus. 

Ochii săi aurii se măriră şi se rotunjiră pe 
măsură ce vorbeam cu el. 

— Ţi-e teamă de mine? mă întrebă brusc. 

— Nu, am spus. Nu mi-e. 

— Felton, spuse. 

Am încuviinţat. 

— Hai să vedem, zise. 

Din nou afară în zăpadă şi întuneric. Am putut 
simţi atingerea fulgilor de zăpadă pe obraji şi am 
fost bucuroasă că jacheta mea avea glugă. Mâna 
înmănuşată a lui Sam o apucă pe a mea când m- 
am împiedicat de o unealtă sau o jucărie rătăcită în 
curtea casei vecine cu a lui Felton. In timp ce noi 
ne îndreptam către bucata de beton care constituia 
veranda sa, Calvin bătea deja la uşă. 

— Cine e? întrebă Felton 

— Deschide, spuse Calvin. 

Recunoscându-i vocea, Felton deschise uşa 
imediat. Nu era la fel de dependent de curăţenie 
ca şi Calvin, iar mobila sa nu era aranjată, cât mai 
degrabă aruncată lângă peretele care-i era cel mai 
la îndemână. Felul în care se mişca nu era uman, 

iar în seara aceasta părea chiar mai vizibil decât 
fusese în timpul căutării. Felton era mai aproape să 
se întoarcă la natura sa animală. Endogamia îşi 
lăsase categoric urmele asupra lui. 

— Unde e bărbatul? întrebă Calvin fără nici un 
preambul. 

Ochii lui Felton se măriră şi se răsuci ca şi cum 
s-ar fi gândit să fugă. Nu spuse nimic. 

— Unde? întrebă Calvin din nou, apoi mâna i se 
transformă într-o labă care-l lovi pe Felton peste 
faţă. Trăieşte? 

Mi-am acoperit gura cu mâinile ca să nu tip. 
Felton căzu în genunchi, cu faţa marcată de 
zgârieturi adânci, paralele, care se umpleau cu 
sânge. 

— În magazia din spate, spuse neclar. 

Am ajuns înapoi la uşă atât de rapid, încât Sam 
abia reuşi să ţină pasul cu mine. După colţul casei, 
m-am împiedicat şi am căzut cât eram de lungă 
peste o grămadă de lemne. Deşi ştiam că mă va 
durea mai târziu, m-am ridicat rapid şi m-am trezit 
sprijinită de Calvin Norris, care, ca şi în pădure, mă 
ridică peste grămadă, înainte să ştiu ce 
intenţionează. El sări peste ea cu graţie, apoi am 
ajuns la uşa magaziei, care era una din acelea pe 
care le poţi comanda la Sears sau la Penneyi's!. 
Vecinii vin să te ajute să o ridici, când camionul de 
ciment vine să toarne fundaţia. 

Uşa era închisă cu lacăt, dar astfel de magazii 
nu sunt făcute să stea în calea unor intruși foarte 
hotărâți, iar Calvin era foarte puternic. Sparse 

lacătul, dădu uşa în lături şi aprinse lumina. Era 
uimitor pentru mine că era electricitate aici, căci 
de obicei nu e. 

La început, nu am fost sigură că mă uitam la 
fratele meu, pentru că această creatură nu 
semăna deloc cu Jason. Era blond, sigur, dar era 
atât de murdar şi de urât mirositor încât am 
tresărit, chiar şi în aerul îngheţat. Şi era vânăt de 
frig, căci avea pe el numai pantalonii. Zăcea pe o 
singură pătură, pe podeaua de beton. 

Eram în genunchi lângă el, ţinându-l în braţe cât 
de bine puteam, iar pleoapele i se deschiseră. 

— Sookie? spuse, şi am putut auzi neîncrederea 
din vocea lui. Sookie? Sunt salvat? 

— Da, am răspuns, deşi nu eram chiar atât de 
sigură. 

Mi-am amintit ce i se întâmplase şerifului care 
venise aici şi găsise ceva necurat. 

— Te ducem acasă. 

Fusese muşcat. 

Fusese muşcat de multe ori. 

— Oh, nu, am spus încet, dându-mi treptat 
seama de semnificaţia muşcăturilor. 

— Nu l-am omorât, spuse Felton defensiv, de 
afară. 

— L-ai muşcat, am spus, iar vocea mea era 
complet străină. Ai vrut să fie ca tine. 

— Aşa Crystal n-o să-l mai placă pe el mai mult. 
Ştie că trebuie să ne înmulţim în afară, dar pe mine 
mă place cu adevărat, zise Felton. 

— Aşa că l-ai prins, l-ai făcut prizonier şi l-ai 
muşcat. 

Jason era prea slăbit ca să poată sta în picioare. 

— Vă rog, duceţi-l la camion, am spus sec, 
incapabilă să mă uit în ochii celor din jurul meu. 

Am simţit furia ridicându-se în mine ca un val 
negru şi am ştiut că trebuie să mi-o înfrâng până 
ieşeam de aici. Aveam suficient control să fac asta. 
Ştiam că am. 

Jason ţipă când Calvin şi Sam îl ridicară. Luară şi 
pătura, pe care o înfăşurară oarecum în jurul lui. M- 
am clătinat în urma lor în timp ce-şi făceau drum 
înapoi către casa lui Calvin şi camionetă. 

Fratele meu revenise. Existau ceva şanse ca, 
din când în când, să se transforme în panteră, dar 
revenise. Nu ştiam dacă regulile erau aceleaşi 
pentru toţi teriantropii, dar Alcide îmi spusese că 
vârcolacii care fuseseră muşcaţi, nu cei născuţi aşa 
- vârcolacii creaţi, nu cei genetici - se transformau 
în jumătate oameni, jumătate bestii, creaturi care 
populau filmele de groază. M-am forţat să 
abandonez acest fir, să mă gândesc la bucuria de 
a-l avea pe fratele meu înapoi, viu. 

Calvin îl puse pe Jason în camionetă şi îl 
împinse, iar Sam se urcă pe scaunul şoferului. 
Jason va fi între noi după ce mă urcam în maşină. 
Dar, mai întâi, Calvin trebuia să-mi spună ceva. 

— Felton va fi pedepsit, spuse. Chiar acum. 

Pedepsirea lui Felton nu figurase în capul listei 
mele cu lucruri la care să mă gândesc, dar am 
încuviinţat, pentru că voiam să plec naibii de acolo. 

— Dacă ne ocupăm noi de Felton, o să te duci la 
poliţie? întrebă. 

Stătea ţeapăn, ca şi cum ar fi vrut să pară că 

pune o întrebare oarecare. Dar era un moment 
periculos. Ştiam ce se întâmplă cu oamenii care 
atrăgeau atenţia asupra comunităţii din Hotshot. 

— Nu, am spus. A fost doar Felton. 

Deşi, bineînţeles, Crystal trebuie să fi ştiut, cel 
puţin până la un punct. Imi spusese că mirosise un 
animal în acea seară, acasă la Jason. Cum ar fi 
putut să confunde mirosul unei pantere când şi ea 
era la fel? Şi probabil ştiuse tot timpul că acea 
panteră fusese Felton. Mirosul lui trebuia să-i fie 
familiar. Dar nu era timp să intrăm în astfel de 
amănunte; Calvin îşi va da seama de asta, ca şi 
mine, când va avea o clipă să se gândească. 

— lar fratele meu ar putea fi unul dintre voi 
acum. Va avea nevoie de voi, am adăugat, cu cea 
mai echilibrată voce de care am fost în stare. 

Nu era chiar echilibrată de fapt. 

— O să vin să-l iau pe Jason, la următoarea lună 
plină. 

Am încuviinţat din nou. 

— Mulţumesc, i-am spus, pentru că ştiam că nu 
l-am fi găsit niciodată pe Jason dacă ne-ar fi stat în 
cale. Acum trebuie să-mi duc fratele acasă. 

Ştiam că acum Calvin voia să-l ating, să mă 
conectez cu el cumva, dar pur şi simplu nu am 
putut s-o fac. 

— Sigur, spuse după câteva clipe. 

Teriantropul se dădu înapoi, în timp ce eu m-am 
căţărat la loc în camionetă. Păru să ştie că nu 
voiam nici un ajutor din partea lui acum. 

M-am gândit că obţinusem tipare mentale 
neobişnuite de la oamenii din Hotshot pentru că 

erau rezultatul  endogamiei. Nu mi-a trecut 
niciodată prin cap că erau altceva decât lupi. Nu 
am presupus aşa ceva. Ştiu ce spunea profesorul 
meu de volei din liceu despre „a presupune”. 
Bineînţeles că ne spunea şi că trebuia să lăsăm 
totul în afara terenului, pentru că va fi acolo când 
ne vom întoarce, lucru de care încă nu-mi dădeam 
seama cum se face. 

Dar avusese dreptate în legătură cu 
presupunerile. 

Sam dăduse deja drumul la căldură, dar nu la 
maxim. Prea multă căldură prea curând nu era 
bună pentru Jason, eram sigură. Aşa cum era, 
acest Jason începu să se încălzească, iar mirosul lui 
era foarte puternic, şi aproape că mi-am cerut 
scuze de la Sam, dar era mult mai important să-l 
scutesc pe Jason de alte umilinţe. 

— Pe lângă muşcături şi faptul că eşti îngheţat 
mai ai şi alte probleme? am întrebat când am 
crezut că Jason se oprise din tremurat şi putea 
vorbi. 

— Nu, spuse. Nu. În fiecare noapte, în fiecare 
afurisită de noapte, intra în magazie, se schimba în 
faţa mea, şi eu mă gândeam, în seara asta osă mă 
omoare şi o să mă mănânce. Şi în fiecare seară mă 
muşca. lar apoi se schimba pur şi simplu şi pleca. 
Îmi puteam da seama că era greu pentru el după 
ce simţea mirosul sângelui... dar nu a făcut 
niciodată mai mult decât să mă muşte. 

— O să-l omoare în seara asta, am spus. Pentru 
ca, în schimb, noi să nu ne ducem la poliţie. 

— Un târg bun, zise Jason, şi vorbea serios. 

Jason a fost în stare să stea în picioare suficient 
de mult încât să facă un duş. Despre care a spus 
că a fost cel mai grozav de care a avut parte în 
viaţa lui. Când a fost curat şi a mirosit a toate 
lucrurile parfumate din baia mea, şi era înfăşurat 
într-un prosop mare, l-am uns peste tot cu 
Neosporin:?. Am folosit un tub întreg pentru 
muşcături. Păreau să se vindece deja destul de 
bine, dar fără să vreau, mă gândeam la tot felul de 
lucruri pe care să le pot face pentru el. A băut 
ciocolată caldă şi a mâncat cereale calde (ceea ce 
mi s-a părut o alegere ciudată, dar mi-a spus că tot 
ceea ce Felton i-a oferit de mâncare a fost carne 
aproape crudă), apoi şi-a pus pantalonii de pijama 
pe care îi cumpărasem pentru Eric (erau prea mari, 
dar şnurul din talie i-a fost de ajutor) şi un vechi 
tricou lăbărţat pe care îl am de acum doi ani când 
am participat la Marşul pentru Viaţă. Atingea 
întruna materialul, ca şi cum ar fi fost încântat că 
era îmbrăcat. 

Mai mult decât orice, părea să-şi dorească să 
stea la căldură şi să doarmă. L-am culcat în vechea 
mea cameră. Am aruncat o privire tristă dulapului 
pe care Eric îl lăsase complet vraişte, apoi i-am 
spus fratelui meu noapte bună. M-a rugat să aprind 
lumina pe hol şi să las uşa puţin întredeschisă. 
Ştiam cât îl costa să-mi ceară asta, aşa că nu am 

scos o vorbă, doar am făcut ce mi-a cerut. 

Sam stătea în bucătărie, bând o cană de ceai 
fierbinte. Îşi luă privirea de la aburul care ieşea din 
ea şi îmi zâmbi: 

— Cum se simte? 

M-am aşezat pe locul meu obişnuit. 

— E mai bine decât am crezut, am spus. Ţinând 
cont că a petrecut tot timpul în hambar fără 
încălzire şi a fost muşcat în fiecare zi. 

— Mă întreb cât l-ar fi ţinut aşa Felton? 

— Probabil că până la luna plină, bănuiesc. Apoi 
Felton ar fi aflat dacă a reuşit sau nu. 

M-am simţit puţin îngreţoşată. 

— Am verificat în calendar. Mai are vreo două 
săptămâni. 

— Perfect. Jason va avea timp să-şi recapete 
puterile până ce va avea ceva nou de înfruntat. 

Mi-am odihnit mâinile în poală pentru o clipă. 

— Trebuie să sun la poliţie. 

— Să le spui să nu-l mai caute? 

— Îhî. 

— Te-ai gândit ce-o să le spui? Jason ţi-a dat 
vreo idee? 

— Poate să le spun că a fost răpit de bărbaţii 
din familia vreunei fete? 

De fapt asta era oarecum adevărat. 

— Poliţiştii vor vrea să ştie unde a fost ţinut. 
Dacă a scăpat de unul singur, vor vrea să ştie cum 
şi vor fi siguri că are mai multe informaţii pentru ei. 

M-am întrebat dacă mi-a mai rămas suficientă 
putere să gândesc. M-am uitat în gol, la masă: 
suportul familiar de şerveţele, pe care bunica l-a 

cumpărat la un târg meşteşugăresc, şi zaharniţa, şi 
recipientele pentru sare şi piper în formă de cocoş 
şi găină. Am observat că sub solniţă fusese pus 
ceva. 

Era un cec de 50 000 de dolari, semnat de Eric 
Northman. Eric nu numai că mă plătise, dar mi-a 
dat şi cel mai mare bacşiş din cariera mea. 

— Oh, am spus moale. Oh, Doamne. 

M-am mai uitat un minut la el, să fiu sigură că 
vedeam bine. | l-am întins peste masă lui Sam. 

— Uau. Plata pentru că l-ai ţinut pe Eric? 

Sam se uită la mine şi am dat din cap. 

— Ce vei face cu ei? 

— Primul lucru, mâine-dimineaţă, îi pun la 
bancă. 

Zâmbi. 

— Cred că mă gândeam mai în perspectivă. 

— O să mă relaxez. Mă va relaxa faptul că îi am. 
să ştiu că... 

Spre ruşinea mea, îmi dădură lacrimile. Din nou. 
La naiba. 

— Să ştiu că nu va mai trebui să-mi fac atâtea 
griji tot timpul. 

— Lucrurile nu au mers aşa de bine în ultima 
vreme, înţeleg. 

Am încuviinţat, iar buzele lui Sam se strânseră. 

— De ce..., începu, apoi nu putu să-şi termine 
propoziţia. 

— Mulţumesc, dar nu pot face aşa ceva celor 
din jur, am spus hotărât. Bunica spunea că e cea 
mai sigură metodă să pui capăt unei prietenii. 

— Ai putea să vinzi terenul ăsta, să-ţi iei o casă 

în oraş, să ai vecini, sugeră Sam, ca şi cum de luni 
întregi abia aştepta să-mi spună asta. 

— Să plec din casa asta? 

Unii dintre membrii familiei mele au trăi în casa 
asta, încontinuu, mai bine de o sută cincizeci de 
ani. Bineînţeles, asta n-o făcea sacră, sau mai ştiu 
eu ce, iar casa a fost extinsă şi modernizată de 
multe ori. M-am gândit la viaţa într-o casă mică, 
modernă, cu podelele la acelaşi nivel, şi băi ultimul 
model, şi o bucătărie dotată cu tot ce trebuie, cu 
multe aparate. Fără boilere la vedere. Cu podul 
izolat. Un loc de parcare acoperit! 

Orbită de viziune, am înghiţit greu. 

— O să mă gândesc la asta, am spus, simţindu- 
mă minunat şi numai pentru că îndrăzneam să iau 
în considerare ideea. Dar nu mă pot gândi la prea 
multe acum. Chiar şi să trec de ziua de mâine va fi 
suficient de greu. 

M-am gândit la orele şi la oamenii pe care 
poliţia îi folosise în căutarea lui Jason. Brusc, m-am 
simţit atât de obosită încât nu puteam nici măcar 
să încerc să încropesc o poveste pentru oamenii 
legii. 

— Trebuie să mergi la culcare, spuse Sam, 
înţelept. 

Am putut doar să încuviinţez. 

— Mulţumesc, Sam. Mulţumesc mult. 

Ne-am ridicat şi l-am îmbrăţişat. S-a transformat 
într-o îmbrăţişare mai lungă decât plănuisem, 
pentru că era neaşteptat de odihnitor şi de 
confortabil. 

— Noapte bună. Ai grijă cum conduci. Mi-a 

trecut prin minte să-i ofer unul dintre paturile de 
sus, dar la etaj nu pornisem căldura şi ar fi fost 
îngrozitor de frig acolo; şi ar trebui să urc şi să 
pregătesc patul. Va fi mult mai comod dacă va 
merge până acasă, chiar şi prin zăpadă. 

— O să am, spuse şi-mi dădu drumul. Sună-mă 
dimineaţă. 

— Mulţumesc din nou. 

— Gata cu mulţumirile, spuse. 

Eric bătuse câteva cuie în uşa din faţă ca să o 
ţină închisă, până când puteam să-mi pun o 
încuietoare nouă. Am închis uşa din spate în urma 
lui Sam şi abia am reuşit să mă spăl pe dinţi şi să 
mă schimb în cămaşă de noapte înainte să mă urc 
în pat. 

Primul lucru pe care l-am făcut a doua zi 
dimineaţă a fost să văd ce face fratele meu. Jason 
încă dormea profund şi, la lumina zilei, am putut 
vedea clar efectele captivităţii sale. Avea faţa 
nebărbierită şi ţepoasă. Chiar şi în somn părea mai 
bătrân. Erau răni pe ici, pe colo, iar asta era doar 
pe faţă şi pe braţe. Ochii i se deschiseră când m- 
am aşezat lângă pat uitându-mă la el. Fără să se 
mişte, privi de jur împrejurul camerei. Işi opri 
privirea când ajunse la mine. 

— Nu am visat, spuse. 

Vocea îi era răguşită. 

— Tu şi Sam aţi venit să mă luaţi. Mi-au dat 
drumul. Pantera m-a lăsat să plec. 

— Da. 

— Aşadar, ce s-a întâmplat cât am fost plecat? 
întrebă apoi. Stai, pot să mă duc întâi la baie şi să- 

mi iau o cană de cafea înainte să-mi povesteşti? 

Mi-a plăcut că întreba în loc să presupună (o 
trăsătură de-a lui Jason, presupusul), şi am fost 
bucuroasă să accept, şi chiar să mă ofer să-i aduc 
cafeaua. Jason păru destul de fericit să se vâre la 
loc în pat cu cana de cafea, şi să stea sprijinit de 
perne în timp ce vorbeam. 

l-am spus despre telefonul lui Catfish, despre 
discuţiile cu poliţia, cercetarea curţii şi că i-am 
rechiziţionat puşca Benelli, pe care a cerut imediat 
să o vadă. 

— Ai tras cu ea! spuse indignat după ce a 
verificat-o. 

M-am uitat pur şi simplu fix la el. Bătu în 
retragere. 

— Cred că a funcţionat aşa cum trebuie să facă 
o puşcă, spuse încet, din moment ce eşti aici 
arătând destul de bine. 

— Mulţumesc, şi nu-mi mai pune alte întrebări, 
am spus. 

Încuviinţă. 

— Acum trebuie să ne gândim la o poveste 
pentru poliţie. 

— Cred că putem să le spunem pur şi simplu 
adevărul. 

— Sigur, Jason, hai să le spunem că satul 
Hotshot este plin de vârcolaci-pantere, şi că din 
moment ce te-ai culcat cu una, prietenul ei a vrut 
să te facă şi pe tine vârcolac-panteră, ca ea să nu 
te mai prefere pe tine. Asta e motivul pentru care 
s-a transformat într-o panteră şi te-a muşcat în 
fiecare zi. 

A urmat o pauză lungă. 

— Parcă văd faţa lui Andy Bellefleur, spuse 
Jason cu subînţeles. Incă nu poate trece peste 
faptul că sunt nevinovat în cazul morţii acelor fete, 
anul trecut. Cred că i-ar plăcea la nebunie să mă 
vâre în spital ca având halucinaţii. Catfish va trebui 
să mă concedieze şi nu cred că-mi va plăcea la 
spitalul de boli mintale. 

— Cu siguranţă oportunităţile de a-ţi găsi o 
parteneră ar fi foarte limitate. 

— Crystal - Doamne, fata aia! M-ai avertizat. 
Dar eram atât de copleşit de ea. Şi se dovedeşte 
că este... ştii tu. 

— Oh, pentru numele lui Dumnezeu, Jason, e un 
teriantrop. Nu te comporta de parcă ar fi creatura 
din Laguna Neagră“ sau Freddy Krueger**, sau mai 
ştiu eu ce. 

— Sookie, tu ştii o groază de lucruri pe care noi 
nu le ştim, nu-i aşa? Cred că mă prind cum stă 
treaba. 

— Da, cred că da. 

— Pe lângă vampiri. 

— Exact. 

— Mai sunt mulţi alţii. 

— Am încercat să-ţi spun. 

— Am crezut ce-mi spuneai, dar pur şi simplu nu 
am priceput. Unii dintre oamenii pe care-i ştiu - 
vreau să zic în afară de Crystal - nu sunt mereu 
oameni, nu-i aşa? 


3 Creatură amfibie din filmul SF Laguna Neagră. 
34 Eroul negativ al seriei de filme de groază Coşmarul de pe 
Elm Street. 

— Corect. 

— Cam câţi? 

l-am numărat pe cei cu dublă natură pe care i- 
am văzut la bar: Sam, Alcide, micuțul vârcolac- 
vulpe care le plătise băuturile lui Jason şi lui Hoyt 
cu câteva săptămâni în urmă.... 

— Cel puţin trei, am spus. 

— De unde ştii asta? 

M-am uitat fix la el. 

— Ai dreptate, zise, după o pauză lungă. Nu 
vreau să ştiu. 

— Şi acum tu, am spus cu blândeţe. 

— Eşti sigură? 

— Nu, şi nu vom fi siguri încă vreo două 
săptămâni, am spus. Dar Calvin te va ajuta, dacă 
vei avea nevoie. 

— Nu-mi trebuie ajutorul lor! 

Ochii lui Jason străluceau şi avea un aspect 
febril. 

— Nu ai de ales, am spus, încercând să nu am 
un ton dur. Şi Calvin nu a ştiut că eşti acolo. Este 
un tip în regulă. Dar încă nu a venit vremea să 
vorbim despre asta. Va trebui să ne gândim ce 
vom povesti poliţiei. 

Cel puţin o oră, ne-am revizuit iar şi iar 
poveştile, încercând să găsim bucăţi de adevăr 
care să ne ajute să le însăilăm. 

În cele din urmă, am sunat la poliţie. Dispecera 
din schimbul de zi se săturase să-mi audă vocea, 
dar încă încerca să fie amabilă. 

— Sookie, aşa cum ţi-am explicat şi ieri, iubito, 
o să te sunăm noi când vom afla ceva despre 

Jason, spuse, încercând să suprime nota de 
exasperare din spatele tonului ei calm. 

— E la mine, am spus. 

— CE?! 

Ţipătul s-a auzit tare şi clar, chiar şi Jason a 
tresărit. 

— E la mine. 

— O să trimit pe cineva chiar acum. 

— Bine, am spus, deşi nu asta gândeam. 

Am avut previziunea să scot cuiele din uşa din 
faţă înainte să ajungă poliţia. Nu voiam să mă 
întrebe ce se întâmplase. Jason s-a uitat ciudat la 
mine când am luat ciocanul, dar nu a scos o vorbă. 

— Unde ţi-e maşina? fu primul lucru pe care 
Andy Bellefleur îl întrebă. 

— E la Merlottei's. 

— De ce? 

— Pot să vă povestesc, ţie şi lui Alcee, o singură 
dată, când sunteţi împreună? 

Alcee urca treptele din faţă. El şi cu Andy 
intraseră în casă împreună, iar la vederea lui Jason 
care zăcea înfăşurat pe canapeaua mea se opriră 
brusc. Ştiam că nu se mai aşteptau să-l vadă 
vreodată pe Jason în viaţă. 

— Mă bucur să te văd întreg şi sănătos, omule, 
spuse Andy, şi-i strânse mâna lui Jason. 

Se aşezară, Andy pe fotoliul bunicii şi Alcee pe 
fotoliul pe care mă aşez eu de obicei, iar eu m-am 
cocoţat pe canapea, lângă picioarele lui Jason. 

— Jason, ne bucurăm că eşti în viaţă, dar 
trebuie să ştim unde ai fost şi ce s-a întâmplat cu 
tine. 

— Nu am nici cea mai mică idee, spuse Jason. 

Şi o ţinu aşa ore în şir. 

Nu existase nici o poveste plauzibilă pe care 
Jason să o spună, care ar fi putut să explice totul: 
absenţa sa, starea fizică proastă, urmele de 
muşcături, apariţia sa bruscă. Singura idee pe care 
putea merge era să declare că stătea cu Crystal, 
când a auzit un zgomot ciudat afară, şi, când s-a 
dus să vadă despre ce e vorba, a fost lovit în cap. 
Nu-şi aminteşte nimic, până la momentul în care s- 
a simţit împins dintr-o maşină, în curtea mea, cu o 
seară înainte. L-am găsit aici, când Sam m-a adus 
de la muncă. M-a condus Sam, pentru că eram 
speriată de ideea de a conduce pe zăpadă. 

Bineînţeles că lămurisem asta cu Sam, cu mult 
timp înainte, şi a acceptat, reţinut că era cea mai 
bună idee cu care puteam veni. Ştiam că lui Sam 
nu-i place să mintă, nici mie nu-mi plăcea, dar nu 
trebuia să deschidem cutia Pandorei. 

Frumuseţea poveştii consta în simplitatea ei. 
Câtă vreme Jason rezista tentaţiei s-o înflorească, 
era în siguranţă. Ştiam că asta va fi greu pentru el; 
îi plăcea să vorbească şi îi plăcea să vorbească 
mult. Dar câtă vreme eu stăteam acolo amintindu-i 
posibilele consecinţe, fratele meu a reuşit să se 
abţină. A trebuit să mă ridic să-i aduc o altă ceaşcă 
de cafea, oamenii legii nu au mai vrut încă una, iar 
când mă întorceam în sufragerie, Jason spunea căi 
se pare că-şi aminteşte o cameră rece şi 
întunecată. l-am aruncat o privire foarte clară, 
încât a adăugat imediat: 

— Dar ştiţi, mintea mea e atât de confuză, că s- 

ar putea să fi visat. 

Andy îşi mută privirea de la Jason spre mine, 
devenind din ce în ce mai furios. 

— Pur şi simplu, nu vă înţeleg pe voi doi, spuse. 

Vocea sa era aproape un mărâit. 

— Sookie, ştiu că ţi-ai făcut griji pentru el. Nu 
inventez asta, nu-i aşa? 

— Nu, sunt foarte bucuroasă că s-a întors. 

Am bătut uşor peste pătură piciorul fratelui 
meu. 

— lar tu, tu nu ai vrut să fii acolo unde ai fost, 
aşa-i? Ai lipsit de la muncă, regiunea a cheltuit mii 
de dolari din buget ca să te căutăm, ai perturbat 
vieţile a sute de oameni. Şi acum staţi aici şi ne 
minţiţi! 

Vocea lui Andy era aproape un strigăt când 
termină. 

— Aşadar, în aceeaşi noapte în care tu apari, 
vampirul dispărut, care era pe toate afişele, a 
sunat la poliţia din Shreveport că-şi revine după o 
pierdere de memorie! Şi mai e şi un foc ciudat în 
Shreveport cu tot felul de cadavre! Şi voi îmi 
spuneţi că nu e nici o legătură! 

Jason şi cu mine am rămas cu gura căscată unul 
la celălalt. De fapt, nu era nici o legătură între 
Jason şi Eric. Pur şi simplu nu mi-a trecut prin 
minte cât de ciudat va părea. 

— Ce vampir? întrebă Jason. 

A fost atât de bun, încât aproape că l-am crezut 
ŞI eu. 

— Hai să plecăm, Alcee, spuse Andy. 

Îşi închise carneţelul. Îşi puse pixul înapoi în 

buzunarul cămăşii cu o mişcare atât de nervoasă, 
încât m-am mirat că mai avea buzunar. 

— Nemernicii ăştia nu ne vor spune adevărul. 

— Nu credeţi că v-aş spune dacă aş putea? zise 
Jason. Nu credeţi că mi-ar plăcea să pun mâna pe 
oricine mi-a făcut asta? 

Părea sută la sută sincer, fiindcă într-adevăr era 
convins de ceea ce spunea. Cei doi detectivi au 
stat în cumpănă, mai ales Alcee Beck. Dar tot 
plecară nemulţumiţi de noi doi. Mi-a părut rău 
pentru ei, dar nu puteam face nimic. 

Mai târziu, în aceeaşi zi, Arlene trecu să mă ia, 
ca să-mi pot recupera maşina de la Merlotte's. Era 
bucuroasă să-l vadă pe Jason şi-l îmbrăţişă. 

— Ai cam speriat-o pe soră-ta, puşlama, spuse 
mimând furia. Să nu o mai sperii niciodată aşa. 

— O să mă străduiesc, spuse cu un zâmbet 
destul de apropiat de zâmbetul lui ştrengăresc 
obişnuit. E o soră bună. 

— Gura păcătosului adevăr grăieşte, am spus 
cam amar. După ce-mi recuperez maşina, cred că 
s-ar putea să te conduc acasă, frăţioare. 

Pentru un minut, Jason păru îngrozit. Nu i-a 
plăcut niciodată să stea izolat, iar după orele 
petrecute singur în frigul magaziei, s-ar putea să-i 
fie şi mai greu. 

— Pun pariu că fetele din Bon Temps fac 
mâncare ca să ţi-o aducă acasă, acum că au auzit 
că te-ai întors, zise Arlene, iar Jason se înveseli 
vizibil. Mai ales de când am spus tuturor cât de 
neputincios eşti. 

— Mulţumesc, Arlene, spuse Jason, semănând 

din ce în ce mai mult cu vechiul Jason. 

l-am mulţumit şi eu, în drum spre oraş. 

— Îți sunt recunoscătoare că l-ai înveselit. Nu 
ştiu prin ce a trecut, dar cred că îi va fi dificil să 
uite ce a suferit. 

— Dragă, nu trebuie să te îngrijorezi pentru 
Jason. Este un adevărat supravieţuitor. Nu ştiu de 
ce nu s-a înscris la emisiune”. 

Am râs tot drumul spre oraş la ideea de a turna 
un episod din Survivor în Bon Temps. 

— Cu porcii mistreți din pădure şi cu urma de 
panteră, s-ar putea să se distreze de minune, dacă 
am avea Survivor: Bon Temps, spuse Arlene. Tack 
şi cu mine am sta deoparte şi ne-am distra pe 
seama lor. 

Asta mi-a dat ocazia s-o tachinez pe seama 
relaţiei ei cu Tack, ceea ce-i făcu plăcere, şi una 
peste alta m-a înveselit la fel de mult ca şi pe 
Jason. Arlene era bună la lucruri din astea. Am avut 
o scurtă conversaţie cu Sam în depozit la 
Merlotte's, care mi-a spus că Andy şi Alcee 
trecuseră deja pe acolo să vadă dacă povestea lui 
se potrivea cu a noastră. 

M-a trimis la plimbare înainte să-i pot mulţumi 
din nou. 

L-am dus pe Jason acasă, deşi mi-a dat de 
înţeles destul de clar că i-ar plăcea să mai stea cu 
mine încă o noapte. Am luat puşca Benelli cu noi şi 
i-am spus s-o curețe în acea seară. Mi-a promis că 
o va face, iar când s-a uitat la mine mi-am dat 
seama că voia să mă întrebe din nou de cea 


35 Survivor (Supravietuitorul) — reality show difuzat şi la noi. 

trebuit să o folosesc. Dar nu a făcut-o. Jason a 
învăţat singur câteva lucruri în zilele trecute. 

Lucram din nou în schimbul de seară, aşa că 
urma să mai am puţin timp la dispoziţie pentru 
mine când ajungeam acasă, înainte să mă duc din 
nou la muncă. Ideea îmi surâdea. Nu am văzut nici 
un bărbat alergând pe drumul meu de întoarcere 
spre casă şi nimeni nu mi-a telefonat şi nici nu a 
apărut vreo situaţie de urgenţă pentru două ore. 
Am reuşit să schimb cearşafurile de pe ambele 
paturi, să le spăl, să fac curat în bucătărie şi să 
aranjez dulapul, mascând gaura, înainte ca la uşa 
din faţă să se audă o bătaie. 

Bănuiam cine era. Afară era întuneric deplin şi 
aproape sigur că Eric se afla acum pe veranda 
mea. 

Se uită în jos la mine cu o faţă deloc veselă. 

— Sunt tulburat, zise fără altă introducere. 

— Atunci trebuie să las totul baltă ca să te pot 
ajuta, am spus, intrând imediat în ofensivă. 

Ridică o sprânceană. 

— O să fiu politicos şi o să întreb dacă pot intra. 

Nu-i anulasem invitaţia, dar nu voia să 
năvălească la mine-n casă. Plin de tact. 

— Da, poţi. 

M-am dat la o parte. 

— Hallow e moartă, a fost obligată să ridice 
vraja pe care o pusese asupra mea, evident. 

— Pam a făcut o treabă bună. 

Încuviinţă. 

— Trebuia să aleagă între mine şi Hallow, spuse. 
Mă plac pe mine mai mult. 

— De ce a ales Shreveport? 

— Părinţii ei erau închişi în Shreveport. Şi ei 
erau vrăjitori, dar conduceau şi ceva jocuri 
piramidale, folosindu-şi puterile ca să-şi convingă 
mai bine victimele de sinceritatea lor. În 
Shreveport au avut ghinion. Comunitatea fiinţelor 
supranaturale a refuzat să facă vreun efort să-i 
scoată pe cei doi Stonebrook din închisoare. 
Femeia a intrat în conflict cu o preoteasă voodoo în 
timp ce era încarcerată, iar bărbatul a intrat în 
conflict cu un cuţit în timpul unui scandal la baie. 

— Un motiv destul de bun să fii pornit pe 
comunitatea supranaturalilor din Shreveport. 

— Mi-au spus că am stat aici mai multe nopţi, 
spuse Eric, decis să schimbe subiectul. 

— Da, am recunoscut. 

Am încercat să par plăcut interesată de ce avea 
de spus. 

— Şi în timpul ăsta, noi nu am...? 

Nu m-am prefăcut că nu-l înţeleg. 

— Eric, ţi se pare posibil aşa ceva? am întrebat. 

Nu se aşezase şi a venit lângă mine, ca şi cum 
dacă m-ar fi privit mai intens de aproape i-ar fi fost 
revelat adevărul. Ar fi fost uşor de făcut încă un 
pas, să fie şi mai aproape. 

— Pur şi simplu, nu ştiu, spuse. Şi asta mă 
exasperează oarecum. 

Am zâmbit. 

— Te bucuri să fii din nou la muncă? 

— Da. Dar Pam a condus totul bine în lipsa mea. 
Trimit o groază de flori la spital. Belindei şi unui lup 
numit Maria-Comet sau cam aşa. 

— Maria-Star Cooper. Mie nu mi-ai trimis, am 
replicat tăios. 

— Nu, dar ţi-am lăsat ceva mult mai important 
sub solniţă, spuse cam cu acelaşi ton. Va trebui să 
plăteşti impozit pentru ei. La cum te ştiu, o să-i dai 
şi fratelui tău o parte. Am auzit că s-a întors. 

— Da, am zis scurt. 

Ştiam că eram pe cale să mă dau de gol cu ceva 
şi mai ştiam că ar trebui să plece rapid. Îi dădusem 
lui Jason un sfat aşa de bun despre cum să tacă din 
gură, dar mi-era greu să-l urmez eu însămi. 

— Şi unde vrei să ajungi? 

— Nu durează prea mult. 

Nu cred că Eric a realizat cât de mulţi bani 
însemnau după standardele mele cincizeci de mii 
de dolari. 

— Unde vrei să ajungi? Ştiu că vrei să ajungi 
undeva, dar nu am nici cea mai vagă idee unde. 

— Există vreun motiv pentru care am găsit ţesut 
cerebral pe mâneca hainei mele? 

Am simţit cum mi se scurge tot sângele din 
obraji, cam aşa cum se întâmplă când eşti pe cale 
să leşini. Următorul lucru de care mi-am dat seama 
a fost că eu eram pe canapea, iar Eric stătea lângă 
mine. 

— Cred că sunt unele lucruri pe care nu mi le 
dezvălui, draga mea Sookie, spuse. 

Vocea îi era blândă. Tentaţia era aproape 
copleşitoare. Dar m-am gândit la puterea pe care 
Eric o va avea asupra mea, chiar mai multă decât 
avea acum; va şti că m-am culcat cu el şi va şti că 
am omorât o femeie, iar el era singurul martor. Va 

şti nu numai că-mi datora viaţa (cel mai probabil), 
dar cu siguranţă eu i-o datoram lui. 

— Îmi plăceai mai mult când nu-ţi aminteai cine 
eşti, am spus, şi cu acest adevăr în minte am ştiut 
că trebuie să tac. 

— Aspre cuvinte, zise, şi aproape că am crezut 
că îl rănisem cu adevărat. 

Din fericire pentru mine, veni cineva la uşă. 
Bătaia era puternică şi insistentă, şi am simţit un 
fior de panică. 

Cea care bătea era Amanda, femeia-vârcolac cu 
părul roşu, care mă insultase în Shreveport. 

— Sunt în misiune oficială azi, zise, aşa că voi fi 
politicoasă. 

lată o schimbare plăcută. Il salută pe Eric şi 
spuse: 

— Ne bucurăm să te avem din nou în toate 
minţile, vampire, zise pe un ton total lipsit de 
interes. 

Mi-am dat seama că vârcolacii şi vampirii din 
Shreveport reveniseră la vechea lor relaţie. 

— Şi eu mă bucur să te văd, Amanda, am 
intervenit. 

— Da, zise de parcă nici nu i-ar fi păsat. Miss 
Stackhouse, facem cercetări pentru teriantropii din 
Jackson. 

Oh, nu. 

— Serios? Nu vrei să iei loc? Eric tocmai pleca. 

— Nu, mi-ar plăcea să stau şi să aud întrebările 
Amandei, zise Eric rânjind. 

Amanda se uită la mine, ridicând din sprâncene. 

Nu prea mai puteam face mare lucru. 

— Oh, sigur, rămâi, am zis. Vă rog, luaţi loc, 
amândoi. Îmi pare rău, dar nu am prea mult timp 
înainte să plec la muncă. 

— Atunci trec direct la subiect, spuse Amanda. 
Acum două nopţi, femeia pe care Alcide a renegat- 
o - teriantropul din Jackson, cea cu tunsoarea 
ciudată... 

Am încuviinţat ca să arăt că ştiam despre ce 
vorbeşte. Eric părea să nu aibă nici o idee. Va avea 
într-o clipă. 

— Debbie, îşi aminti vârcolacul. Debbie Pelt. 

Ochii lui Eric se măriră. Ei, numele ăsta îl ştia. 
Începu să zâmbească. 

— Alcide a renegat-o? întrebă. 

— Erai chiar acolo, izbucni Amanda. Oh, stai, am 
uitat. Asta se întâmpla când erai sub influenţa unui 
blestem. 

Îi plăcea la nebunie când spunea asta. 

— Oricum, Debbie nu a mai ajuns înapoi la 
Jackson. Familia ei este îngrijorată pentru ea, mai 
ales de când au auzit că Alcide a renegat-o, şi se 
tem că i s-a întâmplat ceva. 

— De ce crezi că mi s-ar fi destăinuit mie? 

Amanda se strâmbă. 

— De fapt, cred că mai degrabă ar fi mâncat 
sticlă, decât să vorbească din nou cu tine. Dar 
suntem obligaţi să verificăm pe toată lumea care a 
fost acolo. 

Aşadar, asta era doar ceva de rutină. Nu 
fusesem singura aleasă. Am putut să mă relaxez. 
Din nefericire, la fel putea face şi Eric. Băusem din 
sângele lui; putea să-şi dea seama de anumite 


394 


lucruri în legătură cu mine. Se ridică şi se duse 
înapoi în bucătărie. M-am întrebat ce făcea acolo. 

— Nu am mai văzut-o din acea noapte, ceea ce 
era adevărat, din moment ce nu precizasem ora. 
Nu am nici cea mai vagă idee unde este acum. 

Asta era şi mai adevărat. Amanda îi spuse: 

— Nimeni nu recunoaşte s-o fi văzut pe Debbie 
după ce a părăsit zona luptei. A plecat cu maşina 
ei. 

Eric reveni în living. l-am aruncat o privire, 
îngrijorată de ce punea la cale. 

— Maşina ei a fost văzută? întrebă Eric. 

Nu ştia că el a fost cel care a ascuns-o. 

— Nu, nici fărâmă din ea, zise Amanda, ceea ce 
era o imagine ciudată pe care s-o foloseşti în 
legătură cu o maşină. Sunt sigură că a fugit 
undeva să depăşească furia şi umilinţa. Să fii 
renegat e destul de îngrozitor. De ani de zile nu am 
mai auzit cuvintele astea. 

— Familia ei nu crede acelaşi lucru? Că s-a dus 
undeva să... ăăă... se gândească la ce s-a 
întâmplat? 

— Se tem că şi-a făcut ceva rău, pufni Amanda. 

Am schimbat câteva priviri, arătând că eram 
perfect de acord asupra probabilității ca Debbie să 
se sinucidă. 

— Nu va face niciodată ceva atât de convenabil, 
spuse Amanda, care, spre deosebire de mine, a 
avut curajul să rostească asta cu voce tare. 

— Cum se simte Alcide? am întrebat îngrijorată. 

— Nu prea poate să participe la căutare, 
explică, din moment ce el este cel care a renegat- 

o. Se poartă ca şi cum nu i-ar păsa, dar am 
observat că este sunat de colonel care-i povesteşte 
ce se întâmplă. Ceea ce până acum este egal cu 
zero. 

Amanda se ridică şi m-am ridicat şi eu, ca s-o 
conduc până la uşă. 

— Cu siguranţă ăsta a fost un sezon prost în 
ceea ce priveşte persoanele dispărute, dar am 
auzit bârfindu-se că ţi-ai recăpătat fratele şi se 
pare că şi Eric şi-a recăpătat personalitatea. 

li aruncă lui Eric o privire din care să priceapă 
cât de puţin îi plăcea această personalitate. 

— Acum a dispărut şi Debbie, dar poate va 
apărea şi ea. Imi pare rău că a trebuit să te 
deranjez. 

— E OK. Mult noroc, am spus, ceea ce era lipsit 
de sens în situaţia dată. 

Uşa se închise în spatele ei şi mi-am dorit cu 
disperare să pot pur şi simplu ieşi, să-mi iau 
maşina şi să merg la muncă. 

M-am forţat să mă întorc. Eric stătea în picioare. 

— Pleci? am întrebat, incapabilă să-mi controlez 
tonul uimit şi uşurat. 

— Da, ai spus că trebuie să pleci la muncă, 
spuse amabil. 

— Trebuie. 

— lţi sugerez să porţi jacheta, cea care e prea 
subţire pentru vremea de afară, spuse. Haina ta e 
încă într-o stare jalnică. 

O băgasem în maşină, cu apă rece, dar cred că 
nu verificasem suficient de atent ca să mă asigur 
că ieşiseră toate petele. Acolo fusese când ieşise 

din bucătărie, îmi căutase haina. O găsise pe 
umeraş, pe veranda din spate şi o studiase. 

— De fapt, spuse Eric în timp ce se îndrepta 
spre uşă, eu aş arunca-o cu totul. Poate aş arde-o. 

Plecă, închizând uşa foarte încet. 

Ştiam, la fel de sigur cum îmi ştiam numele, că 
mâine îmi va trimite o haină nouă, într-o cutie 
uriaşă şi pretențioasă, legată cu o fundă mare. Va 
avea măsura potrivită, va fi o marcă de top şi va fi 
călduroasă. 

A fost roşie, cu mesadă şi glugă detaşabile, şi 
cu nasturi de baga. 

